
הכנסת העשרים
מושב שני
<פרוטוקול מס' 98>
מישיבת ועדת הכלכלה
יום ראשון, י"ז בכסלו התשע"ו (29 בנובמבר 2015), שעה 16:00
<סדר היום:>
<התייעצות לפי סעיף 52 לחוק ההגבלים העסקיים, תשמ"ח-1988, בעניין משק הגז הטבעי – בהשתתפות נציגי הממשלה להצגת הנושא וכן נציגים לנושא הפטור (היבטי התחרות) >
נכחו:

<חברי הוועדה:> 
איתן כבל – היו"ר
דוד ביטן

יצחק וקנין

דב חנין

יוסי יונה

אורי מקלב

רועי פולקמן

יעקב פרי

חברי הכנסת:
אורלי לוי אבקסיס
איתן ברושי

שרן השכל

תמר זנדברג

שלי יחימוביץ

יעל כהן פארן 

יואב קיש

סתיו שפיר
<מוזמנים:> 
	מוריס דורפמן
	–
	סגן ראש המועצה, המועצה הלאומית לכלכלה

	פרופ' יוג'ין קנדל
	–
	ראש המועצה הלאומית לכלכלה לשעבר

	אבי בן בסט
	–
	לשעבר מנכ"ל משרד האוצר וכלכלן בכיר בבנק ישראל

	אלכסנדר וורשבסקי
	–
	מנהל רשות הגז הטבעי, משרד התשתיות הלאומיות, האנרגיה והמים

	קונסטנטין בלוז
	–
	מנהל תחום כלכלה ותעריפים, משרד התשתיות הלאומיות, האנרגיה והמים

	סיון דטאוקר
	–
	ראש מטה השר, משרד התשתיות הלאומיות, האנרגיה והמים

	יוסי וירצבורגר
	–
	מנהל מינהל אוצרות הטבע, משרד התשתיות הלאומיות, האנרגיה והמים

	דרורה ליפשיץ
	–
	היועצת המשפטית, משרד התשתיות הלאומיות, האנרגיה והמים

	אמיר לוי
	–
	ממונה על התקציבים, משרד האוצר

	אהוד אדירי
	–
	סגן הממונה על התקציבים, משרד האוצר

	רחל גדסי
	–
	מנהלת תחום מחלקה כלכלית, משרד האוצר

	עדי חכמון
	–
	רכזת אנרגיה, משרד האוצר

	מאיה לסר וייס
	–
	עו"ד בלשכה המשפטית, משרד האוצר

	נורדן שלאבנה
	–
	רפרנטית אנרגיה, משרד האוצר

	אלון אטקין
	–
	כלכלן בכיר ויועץ לממונה, משרד האוצר

	דורון אברהמי
	–
	מנהל מינהל סביבה ופיתוח בר קיימא, משרד הכלכלה

	זאב ברל
	–
	סגן מנהל מינהל סביבה ופיתוח בר קיימא, משרד הכלכלה

	אבי ליכט
	–
	משנה ליועץ המשפטי לממשלה, משרד המשפטים

	יערה למברגר
	–
	ייעוץ וחקיקה כלכלי-פיסקלי, משרד המשפטים

	אורי שוורץ
	–
	הממונה על ההגבלים העסקיים, רשות ההגבלים העסקיים

	יעל שיינין
	–
	עו"ד, רשות ההגבלים העסקיים

	אוריאל סיטרואן
	–
	ראש צוות במחלקה הכלכלית, רשות ההגבלים העסקיים

	ד"ר אסף אילת
	–
	הכלכלן הראשי, רשות ההגבלים העסקיים

	מארק שון
	–
	יועץ לממונה, רשות ההגבלים העסקיים

	נועה צבי אוליבר
	–
	עוזרת בכירה לממונה, רשות ההגבלים העסקיים

	יאירה פרנקל-שריידר
	–
	סגנית היועצת משפטית, רשות ההגבלים העסקיים

	גלעד ברנע
	–
	עו"ד למשפט ציבורי והגבלים עסקיים

	ברנדר עדי
	–
	ראש אגף מקרו ומדיניות, בנק ישראל

	אלי דוידוביץ
	–
	יועץ תקשורת, בנק ישראל

	פרידמן יואב
	–
	חטיבת המחקר, בנק ישראל

	דרור שטרום
	–
	מנהל המכון לתכנון כלכלי, יועץ מיוחד למשרד המשפטים, המכון הישראלי לתכנון כלכלי

	אריאלה ברגר
	–
	ראש מחקר אנרגיה, המכון הישראלי לתכנון כלכלי

	נועה בנימין
	–
	יועצת לענייני ממשל, נובל אנרג'י, נציגי שותפויות הגז

	יוסי לנגוצקי
	–
	גיאולוג, "תמר חיפושי נפט בע"מ", נציגי שותפויות הגז

	יוסף גבורה
	–
	משנה למנכ"ל לענייני כספים, דלק קידוחים, נציגי שותפויות הגז

	נתנאל היימן
	–
	מנהל תחום האנרגיה והתשתיות, התאחדות התעשיינים

	אמנון פורטוגלי
	–
	חוקר מכון ון-ליר

	אור-לי ברלב
	–
	פעילה חברתית, מטה מאבק הגז

	עדי פלד
	–
	קמפיינרית, תנועת "אנו"

	נועם סגל
	–
	מנהל מדיניות, הפורום הישראלי לאנרגיה

	אורי אלדר
	–
	יו"ר הפורום החברתי-כלכלי

	יהודה בראון
	–
	יו"ר, העמותה לכלכלה בת קיימא

	אלעד ברנע
	–
	עו"ד מומחה למשפט ציבורי והגבלים עסקיים

	שבי גטניו
	–
	העמותה לדמוקרטיה מתקדמת

	אייבי בנימין
	–
	אקטיביסט חברתי ופעיל פוליטי, מפלגת העבודה

	עפר ז'בנר
	–
	מרצ - פורום חברתי

	נחום גוטנטג
	–
	כלכלן, פורום משפטי למען ישראל

	אריאל אוסרן
	–
	תא הסטודנטים של התנועה לאיכות השלטון

	נמרוד ברנט
	–
	תא הסטודנטים של התנועה לאיכות השלטון

	בני דורון
	–
	תא הסטודנטים של התנועה לאיכות השלטון

	חובב ינאי
	–
	פעיל, המשמר החברתי

	אפי יעקב
	–
	אזרח

	עמי צדיק
	–
	מרכז המידע ומחקר של הכנסת

	יובל יפת 
	–
	לוביסט, מייצג את אדם טבע ודין

	חן אגא 
	–
	לוביסט (פרילוג) מייצג את רציו


<ייעוץ משפטי: >
אתי בנדלר
<מנהלת הוועדה:>
לאה ורון
<רישום פרלמנטרי:>
הילה מליחי; הדס צנוירט; רמי בן שמעון; רויטל יפרח; הילה לוי
<<התייעצות לפי סעיף 52 לחוק ההגבלים העסקיים, תשמ"ח-1988, בעניין משק הגז הטבעי – בהשתתפות נציגי הממשלה להצגת הנושא וכן נציגים לנושא הפטור (היבטי התחרות) >>
<היו"ר איתן כבל:>
שלום. אני מבקש להתחיל ישיבה נוספת של ועדת הכלכלה בנושא מתווה הגז. זו לנו הישיבה הרביעית. אנחנו מתחילים היום את הדיונים, כפי שאתם רואים, בשעה 16:00. אני כבר אומר, הדיון לא יסתיים לפני השעה 20:00. אני אומר את זה לכבודם של חברי הכנסת גם. הנחנו את פנייתו של ראש הממשלה ואת החומר הנלווה, שלחנו לכל חברי ועדת הכלכלה. הבנו שאולי יש שלא ראו, לא פגשו, לא ידעו, אז בתוך הטאבלטים המונחים כאן לפניכם יש את החומר, ומי שירצה לברר, לשאול שאלות, מוזמן לעשות זאת. גברתי מנהלת הוועדה, היועצת המשפטית, רשמת פרלמנטרית, חברותי וחברי חברי הכנסת, נציגי הממשלה, אורחים, אני רוצה לומר כמה דברים לכללים של הדיון. כפי שכבר שמתם לב, בשלושת הדיונים הראשונים הקפדתי הקפדה מיוחדת על כך שהדיונים יתנהלו בצורה מסודרת, מקצועית. קל וחומר, עכשיו' כשנציגי הממשלה השונים, אנשי מקצוע מהתחומים השונים יבואו ויציגו בפני חברי הכנסת את עמדותיהם השונות – מי בעד, מי תומך, מי מתנגד למתווה. לא רק שאני מצפה, אני תובע – קודם כל אני אומר זאת לגבי כל האורחים שנמצאים כאן. אני אומר זאת כיוון שעד עכשיו עשינו זאת בצורה מכובדת. מי שיפריע מהיציע יוצא לאלתר. אל תתנו לי לעשות את זה, אינני רוצה בזאת. אני אומר זאת בצורה מאוד ברורה, אינני רוצה בזאת. 
אני גם מתכוון לנציגי הממשלה, אתם באתם להתווכח ולהתמקח. אתם באתם להציג את הדברים ולענות בצורה ישירה על שאלותיהם של חברי הכנסת. אני מקווה שזה ייעשה בצורה ישירה, מקצועית, מכובדת. ולנו חברי הכנסת, אני אאפשר לנציגי הממשלה – אני מבין שהמשנה ליועץ המשפטי, אבי ליכט, יפתח פתיחה קצרה. אני גם אומר את זה לנציגי הממשלה, וגם אמרתי לך, אבי, בבקשה, אנחנו פה אחרי המון דיונים, המון פגישות, גם לפני. חשוב לי בעיקר שתהיה אינטראקציה בין חברי הכנסת לבין אנשי המקצוע. שנוכל, חברי הכנסת, לשאול שאלות רציניות, מקצועיות, מכובדות. שאנחנו נוכל להוציא את התוצאה הטובה ביותר מתחת ידנו. כל אחד על-פי תפיסת העולם שלו. בבקשה, חבר הכנסת יוסי יונה, ביקשת הצעה לסדר. 
<יוסי יונה (המחנה הציוני):>
הצעה לסדר. אני הבנתי שיושב-ראש הקואליציה פנה במכתב ליושב-ראש הוועדה - - 
<היו"ר איתן כבל:>
אני התכוונתי להתייחס לזה.
<יוסי יונה (המחנה הציוני):>
- - והודיע על דבר חתימת חוזה של ייצוא של הגז הישראלי בין שותפויות "לוויתן" לבין החברה המצרית. אני הסתקרנתי לדעת עד כמה הדבר הזה הוא אמתי, ונכנסתי לדף ההודעות של הבורסה, והתחוור שלא חוזה ולא – אולי יגידו לנו נציגי הממשלה - - -
<היו"ר איתן כבל:>
אני רוצה לשאול זאת בצורה יותר חדה. 
<יוסי יונה (המחנה הציוני):>
אני רק אומר, פה כתוב במכתב – הודעה לבורסה של החברה. כל מה שנכתב, שביום 24.11 נכתב מכתב כוונות בלתי מחייב. אז אני מתאר לעצמי שיש פער גדול מאוד בין מכתב הבנות בלתי מחייב לבין קיומו של חוזה. אני אשמח אם נקבל הסבר לגבי ההודעה הזאת מצד נציגי הממשלה באשר לקיומו או אי-קיומו של חוזה שכזה. תודה. 
<היו"ר איתן כבל:>
תודה, חבר הכנסת יוסי יונה. זה בדיוק מונח כאן לפני, ולמען הסר ספק, אני רוצה להקריא את הדברים כפי שנשלחו לי במסרון. דרך אגב, אני ביקשתי מיושב-ראש הקואליציה בכל הכבוד – אין לי בעיה שזה הופיע כבר ב"כלכליסט", וב"דה-מרקר". כולם כבר ידעו את זה לפני, וזה בסדר גמור, שום מהפכה לא נאמרה בדברים שנשלחו לי במסרון. אבל לפעמים גם כבוד בין קולגות – זה לא מזיק. אף אחד עוד לא נפצע או נפגע מזה. המסרון שנשלח אלי הוא כדלקמן – ואני פונה אליך בסופו של דבר כדי לדעת בדיוק במה דברים אמורים. כותב לי יושב-ראש הקואליציה, חבר הכנסת צחי הנגבי: "חבר הכנסת כבל, ידידי" - - - 
<שלי יחימוביץ (המחנה הציוני):>
ב-SMS?
<היו"ר איתן כבל:>
ב-SMS, כן. הייתי בבית, מחלתי על כבודי וקראתי את ה-SMS עד הסוף. "אנא הבא לידיעת חברי ועדתך במסגרת הליך ההתייעצות המתקיים כעת בין שר הכלכלה לבין ועדת הכלכלה של הכנסת את דבר חתימת חוזה הייצוא של הגז הישראלי בין שותפויות "לוויתן" לחברה המצרית "דולפינוס". העובדה שישראל תייצא גז למשק המצרי מהווה נכס אסטרטגי רב חשיבות. הסכם זה, לצד הסכמי ייצוא נוספים לממלכת ירדן ולמתקני ההנזלה במצרים, יקדמו את היציבות האזורית, יסייעו לשימור הסכמי השלום ויעמיקו את ברית הכוחות המתונים במזרח-התיכון. חזקה על ועדת הכלכלה שתציב התפתחות משמעותית זו בקדמת שיקוליה בבואה לקיים את חובת ההתייעצות על-פי סעיף 52 לחוק ההגבלים העסקיים. בברכה, חבר הכנסת צחי הנגבי". 
ברשותך, אבי – או מי שתחליטו שצריך להשיב לי בקצרה - - -

<תמר זנדברג (מרצ):>
זה במסגרת השיקולים - - - ביטחוניים, או במסגרת שיקולי התחרות?
<היו"ר איתן כבל:>
אני מבקש לדעת – בהמשך לדברים שיוסי יונה אמר - - -
<יואב קיש (הליכוד):>
אני רק רוצה לתקן את חבר הכנסת יוסי יונה. אני פתחתי עכשיו את האתר של הבורסה. יש הודעה מ-09:25 בבוקר של התקשרות במכתב כוונות לייצוא גז - - -
<שלי יחימוביץ (המחנה הציוני):>
לא ייאמן הדחיפות והבהילות. 

<יואב קיש (הליכוד):>
אז להגיד שלא היה בבורסה, זה כנראה לא מדויק. 

<יוסי יונה (המחנה הציוני):>
אמרתי שהיה בבורסה, אבל ההודעה לבורסה הייתה על מכתב כוונות. 

<יואב קיש (הליכוד):>
חשבתי שלא הייתה. אמרת שלא הייתה. 

<היו"ר איתן כבל:>
חברים יקרים, בואו לא נעסוק במה האחר חושב. 

<שלי יחימוביץ (המחנה הציוני):>
אדוני היושב-ראש, תראה איזה צירופי מקרים מדהימים. בדיוק שאנחנו מקיימים את ההתייעצות, במהירות שיא, נחתמות עסקאות. 
<יואב קיש (הליכוד):>
את מעדיפה שלא יהיו עסקאות?

<דוד ביטן (הליכוד):>
העסקה נחתמה אתמול בבוקר? לקח זמן לעשות את זה. 
<שלי יחימוביץ (המחנה הציוני):>
תחזור עוד פעם - - -

<היו"ר איתן כבל:>
חברים, אני נותן לכם 60 שניות. 
<יואב קיש (הליכוד):>
אני מבין שאתם מעדיפים שלא יהיו עסקאות. אני מבין. הרי כל מה שאתם מנסים לעשות זה שלא יהיו עסקאות.
<אורלי לוי אבקסיס (ישראל ביתנו):>
כל עסקה היא טובה?
<שלי יחימוביץ (המחנה הציוני):>
שש שנים הממשלה לא נקפה אצבע, פתאום עסקאות?

<אורלי לוי אבקסיס (ישראל ביתנו):>
חבר הכנסת יואב קיש, כל עסקה היא טובה, באשר היא?

<יואב קיש (הליכוד):>
אורלי, אני בסך הכול רציתי להעמיד דברים על דיוקם. הוא טען שלא הייתה הודעה, ואמרתי שהייתה. 
<שלי יחימוביץ (המחנה הציוני):>
הוא קרא את ההודעה. הוא קרא את ההודעה. 
<היו"ר איתן כבל:>
אוקיי, חברים יקרים, 60 שניות הסתיימו. 60 שניות הסתיימו. אני אומר את זה לנו, חברי הכנסת. אני אומר את זה בכל הכנות, מכל הלב, אנא אל תיתנו לי להוציא חברי כנסת מהדיון. בבקשה. אני מבקש את זה מכם. עזרו לי לנהל את הדיון כמו שצריך. עזרו לנו. בבקשה. אני אומר זאת בצורה הכי מכובדת. פשוט בבקשה. אני יודע שכולם יודעים את התורה כולה, כל אחד על פי דרכו, כל אחד על-פי אמונתו. לא אוותר. אני שואל אותך, המשנה, האם ידוע לך – אני מבקש לדעת האם נחתם הסכם, כן או לא?
<אביגדור ליברמן (ישראל ביתנו):>
כבוד יושב-ראש הוועדה, אנחנו עכשיו נברר את הפרטים. נדבר בינינו ונציג לכם תשובה מסודרת. אבל בכל זאת אני מציע, אם תיתנו לנו להציג את המתווה - - -
<היו"ר איתן כבל:>
אני תיכף אתן. סליחה, תן לי, עבדתי קשה כדי להיות פה. תמתין בבקשה. זאת שאלה לגיטימית ומכובדת. שאלתי אותה בצורה מכובדת, דוד. גברתי היועצת המשפטית, המשנה ליועץ המשפטי, אתי בנדלר, אני מבקש ממך, בהמשך לשיחה בינינו, למקד את הדיון בשלב הזה כלפי נציגי הממשלה. תינתן לכם הזכות להציג את המתווה, זה ברור. 
<אתי בנדלר:>
תודה, אדוני היושב-ראש. אני מזכירה שוב מה אומר סעיף 52 לחוק ההגבלים העסקיים. אני אקרא את נוסחו: השר רשאי, לאחר התייעצות עם ועדת הכלכלה של הכנסת, לפטור הגבל עסקי מהוראות חוק זה, כולן או מקצתן, אם הוא סבור שהדבר דרוש מטעמים של מדיניות חוץ או ביטחון המדינה. כאמור, לצורך ההיוועצות, על הוועדה להבין קודם כל מאיזה הגבלים עסקיים מבקש ממלא מקום שר הכלכלה, ראש הממשלה, לפטור את בעלות החזקות בעלות הרישיון במסגרת המתווה הזה. מצד שני, לדעת מהם שיקולי הביטחון ושיקולי מדיניות החוץ. לצורך העניין, אני מחזיקה את החלטת הממשלה מס' 476, שצורפה למכתב שאדוני היושב-ראש קיבל. אם מי מבין הנוכחים מחזיק את ההחלטה הזאת, הרי שם מפורט בדיוק על מה מדובר. 
<שלי יחימוביץ (המחנה הציוני):>
על איזו החלטה את מדברת, אתי?
<היו"ר איתן כבל:>
החלטת הממשלה. 

<אתי בנדלר:>
החלטת הממשלה. 

<לאה ורון:>
היא מונחת לפני חברי הכנסת בטאבלטים. 
<היו"ר איתן כבל:>
עמ' 18, החלטת הממשלה. 

<אתי בנדלר:>
עוד לפני עמ' 18. 

<שלי יחימוביץ (המחנה הציוני):>
החלטה 476?

<אתי בנדלר:>
החלטה 476, כן. דבר ראשון, אני מתכבדת להפנות אתכם לעמ' 3, להחלטה, סעיף ב' שכותרתו: פטור לפי סעיף 52 לחוק ההגבלים העסקיים. וכאן נאמר: הממשלה סבורה כי כחלק מההסדר הכולל בנושא משק הגז הטבעי, יש מקום למתן פטור מחלק מהוראות חוק ההגבלים העסקיים להגבלים העסקיים המפורטים בנספח א' המצורף בהיקף הפטור המפורט בנספח האמור או לפי התנאים המפורטים בו לפי סעיף 52 לחוק ההגבלים העסקיים, בכפוף להתייעצות עם ועדת הכלכלה שבכנסת. נספח א' מופיע בעמ' 18 להחלטה. המתווה הוא חלק מהחלטת הממשלה. עמ' 18. הכותרת שלו היא: נספח א', פטור לפי סעיף 52 לחוק ההגבלים העסקיים. פרק א' שבו. עמודים 18, 19, 20 וחלק מעמ' 21 כוללים הגדרות. פרק ב' מפרט בדיוק מהו ההגבל העסקי שאליו מתייחס הפטור, ולגבי אילו הוראות בחוק ההגבלים העסקיים חל הפטור. בנוסף לשני אלה, לחלק הראשון, ההצהרתי של ההחלטה, ולנספח א', שאני חושבת שצריכים להיות מוסברים אחד-אחד על-ידי נציגי הממשלה, כי זה לב ההיוועצות של השר בוועדת הכלכלה של הכנסת, ראוי עוד להזכיר את ההוראה בקשר לסביבה רגולטורית יציבה. וכאן אני מפנה אתכם לעמודים 13 ו-14. עמוד 13, סעיף י', הכותרת שלו: קיום סביבה רגולטורית יציבה. אני מזכירה שסביבה רגולטורית יציבה מתייחסת לשני נושאים – אחד להסדרים הפיסקליים, שוודאי אינם, להבנתי, רלוונטיים לדיון המתנהל בוועדת הכלכלה. אבל הסעיף האחר - - -
<שלי יחימוביץ (המחנה הציוני):>
מה לא רלוונטי, איזה סעיף?

<אתי בנדלר:>
יציבות רגולטורית מתייחסת לשני נושאים. אחד לנושא ההסדרים הפיסקליים, שלהם אין קשר לחוק ההגבלים העסקיים, ולפיכך, להבנתי, אין לוועדה מנדט לדון בנושא הזה. היא יכולה לשמוע על זה סקירה, אבל זה לא חלק מההיוועצות. הנושא השני הוא היציבות המבנית. היציבות המבנית, להבנתי, באה לידי ביטוי בהסדרים לפי חוק ההגבלים העסקיים, בין היתר. ואני חושבת שהוועדה אמורה להתייחס גם לנושא הזה כחלק מההיוועצות. למרות שייתכן שהמשנה ליועץ המשפטי חולק עלי בהקשר הזה, אבל כשנגיע לסעיף הזה אז אנחנו נברר את חילוקי הדעות בינינו, ככל שיש. 
<היו"ר איתן כבל:>
תודה גברתי. אדוני המשנה ליועץ המשפטי, אני מבקש ממך להציג את הדברים, ואני מזכיר לך שאנחנו נצטרך לקבל את התשובה לשאלה שלנו, בוודאי בזמן הקרוב. אני מודה לך. בבקשה אבי.
<אבי ליכט:>
מאה אחוז. תודה רבה לכם. כמו שיושב-ראש הוועדה פתח, אנחנו נמצאים בעיצומו של הליך היוועצות בהתאם לסעיף 52 לחוק ההגבלים העסקיים. המטרה שלנו היום היא להציג לכם בצורה מסודרת את כל השיקולים שהוליכו את הדרג המקצועי להמליץ על הכניסה למתווה. ביקשנו – ואני שמח שהוועדה הסכימה – לאפשר לנו לעשות את זה בצורה מעמיקה ויסודית, ולהציג לפניכם את השיקולים שהנחו אותנו. אנחנו נרצה תחילה להציג את השיקולים העקרוניים שהובילו לכניסה למתווה. אחר כך אנחנו נצלול לתוך סעיף 52, נציג את המסגרת המשפטית של סעיף 52, כיצד אנחנו מפרשים אותו. נתאר אותו בצורה מפורטת, את כל ההגבלים העסקיים. אחר כך נציג בקצרה גם את התועלות שלו וגם את התועלות שלו לביטחון האנרגטי. ההיבטים הביטחוניים, כמו שאני מבין מיושב-ראש הוועדה ומהיועצת המשפטית, יוצגו בנפרד, ולכן בשלב זה אנחנו לא נתייחס להיבטים הביטחוניים הצרים. כן נתייחס להיבטים של הביטחון האנרגטי. 
<היו"ר איתן כבל:>
אני כבר רוצה להבהיר, כדי שנדע בדיוק במה אנחנו עוסקים בשאלות הביטחוניות – בוודאי יתקיים דיון פומבי בכל מה שהוא בלמ"סי, זאת אומרת שאין היבטים שהם סודי ביותר בהגדרה. מה שהוא תחת הכותרת של דלתיים סגורות, יתקיים גם דיון בדלתיים סגורות. בבקשה אבי. 
<תמר זנדברג (מרצ):>
מה שפורסם כבר בלו"ז הוועדה הוא בדלתיים סגורות? שלישי, רביעי וחמישי זה פתוח?
<היו"ר איתן כבל:>
נכון.
<אבי ליכט:>
סדר הדוברים – ואנחנו מכבדים את הבקשה של יו"ר הוועדה לדבר בקיצור, אבל בכל זאת, מדובר בנושא מורכב ורצינו לבוא בעם רב כדי להציג לכם את כל ההיבטים. יפתח מוריס דורפמן, שהיה מהאדריכלים של המתווה הזה. הוא היה סגן יושב-ראש המועצה הלאומית לכלכלה. עכשיו הוא ברשות החברות. הוא יציג את העקרונות. אחר כך אני אציג את ההיבטים המשפטיים של סעיף 52. ראש אגף תקציבים יציג את התועלות של המתווה. אורי שוורץ, הממונה בפועל על הגבלים עסקיים, יסקור בצורה מפורטת את כל ההסדרים הפרטניים של סעיף 52. לאחר מכן משרד האנרגיה, ראש רשות הגז, יציג את הסוגיות של ביטחון אנרגטי. יחתום את הדיון בקצרה גם יוג'ין קנדל, שעד לא מזמן היה יושב-ראש המועצה הלאומית לכלכלה וריכז את המאמצים. 
<היו"ר איתן כבל:>
כמה זמן לדעתך אתם נדרשים?
<אבי ליכט:>
אני חושב שאנחנו נדרשים לפלוס-מינוס שעה להציג.

<שלי יחימוביץ (המחנה הציוני):>
כולכם יחד?

<היו"ר איתן כבל:>
כולם, כן.

<אבי ליכט:>
אם תרצו. יו"ר הוועדה ביקש שנקצר, אנחנו מוכנים לעשות את זה גם בשעתיים-שלוש, זה תלוי בכם. 
<היו"ר איתן כבל:>
אבי, מה שאני מבקש, שתשימו את היסודות. כי החוכמה בדיון שכזה היא שחברי הכנסת – אנחנו פחות או יותר כבר קראנו את המסמכים, אנחנו יודעים איפה אנחנו עומדים. החוכמה היא שאנחנו נדע ליצור את האינטראקציה בשאלות ותשובות. לכן אין צורך להאריך יתר על המידה, אלא להניח את המסד בפנינו לגבי כל אחד מן הפרקים. בבקשה. 

<אבי ליכט:>
מאה אחוז. ככה נעשה, רק אני מבקש, אנחנו זקוקים לסבלנות כי חלק מההסדרים האלה מורכבים מאוד, וכן היינו רוצים שלפחות בהתחלה תקשיבו לנו, ואנחנו נענה על כל שאלה. אגב, אנחנו נענה על כל השאלות, כל מה שתשאלו. באנו היום ערוכים לענות על כל נושא. אנחנו לא נשחק משחקים של משפטיזציה כזאת או אחרת. 
<היו"ר איתן כבל:>
אני שמח.
<אבי ליכט:>
כל מה שאנחנו יכולים, אנחנו באים להיות שקופים. אין לנו מה להסתיר, אנחנו עומדים מאחורי המתווה הזה מבחינה מקצועית, ולכן אנחנו נמצאים פה, כל האנשים שיכולים לתת לכם תשובות, ככל שיש לנו. בחלק מהמקרים לא יהיו לנו תשובות כי לא כל דבר אנחנו יודעים. לפחות מה שאנחנו יכולים, אנחנו ניתן לכם תשובה מלאה בשקיפות מלאה, גם על התהליכים וגם על המסקנות והשיקולים שהוליכו אותנו להצגה המקצועית של המתווה. אז אני מבקש ממוריס להתחיל.
<מוריס דורפמן:>
אחר-צהריים טובים. בשנה האחרונה, וביתר שאת, בחודשים האחרונים, מתנהל פולמוס ציבורי רחב מאוד סביב הנושא הזה של מתווה הגז. אנחנו לא המקום הראשון וגם לא המקום האחרון, אני מניח, שבו מתנהל ויכוח סביב משאבי טבע, והוויכוח הזה הוא חלק טבעי ובלתי נפרד מהתנהלות מדינה דמוקרטית. מעבר לכך, השיח הציבורי סייע בידינו לשפר את המתווה לאורך המשא ומתן. לכן, בשונה ממה שטוענים, אנחנו מברכים על ההזדמנות לבוא לפה ולהציג את עיקרי המתווה. כפי שאמרנו אין ספור פעמים, כולנו סבורים שהמתווה הזה הוא הדבר הטוב ביותר שניתן היה להשיג בהינתן מצב העולם שראינו מולנו. בטרם נתייחס לנושאים השונים שמרכיבים את המתווה, אבקש להציג בפניכם בכמה דקות את העולם שראינו לפנינו לפני 11 חודשים. בדיוק לפני 11 חודשים התחלנו את התהליך הזה שבסופו המתווה שנמצא בפניכם. 
<שלי יחימוביץ (המחנה הציוני):>
סליחה, איתן, אני ממש מתנצלת. משפט הפתיחה הזה שזה המתווה הטוב ביותר שאפשר להשיג הוא לא מקובל עלי כעובדה, כי יש לך שני רגולטורים בכירים ביותר שלא חושבים שזה המתווה הטוב ביותר שאפשר להשיג. גם הממונה על ההגבלים העסקיים, דיוויד גילה, שסולק החוצה, וגם יו"ר רשות החשמל, אורית פרקש, לא מסכימים אתכם. שני הרגולטורים המרכזיים והרלוונטיים.
<אורלי לוי אבקסיס (ישראל ביתנו):>
אולי זה המתווה הטוב ביותר שהוא יכול להשיג. 
<שלי יחימוביץ (המחנה הציוני):>
לכן אתם לא יכולים – זה מצג שווא מלכתחילה.
<דוד ביטן (הליכוד):>
זה לא מדויק. 
<היו"ר איתן כבל:>
חברים יקרים, אני רוצה להעיר. 

<דוד ביטן (הליכוד):>
הממונה על ההגבלים אמר שמבחינת - - -

<היו"ר איתן כבל:>
אני רוצה להעיר, ברשותך, דוד. 

<דוד ביטן (הליכוד):>
הממונה על ההגבלים, זה מה שהוא אומר. הוא לא התייחס ליתר ההיבטים.
<היו"ר איתן כבל:>
שלי, דוד, העניין הוא כזה, אם היינו הם - - -

<דוד ביטן (הליכוד):>
שאלו אותו מה - - - הוא התייחס רק להיבטים שקשורים - - - אז להגיד שזה שהוא אמר - - - זה לא נכון.
<היו"ר איתן כבל:>
סליחה, דוד, חברים יקרים, זה לא ילך. זה לא ילך כך. 
<יואב קיש (הליכוד):>
תגיד את זה לחברה שלך מהמפלגה. 
<היו"ר איתן כבל:>
אני אומר את זה אני מדבר בקול. אני מדבר בקול. 

<דוד ביטן (הליכוד):>
אני משיב לה. מה קרה? אני משיב לה. 

<היו"ר איתן כבל:>
אני מאוד מבקש, גם מהתומכים וגם מהמתנגדים, כל דבר יגרור תגובה ולא נצא מזה. אני מנסה לומר שמה שהוא אומר זה על אחריותו בלבד. כל אחד שידבר פה, זו אחריותו בלבד, כמו שהשאלות שאנחנו נשאל הן על אחריותנו בלבד. בבקשה. 
<מוריס דורפמן:>
תודה. דברי הם על דעת הצוות המקצועי שנמצא פה בפניכם. אני רוצה לדבר על הדברים שראינו מולנו לפני 11 חודשים כשהתחלנו את העבודה. דבר ראשון והכי בסיסי הוא לנסות להבין מה קרה במשק הגז הטבעי בישראל. העובדה הכי בסיסית והכי פשוטה כדי להסביר את זה היא מהפך שעברנו – ממשק שלפני עשר שנים היה באפס שימוש בגז טבעי בייצור חשמל, והיום זה הרכיב המרכזי שמשמש לייצור חשמל במדינה. אין אף מדינה שעברה שינוי כזה משמעותי, וזה שינוי שנעשה ביוזמה של הממשלה ובעידודה. זה לא יכול היה לקרות בלעדיה. ב-2010, פחות או יותר, כל הנוכחים פה נטלו חלק בעבודת ועדת ששינסקי ודרך זה למדו ממשקי גז טבעי ומיסוי גז טבעי. ב-2012, שוב, אותם אנשים, פחות או יותר, היו מעורבים בוועדת צמח וליוו את עבודתה, ושוב התעסקו במשק הגז הטבעי. מעבר לזה, אני אגיד שבשנים 13' ו-14' חלק מהאנשים – בין אם במישרין ובין אם בעקיפין – היו מעורבים במשא ומתן שהתנהל עם ירדן סביב נושא ייצוא גז טבעי לירדן. כלומר, מה שאני רוצה להגיד, שכל האנשים שנמצאים פה הם ככל הנראה אנשים בתוך הממשלה שמבינים הכי טוב בנושא הזה. אני לא אומר שכולנו - - -
<אורלי לוי אבקסיס (ישראל ביתנו):>
וגם שם לא הייתה תמימות דעים.
<היו"ר איתן כבל:>
אורלי, בבקשה. 

<אורלי לוי אבקסיס (ישראל ביתנו):>
לא, יש כאן את אבי ליכט שלפני שנה - - -
<היו"ר איתן כבל:>
אורלי, זה לא ילך כך. אורלי, בבקשה. זה לא ילך. 

<אורלי לוי אבקסיס (ישראל ביתנו):>
אולי - - -

<היו"ר איתן כבל:>
אורלי, לא עוזר לי. באת לכאן, בבקשה, זה לא עוזר לי. זה לא עוזר לי. זה לא עוזר לכם. האמיני לי, ככה אפשר להתקדם צעד אחד. לא ילך. ברשותך. 
<אורלי לוי אבקסיס (ישראל ביתנו):>
אז תרשום אותי.
<היו"ר איתן כבל:>
אני לא אדלג על אף אחד. אני אתן לכולם. אני אומר את זה, בבקשה. אני לא רוצה להגיד יותר מזה. בבקשה.
<מוריס דורפמן:>
אני אמשיך, ברשותכם. בשנים 13'-14' רשות ההגבלים ניהלה משא ומתן מול החברות "נובל" ו"דלק" סביב ההסדר. אנחנו ידענו על המתווה, ידענו על מה שמנהלים. ידענו לאן הם הולכים להגיע. רשות ההגבלים התייעצה אתנו. כל אחד מגורמי הממשלה אמר מה הוא חושב על המתווה. אף אחד מאתנו לא חשב שזה הדבר הטוב ביותר שיש, אבל עצם העובדה שהם באו ודיברו אתנו מצביע על כך שגם להם היה ברור – לכולנו היה ברור – שיש פה מכלול שיקולים ולא רק שיקולי תחרות שעומדים על הפרק. בסוף 2014, לפני 11 חודשים, רשות ההגבלים והעומד בראשה החליטו שמה שהם הגיעו אליו, לאחר שהם עשו בירור, הוא לא מספיק טוב, ולכן החליטו לרדת מההסכמות שלהם עם החברות. מן הסתם, אנחנו ידענו את זה כמה שעות לפני שהציבור ידע מזה, אבל זה המצב. ולכן ב-22 בדצמבר 2014 עמדו בפנינו, גורמי הממשלה, שתי אפשרויות: אחת היא לא להתערב. אם זכור לכם, האירוע הוא אירוע בין רגולטור עצמאי לחברות. יכולנו כולנו להמשיך לשבת, להסתכל ולא להתערב במה שנעשה. ואז מה היו האפשרויות? אופציה אחת שהייתה היא שרשות ההגבלים יכלה לחזור ולנהל משא ומתן מול החברות. לא הגענו להסכמה, בואו נחזור. זה משהו שלא הם ולא החברות רצו לעשות. אופציה שנייה הייתה ללכת להליך משפטי, משהו שלפחות החברות דיברו עליו. גם פה הייתה איזושהי הבנה – אחרי זה אבי ירחיב על זה – שהמשמעויות של הליך משפטי – לאף אחד לא הייתה כוונה ללכת לשם. 
מעבר לכך אני רוצה להזכיר מה התקופה המדוברת. היה מדובר בתקופת בחירות, ולכן לנו לא הייתה שום אפשרות לקבל איזושהי הכוונה מהדרג הפוליטי באשר לכיוון זה או אחר. האפשרות השנייה שעמדה בפנינו היא ללכת יחד עם רשות ההגבלים – ואני מדגיש, יחד עם רשות ההגבלים – ולהיכנס לתהליך של משא ומתן מול החברות. זאת במטרה להגיע לתוצאה יותר טובה מזאת שרשות ההגבלים הצליחה להגיע אליה. כולנו סברנו שבדרך זאת נוכל להגיע לתוצאה יותר טובה, וכמו שאמרתי, אני חושב שזה מה שקרה. מה ראינו מול עינינו אז, כשהחלטנו שזה הכיוון שאנחנו רוצים ללכת אליו? קודם כל, - - - של הגז הטבעי. היו לנו את "דלק" ו"נובל" שהחזיקו 100% מהשוק, זה לא קשה, יש מאגר אחד. מאגר אחד, שני צינורות שהולכים מהמאגר הזה לאסדה בים וצינור אחד שמוליך למשק המקומי. זה המצב. מאגר, 100% שליטה של שתי חברות, מונופול.
<תמר זנדברג (מרצ):>
מה לגבי רישיונות חיפוש?
<יואב קיש (הליכוד):>
תמר, תני לו לדבר, על כל שאלה – גם לי יש מאה שאלות. 

<היו"ר איתן כבל:>
יואב. 

<יואב קיש (הליכוד):>
כשאנחנו מדברים, אתה משתיק אותנו. אורלי מדברת, שלי. תן לו לדבר, פעם אחת הם יושבים ומדברים.
<היו"ר איתן כבל:>
אני מבין שעשיתם ישיבת הכנה לקראת הדיון.

<יואב קיש (הליכוד):>
שום הכנה. רוצים לשמוע, בניגוד לחברים אחרים שרק רוצים לדבר. 

<היו"ר איתן כבל:>
בסדר גמור, אוקיי. די, מספיק. 

<אורלי לוי אבקסיס (ישראל ביתנו):>
גם אותי השתיקו. אני לא מבינה מה הבעיה שלך. הוא לא בא לקראתנו, הוא לא עושה לנו הנחות. 
<מוריס דורפמן:>
כמו שאמרתי, המאגר היחיד שהפיק גז היה בבעלותם, וגם מאגרים נוספים שנמצא בהם גז, כלומר, מאגרים פוטנציאליים אחרים, היו גם בבעלותם. זה משהו שהיה ברור לכולנו שאנחנו לא נוכל להמשיך ולחיות אתו. מאידך, ידענו ש"נובל" עד היום הוא המפעיל היחיד שהצליח לגלות גז טבעי בישראל בכמויות משמעותיות במים הכלכליים, על-אף שבוצעו עשרות קידוחים גם על-ידי מפעילים אחרים. ידענו שאף מפעיל אחר לא ביצע קידוח בישראל מאז 2013. ידענו שאף מפעיל משמעותי, מעבר לחברת Woodside, לא הביע עניין במשק הישראלי מאז ש-BG עזבה. גם Woodside אגב, עזבה.
<יעל כהן-פארן (המחנה הציוני):>
במה הם יביעו עניין?
<היו"ר איתן כבל:>
יעל, די. לא, אני לא מוכן. 

<יוסי יונה (המחנה הציוני):>
אלו רק שאלות הבהרה. 
<היו"ר איתן כבל:>
חברים יקרים, שכל אחד ירשום, כי יגיעו גם כאלה בהמשך שאתם מסכימים אתם, אז בבקשה. למה אני צריך להיות כמו גננת? בבקשה. 
<מוריס דורפמן:>
ראינו מול עינינו שהמשק הישראלי הלך ונהיה "מכור", במירכאות, יותר ויותר לשימוש בגז טבעי. מבלי להיכנס יותר מדי לפרטים, אם ב-2012, כשהיה את המשבר ולא הייתה סכנה למשק המקומי, המשק המקומי יכול היה להתמודד עם אותו משבר, עם אותו מחסור באמצעות דלקים תחליפיים. ידענו שאם המשבר הזה יקרה היום, למשק הישראלי תהיה בעיה להתמודד עם המצב הזה רק עם דלקים חלופיים, ויתכן שתהיה לנו בעיה של אספקה רציפה של חשמל למשק. מעבר לכך, בהינתן זה שהיינו במשק עם מאגר אחד, עם תשתית קיימת, ידענו שהמשק יסבול ממחסור הולך וגדל בגז טבעי. ברשותכם, אני יודע שזאת סוגיה שנידונה הרבה, שהגז זורם. אני רוצה להסביר את זה באמצעות דוגמה, אני מקווה שהיא פשוטה, לפחות לי היא נראית פשוטה. דמיינו לעצמכם שבבאר-שבע גרים 50 סטודנטים וכולם רוצים לחזור בסוף השבוע לתל-אביב. יש אוטובוס אחד שיכול לצאת מבאר-שבע ולקחת אותם לתל-אביב, ויש בו 50 מקומות. נניח שעובר לבאר-שבע עוד סטודנט, ואז יש לנו 51. ברור שלא כולם רוצים לחזור באותו רגע, אז בגדול, אין מחסור. אבל במידה והם יחליטו כולם לחזור באותו יום, אז תהיה בעיה ואחד מהם לא יוכל לחזור. בכל פעם מתווסף עוד סטודנט לבאר-שבע, ועוד סטודנט לבאר-שבע. מגיעים למצב של 60 סטודנטים, 70 סטודנטים. אותו אוטובוס לא יכול להסיע את כולם. אם במקרה הם יתאמו ביניהם ולא כולם ייסעו באותו יום, אין לנו בעיה ואין לנו מחסור. אבל מה יקרה אם כולם צריכים באותו יום? אותו דבר עם משק החשמל, לא תמיד יש בעיה. אבל בשעות פיק יש לנו בעיה ומחסור, ובכל שנה המחסור הזה הולך וגדל. 
<שלי יחימוביץ (המחנה הציוני):>
דוגמה מאוד לא רלוונטית. מאוד מאוד. 
<היו"ר איתן כבל:>
לא חשוב, לא נורא. הוא אומר שהוא הבין, זה מה שחשוב. בבקשה, מוריס. 
<מוריס דורפמן:>
בשביל לפתור את הבעיה הקשה שניצבה בפנינו, היינו צריכים להבטיח, ומהר ככל הניתן, פיתוח של מאגרים נוספים וכניסה של שחקנים נוספים – בדגש על מפעילים – לשוק. רצינו תחרות, אבל יותר מזה רצינו יתירות וביטחון אנרגטי לאזרחי המדינה. אני לא רוצה להיכנס לשיקולים גיאופוליטיים, מן הסתם, אין לי הבנה רבה, אני לא מומחה לעניין הזה, ואתם תקבלו סקירות נפרדות לנושא הזה. עם זאת, אבקש לציין כי בסוף דצמבר-תחילת ינואר הזה הייתה מתוכננת פגישת פסגה בהשתתפות שרי האנרגיה של ישראל וירדן ומזכיר המדינה קרי סביב אספקת גז ישראלי לירדן, והיו אמורים להיחתם שם הסכמי הבנות. אלו דברים שאנחנו ידענו אז. בנוסף לירדן, אז ידענו, לפני שנה, שחוזי ייצוא למצרים היו מאוד מאוד קרובים לחתימה, והיו אמורים להיחתם בינואר. כולם חיכו להסדר בין רשות ההגבלים לחברות. ואני אומר זאת חד-משמעית, למרות שהרבה אנשים טוענים אחרת, בלי חוזי ייצוא, מאגר "לוויתן" לא יפותח.
<תמר זנדברג (מרצ):>
למה? 
<מוריס דורפמן:>
ידענו גם מה המשמעות של הליך בבית משפט. 

<תמר זנדברג (מרצ):>
מסיבות כלכליות או אנרגטיות? 
<מוריס דורפמן:>
אני לא מצליח להבין את השאלה, מה זה סיבות אנרגטיות.

<תמר זנדברג (מרצ):>
למה בלי חוזי ייצוא, "לוויתן" לא יפותח?

<מוריס דורפמן:>
מאגרים מפותחים אם יש כדאיות כלכלית לפתח אותם. אני לא יודע מה זה אומר - - -
<שלי יחימוביץ (המחנה הציוני):>
אתה מתכוון לייצור מ"תמר"? בלי ייצוא מ"תמר" לא יפותח "לוויתן"?
<תמר זנדברג (מרצ):>
זה בגלל סוגיה כלכלית?

<מוריס דורפמן:>
אני דיברתי על - - -
<שלי יחימוביץ (המחנה הציוני):>
לא, שאלה ספציפית. 

<יואב קיש (הליכוד):>
בלי ייצוא מ"לוויתן". 
<שלי יחימוביץ (המחנה הציוני):>
אם בלי ייצוא מ"תמר" לא יהיה פיתוח "לוויתן", או בלי חוזה ייצוא מ"לוויתן"?
<היו"ר איתן כבל:>
תבהיר את עצמך. 
<מוריס דורפמן:>
ייצוא מ"תמר" לא תורם לפיתוח "לוויתן". עניתי על זה?
<היו"ר איתן כבל:>
מוריס, אני רוצה להבהיר. תחזור לאחור. 

<תמר זנדברג (מרצ):>
למה בגלל חוזי ייצוא - - - 

<יואב קיש (הליכוד):>
למה? כי אז לא יהיה כסף. צריכים חוזים - - -
<היו"ר איתן כבל:>
תן לו. תן לו. הם שואלים אותו. 

<תמר זנדברג (מרצ):>
אנחנו שואלים אותו, לא אותך. 
<דוד ביטן (הליכוד):>
ההיפך - - -

<יואב קיש (הליכוד):>
זה הכי בסיסי שיש. 

<אורלי לוי אבקסיס (ישראל ביתנו):>
זה מה שאנחנו אומרים כל הזמן. 
<שלי יחימוביץ (המחנה הציוני):>
אמרת משפט חשוב מאוד. 

<היו"ר איתן כבל:>
מוריס, בבקשה, תחזור, אמרת משפט שזקוק להבהרה. 

<שלי יחימוביץ (המחנה הציוני):>
ייצוא מ"תמר", אמר מוריס - - - 

<יואב קיש (הליכוד):>
לא "תמר", "לוויתן" הוא אמר.

<שלי יחימוביץ (המחנה הציוני):>
סליחה, הוא אמר שייצוא מ"תמר" לא יגרום לפיתוח "לוויתן". זה מה שאמרת. 
<היו"ר איתן כבל:>
תחזור על הדברים. 

<מוריס דורפמן:>
מה שאני אמרתי, שאם לא יהיה ייצוא מ"לוויתן", לא ניתן לפתח את "לוויתן". אני לא יודע מה לא - - -
<יואב קיש (הליכוד):>
מה לא ברור בזה? 
<שלי יחימוביץ (המחנה הציוני):>
לא ברור? שיש כבר ייצוא מ"תמר" עכשיו, זה מה שלא ברור. 
<היו"ר איתן כבל:>
אבל הוא אמר אם לא יהיה ייצוא מ"לוויתן". 

<שלי יחימוביץ (המחנה הציוני):>
לא, לא, הוא אמר מ"תמר". 
<יואב קיש (הליכוד):>
הוא אמר מ"לוויתן". 

<שלי יחימוביץ (המחנה הציוני):>
לא, מ"לוויתן", אבל הוא אמר ייצוא מ"תמר" לא תורם - - -
<היו"ר איתן כבל:>
חברים - - -

<מוריס דורפמן:>
גברתי, אני לא אמרתי דבר כזה. 
<שלי יחימוביץ (המחנה הציוני):>
אמרת. 

<יעל כהן-פארן (המחנה הציוני):>
אמרת – ייצוא מ"תמר" לא קשור - - -

<תמר זנדברג (מרצ):>
לא תורם. 

<היו"ר איתן כבל:>
אמרת. אמרת. 

<מוריס דורפמן:>
סליחה, אולי טעיתי. 

<היו"ר איתן כבל:>
מוריס, מוריס, מוריס, אתה מדבר איתי. 

<דוד ביטן (הליכוד):>
מותר לבן אדם לטעות.
<היו"ר איתן כבל:>
נכון, חבר'ה, בוודאי. אני רק מקריא - - -
<שלי יחימוביץ (המחנה הציוני):>
הוא לא טעה, הוא רק אמר את האמת. התפלק לו. 
<היו"ר איתן כבל:>
שלי, די, בבקשה. אני מקריא, כדי שתינתן לך הזדמנות: בלי חוזה ייצוא ממאגר "לוויתן", מאגר "לוויתן" לא יפותח. את זה אמרת. אחר כך אמרת: ייצוא מ"תמר" לא יתרום "לוויתן". 
<דוד ביטן (הליכוד):>
הוא תורם באמצעות קבלת - - -
<היו"ר איתן כבל:>
לא, שנייה. תנו לו לדבר, הוא מדבר שוטף. הוא גם מקריא את הדברים, אז אין בעיה. 
<מוריס דורפמן:>
אני רוצה להפריד. אני מדבר על שיקולים כלכליים. בשביל פיתוח פרויקט, בין אם זה "לוויתן", בין אם זה "תמר", אתה חייב שיהיה לך תזרים הכנסות שמסוגל לממן את רישיונות הפיתוח. 
<שלי יחימוביץ (המחנה הציוני):>
ברור. הבנו.

<מוריס דורפמן:>
ב"תמר", הייצוא נועד כדי לאפשר את הרחבת "תמר". ב"לוויתן", הייצוא נועד בשביל לאפשר את פיתוח "לוויתן". עכשיו אני מקווה שהייתי יותר ברור. 
<שלי יחימוביץ (המחנה הציוני):>
לא. לא הבהרת את המשפט הזה. 
<תמר זנדברג (מרצ):>
החוזה הטבעי שיחתמו אותו ייתן מימון או לפיתוח - - - 
<שלי יחימוביץ (המחנה הציוני):>
לא הבהרת מדוע כבר עכשיו - - -
<היו"ר איתן כבל:>
סליחה, חברים יקרים, אני רוצה להזכיר לכם, אני מנהל את הישיבה. מוריס, בבקשה. אני מבקש, דוד, זה מפריע.
<אורלי לוי אבקסיס (ישראל ביתנו):>
בקיצור, אין טעם לייצא את הגז מ"תמר". זו השורה התחתונה. 
<היו"ר איתן כבל:>
מוריס, אני חוזר ואומר - - -

<יואב קיש (הליכוד):>
רק בשביל פיתוח "תמר". בשביל פיתוח "תמר". רוצים גם להשקיע ב"תמר", אם את לא מכירה.
<אורלי לוי אבקסיס (ישראל ביתנו):>
סלח לי, "תמר" מפותח כבר. 
<יואב קיש (הליכוד):>
לא. 

<דוד ביטן (הליכוד):>
זה גם פיתוח "תמר" וגם הלוואות לפיתוח "לוויתן".

<יואב קיש (הליכוד):>
חוסר ידע בסיסי, בסדר?

<אורלי לוי אבקסיס (ישראל ביתנו):>
אתם במתווה הזה מעכבים את פיתוח "לוויתן", עד שלא יגמרו את יחידת הגז האחרונה של "תמר".
<היו"ר איתן כבל:>
אורלי. אורלי. אני רוצה להזכיר – דוד וקיש. 
<דוד ביטן (הליכוד):>
אני יכול להסביר - - -

<היו"ר איתן כבל:>
לא, אל תסביר. אני רוצה להגיד לכם, אורלי, ההתייעצות היא לא בין האופוזיציה לקואליציה. 
<דוד ביטן (הליכוד):>
היא בין חברי הוועדה. 
<היו"ר איתן כבל:>
או בין חברי הוועדה. על מנת שתהיה לכם האפשרות, בוודאי לחברי ועדת הכלכלה - - -

<אורלי לוי אבקסיס (ישראל ביתנו):>
יש לנו חברות בוועדה גם?

<היו"ר איתן כבל:>
לא. 

<אורלי לוי אבקסיס (ישראל ביתנו):>
אבל יש לנו עניין בוועדה הזאת. 
<היו"ר איתן כבל:>
יש לכם עניין, בוודאי. אני לא מנעתי ממך. התכוונתי בכך – אנא אל תתייעצו ביניכם, אלא תנו למוריס. מוריס, אני נותן לך הזדמנות נוספת. אנחנו רק חברי כנסת.
<אורלי לוי אבקסיס (ישראל ביתנו):>
אבל יש נציגות - - - אני באתי במקום.
<היו"ר איתן כבל:>
אורלי, בבקשה. אני רוצה שתבהיר את הדברים אשר אמרת. אם אתה רוצה לקחת אוויר, אנא קח אוויר. אבל אני רוצה שתדבר. 

<דוד ביטן (הליכוד):>
אני יכול להסביר במקומו.

<היו"ר איתן כבל:>
לא. לא. לא.

<דוד ביטן (הליכוד):>
למה לא?

<היו"ר איתן כבל:>
לא בבקשה. 

<דוד ביטן (הליכוד):>
הבנתי את מה שהוא אמר.

<יואב קיש (הליכוד):>
אני יכול במקום דוד. 
<היו"ר איתן כבל:>
יפה מאוד. חברים יקרים, שניכם התלמידים המצטיינים של הכיתה. תודה. בבקשה. 
<מוריס דורפמן:>
אני אחזור שוב. ייצוא הוא בסיס שמאפשר השקעות כלכלית. ייצוא מ"תמר" מאפשר הרחבת הפקה מ"תמר". ייצוא מ"לוויתן" יאפשר פיתוח "לוויתן". הקשר שכן יכול להיות בין השניים הוא שייצוא מ"תמר" מוקדם יותר למצרים מסייע בהיבטים מסוימים לאיזושהי אינדיקציה ראשונית לייצוא מ"לוויתן". אבל בסופו של דבר, כל פרויקט הוא פרויקט כלכלי ומתבסס על זה שיש תזרים שמאפשר את המימון. 
<היו"ר איתן כבל:>
אוקיי. המשך.
<מוריס דורפמן:>
אני חוזר לפני 11 חודשים. אז גם ידענו את המשמעות של הליך בבית משפט, או בוררות בינלאומית. אבי ירחיב על זה בהיבט המשפטי. אני רק אגיד שעשינו בדיקה רחבה על זה, מה המשמעויות של זה. היה ברור לנו שההליך הזה הוא מאוד ארוך, הוא ייקח כמה וכמה שנים, ובסופו של דבר נגיע לאותה הנקודה ככל הנראה, או לנקודה מאוד קרובה לנקודה שבה אנחנו נמצאים כיום, אבל כנראה שאז נהיה במחסור הרבה יותר משמעותי ולחוצים הרבה יותר. ידענו שאם יש הליך משפטי, חברת "נובל אנרג'י" תפסיק את כל השקעותיה בישראל, לכן תהיה הקפאת מצב. מה שיש לנו היום, זה מה שיהיה לנו לאורך כל התהליך הזה. ידענו כי הדבר יפגע באופן אנוש בניסיונות שלנו להביא מפעילים נוספים, ובכלל, שחקנים נוספים למשק הגז הטבעי בישראל. אני גם רוצה להדגיש איזו נקודה לגבי "נובל", או מפעילים בכלל. במתווה עצמו יש הבחנה בין "דלק" ו"נובל" וזו הבחנה בין מפעיל לבין משקיע פיננסי. הסיבה לזה היא פשוטה מאוד – בלי מפעיל אין פעילות חיפוש ופיתוח. אני מכיר את כל הטענות בדבר מפעילים שיגיעו לישראל, אבל המציאות – מה לעשות, וזאת עובדה – היא קצת אחרת. 
קודם כל, השוק הישראלי לא מספיק גדול ומעניין למפעילים המובילים, ויש גם את ההיבטים הגיאופוליטיים שחלקם לא רוצים להגיע לפה בגללם. מעבר לכך, לאחר הרבה מאוד בדיקות שעשינו, למדנו דוגמאות למצב שבו המדינה כופה – לא היה דבר כזה בעולם – על מפעיל לעזוב מאגר שמופעל על-ידו, וייתכנו לכך השלכות הן ברמת המאגר, והן באשר לזהות המפעילים הפוטנציאליים שכן מוכנים להגיע למאגר שנכפתה יציאה של מפעיל ממנו. אני אגיד כמה מילים לגבי הנושא של פיקוח מחירים. 
<היו"ר איתן כבל:>
תוכל רק לומר לנו – כל אחד מהמאגרים, מהם חוזי העוגן של כל אחד מהמאגרים?
<מוריס דורפמן:>
יש מאגר אחד. אני מניח - - -
<היו"ר איתן כבל:>
אה, "תמר". אבל יש תכניות לגבי ההמשך. 
<מוריס דורפמן:>
לקוח העוגן של "תמר" הוא חוזה חברת חשמל. זה החוזה שעליו יתבסס – מן הסתם, יש חוזים נוספים, אבל החוזה המרכזי שעליו יתבסס פיתוח "תמר" הוא חוזה חברת חשמל. באשר ל"לוויתן", בהינתן שהביקוש במשק הישראלי הוא יחסית מוגבל, העוגן לפיתוח "לוויתן" יהיה חוזה ייצוא. 
<יוסי יונה (המחנה הציוני):>
דרך אגב, בדוח בוועדת צמח, האיש הזה אחז בעמדה מנוגדת לחלוטין וטען שהמשק הישראלי דווקא מספיק רחב. 
<היו"ר איתן כבל:>
שאלה מצוינת. אני אומר, שאלה מצוינת אחר כך להמשך. 

<יוסי יונה (המחנה הציוני):>
בוועדת צמח הוא אמר בדיוק ההיפך.
<היו"ר איתן כבל:>
יוסי, שאלה מצוינת. 
<יוסי יונה (המחנה הציוני):>
שהמשק הישראלי הוא מספיק רחב כדי לאפשר את אספקת הגז - - -
<היו"ר איתן כבל:>
יוסי, כדי שתוכל לקבל תשובה, שאל את השאלה בהמשך. בבקשה. 
<אורלי לוי אבקסיס (ישראל ביתנו):>
תוסיף לזה את השאלה בכמה מדינות בעולם היה מונופול בכל מה שקשור - - -

<היו"ר איתן כבל:>
תרשמי את זה לפניך. 

<אורלי לוי אבקסיס (ישראל ביתנו):>
הוא אמר שבשום מדינה בעולם לא הוציאו שחקן פרטי.

<היו"ר איתן כבל:>
אורלי, אני אתן לך לשאול.

<אורלי לוי אבקסיס (ישראל ביתנו):>
האם היה מצב של מונופול - - -
<היו"ר איתן כבל:>
אורלי, אני אתן לך לשאול. בבקשה, תמשיך, מוריס. 

<דוד ביטן (הליכוד):>
יכול להיות לא מונופול? הרי יש אחד שמוצא. 
<היו"ר איתן כבל:>
מוריס, תמשיך. 

<דוד ביטן (הליכוד):>
הוא חיפש, הוא מוצא, ולכן הוא נהיה מונופול. 

<אורלי לוי אבקסיס (ישראל ביתנו):>
- - -

<דוד ביטן (הליכוד):>
מה אתם רוצים?

<היו"ר איתן כבל:>
דוד, אני ביקשתי ממך לא לעזור לי בניהול הישיבה. תאמין לי, זה רק - - -
<יואב קיש (הליכוד):>
דיברת על פיקוח, מוריס, זה מעניין את כולם.

<היו"ר איתן כבל:>
מוריס, פיקוח. בבקשה.
<אורלי לוי אבקסיס (ישראל ביתנו):>
גם הנושא של המונופול נוצר בגלל שלא - - -
<היו"ר איתן כבל:>
אורלי, תודה. 

<יואב קיש (הליכוד):>
זה לא ילך ככה, אורלי. 
<היו"ר איתן כבל:>
קיש, תודה. 

<יואב קיש (הליכוד):>
אני גם יכול להגיד לה משהו. אז אני מתחשב בך, והיא עושה מה שהיא רוצה בוועדה. 
<היו"ר איתן כבל:>
לא, אל תתחשב בי. בבקשה, מוריס. 
<מוריס דורפמן:>
אנחנו יכולנו לעזוב ולא לנהל משא ומתן, וללכת על מודל של פיקוח מחירים. קודם כל, זה לא כל כך מתיישב עם העולם של רשות ההגבלים כי פיקוח מחירים הוא לא כלי שרשות ההגבלים יודעת מה לעשות אתו. זה לא היה עוזר להסדר ההגבלי, הנושא של פיקוח מחירים. אבל מעבר לזה, שוב, אין - - -
<דב חנין (הרשימה המשותפת):>
הוא כלי אנטי-מונופולי. 

<יעל כהן-פארן (המחנה הציוני):>
כן, זה בהחלט כלי של רשות ההגבלים. 
<דב חנין (הרשימה המשותפת):>
זה כלי אנטי-מונופולי. 

<יעל כהן-פארן (המחנה הציוני):>
קביעת מחיר מופרז זה חלק מהפעילות של רשות ההגבלים. 
<מוריס דורפמן:>
שוב, אין שום מקום בעולם שבו פיקוח מחירים במשק הגז הטבעי הצליח – ואפילו לא הצליח, אין איזשהו מקום שבו זה לא גרם נזק ואין שום מקום שבו רואים שמהר מאוד המדינה שמנסה את זה לא בורחת מזה. 
<יואב קיש (הליכוד):>
רגע, הניסוח שלך לא טוב. התכוונת להגיד שבכל מקום שזה היה, זה גרם נזק. 
<היו"ר איתן כבל:>
תודה למר קיש. 

<מוריס דורפמן:>
אמת, תודה. 
<יואב קיש (הליכוד):>
אמרת אין שום מקום שהוא לא - - -

<היו"ר איתן כבל:>
חבר הכנסת קיש, תודה. 

<מוריס דורפמן:>
אני מתבטא פחות טוב ממך. 
<שלי יחימוביץ (המחנה הציוני):>
זה יפה שאתם תמימי דעים. 

<אורלי לוי אבקסיס (ישראל ביתנו):>
מי מציג לנו? חברי הכנסת של הקואליציה, והם גם מתקנים - - -
<יואב קיש (הליכוד):>
אורלי, אני יכול אחרי זה להסביר לך. במקרה אנחנו מבינים משהו. 
<היו"ר איתן כבל:>
בבקשה, יפה מאוד. יפה מאוד. כל הכבוד.

<אורלי לוי אבקסיס (ישראל ביתנו):>
בסדר, יואב. כל החוכמה אצלו. כן, בסדר.
<מוריס דורפמן:>
צריך להבין ששתי המילים "פיקוח" ו"פיתוח" לא מתיישבות ביחד. אי-אפשר בו בזמן לפקח על מחירי הגז ולבקש לפתח את משק הגז הטבעי, זה פשוט לא עובד. 
<שלי יחימוביץ (המחנה הציוני):>
מה? זה לא ברור מה הוא אמר. 

<אורלי לוי אבקסיס (ישראל ביתנו):>
למה במקרים אחרים זה כן עובד?
<תמר זנדברג (מרצ):>
מה זאת אומרת? תסביר את האמירה הזו. 

<מוריס דורפמן:>
אם אנחנו מפקחים על מחיר, זאת אומרת שאנחנו מקטינים את התמריץ לשחקנים לבוא ולפתח.
<תמר זנדברג (מרצ):>
זאת אמירה ערכית. 
<שלי יחימוביץ (המחנה הציוני):>
תלוי, אם אתם נותנים להם להרוויח, אז הכול בסדר. השאלה כמה. 

<מוריס דורפמן:>
סליחה, אני מתקן את עצמי. יש חלופות, שהממשלה תיכנס ותלאים.
<שלי יחימוביץ (המחנה הציוני):>
מי מדבר על הלאמה? מישהו אמר פה הלאמה? מה אתה עונה הלאמה? 

<אורלי לוי אבקסיס (ישראל ביתנו):>
תשובה מאוד יפה. 

<היו"ר איתן כבל:>
מוריס, אתה מוכן בבקשה להסתכל אלי? מוריס, בבקשה. אתה מכיר את הנפשות הפועלות בין חברי הכנסת. אתה יכול להזמין אותם אחר כך לכוס קפה. אני מאוד מבקש, תמר, ואני אומר את זה לכם – מוריס, אתה יודע מה הבעיה? אתה עוצר בהרבה תחנות. 

<שלי יחימוביץ (המחנה הציוני):>
לא, הבעיה היא שלא נאמרת - - -

<היו"ר איתן כבל:>
הנחת העבודה שלי היא שאנשי המקצוע עושים את עבודתם נאמנה גם אם אני לא מסכים אתם. גם אם הם טועים לשיטתי. אז אני מבקש, אנא אמור את דבריך.
<מוריס דורפמן:>
אני כבר מסיים אדוני. לפני שנתיים בערך, הכנסת חוקקה את חוק - - - אזרחי ישראל. כשחוקקנו את החוק הצגנו לכנסת – אז זו הייתה ועדת המדע – כל מיני תחזיות שלנו לגבי תקבולי מדינה. אז גם האמנו, ב-2013, שבתוך ארבע שנים יהיה לנו "לוויתן" מפותח ונראה את כל התזרים. אני יכול להגיד לכם שמאז אני כל הזמן משנה את האקסלים האלה וכל הזמן רואה איך התקבולים הולכים וקטנים, ועוד מעט אני אציג לכם את זה בהרחבה. 
<אורלי לוי אבקסיס (ישראל ביתנו):>
אבל מקודם אמרת שבלי ייצוא גם ככה - - -
<היו"ר איתן כבל:>
די, אורלי, לא. אורלי - - -

<אורלי לוי אבקסיס (ישראל ביתנו):>
- - -

<היו"ר איתן כבל:>
אורלי, אני קורא אותך לסדר פעם ראשונה. 

<יואב קיש (הליכוד):>
- - -

<היו"ר איתן כבל:>
שנייה, שתוק עכשיו. 

<אורלי לוי אבקסיס (ישראל ביתנו):>
טוב, אז אני ארשום את השאלה. - - -

<היו"ר איתן כבל:>
אורלי, אני קראתי אותך לסדר פעם ראשונה. זה לא יהיה. זה לא יהיה. 
<אורלי לוי אבקסיס (ישראל ביתנו):>
יש שאלות שאם לא - - -
<היו"ר איתן כבל:>
אני קורא אותך לסדר פעם שנייה, אורלי, אלא אם כן את רוצה ללכת ואת לוחצת אותי.

<אורלי לוי אבקסיס (ישראל ביתנו):>
איתן, זה לא בסדר. ממש לא בסדר. 
<היו"ר איתן כבל:>
זה כן בסדר, אמרתי את זה מההתחלה. רשמי את השאלות, ואנחנו נשיב על כל שאלה ושאלה. מי שיפריע לי לנהל, ימצא את עצמו בחוץ, בכל החברות. גם אני מנהל פה עניין, ומביטים בי לא פחות מאשר מביטים בכם. אז בבקשה, אף אחד פה לא - - - 
<אורלי לוי אבקסיס (ישראל ביתנו):>
מה הקשר? מה הקשר עכשיו?
<היו"ר איתן כבל:>
יש לזה קשר. אנחנו ננהל את הדברים כמו שצריך. 

<אורלי לוי אבקסיס (ישראל ביתנו):>
אתה - - - 

<היו"ר איתן כבל:>
חס וחלילה. אורלי, אל תיקחי אותי למקומות האלה. בבקשה. 
<מוריס דורפמן:>
בסיכום דברי אני מבקש להדגיש כמה נקודות. הדבר החשוב ביותר שראינו למול עינינו הוא פיתוח משק הגז הטבעי, יתירות וביטחון אנרגטי. כלומר, מספר מאגרים עם תשתיות שונות ועודף קיבולת. תחרות היא חשובה ביותר, אבל היא אחד מבין השיקולים השונים ולא שיקול מכריע. בכל מקרה, להערכתנו, לא הייתה צפויה להיווצר תחרות משמעותית בטווח קצר, אלא רק בטווח בינוני-ארוך. מה שאנחנו פעלנו לעשות זה לייצר תנאים לתחרות. כל הנושא של הגז הזורם הוא בעיני פיקציה. פיתוח מאגרים לוקח שנים, לא שנתיים ולא שלוש. מקרה "תמר" הוא חריג. זה שלקח לפתח את "תמר" שלוש שנים, זה לא אומר שכך ייקח לפתח את המאגר הבא, ותסתכלו כמה שנים עברו מאז ש"לוויתן" נמצא ומתי הוא יפותח. על מנת להביא מפעילים נוספים למשק הישראלי, חייבים לייצר להם ודאות עסקית. בלי זה אנחנו מעריכים שהם לא יגיעו. פיקוח מחירים, להערכתנו, יקבור את משק הגז הטבעי בישראל, כמו שקרה במדינות אחרות. פיתוח משק הגז הטבעי הוא קריטי לכלכלת ישראל. אני אישית לא יכול לחשוב על מנוע צמיחה יותר משמעותי למשק הישראלי בשנים הקרובות. 
דבר אחרון, חברי ואני פעלנו לאורך תקופה זאת באופן שהאמנו שהוא הטוב ביותר והנכון ביותר להווה ולעתיד של משק הגז הטבעי ולאזרחי המדינה. אנחנו מאמינים שהעבודה המקצועית, שתוצאותיה לפניכם, היא הדבר הטוב ביותר שהיה ביכולתנו להשיג. תודה לכם. 
<היו"ר איתן כבל:>
תודה. ברשותכם, לפני שאני נותן לכם, אני רוצה שנעשה את זה הצגה-שאלות, הצגה-שאלות, כדי שלא נאבד את היכולת להיות מכווננים.
<אבי ליכט:>
חבר הכנסת כבל, אנחנו בכל זאת מבקשים, אם אפשר, כדי שתקבלו פרספקטיבה רחבה על הכול, כי בסוף הדברים האלה - - - 

<היו"ר איתן כבל:>
אני אומר לך איפה הבעיה כמי שנמצא פה. תנסה לשבת לרגע במקומי. אני מנסה לשבת כאן – אתה יודע מה יקרה לי? אתה ראית באיזה אדרנלין האנשים באו לפה. זה לא קל. אני אומר את זה גם כמי שנאלץ להיות עם השוט. אני מבקש – אני אומר זאת מבחינת ניהול הדיון – השאלות תהיינה בהתייחס לדברים שנאמרו על-ידי הדובר, ובהקשר של הדברים שהוא אמר. כך אנחנו נמצא את עצמנו בתוך התהליך. עוד דבר, אנחנו נעבור לחברי הכנסת. אני מציע, אם תרצה, אתה תוסיף, ואחרי זה אנחנו נשאל את החלק הראשון. 
<אבי ליכט:>
יש לי בכל זאת בקשה, כי החלוקה שעשינו הייתה שמוריס ייתן יותר את היבטי המקרו, וכל אחד מאתנו עכשיו יתייחס לסוגיות ספציפיות. 
<יוסי יונה (המחנה הציוני):>
נאבד את ההקשר אבל.

<שלי יחימוביץ (המחנה הציוני):>
בסדר, אנחנו נתמודד. 
<אבי ליכט:>
שנייה, מה שאני אומר, זה שאנחנו - - -

<שלי יחימוביץ (המחנה הציוני):>
נשאל כל אחד - - -

<היו"ר איתן כבל:>
שלי, שלי. 

<אבי ליכט:>
אם תקשיבו לנו, ותיתנו לנו להציג לפחות להציג חלק מן ההיבטים המשפטיים, את העיכובים, אחר כך את התועלות, תהיה לכם פרספקטיבה רחבה יותר לשאול שאלות. אנחנו בכל זאת מבקשים, יש לנו הזדמנות אחת ויחידה לבוא לכאן. 
<היו"ר איתן כבל:>
אבי, אני מבטיח לך שלא נצא מפה - - -

<אורלי לוי אבקסיס (ישראל ביתנו):>
גם סקרנים - - - אז אנחנו ממש נרצה לשמוע - - -
<היו"ר איתן כבל:>
אבי, אני מציע שאתה תציג את הדברים שאתה אמור להציג, כי אני רואה בך רגל מאוד חשובה ומרכזית בתוך התהליך הזה. לאחר מכן נעשה סבב שאלות ונחלק את זה לפרוסות-פרוסות.
<אבי ליכט:>
אז אני רוצה לשפר את ההצעה שלך, בטובך, בפעם האחרונה. אני מבקש שגם אמיר לוי, ראש אגף תקציבים, יציג, ואז אנחנו - - -
<קריאות:>
- - -

<היו"ר איתן כבל:>
חברים יקרים, לא, זה לא יקרה. אבי ליכט, המשנה ליועץ המשפטי לממשלה, אנחנו נבצע את ההליך כמו שאני החלטתי. ואני כבר אומר לחברי הכנסת, ממני והלאה, שאלות לא הרצאות. בבקשה, המשנה.
<אבי ליכט:>
אוקיי. 

<יוסי יונה (המחנה הציוני):>
מה הוחלט?

<יואב קיש (הליכוד):>
הוא מציג ואחרי זה שאלות, זה מה שהוחלט. זה מה שאיתן אמר.

<היו"ר איתן כבל:>
כן, כן, ביקשתי שהמשנה, ואחריו נשאל את השאלות. 

<אבי ליכט:>
כמו שמוריס הסביר, בדצמבר 2014 עמדנו בפני צומת קבלת החלטות מקצועית, ואני אומר מקצועית כי הצוות עבד בהתחלה באופן עצמאי לפני שהוא הביא את ההמלצות שלו. אני רוצה להציג בפניכם את מערכת האילוצים המשפטית שעמדה בפנינו. אחרי שהממונה חזר בו מהצו המוסכם, היינו יכולים לבחור בחלופה ללכת בכל הכוח – להעיף, להרוס, להוציא את "נובל", את "דלק", לפזר את כל השוק ולסדר אותו מההתחלה. ואני מודה שחלק מהמעורבים, לפחות בתחילת התהליך, חשבו שאולי צריך לבחון גם את החלופה הזאת. אבל בסוף כפקידי ציבור אנחנו חייבים לחשוב מהראש ולא מהבטן, לאחר תהליך ארוך ומסובך של שקילת היתרונות והחסרונות בכל חלופה. החלופה היותר אגרסיבית נבחנה אצלנו בכובד ראש, והגענו למסקנה שהיא חלופה לא מיטבית, ואני רוצה להסביר עכשיו למה. 
<תמר זנדברג (מרצ):>
מה זה יותר אגרסיבית?
<אבי ליכט:>
לפרק את המאגרים וליצור מבנה חדש בכל מיני אמצעים משפטיים - - -

<יואב קיש (הליכוד):>
לא בהסכמה, נו. 
<אבי ליכט:>
לא בהסכמה. 

<יואב קיש (הליכוד):>
בבתי משפט. 

<אבי ליכט:>
תיכף אני ארחיב. קודם כל, כשנכנסים לתוך מהלך כזה, שהוא מהלך משפטי מורכב מאוד, וגם חסר תקדים, צריך להעריך מראש את סיכויי ההצלחה. מערכת השיקולים שבחנו הגיעה למסקנה – מבלי להיכנס ליותר מדי פרטים – שהסיכויים להגיע למצב שבו נצליח להוציא בכוח את אחד המפעילים מתוך המאגר לא גבוהים. ולכן החלופה הזאת, על פניו, לא הייתה כל כך ישימה. אבל גם אם היינו מצליחים – ופה חשוב להבין – ההליך המשפטי על-פי חוק ההגבלים העסקיים היה נמשך, להערכתנו, לכל הפחות, ארבע שנים. גם אם היינו מגיעים למצב שבסוף ארבע השנים האלו היינו מנצחים – מנצחים במובן הזה שהיינו מקבלים פסק דין אחרי הליך ערעור שבו היינו מוציאים את אחד המפעילים מ"תמר" או מ"לוויתן" – היינו צריכים לתת זמן למכור, כי לא היינו יכולים להגיד לו קח ולך. כמו שאתם יודעים, אנחנו עשינו בשנים האחרונות כמה מהלכים של מכירה כפויה. הזמן המינימלי למכירה כפויה היום בחקיקה הוא ארבע שנים. היינו צריכים להוסיף לדבר הזה עוד ארבע שנים. אנחנו מדברים על מינימום שמונה שנים. מקסימום – הערכתנו יכולה להגיע גם עד לעשר וגם ל-12 שנים. 
<יואב קיש (הליכוד):>
מ-2014 אתה מדבר?

<אבי ליכט:>
כן, מעכשיו. אילו היינו מתחילים עכשיו, בדצמבר 2014. הנזק – לא רק הנזק הכלכלי, אנחנו מדברים על נזק גיאופוליטי של סטגנציה בשוק הזה – למשך שבע, שמונה עד 12 שנה, הוא נזק עצום. ואנחנו מדברים על מצב שזה ה-best case scenario. כלומר, שהיינו עושים את כל התהליך, מנצחים בבתי משפט, מורים לו לחייב ומוצאים מישהו שיקנה. אבל מה היה קורה אם היינו הולכים לתהליך הזה ולא היינו מוצאים מפעיל? היינו מגיעים למצב שבו אחרי שחייבנו למכור לא היה בא אף אחד. ולא מדובר בחלום בלהות, כי אנחנו יודעים – וחשוב להבין את זה – שלא עומדים פה בתור – ומוריס כבר הרחיב על זה – להיכנס למשק הישראלי מצד אחד. מצד שני, החשש הגדול שלנו היה שדווקא בגלל שהוצאנו בכוח מישהו, מישהו אחר היה אומר אם אותו הוציאו בכוח, אולי גם אותי יוציאו בכוח. לכן מלכתחילה עצם ההליך הזה היה מקטין את סיכויי ההצלחה שלנו. וזה, אגב, נכון לא רק בהליך של הגבלים. גם אם היינו הולכים להליך של חקיקה להוציא אותו באופן כפוי. 

עד כאן עסקנו רק בהיבט המשפטי, אבל כמו שמוריס אמר, אנחנו נמצאים בסיטואציה שבה אנחנו רוצים להביא הנה משקיעים בתחום הגז והנפט. זה לא שרודפים אחרינו, אנחנו רודפים אחרי אחרים. המסר שאומר שאנחנו נמצאים בסיטואציה שבה אנחנו כופים על מישהו, ואז הולכים ומחפשים אחרים שיכנסו, זה תמריץ שלילי מאוד לכניסת משקיעים ומפעילים חזקים. זה היה המצב המשפטי. דיברנו על הנזק הגיאופוליטי והביטחוני, תיכף תשמעו על זה גם בנושא היתירות וגם בנושא מצרים, ירדן ומקומות אחרים שאני לא ארחיב. אנחנו מדברים פה על היבט כלכלי שאמיר ירחיב עליו – גם הפסד הכנסות, גם הקפאת השוק כמנוע צמיחה, וגם תיפגע מאוד היכולת שלנו לפתח את המשק הזה בתוך ישראל. לכן, לאחר הערכת סיכויים וסיכונים, ונגד תחושות הבטן, הגענו למסקנה שבסוף הדרך הנכונה לפתור את הפלונטר שנכנסנו אליו היא להגיע לפתרון מוסכם ולא כופה. זה לב העניין, ועל זה חייבים למקד את ההיבט של ההסכמה. למה? כי הבנו שפשרה פה היא win-win לכל הצדדים, למרות שאנחנו מודעים שלפשרה יש מחיר. לפשרה יש מחיר כי אנחנו לא באמת יודעים בפשרה להשיג את החלומות הכי ורודים שלנו באופן מהיר, ולראות איך אנחנו יכולים לסדר את השוק. כי אנחנו, בין היתר, תלויים גם בצד שני להסכמה. 
דבר שני – ואני חושב שפה שורש העניין – יש לנו קושי להסביר הסכמה, כי היום הסנטימנט – וכולם יודעים את זה – הוא בואו ניכנס בהם, בואו נראה להם. כשהמדינה אומרת אנחנו חשבנו ואנחנו פועלים מהראש, וזה לא נכון עכשיו ללכת למהלך כזה, קשה לנו להסביר את זה. אתם רואים פה גם את ההתעוררות הציבורית, וגם אפילו פה בחדר. קשה להסביר פשרה. אבל לפעמים אין מה לעשות. כל אחד יודע מהחיים המקצועיים שלו – אני גדלתי - - - 
<אורלי לוי אבקסיס (ישראל ביתנו):>
רק צד אחד מתפשר?

<תמר זנדברג (מרצ):>
אפשר להסדיר - - -

<אבי ליכט:>
פשרה קשה להסברה, אבל כל אחד עושה בחיים פשרה. אני גדלתי בעולם של בתי משפט. חלק גדול מהתיקים נגמרים בפשרות. ככה זה, אנשים עושים הערכת סיכויים וסיכונים, ומגיעים בסוף להסכמה, לא תמיד. ודווקא בשוק הזה, חייבים להבין, זה לא שהגענו להסכמה מלכתחילה. בשוק הגז והנפט התבצעו מהלכים סופר אגרסיביים מבחינה כלכלית ומשפטית עד שהגענו, וזה גם נתון שצריך להבין אותו. גם מהלך ששינסקי הראשון, גם המהלך של ועדת צמח, היו מהלכים אגרסיביים של שינוי שוק תוך כדי תנועה. אבל יש גבול לכמות הפעמים שהמדינה יכולה לומר תקשיבו, יש לנו רעיונות חדשים. 
<היו"ר איתן כבל:>
או ההתנהלות של המדינה הובילה לכך שאתם נכנסתם לפינה. 
<אבי ליכט:>
בסדר. אני לא חושב שאנחנו מושלמים. אני לא חושב שהרגולציה - - -

<אורלי לוי אבקסיס (ישראל ביתנו):>
אז רגע, נותנים פרס למי שלא - - -

<היו"ר איתן כבל:>
אורלי, זו הפריבילגיה שלי כיושב-ראש. 

<אורלי לוי אבקסיס (ישראל ביתנו):>
הם לא הודיעו על הסכם כובל מראש, ועכשיו נותנים להם פרס. בגלל שלא זיהינו את זה כי לא הודעתם. 
<יואב קיש (הליכוד):>
הוא הסביר את האלטרנטיבות. את מתעלמת מזה, נוח לך עם המנטרה שלך.
<אורלי לוי אבקסיס (ישראל ביתנו):>
אני לא מתעלמת, אני רוצה שגם - - -
<יואב קיש (הליכוד):>
נוח לך עם המנטרה שלך. רוצה להיות אתם בבתי משפט עשר שנים?

<אורלי לוי אבקסיס (ישראל ביתנו):>
נוח לך בקואליציה, אני לא חותמת גומי. תסלח לי.

<היו"ר איתן כבל:>
קיש, תודה. אורלי, תודה.

<אורלי לוי אבקסיס (ישראל ביתנו):>
השאלה היא אם אנחנו נותנים פרס למי שעובר על החוק, וזה מה שקרה פה.
<היו"ר איתן כבל:>
אורלי, תודה. אורלי, תודה. בבקשה. 
<אבי ליכט:>
אני רוצה לדבר קצת על המתווה בהיבט הרגולטורי-משפטי שלו. מה שיש פה במתווה זה פעם ראשונה שהמדינה אמרה בואו נסתכל על כל השוק הזה כמכלול. הרי מה היה עד עכשיו? קודם כל טיפלנו בעניין הפיסקלי, אחרי זה עברנו להיבט של הייצוא, עכשיו עברנו לטיפול בהיבט המבני, והבנו שאנחנו לא יכולים יותר להסתכל על השוק הזה במקטעים, אלא צריך להסתכל עליו פעם אחת בראייה כוללת ולנסות לפתור את כל הכשלים ואת כל החסמים שמנעו את הפיתוח שלו. וזאת ההבנה שהתגבשה אצלנו אחרי שורה ארוכה של ניסיונות להסדיר פלחים-פלחים. וזה גם נוגע לסעיף 52 ולחלק מההערות שאמרו פה. אחד התהליכים הבעייתיים שהמשק הישראלי עבר בשנים האחרונות היה תהליך של ביזור של רגולטורים. אמרנו יש לנו רעיון, יש לנו איזה אינטרס מאוד מאוד חשוב, בוא נקים לו רגולטור. הקמנו לו רגולטור, והרבה פעמים עשינו אותו שחקן וטו. הייתה לנו שורה ארוכה של שחקנים שכל אחד מהם ראה מולו רק את האינטרס שלו, והיכולת לקחת את הספינה הגדולה הזאת ולכוון אותה בבת-אחת הלכה ואבדה כי לא היה גורם מתכלל. ואת זה חשוב להבין. בפעם הראשונה במהלך הזה אמרנו בואו נסתכל על השוק הזה בראייה כוללת. אין אינטרס בגלל שרגולטור כזה או אחר הוא הכי חשוב, הוא יקבל זכות וטו. אנחנו נשים את כל האינטרסים וננסה להגיע לפתרון שמאזן בין כולם. 
לכן בעולם מורכב כזה, כמות שחקני הווטו חייבת לרדת, וזה נכון, ותיכף נדבר גם על שיקולי התחרות. לכן כשאנחנו באים עכשיו ומנסים לפרש את סעיף 52 בהיבט הספציפי הזה של איזון בין שיקולי תחרות לשיקולים אחרים, חשוב להבין, תחרות זה דבר חשוב, חשוב מאוד, אבל יש עוד דברים חשובים. 
<היו"ר איתן כבל:>
כמו?

<אבי ליכט:>
כמו למשל היבטים ביטחוניים וגיאופוליטיים. כמו למשל סוגיות אחרות - - -
<היו"ר איתן כבל:>
שמתי ידעתם אותם?

<אבי ליכט:>
ידענו אותם מההתחלה.
<שלי יחימוביץ (המחנה הציוני):>
מה זה התחלה? מתי? ספר, ספר מתי הלך הראשון - - - בפעם הראשונה.
<היו"ר איתן כבל:>
זה מעניין. סליחה שאני מתפרץ, אבל זו הזכות שלי כיושב-ראש. אני מבקש ממך – אני עוד ארחיב בשאלות שלי, אבל זאת נקודה שהיא המשקולת בדיוק איפה היא זזה ומתי. 
<אבי ליכט:>
סעיף 52 – למרות שאני תיכף אסביר למה לדעתי במקרה הזה נכון היה להשתמש בו, לא רצינו להשתמש בו – הוא היה מבחינתנו אילוץ, ואת זה חשוב להבין. אנחנו לא רוצים לקחת רגולטור ולעשות - - -
<שלי יחימוביץ (המחנה הציוני):>
אבל איתן שאל אותך מתי זה עלה. מתי שמעת בפעם הראשונה את המספר 52?
<יואב קיש (הליכוד):>
הוא עונה לך. רק כשאני מתפרץ, אל תצעק עלי, בסדר? 

<אבי ליכט:>
- - -

<שלי יחימוביץ (המחנה הציוני):>
לא 42. 

<אורלי לוי אבקסיס (ישראל ביתנו):>
- - -

<היו"ר איתן כבל:>
שלי, שלי, תנו לו, אני שאלתי את השאלה. את מכירה מיהו ומהו. אנחנו יודעים, לענות הוא יודע.
<שלי יחימוביץ (המחנה הציוני):>
הוא לא ענה. 

<היו"ר איתן כבל:>
אני יודע. הוא עונה תמיד מצוין על מה שהוא רוצה לענות. ברשותך, עכשיו אני מדבר ברצינות. אני מבקש, כיוון שגם חלק ניכר מהשאלות, אני מניח, סביב השולחן יהיו סביב העניין הזה – בדיוק החיבור הזה. אנא הסבר אותו היטב. מתי היתה ההחלטה, שהשיקול הביטחוני הוא הסיפור בתהליך הזה?
<אבי ליכט:>
סעיף 52 - השיקול הביטחוני היה מלכתחילה על השולחן. מהיום שבו התחלנו לדון בדצמבר 2014, אחרי שדיויד גילה, הממונה על ההגבלים העסקיים, חזר בו – האופציה של להפעיל את סעיף 52 היתה על השולחן.

<היו"ר איתן כבל:>
לא לזה כיוונתי, ברשותך.

<אבי ליכט:>
אז לא הבנתי. אני לא מתחמק.

<דוד ביטן (הליכוד):>
הוא ימשיך לשאול- - -

<היו"ר איתן כבל:>
גם לך- - -

<אורלי לוי אבקסיס (ישראל ביתנו):>
מתי הסכנה הביטחונית- - -

<היו"ר איתן כבל:>
אמרתי – זאת נקודת ארכימדס מאד-מאד חשובה. מוריס, היה לכם מספיק זמן. אפילו לא עשיתם התייעצות לפני. אני מנסה להגיד את הדבר הבא: היה מתווה. תהליך. ובשלב מסוים, בנקודת זמן מסוימת אומר הממונה את עמדתו, ואז אנחנו עומדים בפני מצב - או – כמו שאמר גם מוריס – לפעול בהתאם להחלטת הממונה, או, לחילופין, בנסיבות שאתם מניתם – איני אומר אם אני מסכים אתן או לא, אלא אני מציין אותן – אתם מחליטים להפעיל את 52. מה שאני מנסה להגיד לך כצופה מהצד, כאדם שמנסה לראות את הדברים כהווייתם, ש-52 נכנס כי זו היתה הדרך היחידה לעקוף את הממונה.

<אורלי לוי אבקסיס (ישראל ביתנו):>
נכון. השאלה היא- - -

<היו"ר איתן כבל:>
אורלי, אני מדבר שוטף, ולא רע בכלל. 

<אורלי לוי אבקסיס (ישראל ביתנו):>
אני מסכימה.

<היו"ר איתן כבל:>
מה שאני מנסה לומר לך, לפחות לפי איך שזה נתפש – אני לא יודע. לא הייתי בחדרים. לא שמעתי את ההקלטות. נכון לרגע זה – ולא לחינם לקחתי - כדי להבין, וחשוב – מוריס, אתה מתדרך- - -

<יואב קיש (הליכוד):>
לא צריך לתדרך. נושאים ביטחוניים-מדיניים היו כל הזמן.

<היו"ר איתן כבל:>
קיבלת כוכבית.

<יואב קיש (הליכוד):>
אני לא צריך כוכביות.

<היו"ר איתן כבל:>
נו. אני אתן לכם לשאול. אני מנסה להבין.

<אבי ליכט:>
אני חושב שהבנתי מה אתה רוצה. בסוף הבנתי. לאט-לאט נפל לי האסימון.

<היו"ר איתן כבל:>
אנחנו תלמידי אותה ישיבה. מותר לנו להבין מהר. בבקשה.

<אבי ליכט:>
אני רוצה להפריד בין 52 לבין השיקולים הביטחוניים והגיאו פוליטיים. השיקולים הביטחוניים והגיאו פוליטיים היו מלכתחילה על השולחן. כשאנחנו נכנסנו לחדר אחרי שההסכם - אולי אפילו לפני זה, אחרי שהממונה חזר בו, היו על השולחן מראשית הדרך. היה ברור לנו לגמרי שיש פה גם היבטים כאלה. 

<תמר זנדברג (מרצ):>
אתה מדבר מדצמבר 14'?

<אבי ליכט:>
כן. אבל הצורך ב-52 עלה, והממונה גם ידע אותו בהתחלה – ברגע שהממונה אמר: רבותיי, אני פורש, אני לא חלק מהצוות יותר – הצורך עלה, ואז בא סעיף 52 כטיעון משפטי, כיוון שעד שהממונה ישב אתנו באותו חדר- - -

<אורלי לוי אבקסיס (ישראל ביתנו):>
הממונה לא היה מודע לבעיות הביטחוניות?

<אבי ליכט:>
הוא היה מודע.

<אורלי לוי אבקסיס (ישראל ביתנו):>
ובכל זאת החליט על הסכם כובל.

<דוד ביטן (הליכוד):>
הוא אמר שזה לא מעניין אותו.

<יואב קיש (הליכוד):>
הוא, רק תחרות מעניין אותו. לא מעניין אותו כלום.

<רועי פולקמן (כולנו):>
שמעתי אותו בשורה של ראיונות, והוא אמר: אותי מעניין רק תחרותיות.

<היו"ר איתן כבל:>
חברים, הוא יהיה פה ביום שלישי כמדומני, ואפשר יהיה לשאול אותו אשר מפיו – למה הוא התכוון. בבקשה.

<אבי ליכט:>
לכן השימוש בסעיף 52 עלה ברגע שהבנו שאנחנו לא יכולים להמשיך לכנס את המתווה הזה בשיתוף פעולה עם הממונה על ההגבלים העסקיים, נקודה. הלאה.

<היו"ר איתן כבל:>
נמשיך אחר כך את השאלות. אני לא רוצה להפריע לך. בבקשה.

<אבי ליכט:>
סעיף 52 מדבר על איזון בין תחרות ושיקולי חוץ וביטחון, שמבחינתנו, יתירות אנרגטית וביטחון אנרגטי זה חלק משיקולי חוץ וביטחון. הסעיף הזה הוא סעיף של איזון - הוא מאזן בין תחרות לבין ביטחון וכו'. כשאנחנו מדברים על איזון, הכלים הפרשניים שהפעלנו הם: אל"ף, קודם כל, מה שאנחנו יכולים לקרוא לו גודל האירוע. ככל שיש לך בסל יותר שיקולים, ככל שהנושא יותר מורכב, והאירוע הזה הופך לאירוע מקרו כלכלי, צריך להסתכל על שיקולי התחרות כאחד השיקולים. שיקול חשוב אבל לא שיקול מכריע – אל"ף.

בי"ת, כיוון שאנחנו מדברים פה על מאזניים, על איזון, יש איזון כלשהו בין כובד השיקולים של התחרות לכובד השיקולים של הביטחון. ככל שהשיקולים של התחרות יותר מינוריים כך גם הצורך להתגבר עליהם – אתה לא צריך להביא פה אירוע ביטחוני מז'ורי, וההפך – ככל ששיקולי התחרות גבוהים וחזקים, כך גם השיקולים הביטחוניים צריכים להיות הרבה יותר חזקים.

שיקול נוסף שהפעלנו פה הוא גם כשאנחנו מחליטים בסוף שאנחנו חושבים שנכון להתגבר על השיקול של התחרות, אנחנו לא זונחים אותו. אנחנו לא אומרים: שיקול התחרות לא רלוונטי - אין תחרות. גם בתוך המהלך הזה צריך להבטיח עדיין ששיקולי התחרות יתקיימו. שלושת הפרמטרים האלה הופעלו במקרה הספציפי הזה. אנחנו לא ויתרנו על התחרות, אבל התגברנו עליה.

<אורלי לוי אבקסיס (ישראל ביתנו):>
איך התחרות מתבטאת?

<אבי ליכט:>
תכף אסביר. ופה אני רוצה לשים הערת אזהרה: מבחינתנו, השימוש בסעיף 52, אסור שיהפוך לשימוש תדיר, כלומר אנחנו חושבים שזה סעיף שצריך להפעיל אותו במסורה. הוא לא צריך עכשיו להפוך לדלת רחבה שדרכה יעברו כל פעם האנשים שרוצים להתגבר, ואני חושב שהמנגנונים שהצבנו גם פה וגם בדרך קבלת ההחלטה – גם בהתייעצות, גם בקבלת החלטת הממשלה, במקרה הזה אפילו הלכו לכנסת – דברים שאנחנו מתייחסים לשימוש בסעיף הזה בכובד ראש.

<היו"ר איתן כבל:>
כובד ראש הוא מושג יחסי.

<אבי ליכט:>
כך אנחנו רואים את זה.

<היו"ר איתן כבל:>
אמרתי הערה לפרוטוקול.

<אבי ליכט:>
כמו שאמרת – כל אחד והפרספקטיבה שלו.

היתרונות של השימוש בסעיף 52, שהוא מאפשר לנו בפעם הראשונה להסתכל על הסוגיה הזאת בראייה רוחבית, כלומר נותן לנו את הכוח לשים את כל השיקולים בסל אחד, ולהביא מתווה אחד שיאזן בין כל השיקולים. באמצעות סעיף 52 – ואחרי זה אורי יסביר את זה - אפשר יהיה, והגענו גם לפתרונות שדרך חוק ההגבלים העסקיים לא יכולנו להגיע אליהם.

<יעקב פרי (יש עתיד):>
זה לא ראייה רוחבית. זה ראייה צרה. זה להצר את העניין – לא להרחיב אותו. אני מצטער.

<אבי ליכט:>
אני רואה את זה אחרת, אדוני. 

<היו"ר איתן כבל:>
אבל ברשותך, סליחה, אתה כבר ותיק פה, וגם בבתי משפט. אין דבר יותר פשוט לפתור עניין: אבל אני רואה את זה כך.

<אבי ליכט:>
אדוני, אני מכבד את דעתך, ולא נכנסתי לוויכוחים. אם אענה על כל שאלה בשאלה- - -

<היו"ר איתן כבל:>
לא, לא. אני רק אומר.

<אבי ליכט:>
אמרת בתחילת דבריך- - -

<היו"ר איתן כבל:>
צודק אדוני. סע.

<אבי ליכט:>
אני נוסע. עכשיו רק אסקור בצורה טלגרפית. הסיכוי להשיג תחרות בטווח המיידי הוא נמוך מאוד, אם בכלל. הסיכון המשפטי במהלך, במהלך הגבלי ומהלך תחרותי, הוא מאוד גבוה. יש פה במהלך הזה יתרונות תחרותיים יותר טובים מהמלך שנקט בו הממונה בעצמו, בלי קשר לסעיף 52. תחשבו שבאופן אבסורדי, כשהממונה הלך לפי הסמכויות שלו, הוא השיג תוצאה תחרותית פחות טובה ממה שאנחנו השגנו דרך שימוש בסעיף שאמור להתגבר על הסמכויות שלו. ותכף גם אמיר – אני מקווה – תיתנו לו להציג את זה.

יש פה גם יתרונות בהיבט הריכוזיות הכלל-משקית – שלזה אנשים לא שמים לב, ולא מדברים עליו הרבה. קבוצת דלק, שהיא קבוצה, מה שאנחנו קוראים בחוק הריכוזיות – קבוצה, תאגיד משמעותי, ששולט בתחומים רחבים במשק, מדוללת, והכוח שלה בשוק הזה מופחת בצורה משמעותית. היא יוצאת כמעט מכל המאגרים שלה חוץ ממאגר לווייתן. יש פה תנאים עתידיים לכניסת מתחרים לשוק.

<אורלי לוי אבקסיס (ישראל ביתנו):>
לווייתן בלבד זה לא מונופול? הרי זה רוב המשק של הגז שלנו, וכשהם יוצאים, מתי הם יוצאים? האם הם יוצאים כשכבר לא נשאר גז בתמר? האם השדות הנוספים נספרים - בידי מי הם יהיו? אני מבינה שגם חלק מהם לא רוצים לצאת בתקופה מסוימת. יש פה חצי נתונים.

<היו"ר איתן כבל:>
אורלי, תספרי כמה אנחנו פה.

<אורלי לוי אבקסיס (ישראל ביתנו):>
יש פה חצאי נתונים.

<היו"ר איתן כבל:>
זה לא הוגן גם כלפי החברים שלך ושלי.

<אורלי לוי אבקסיס (ישראל ביתנו):>
אז חבל שאתה לא מאשר- - -

<היו"ר איתן כבל:>
אתן- - -

<אורלי לוי אבקסיס (ישראל ביתנו):>
גם בית משפט- - -

<היו"ר איתן כבל:>
גם בית משפט. זה לא ילך, אחד-אחד. בבקשה. אבי, תמשיך.

<אבי ליכט:>
אני מסיים. לכן מבחינתנו, באיזון הכולל בין היתרונות הגיאופוליטיים וגם במשקולת הזו, שיושבת על הצד התחרותי, מצד אחד - חוסר-היכולת לבצע פתרון תחרותי לצד היתרונות שסעיף 52 השיג – מבחינתנו, הפרמטר להתקיימות התנאים לעשות שימוש בסעיף 52 יתקיימו, ולכן אין בעיה משפטית מבחינתנו, ביישום המתווה הזה.

<היו"ר איתן כבל:>
ברשותכם, כך אני עושה. כל לחברי הכנסת ידברו וישאלו שאלות. אני רוצה להדגיש את זה. אמיר, אתה תמתין, ותהיה בשלב השני. כי אני גם מרגיש שאנחנו, בכל הכבוד, מתרחקים מהיכולת לייצר סוג של אינטראקציה. ברשותכם, כך – אני מתכוון להתחיל עם שתי שאלות, נתחיל עם השאלות לאבי. כל חבר כנסת, תינתן לו הזכות לשתי שאלות. אבי ישיב על השאלות, אחר כך מוריס, נשאל אותו.

<שלי יחימוביץ (המחנה הציוני):>
בסבב נוסף? או להציג עכשיו את השאלות?

<היו"ר איתן כבל:>
מוריס, ברשותך. אנחנו נראה מה הכי נכון, כדי שזה יהיה שיח אמתי. אבי, ברשותך, אנחנו נתחיל – כמה אנחנו פה? ארבעה חברי כנסת? אתה תשיב, נעבור, ונסיים את הסבב. 

<איתן ברושי (המחנה הציוני):>
אני מוותר.

<היו"ר איתן כבל:>
בסדר. כולם ישאלו. זה לא נותן לך בסוף לשאול אותו.

<אורלי לוי אבקסיס (ישראל ביתנו):>
ואם יש לנו יותר שאלות?

<דוד ביטן (הליכוד):>
שאלה עם תתי-סעיפים...

<היו"ר איתן כבל:>
חברים, לא נצא מזה. ברשותך – לא רק אתה התכוננת. מוריס, אני לא מבין, מה הבעיה?

<אבי ליכט:>
חילקנו בינינו, שאת היתרונות הכלכליים של המתווה אמור להציג אמיר לוי. לכן אני יכול להתייחס להיבטים המשפטיים, וכשתשאלו אותי היבטים כלכליים- - -

<היו"ר איתן כבל:>
אבי ליכט, זה כמו המכתב ששלחתי לך – אתה עונה על מה שאתה יודע. תודה. זה הכול. לא ביקשתי לפרשן אף אחד מפה, מהיושבים מימינך ומשמאלך. אני מספיק מכבד אותך. תכבד אותנו.

<אורלי לוי אבקסיס (ישראל ביתנו):>
למרות שהוא נתן חוות דעת כלכלית, אגב. הוא אמר שהשיקולים הכלכליים הרבה יותר מסחריים מבחינה כלכלית במתווה מאשר בחלופה. זו חוות דעת כלכלית.

<היו"ר איתן כבל:>
ברשותכם, אני רוצה שתחדד לי את הדברים – למרות שחלק מהדברים, רמזתי עליהם, כי לא יכולתי גם אני להתאפק. בריאיון שהעניק מוריס דורפמן לשאול אמסטרדמסקי לכלכליסט בשבוע שעבר, הוא אמר, ואני מצטט: "מי שהביא אותנו להחלטה, להפעיל את סעיף 52, היה גילה בעצמו. הוא ידע מלכתחילה, שיש פה שיקולים נוספים מעבר לתחרות", סוף ציטוט. לא אמשיך ואומר. רק אקריא: "מתי בדיוק הבנת לראשונה – אני אומר לך את זה כמשפטן בתוך התהליך הזה – שיש כאן שיקולי מדיניות חוץ וביטחון המדינה מעבר לשיקולי התחרות? האם היה זה לפני החלטתו של פרופ' גילה בדצמבר 2014 או לאחריה?". אני מבקש שהדברים ייאמרו בצורה מאוד ברורה וחדה לתוך גם שהפרוטוקול- - -

<דוד ביטן (הליכוד):>
הוא ענה על השאלה הזאת.

<היו"ר איתן כבל:>
תסלח לי. דוד, תודה. אני הרי זוכר. אני לא צריך שיפרשנו אותי בחיי. אני שמעתי. אני זוכר מה אמרתי, ולמרות זאת מבקש לשאול את השאלה בצורה ברורה וחדה. 

דבר נוסף: אני מבקש ממך, "מהי חוות דעתך המשפטית לגבי הפעלת סעיף 52 לחוק ההגגבלים העסקיים? נא פרט באופן ספציפי, מדוע לדעתך במקרה זה גוברים שיקולי החוץ והביטחון על האינטרסים של תחרות והשמירה על הציבור מפגעי המונופול, ומהם שיקולי החוץ והביטחון שאינם משאירים שום בחירה אחרת למעט הפעלת סעיף 52?". 

בבקשה, שלי, שתי שאלות. אמרתי – ארבעה, סבב.

<שלי יחימוביץ (המחנה הציוני):>
יהיו לך שמונה שאלות.

אני גם אענה לאתגר ואסתפק בשתי שאלות, למרות שיש לי יותר.

<היו"ר איתן כבל:>
גם לי, תאמיני לי.

<דוד ביטן (הליכוד):>
שלי, קחי את השאלות שלי גם.

<שלי יחימוביץ (המחנה הציוני):>
אבי, דיברת על כך שבלית ברירה, בגלל שהיו יותר מדי רגולטורים - פחות או יותר. אני לא מצטטת אותך במדויק, אבל זה היה המסר – נקים ועדה שמורכבת מכלל הרגולטורים, ונגיע לאיזושהי פשרה, שהיא הכי טובה לצורך העניין. 

איפה הרגולטורים המרכזיים? איפה אורית פרקש, יו"ר רשות החשמל, בוועדת הרגולטורים? דיויד גילה, שלא היה בעמדתכם - פשוט הראיתם לו את הדרך החוצה. נאמר לו מפורשות. אנחנו רואים את זה גם בסיכומי הפרוטוקולים – לצערי אין פרוטוקולים – שהוועדה לא תתייצב מאחוריו, אם הוא יחליט שלא להעניק את הפטור מהסדר כובל. דיויד גילה, אמרנו. אורית פרקש, אמרנו. הרי בסופו של דבר התוצאה של הוועדה הזאת היא הרצון להפעיל את סעיף 52. אז איפה הנציג של מערכת הביטחון בתוך הוועדה הזאת? הרי בסוף זו הרגל הכי כבדה של ההמלצות שלכם. למה בכל דיוני הוועדה לא היה נציג של מערכת הביטחון, ולמשל, למשל, לא היה נציג מטעם המשרד להגנת הסביבה? כלומר כל ועדת הרגולטורים הזאת עומדת על כרעי תרנגולת, כי הרגולטורים המרכזיים או הודרו ממנה או הודחו ממנה או לא מלכתחילה הוזמנו אליה, ואתה, אבי, במיוחד, הזהרת אזהרות מאוד חמורות, מאוד אמיצות ומאוד נוקבות נגד המונופול. קראת לזה: יש לווייתן בחדר. והאם הפשרה הזאת, שוועדת הרגולטורים הזאת הגיעה אליה, האם היא מפיגה את החששות שלך מהמונופול? זו שאלה אחת.

והשאלה השנייה - אמרת משפט מפתח: מיום שהממונה על ההגבלים חזר בו, אז חזרנו לדבר על סעיף 52. כלומר עד אותו רגע חוק ההגבלים עצמו לא עמד בפני העימות עם הסוגיה הביטחונית והמדינית, ונכון לאותו יום החלטת הממשלה, באותו יום, עד שהממונה חזר בו – נכון לאותו יום החלטת הממשלה היתה לא לייצא גז מתמר, למרות האינטרסים הביטחוניים, שמן הסתם לא צצו פתאום מיום שהממונה חזר בו. אם הם היו קודם, החלטת הממשלה היתה שלא לייצא גז מתמר. כלומר הפעלת סעיף 52 זה אילוץ הגבלי; זה לא אילוץ ביטחוני. זה מה שאתה אומר: היה אילוץ הגבלי – לא היה אילוץ ביטחוני. בסופו של דבר זה מה שמשתמע מהדברים שלך. זה או ככה או ככה. או שאתה חושב כמשפטן, שאת סעיף 52, אולי צריך לשנות את החוק, ולאפשר לממשלה להפעיל את סעיף 52 גם שלא מסיבות ביטחוניות. או לחילופין, לממשלה בעצם אין זכות חוקית להשתמש בסעיף 52 למטרות שאתה בעצמך תיארת. כי כל המטרות האלה לא היו טרם הוזכר המספר 52 בכלל. הם לא עמדו לנגד ועדת הרגולטורים. משהו כאן מאוד-מאוד לא מתכנס ולא מסתדר. תסביר לנו את זה.

<היו"ר איתן כבל:>
תודה. פרופ' יוסי יונה.

<יוסי יונה (המחנה הציוני):>
תודה, אדוני היושב-ראש. הערתי לפני כן, מוריס, לגבי הדברים שאמרת, שאחד השיקולים לייצא זה בגלל המוגבלות של המשק הישראלי מבחינת היכולת שלו – קיבולת משאבי הגז, והנה בדוח ועדת צמח, נאמר שם מפורשות, שבכל תרחיש קיים, כולל זה שאין בו ייצוא, יידרש המשק בעתיד למציאת חלופות לגז טבעי מקומי שיתכלה. כלומר על-פי הדוח של ועדת צמח, כל הגז שנמצא במאגרים הללו, הוא יכול להיות שמיש ונדרש.

<דוד ביטן (הליכוד):>
מה הקשר, ועדת צמח?

<שלי יחימוביץ (המחנה הציוני):>
הוועדה ישבה הרבה זמן.

<היו"ר איתן כבל:>
חברים, בבקשה. יוסי, אתה מוכן לשאול את השאלות? עזוב אותם.

<דב חנין (הרשימה המשותפת):>
המאבקים ההיסטוריים.

<יוסי יונה (המחנה הציוני):>
אם דוד יאפשר לי לסיים את השאלה. כיצד אתה יכול להסביר את הסתירה שקיימת בין דוח ועדת צמח לבין הדברים שאמרת לפנינו – זו שאלה אחת.

ושאלה לך, היועץ המשפטי ליכט – דיברת על כך שהיינו צריכים להגיע לפשרה. אני שואל, בפשרה הזאת מה קיבלנו? כולנו פה מכירים את ההגדה של פסח והמושג של דיינו. ואנחנו נאמר ככה: דיינו. לו הוציא אותנו מההסדר הכובל – דיינו. לו היה מאפשר לנו פיקוח על המחירים – דיינו. לו היה פוטר אותנו מיציבות רגולטורית - דיינו. לו היה מחייב אותם לפתח צינור נפט שני – דיינו. אבל בכל הדברים הללו המדינה התפשרה, ולא כל כך ברור איפה בא לידי ביטוי- - 

<היו"ר איתן כבל:>
בסוף סימני שאלה.

<יוסי יונה (המחנה הציוני):>
אנא הבהר לנו, מהם המקומות המשמעותיים שבהם המדינה התפשרה אל מול ההתפשרות המאד-מאד גורפת שלנו מולם?

<היו"ר איתן כבל:>
תודה. חבר הכנסת פרי, בבקשה.

<יעקב פרי (יש עתיד):>
אנחנו ראינו שלוש חוות דעת, שרובן או חלקן התפרסמו, או הן בלמ"סיות – אחת של מנכ"ל משרד החוץ, אחת של ראש המל"ל, והשלישית שלך, מוריס. ואתה נימקת את עמדתך, אם אני פחות או יותר מצטט אותך נכון – שהכמות הגדולה של רזרבות הגז המצריות לא מבטיחה את פתרון מצוקת הגז במצרים, והוספת גם – פה אני כן מצטט: "ייתכן שהתגלית תאפשר למצרים לשוב ולייצא גז לישראל בטווח הבינוני-הארוך, כך שהיא תסייע" – לטענתך – "לתחרות במשק הגז הישראלי".

מבלי, חס וחלילה, ודאי לא אישי, יש פה איזושהי אקרובטיקה מחשבתית, וחוות הדעת של יוסי כהן, ראש המל"ל, הוא כותב בחוות דעת חדשה ומעודכנת שהוא נדרש להגיש – שוב ציטוט – ש"שדה הגז יוכל לספק חלק ניכר מצורכי הגז של מצרים, שתוכל להשיב במידה רבה את העצמאות האנרגטית שלה, ומבחינת ישראל תהא זו התפתחות מבורכת".

אני רוצה לשאול פה את אבי, המשנה ליועץ המשפטי לממשלה - לא ברור לי מה לכל הטענות הללו ולסעיף 52 או לאישור המתווה.

<היו"ר איתן כבל:>
בבקשה, אבי, כל השאלות.

<אבי ליכט:>
אני רוצה להתייחס לשאלות. רשמתי תוך כדי. אני מקווה שאני יודע לתת תשובות לכולן. לגבי השימוש בסעיף 52, כפי שאמרתי, דרך המלך מבחינתנו היתה לא להשתמש בסעיף 52. לא רצינו להגיע לשם. לכן כשישבנו בחדר כולנו, ניסינו להגיע להבנה, וכל הזמן ניסינו להגיע להבנה כדי שהממונה על ההגבלים העסקיים יהיה חלק מהמתווה ולא מחוצה לו. 

אבל על השולחן כל העת עמדו גם השיקולים הביטחוניים. למשל, לאחר שכתבתי את המכתב על לווייתן בחדר, בחדר, אמרו לי: תקשיב, בגללך ובגלל דיויד גילה בוטלה הפגישה בארצות הברית עם קארי, או: פתאום הבנו שיש מאחורי הקלעים מערכת שלמה של אילוצים מדיניים חשובים, והם היו כל הזמן על השולחן.

חשוב גם להבין, למה סעיף 52 לא הופעל אף פעם? או למה אף פעם לא עשו חקיקה כופה על הממונה?

<יעקב פרי (יש עתיד):>
סליחה, אני קוטע אותך – מעולם עד היום הזה לא הפעילו את 52? זו הפעם הראשונה?

<אבי ליכט:>
כן.

<שלי יחימוביץ (המחנה הציוני):>
הסורים על הגדרות.

<אבי ליכט:>
זו לא שאלה של סורים על הגדרות.

<שלי יחימוביץ (המחנה הציוני):>
אבל לזה נועד הסעיף – לסורים על הגדרות. לזה הוא נועד.

<היו"ר איתן כבל:>
אבי, אתה עונה לשאלות משפטיות; לא ביטחוניות. אני צוחק.

<אבי ליכט:>
ניסיתי להסביר לכם, שמבחינתי, סעיף 52 הוא לא סורים על הגדרות, הוא לא אילוץ, אלא הוא שאלה של איזון. זה מה שאומר החוק. הלשון שלו מאוד ברורה. דברי ההסבר שלו ברורים. הוא לא שאלה של אילוץ או מוצא אחרון. אנחנו חושבים שהוא לא צריך להיות כל פעם שמישהו רוצה להפוך את הממונה – משתמשים בו. לכן אנחנו מתייחסים אליו בחרדת קודש, אבל הוא קיים, כי המחוקק סבר ששיקול התחרות לפעמים נסוג, ואנחנו צריכים להפעיל אותו.

הרבה פעמים בעבר לממונה היו התלבטויות מול איזון של שיקולי תחרות, והרבה פעמים הממונה, מכל מני שיקולים, הגיע למסקנה שעדיף לו להשיג את שיקולי התחרות. במקרה הזה הממונה סבר שהוא חושב שהוא לא יכול לחיות עם המתווה שהשגנו. תשאלו אותו למה – הוא יסביר לכם. אני לא הסכמתי אתו אז. לכן קם האילוץ. ידענו שיש שיקול, ידענו שהוא קיים על השולחן, הוא היה כל הזמן בחדר. חלק מהאנשים שהיו מעורבים בדיונים שלנו גם היו מעורבים במקביל בניסיונות לייצא את הגז ממצרים וירדן ולרשות, והבינו את החשיבות שלו, לכן זה לא היה שיקול נעלם, אבל ברגע שהממונה יצא מהחדר, אז קם- - -

<היו"ר איתן כבל:>
ואתה מרגיש שלם, כמשנה ליועץ המשפטי, אתה מרגיש שלם ואתה מרגיש שהאיזון הזה של הפעלת 52 במקרה הזה הוא נכון.

<אבי ליכט:>
כן. אני חושב שכן. ניסיתי להסביר לכם בתחילת דבריי למה. בעיניי, וגם זאת האמת – לא היתה מעולם חלופה אמתית על השולחן, שהיתה ממקסמת את שיקולי התחרות בחלופה אחרת. לא שמענו אף פעם קריאות קרב: בואו נרוץ לבית הדין להגבלים עסקיים, כי יש לנו סיכוי גדול לעשות את זה. זה אף פעם לא עמד שם. לכן מלכתחילה הרשות להגבלים עסקיים היתה אתנו בתהליך שהמטרה שלו היתה להגיע להבנה. חשוב גם להבין את זה. לכן בסיטואציה הנוכחית, מכיוון שהשיקולים התחרותיים לא היו משמעותיים, לא היתה חלופה תחרותית אמתית מול שיקולים מדיניים משמעותיים, כפי שאומרים כל בכירי המערכת, ואין לי אלא להאמין לאנשים כמו ראש המל"ל, מנכ"ל משרד החוץ, מנכ"ל משרד הביטחון וצה"ל – הם אומרים שזה חשוב.

<היו"ר איתן כבל:>
כיוון שהאמירה הביטחונית היא מרחפת פה –אף אחד מאתנו, נכון לרגע זה, כולל אותי, לא באמת יודע להבין מה השיקול הביטחוני הזה. נצטרך ודאי בדיון הפתוח, אבל אני מניח, לא פחות בדיון הסגור – באמת להבין מה בדיוק החידוד הזה שגרם לכולם לומר: סליחה, אלוהי הביטחון.

<דוד ביטן (הליכוד):>
אתה לא מבין שהממונה על ההגבלים חזר בו?

<היו"ר איתן כבל:>
הוא יבוא לפה. תוכל לשאול אותו את שתי השאלות האלה. זה לא קשור.

<דוד ביטן (הליכוד):>
- - -

<היו"ר איתן כבל:>
תאמין לי שאני מבין את זה. האם השאלה בדיוק במקום- - -

<דוד ביטן (הליכוד):>
המדינה הולכת להיפגע.

<היו"ר איתן כבל:>
זו בדיוק הנקודה, היא הנותנת. זו בדיוק הנקודה – האם מה שאתה אמרת הוא נכון, או מה שאבי ליכט- - -

<דוד ביטן (הליכוד):>
הוא אמר את זה.

<היו"ר איתן כבל:>
לא, דוד חברי. 

<דוד ביטן (הליכוד):>
הוא אמר את זה.

<היו"ר איתן כבל:>
לא. כיוון שהוא החליט, ואז החליטו- - -

<דוד ביטן (הליכוד):>
זה היה מההתחלה. למרות זאת הוא שינה את העמדה.

<תמר זנדברג (מרצ):>
מה זה ההתחלה? הוא אמר שההתחלה זה שדיויד גילה- - -

<דוד ביטן (הליכוד):>
אם אנחנו בימין היינו תוקפים את היועץ המשפטי לממשלה או נציגו על חוות דעת, הייתם אומרים שאנחנו נגד שלטון החוק.

<היו"ר איתן כבל:>
לא נכון. זה חוסר הבנה של מהו שלטון החוק.

<דוד ביטן (הליכוד):>
כשאנחנו מדברים נגד, אתם אומרים לנו - אין שום בעיה לעשות את זה. תכבדו גם את היועץ המשפטי לממשלה.

<היו"ר איתן כבל:>
אנחנו עושים את זה בכבוד. זה שלא מסכימים, לא אומר שלא עושים את זה בכבוד.

<שלי יחימוביץ (המחנה הציוני):>
אבל אבי, עד עכשיו בעניין סעיף 52 אתה הולך ומסתבך בקורים של עצמך, כי אתה כל הזמן מסביר למה הגעתם למבוי סתום בעצם – בגלל שהממונה חזר בו. אני קצת מכירה אותך לאורך השנים. איכשהו יש לי תחושה שאתה בעצמך לא מאמין שבאמת השיקול הביטחוני כאן עומד בבסיס סעיף 52, וגם אתה מרגיש שאתה צריך להתכנס לאיזושהי פשרה, כמו שאמרת. גם כל הנימוקים שלך, עדיין לא הצלחת להסביר לנו שהפעלת סעיף 52 היא אכן חוקתית ומוצדקת.

<היו"ר איתן כבל:>
תודה. בבקשה.

<אבי ליכט:>
השתמשתי בכל הנימוקים, ואם לא הצלחתי לשכנע, אין לי מה לומר מעבר לזה, אבל מה שאני באמת רוצה לומר לך – וזה מה שניסיתי לומר, ופה חשוב להבין – ההסתכלות הרגולטורית, וזו גם ההסתכלות שלכם – זה לא מסכים וזה לא מסכים - סימן שמשהו לא בסדר. אני חושב שצריך להשתחרר מהתפישה, שאם מישהו לא מסכים על משהו, אוטומטית- - - 

<שלי יחימוביץ (המחנה הציוני):>
אז אולי תענה על השאלה שלי לגבי הרכב ועדת הרגולטורים? בהקשר הזה בדיוק.

<היו"ר איתן כבל:>
הוא יענה.

<אבי ליכט:>
ידענו כל הזמן מה חושבת אורי פרקש, מה חושב דיויד גילה.

<שלי יחימוביץ (המחנה הציוני):>
לכן לא זימנתם את אורית פרקש לוועדה.

<דוד ביטן (הליכוד):>
מה היא קשורה?

<היו"ר איתן כבל:>
שלי, שאלת את השאלה. הוא יענה עליה.

<אבי ליכט:>
השאלה ששאלת בהתחלה היא שאלה שעומדת בשורש העניין. יש פה תחושה, שאומרים: יושבים פה עשרה אנשים. שניים לא הסכימו, לכן השניים בהגדרה צודקים. וגם לא עושים פה הצבעה. 

חשוב להבין גם, שבסוף צוות הרגולטורים הוא בסך הכול צוות ממליץ לממשלה. הכלי המרכזי לקבל החלטה זו הממשלה. כל הנתונים היו בפני הממשלה. הממשלה ידעה מה חושב גם משרד אנרגיה. אורית פרקש גם דיברה בממשלה. כנ"ל השר להגנת הסביבה.

<שלי יחימוביץ (המחנה הציוני):>
למה היא לא היתה בוועדה? יו"ר רשות החשמל.

<אבי ליכט:>
היא אחראית על תעריף החשמל. אני אומר לך. זה מאוד חשוב, אבל- - -

<שלי יחימוביץ (המחנה הציוני):>
- - - חוזים עם חברות הגז, והיו לה המלצות על החוזים האלה, והיא מביאה דוח.

<היו"ר איתן כבל:>
אבי, המשנה, ברשותך, תענה על השאלה כמיטב הבנתך. אבי, המשנה, אני גם רוצה לשמור על כבודך. מה שאתה לא יודע, תגיד: אני לא יודע. לא נעים לי לראות אותך ככה זע...

<אבי ליכט:>
אם כך אתה שומר על כבודי, תן לי בכל זאת לנסות לענות בלי עזרה.

<היו"ר איתן כבל:>
בבקשה.

<אבי ליכט:>
לב העניין מבחינתי זה המסר, שהרגולציה החדשה חייבת להסתכל על הכול כמכלול, וכך צריך לפרש על סעיף 52. גם אם דיויד גילה חושב שהוא היה יכול לעשות היבטי תחרות בצורה יותר טובה, ועד היום לא הבנתי בדיוק איך – זה לא אומר שאם הממשלה חושבת אחרת- - -

<שלי יחימוביץ (המחנה הציוני):>
סליחה, אתה עונה על שאלה שלא שאלתי. אני שאלתי על ועדת הרגולטורים. אמרת שלא היתה ברירה, כי ניסו את כל הרגולטורים, למצוא פשרה. איפה רשות החשמל? איפה הגנת הסביבה? איפה הממונה על הגבלים העסקיים? איפה נציג המל"ל, אם בסוף המסקנה היא 52? איזו מין ועדת רגולטורים זאת?

<אבי ליכט:>
זאת ועדה של גורמי מטה, שהיו אחראיים להציג לדרג המקצועי. 

<שלי יחימוביץ (המחנה הציוני):>
אז איפה כולם? למה הדרתם אחרים?

<אבי ליכט:>
אני לא מסכים אתך שבכל סיטואציה וסיטואציה צריך שכולם יישבו סביב השולחן. צריך לשמוע את כולם, וצריך שיהיה גורם מתכלל.

<סתיו שפיר (המחנה הציוני):>
אפשר להבין, כמה פעמים שמעתם אותם? אילו דיונים נערכו עם נציגי הביטחון? כמה דיונים? והאם הופנו אליכם עוד- - - שלא- - -

<היו"ר איתן כבל:>
סליחה, זה לא חקירה.

<דוד ביטן (הליכוד):>
מה, הוא עומד תחת חקירה?

<היו"ר איתן כבל:>
דוד, אני מבטיח לך שיגיעו לכאן אנשי מקצוע, שלא תסכים עם אף מילה. 

<דוד ביטן (הליכוד):>
חקירה נגדית? פעם ראשונה שאני רואה דבר כזה.

<שלי יחימוביץ (המחנה הציוני):>
סליחה, הוא צודק. 

<היו"ר איתן כבל:>
לא, לא. סליחה.

<דוד ביטן (הליכוד):>
זו חקירה נגדית.

<היו"ר איתן כבל:>
אנחנו בוועדה הזו רוצים להגיע לתוצאה הטובה ביותר. דוד , תודה. בבקשה.

<דוד ביטן (הליכוד):>
לא צריך להגזים.

<תמר זנדברג (מרצ):>
אתם לא נותנים לשמוע את התשובה.

<היו"ר איתן כבל:>
תינתן לך הזכות להפריע לאחרים. בבקשה. חבר'ה, גמרנו. הבנו. אבי, תראה איך אני נלחם עבורך.

<אבי ליכט:>
היית יכול יותר...

<היו"ר איתן כבל:>
גם אני מתבאס שאתה לא עונה באמת.

<אבי ליכט:>
אני יכול לענות את המקסימום.

<היו"ר איתן כבל:>
יפה. אמרת: תן לי לענות. אני מבקש ממך - תענה על מה שאתה יודע לענות. אם אתה לא יודע לענות לשלי, תגיד. זה בסדר.

<שלי יחימוביץ (המחנה הציוני):>
תגיד: אני לא מיניתי את הוועדה. למה אתה לוקח אחריות על כל דבר?

<היו"ר איתן כבל:>
לקחתי אותך צעד אחד קדימה.

קריאה:

זו לא ועדה.

קריאות:

אה.

<שלי יחימוביץ (המחנה הציוני):>
הוא עכשיו מספר על ועדה. עכשיו אנחנו מגלים שאבי ליכט לא דובר אמת, כי לא היתה ועדה.

<היו"ר איתן כבל:>
בבקשה, תמשיך. מי שיפריע עכשיו, אני קורא אותו לסדר.

<שלי יחימוביץ (המחנה הציוני):>
הוא לא יכול – לא היתה ועדה.

<אורלי לוי אבקסיס (ישראל ביתנו):>
מסכת העובדות עכשיו. היה או לא היה? בוא נתמקד בעובדות.

<תמר זנדברג (מרצ):>
תודיע להם שהם יכולים להודות.

<היו"ר איתן כבל:>
תמר, דוד. שלי, די.

<אורלי לוי אבקסיס (ישראל ביתנו):>
מה המנדט שלו? לצוות היה מנדט?

<היו"ר איתן כבל:>
אולי, אני כבר בקריאה שנייה אתך.

<אורלי לוי אבקסיס (ישראל ביתנו):>
מה מנדט הפעולה שלו? זו שאלה. מה גבולות גזרה? תאמין לי - הם רק מסבכים את עצמם.

<היו"ר איתן כבל:>
אבי, בבקשה.

<אבי ליכט:>
מצד אחד, מאוד חשוב לנו – גם לי באופן אישי – לשתף אתכם פעולה באופן מלא, ולהראות לכם שאין לנו מה להסתיר. לכן אני מוכן לענות על השאלות, כי נוצר מין שיח, שיש לנו מה להסתיר. לכן גם אם זה לא הליך מקובל בוועדות, שיושבים ומתחקרים אותי תחת אזהרה, כמו שאומרים, כמו שימוע בקונגרס, זה בסדר. זו העבודה שלי, לנסות לתת לכם תשובות.

<אורלי לוי אבקסיס (ישראל ביתנו):>
- - -

<יצחק וקנין (ש"ס):>
משפט אחד הוא לא גומר.

<היו"ר איתן כבל:>
די, מספיק. הוא צודק. די. בבקשה, אבי.

<אבי ליכט:>
בסוף אני אחראי להציג בפניכם אהת המסכת המשפטית ואת האיזונים. מה שנתבקשתי, וזה מה שאני אומר – מצד אחד, לתאר בפניכם את האילוצים המשפטיים, ומצד שני, להסביר לכם למה לטעמי בנסיבות החריגות של המתווה הפעלת סעיף 52 היא לגיטימית ורצויה. תוך כדי זה גם ניסיתי להסביר לכם תפישה אחרת, של איך אני רואה. כי נוצר רושם שעקפו את הממונה, דרכו עליו, מעכו אותו, עשו כל מיני דברים. בעיניי זה רחוק מהמציאות. לומר שיש סעיף בחוק, שאומר שבאירועים מסוימים אפשר לקחת שיקולים אחרים, שדוחים את שיקולי התחרות, מה יותר לגיטימי מזה? אני מתקשה. לכן זו המטרה של מה שרציתי. 

מעבר לזה, אם אתם רוצים לשאול יותר שאלות – אדרבא.

<יעקב פרי (יש עתיד):>
ואתה השתכנעת משפטית, שאפשר להפעיל את הסעיף על סמך שיקולים מדיניים-ביטחוניים?

<אבי ליכט:>
כן.

<דוד ביטן (הליכוד):>
משתכנע מהעובדות.

<היו"ר איתן כבל:>
דוד. בחייך, מספיק. בבקשה. די. 

<תמר זנדברג (מרצ):>
לא שמעת שזה לא ימין ולא שמאל?

<היו"ר איתן כבל:>
תמר, אבי לא זקוק להגנה. ביום שאבי יהיה זקוק להגנה, אז כולנו זקוקים.

<שלי יחימוביץ (המחנה הציוני):>
מה שיפה, אבי, שמרוב שקיפות הוועדה הזאת לא קיבלה את המסמכים שהיא קיבלה.

<היו"ר איתן כבל:>
הכול יהיה בסדר. שלי, צריך לשאול אותי – לא אותו. בבקשה.

<אבי ליכט:>
אני סיימתי.

<היו"ר איתן כבל:>
אבי, אתה בטוח שענית על כל השאלות?

<אבי ליכט:>
כמיטב יכולתי.

<היו"ר איתן כבל:>
יפה.

<שלי יחימוביץ (המחנה הציוני):>
תשובה כנה.

<אורלי לוי אבקסיס (ישראל ביתנו):>
יש לי חידוד- - -

<היו"ר איתן כבל:>
אני נותן לך. לא יקרה שנמשיך בלי שאתם תדברו.

<תמר זנדברג (מרצ):>
אורלי, גם לי יש חידוד.

<אורלי לוי אבקסיס (ישראל ביתנו):>
יש לי תחושה שאבי ליכט, המשנה ליועץ המשפטי, פה מתנהג כמו יועץ משפטי לממשלה, שמצד אחד, הוא בא לממשלה ואומר: יהיה לי מאד-מאד קשה להגן, ואני ממליץ לכם, אל תעשו פעולה X או Y. אבל ברגע שהוא נדרש, והוא צריך לייצג את הממשלה מול בית משפט, הוא לוקח פתאום את העמדה שהוא הכי לא מאמין בה, ומציג טיעונים ושיקולים. 

ולמה אני אומרת את זה – כי אני רוצה לצטט דברים שהוא אמר.

<היו"ר איתן כבל:>
לא, לא.

<אורלי לוי אבקסיס (ישראל ביתנו):>
זו שאלה.

<היו"ר איתן כבל:>
שאלה. יפה. תמר, יעל. שאלה אחת.

<אורלי לוי אבקסיס (ישראל ביתנו):>
ב-17 בדצמבר 2014 אמרת דברים כאלו, שזה לא רק על תחרות אלא גם ביטחוני, והשיקול הביטחוני שלו היה הפוך לחלוטין מהשיקול הביטחוני של הפעלת סעיף 52. הוא אומר כך: אין עוד תחום של תשתית חיונית בישראל בעל השפעה כזו הנשלט על-ידי גורם פרטי יחיד - כתב ליכט למשרדי הממשלה ולרגולטורים בענף. כוח השוק שמרכז את הקבוצה, מעורר חשש ברמות התחרותיות הענפית ובהשלכה שלה.

<היו"ר איתן כבל:>
והשאלה?

<אורלי לוי אבקסיס (ישראל ביתנו):>
אך הבעיה רחבה הרבה יותר. יש להוסיף עליה את החשש מריכוז העוצמה ברמה הכלל משקית. זהו חשש החורג משאלה של מחיר ותחרות מעבר לתחומים אחרים על יכולת תהליך קבלת ההחלטות במשק.

מבחינתו, היה הרבה יותר מסוכן לקבל את המתווה למשק לקבלת החלטות ליציבות של המדינה כמדינת חוק. היום- - -

<היו"ר איתן כבל:>
אורלי, לא. 

<אורלי לוי אבקסיס (ישראל ביתנו):>
אני מבקשת- - - 

<היו"ר איתן כבל:>
לא, את מרצה לנו. 

<אורלי לוי אבקסיס (ישראל ביתנו):>
לא. יש פה סתירה.

<היו"ר איתן כבל:>
היית מתחילה מהסוף.

<אורלי לוי אבקסיס (ישראל ביתנו):>
יש פה סתירה.

<היו"ר איתן כבל:>
אנא הסבר את הסתירה. שאלה אחת. והשאלה השנייה היא קצרה. תודה.

<אורלי לוי אבקסיס (ישראל ביתנו):>
נאמר לנו פה שפיתוח לווייתן לא יכול להיות בלי הסכם ייצוא. לאחר מכן אמר מוריס, שכל פעם הוא צריך לסדר את טבלת האקסל שלו בהתאם לפיתוח לווייתן לצפי שלו לפיתוח לווייתן. יש פה שתי טענות שלא יכולות לעמוד על ציר זמן אחד. אם אין הסכם ייצוא, מדוע היתה לו הערכה על פיתוח לווייתן, כי הרי קודם הוא אמר שפיתוח לווייתן כלול בהסכם ייצוא.

<היו"ר איתן כבל:>
תודה, אורלי. תמר זנדברג, בבקשה.

<תמר זנדברג (מרצ):>
תודה, אדוני היושב-ראש. עו"ד ליכט, פתחת את דבריך בכך שהמתווה הזה הוא מערכת אילוצים משפטית, כלומר יש פה איזשהו איזון בין היכולת להתקדם ולהביא דברים בצורה מהירה, כי אחרת יהיה עיכוב של 4 ו-8 ואולי 10 ו-12 שנים, לבין היכולת להביא תוצאה טובה, שתהיה כלכלית, מדינית-ביטחונית, ותיארת את כל מכלול השיקולים של הרגולטורים. 

השאלה שלי היא כזו: בהתייחס לאותו מכתב לווייתן מפורסם, שצוטט פה פעמיים, בו טענת שמדובר בסכנה על קבלת ההחלטות במשק – לא פחות - נשאלת השאלה, האם חוות דעתך המשפטית, אותה מערכת אילוצים, שאולי גובה זמן, גובה כסף, אבל המשקל שלה אל מול סכנה לקבלת ההחלטות, כפי שאתה תיארת אותה, היא כזו שהיא מוצדקת, כלומר האם אותו אילוץ שמדינת ישראל נקלעה אליו, הכניעה לו היא מוצדקת אל מול הסכנה שעומדת מנגד – סכנה לדמוקרטיה - לא פחות מזה? זו שאלה ראשונה.

שאלה שנייה היא לגבי המחלוקת שעלתה פה לגבי הפעלת סעיף 52. אמרת שהפנייה לסעיף 52 היתה – אני מצטטת: מההתחלה, ואז אמרת, שההתחלה - אתה מתייחס לדצמבר 2014, כלומר לתאריך שבו הממונה על ההגבלים העסקיים חזר בו, והעמיד את המדינה בפני שוקת שבורה. 

השאלה היא, האם בדקת, האם לא בדקת, האם בסמכותך או מהי חוות דעתך – האם יש צורך לבחון מבחינת קבלת ההחלטות המשפטית, מה שבסמכותך, האם הנימוק המדיני-ביטחוני עלה טרם דצמבר 2014? אני מדברת שנים טרם. אנחנו מדברים שנים אחורה. 

<היו"ר איתן כבל:>
זה לא התחיל עכשיו, היא צודקת.

<שלי יחימוביץ (המחנה הציוני):>
התחיל ב-2009.

<תמר זנדברג (מרצ):>
לגבי חלוקת הרשיונות, לגבי גילוי מאגר תמר, לגבי ההודעה על לווייתן. מדובר פה בשנים אחורה, ואתה אומר מההתחלה דצמבר 2014, שזה פחות משנה. הדבר הזה הוא מהותי, אני חושבת, גם לך כמשנה מבחינת הסבירות שנשאלה קודם על ההפעלה. תודה.

<היו"ר איתן כבל:>
סתיו, בבקשה, שתי שאלות.

<סתיו שפיר (המחנה הציוני):>
קודם כל, לא התקבל פה מענה לשאלות בנוגע להתייעצות עם גורמים ביטחוניים, אז אשאל אותן בצורה מאד מסודרת, כדי שיהיה מענה עליהן אחת-אחת. זה יכול להיות גם בכן ולא. באיזה שלב לפני או אחרי הרעיון להעלות את סעיף 52 היתה התייעצות עם גורמים ביטחוניים? עם מי? אילו התייעצויות? האם הועברו לידיכם מסמכים ודוחות אחרים של גורמי הביטחון שאנחנו צרירים לדעת עליהם, שהציבור צריך לדעת עליהם? והאם הם היו שותפים להחלטה? הם הוצגו חלופות גם בסוגיות הביטחוניות וסוגיות החוץ שקשורות בנושא הזה?

הדבר השני, התייחסת קצת להיבטים משפטיים, ואמרת שהחלופות, אבי, מבחינה משפטית, לא ניתן לעשות שום דבר אחר. אני רואה איך אתם עושים פה פלפולים וסלטות באוויר כדי לשנות את התנאים המשפטיים; בין היתר, את הוודאות הרגולטורית – דבר שאין שום תקדים בעולם. אין שום מקום שעשה דבר כזה. כשקנדה, בריטניה, ארצות הברית – התגלו מאגרי גז ומשאבי טבע אחרים, שינו את החוק כמה וכמה פעמים כדי להתאים את החוק לתנאים הקיימים, וכמובן לטובת הציבור ולטובת המדינה. איך, מצד אחד, אפשר לעשות סלטות מטורפות כאלה, ולעשות טעות רגולטורית? זה דבר באמת בלתי-נתפש, שהכנסת לא תוכל לחוקק. במשך שנים איפה נראה דבר כזה? זה בסדר משפטית, אבל למצוא פתרונות- - -

<רועי פולקמן (כולנו):>
סתיו, רק נדייק: הוודאות היא לא על הכנסת. הדיבור על היציבות היא על הממשלה ולא על הכנסת. לכנסת מותר לחוקק.

<היו"ר איתן כבל:>
אבי, העניין הזה של היציבות הרגולטורית – נצטרך להתעמק בו בצורה יותר רצינית, בנפרד. צודקת היועצת – לחשה לי את זה באופן, וכך גם ייעשה. גם פתחתי בדברים האלה. כדי שנכבד אחד את השני בתהליך הזה. סתיו, שאלות.

<סתיו שפיר (המחנה הציוני):>
דבר אחרון שאלה, מבחינה משפטית, ליום שאחרי המתווה. האם אין סיכון שנובל תפנה באמצעות חברת הבת הקפריסאית שלה – תפנה ותנקוט בפעולות משפטיות כנגד ישראל? למשל במצב שאותה ודאות רגולטורית לא תעמוד במבחן בג"ץ, ומה ההשלכות מבחינתכם? מדוע גם בכלל מנהלים משא ומתן עם החברה הקפריסאית של נובל, בשעה שלא היא זו שנמצאת- - -

<היו"ר איתן כבל:>
תודה. יעל, בבקשה. אחרונה בסבב הזה. אחר כך הרביעייה האחרונה. שתי שאלות.

<יעל כהן-פארן (המחנה הציוני):>
אדוני היושב-ראש.

<שלי יחימוביץ (המחנה הציוני):>
ליעל מגיע יותר, כי היא ח"כית חדשה. 

<היו"ר איתן כבל:>
בבקשה.

<יעל כהן-פארן (המחנה הציוני):>
קודם כל, אני רוצה לגעת באיומים מפני תביעות. האם נובל נקטה צעדים כדי לאפשר לה לתבוע את ישראל? האם בכלל המתווה מחזק את העמידה המשפטית שלה נגד ישראל? למשל, במידה שמדינת ישראל תרצה לעשות שינויים רגולטוריים? אם לא היה מתווה, מה במה היתה יכולה נובל לתבוע את ישראל? האם פסקת היציבות לא מעמידה את ישראל- - -

<היו"ר איתן כבל:>
אמרתי – יציבות, ברשותכם, נתעסק בזה בנפרד, יעל. חבל לך לבזבז- - -

<יעל כהן-פארן (המחנה הציוני):>
השאלה היא על מה נובל יכלה לתבוע את ישראל לפני המתווה, והאם היא לא מתחזקת בעמידה שלה מול ישראל דווקא אחריו?

ושאלה נוספת שקשורה לסעיף 52 ולנימוקים הביטחוניים – האם היה בלא צוות הזה- - -

קריאה:

לא צוות ולא הוועדה.

<יעל כהן-פארן (המחנה הציוני):>
לא צוות ולא הוועדה. האם היה נציג של הגורמים הביטחוניים? האם הוצגו חוות דעת לפני ה-30 ביוני? המתווה פורסם, למיטב זיכרוני, ב-30 ביוני או ב-1 ביוני 2015. התאריך שמצוין על חוות הדעת של המל"ל ושל משרד החוץ הוא 30 ביולי. כלומר לצורך העניין, הנראות, יום לפני שפרסמם את המתווה – כמובן שהוא כבר היה סגור, ניתנה לכם חוות דעת בנושא הביטחוני. אני רוצה שתיתנו על זה את הדעת.

<היו"ר איתן כבל:>
תודה לכן. אני רוצה להסב את תשומת לבכם, שנתעמת אל מול השאלות של כל אחד מהח"כים אל מול הפרוטוקול – מה נענינו ומה לא. אני אומר את זה בצורה ברורה, כדי שנדע שאנחנו שואלים שאלות כדי לקבל גם תשובות, ברשותכם.

אני מציע כך: מוריס נשאל גם בסבב הקודם שתי שאלות. אני מציע שמוריס יענה עכשיו.

<תמר זנדברג (מרצ):>
למוריס יש לנו עוד מלא שאלות.

<היו"ר איתן כבל:>
בבקשה. הלאה. אעשה, ברשותכם, בבקשה, מוריס.

<מוריס דורפמן:>
השאלה הראשונה לעניין המלצות ועדת צמח, קודם כל – קראת משפט, אבל אם תקרא את המבוא, הוא אומר בצורה מאוד מפורשת, שהתרת ייצוא גז טבעי אינה מונעת אלא מקדמת את הבטחת צורכי האנרגיה של המשק הישראלי, כלומר כל הבסיס לדוח ועדת צמח היה שבלי ייצוא אי-אפשר לפתח מאגרים. 

נכונה טענה שבסופו של דבר, מתישהו ייגמר הגז למשק המקומי, בין אם תאפשר ייצוא, בין אם לא תאפשר ייצוא – השאלה היא מתי.

<יוסי יונה (המחנה הציוני):>
צריכת הגז למשק הישראלי בטווח של 25 שנה, כתוב.

<היו"ר איתן כבל:>
תן לו לענות.

<מוריס דורפמן:>
החלטת הממשלה עברה בעקבות המלצת ועדת צמח קבעה 25 שנה שאנחנו הולכים לשמור גז למשק המקומי למשך 29 שנים. היא קבעה כמות, והכמות שהיא קבעה היום, שתחזית הביקושים כלפי מטה, היא תבטיח לגז לישראל להרבה מעבר ל-30 השנה הקרבות. אני לא יודע אם עניתי לשאלה שלך.

<יוסי יונה (המחנה הציוני):>
אני יודע, אגב, כי אני יושב גם עם יוג'ין קנדל, שבמתווה הקיים, כל ההגבלה הזו נפלה לחלוטין.

<דוד ביטן (הליכוד):>
ועדת צמח זה חוק בכנסת?

<יוסי יונה (המחנה הציוני):>
לא חוק. זה סתירות פנימיות.

<היו"ר איתן כבל:>
חברים. דוד. בסדר, הוא תקוע בצמח. בבקשה, מוריס, תמשיך.

<אורלי לוי אבקסיס (ישראל ביתנו):>
דוד, כל פעם שהוא רואה שמסתבכים, הוא עורך דין – עורך דין גם פה. 

<היו"ר איתן כבל:>
תודה, אורלי. חברים. 

<דוד ביטן (הליכוד):>
- - -

<אורלי לוי אבקסיס (ישראל ביתנו):>
כמעט כמו יועץ משפטי לממשלה שנדרש להגיע- - -

<היו"ר איתן כבל:>
אורלי, תודה. דוד, תודה. בוועדה שלך תן מה שאתה רוצה. בבקשה, מוריס.

<מוריס דורפמן:>
אני לא יודע אם עניתי לשאלה שלך, אבל היום בהינתן שאנחנו יודעים להעריך כמה גז יש במאגר לווייתן ובהינתן שאנחנו יודעים להעריך מן הסתם כמה גז יש בתמר, כמות הגז שהחברות חייבות לשמור למשק המקומי בשני מאגרים אלה מספקת את צורכי המשק לפרק הזמן שנקבע בהמלצות.

<היו"ר איתן כבל:>
שאלה שנייה.

<מוריס דורפמן:>
בעצם, שתיהן קשורות למצרים. בחוות הדעת שכתבתי, היא מתחלקת לטווח זמן קצר – יש שם התייחסות למצרים. מה שאני התכוונתי – יכול להיות שאני לאט-לאט למד שאני לא מסביר את עצמי כל כך טוב- - -

לאה ורון:

במעודכנת, של 4 בנובמבר. זו המעודכנת.

<מוריס דורפמן:>
המעודכנת, נכון. הנושא הזה לא הופיע. המצב לגבי מצרים הוא כזה – ואני לא מדבר על היבטים גיאופוליטיים. אנחנו - חברות אמורות לחתום על חוזה שיאפשר לחברות שפועלות במצרים, להשתמש במתקני ייצוא שלהן כדי לייצא גז ישראלי. למשל, חברת BG - הגז הישראלי יגיע למתקן ייצוא שלה, ודרכו רובו ילך החוצה.

<יעקב פרי (יש עתיד):>
מצרים תייצא אותו?

<מוריס דורפמן:>
בתוך מצרים יש מתקני ייצוא. 

<אורלי לוי אבקסיס (ישראל ביתנו):>
אתה צודק, פרי. יגיע לשם כתחנת ביניים- - -

<היו"ר איתן כבל:>
אורלי, הפכת להיות פה תרגום אונקולוס.

<אורלי לוי אבקסיס (ישראל ביתנו):>
האמן לי שאני צודקת. תבדוק.

<היו"ר איתן כבל:>
מספיק.

<שלי יחימוביץ (המחנה הציוני):>
אתה מדבר על חוות הדעת המעודכנת?

<מוריס דורפמן:>
כן.

<שלי יחימוביץ (המחנה הציוני):>
למתי היא מעודכנת?

<מוריס דורפמן:>
4 בנובמבר.

<היו"ר איתן כבל:>
בבקשה, מוריס.

לאה ורון:

גם עמדת משרד החוץ שקיבלה הוועדה, זה נוסח מעודכן.

<היו"ר איתן כבל:>
תודה, מוריס. יצא לך טוב. בבקשה.

<אורלי לוי אבקסיס (ישראל ביתנו):>
לפי הזמנה הם כותבים חוות דעת.

<היו"ר איתן כבל:>
בבקשה.

<אורלי לוי אבקסיס (ישראל ביתנו):>
הוא לא ענה לשאלה שלי.

<שלי יחימוביץ (המחנה הציוני):>
תכתוב לנו איזו חוות דעת, תעשה טובה. מעודכנת.

<אורלי לוי אבקסיס (ישראל ביתנו):>
מעניין שהוא אמר: אנחנו – סליחה, חברות. 

<היו"ר איתן כבל:>
אורלי, אנחנו 14 איש. לא כולם שאלו. אני רוצה עוד להגיד. וזה לא קל לנו – זה ודאי לא קל להם. אז אנא. 

<אורלי לוי אבקסיס (ישראל ביתנו):>
לא נקל עליהם.

<היו"ר איתן כבל:>
אחרי זה אתן להם לעשות 100 שכיבות סמיכה. בינתיים שיענו על השאלות שלי. בבקשה. אני קודם כל רוצה לשמוע תשובה.

<מוריס דורפמן:>
אנחנו צריכים את החוזה הזה מול BG או מול גורמים אחרים במצרים כדי לאפשר את פיתוח לווייתן. אותן חברות כמו BG, שרצו לקנות גז ישראלי, להשתמש במתקני ייצוא שלהם במצרים, חששו שלאור המחסור שיש במצרים, בסופו של דבר לפחות חלק מהגז הזה לא יגיע למתקני הייצוא שלהם, אלא המצרים יעשו בו שימוש למשק המקומי, שזה לא מה שהם התכוונו לאלה שרצו ל- - - לנו גז.

ביום שנמצא המאגר במצרים- - -

<יעקב פרי (יש עתיד):>
המאגר האיטלקי.

<מוריס דורפמן:>
נכון. זה הפחית את החשש שלהם, שהם יחתמו מולנו, ובסוף הגז שהם רוצים לקנות מאתנו לא ילך למה שהם התכוונו, ולכן הדבר מקל עליהם, לעשות את החוזה מולנו. לכן אמרתי שמציאת גז במצרים לא מקשה על ההסכם; היא מקלה על ההסכם.

<יעל כהן-פארן (המחנה הציוני):>
אבל היא שומטת את הבסיס לטיעון הביטחוני שלך.

<מוריס דורפמן:>
לא טענתי טיעונים ביטחוניים.

<יעל כהן-פארן (המחנה הציוני):>
כל המתווה טוען טיעונים ביטחוניים. בסדר.

<מוריס דורפמן:>
אני יודע להתייחס לעניינים שאני מבין בהם.

<אורלי לוי אבקסיס (ישראל ביתנו):>
יש פה מישהו שאחראי לעניין הביטחוני?

<יעל כהן-פארן (המחנה הציוני):>
הם לא הגיעו.

<היו"ר איתן כבל:>
חברים, היום הם לא הוזמנו. היום זה לא דיון ביטחוני.

<רועי פולקמן (כולנו):>
זו לא סוגיה ביטחונית אלא מדינית. 

<היו"ר איתן כבל:>
ודאי.

<רועי פולקמן (כולנו):>
זה מתקשר גם לזה שמצרים יהיו תחנת מעבר.

<היו"ר איתן כבל:>
בבקשה, מוריס.

<מוריס דורפמן:>
ברגע שנמצא גז במצרים, שיכול לסייע להם להתמודד עם המחסור במשק המקומי, זה נותן המון comfort לחוזה הזה לצורכי ייצוא.

מה החוזה הזה נותן – הוא נותן לממשלת מצרים את האפשרות להתמודד עם התביעות הרבות שיש להם מכל החברות, בגלל שהיא לא עמדה בהתחייבויות שלה כלפיהם. זה בטווח הקצר.

ברור שעכשיו פעילות החיפוש וההפקה במצרים תגבר. אנחנו מקווים – וזה מה שכתוב פה – שייתכן שהם יחזרו למצב שהיה להם קודם, שיש להם עודף במשק המקומי, ואז בטווח בינוני-ארוך הם יהיו מסוגלים אולי גז לספק גז למשק הישראלי. זה מה שאמרתי.

<סתיו שפיר (המחנה הציוני):>
למה אנחנו צריכים שהם יספקו?

<היו"ר איתן כבל:>
סתיו.

<מוריס דורפמן:>
אני חושב שככל שיותר מקורות גז שמספקים גז למשק – אני חושב שגם את תסכימי – זה יותר תחרות, זה דבר חיובי.

<אורלי לוי אבקסיס (ישראל ביתנו):>
הוא לא ענה לשאלה.

<היו"ר איתן כבל:>
ודאי. אני שם לב. בכל הכבוד. אני שם לב. את חושבת שאני לא שם לב? חברות וחברים, אני לא פלס. אני לא בודק כל אחד בציציותיו, אבל אני כן יודע שאני מתכוון להוציא את כל השאלות ששאלנו, ולשלוח אותן, ולצפות לקבל תשובות. זה לא יעבור כך. אנחנו לא שואלים את השאלות בשביל לעשות וי.

<דוד ביטן (הליכוד):>
תן להם לענות כפי שהם יכולים. זאת הבעיה.

<היו"ר איתן כבל:>
אני רוצה לוודא שזה על-פי מה שהם יכולים לענות. תודה. מקבל. מוריס.

<מוריס דורפמן:>
לשאלה האחרונה שנשאלתי, הסכמי ייצוא זה בסיס לפיתוח מאגרים, ומן הסתם מאגר לווייתן. כל האקסלים שלי מן הסתם הניחו שיהיו חוזי ייצוא מלווייתן – בלי זה הוא לא יכול להיות מפותח. צריך גם לזכור – אמרתי את זה בתחילת דבריי – אנחנו ב-2014 ידענו שתוך שבועות בודדים אמור להיחתם חוזה ייצוא מאוד משמעותי ממאגר לווייתן.

<אורלי לוי אבקסיס (ישראל ביתנו):>
שוב אתם חוזרים- - -

<היו"ר איתן כבל:>
אורלי, לא. אורלי, לא, לא. את לא לבד בחדר.

<אורלי לוי אבקסיס (ישראל ביתנו):>
אבל הוא מתייחס- - -

<היו"ר איתן כבל:>
את לא לבד בחדר, אורלי. 

<אורלי לוי אבקסיס (ישראל ביתנו):>
שייתן לי בכתב.

<היו"ר איתן כבל:>
לא, לא. אני אדאג שהוא ייתן לך בכתב.

<דוד ביטן (הליכוד):>
הוא יכול להשלים?

<היו"ר איתן כבל:>
לא. מוריס.

<מוריס דורפמן:>
עניתי.

<אורלי לוי אבקסיס (ישראל ביתנו):>
שיעביר לנו את טבלאות האקסל ששולמו.

<היו"ר איתן כבל:>
אורלי, אני רוצה להבהיר, שכפי שאמרנו, כל מה שלא נענינו – נוציא את הפניות בכתב, ונבקש אותן בכתב. אולי זה יקל עליכם. אני לא מתכוון לוותר בכל מקרה. תודה. המשנה, בבקשה.

<אבי ליכט:>
נשאלתי כמה שאלות לגבי מכתב לווייתן בחדר וכמה שאלות לגבי הביטחון והוודאות והבוררות הבין-לאומית. אני מנסה לחבר את כל השאלות. 

קודם כל, חשוב להבין – אני מבין שזו סביבה לא נחמדה במיוחד, אבל אני חושב שיש דברים שצריך לסדר אותם בצורה מאוד ברורה, לגבי חלק מהאמירות שנאמרו פה. אם מישהו שחושב שאני באתי לפה להגן על עמדה שאני לא מאמין בה, או שאני עושה פה כל מיני תרגילים להגן על משהו שאני לא שלם אתו, או שמישהו מכריח אותי לדבר, אני רוצה לשים את זה בצורה ברורה על השולחן, בעקבות הערות שלדעתי לא היו במקום. אני מאמין שזה הדבר הנכון לעשות בעת הנוכחית, נקודה.

<שלי יחימוביץ (המחנה הציוני):>
כלכלית.

<אבי ליכט:>
משפטית.

<שלי יחימוביץ (המחנה הציוני):>
כלכלית, משפטית.

<אבי ליכט:>
אני לא כלכלן. אני משפטן. בהיבט המשפטי אני עומד מאחורי- - -

<שלי יחימוביץ (המחנה הציוני):>
שכנעת אותנו, אבל סעיף 52 הוא לא על כלכלה ומשפט. הוא על ביטחון.

<אבי ליכט:>
אני חושב שבהיבט המשפטי האיזון הוא איזון נכון.

<היו"ר איתן כבל:>
אני מודה לכל הפרשנים שמפרשנים אותו בחייו. הוא כאן כדי לומר את הדברים, ואני רוצה לשמוע את הדברים מפיו ולא מפי אף אחד שמפרשן אותו. הערתי את ההערה שלי לכולם. תודה.

<אבי ליכט:>
לגבי השאלה של לווייתן בחדר, אני כתבתי מכתב שחשבתי כשכתבתי, שהכיוון שהולך אליו, התחום הזה הוא כיוון לא טוב, ומה שרציתי לומר זה קריאת השכמה לרגולטורים – לא יכול להיות שגוף אחד מוליך משהו, וכל השאר אחד לא מדברים ולא מנסים לאזן בין כל השיקולים. ניסיתי להראות, כיצד משק שפועל עם הרבה מאוד רגולטורים, כל אחד פועל לכיוון אחר, ואף אחד לא מאזן, ואף אחד לא רואה את התמונה הכוללת.

מה שניסיתי להשיג במכתב זה לומר - רבותיי, בואו ננסה לייצר מדיניות ממשלתית אחידה. לא שכל אחד יגיד: זה פועל, לכן אני יושב מאחורה ולא עושה כלום.

<תמר זנדברג (מרצ):>
מה שונה בין אז- - -

<דב חנין (הרשימה המשותפת):>
היה במכתב המון טקסט. זה הכול? רק להגיד שצריך מדיניות?

<היו"ר איתן כבל:>
אתה הראשון בסבב הבא.

<דב חנין (הרשימה המשותפת):>
אני לא רוצה להקריא את כל המכתב של מר ליכט. מאוד ארוך.

<שלי יחימוביץ (המחנה הציוני):>
זה היה מכתב מצוין ומשכנע.

<דב חנין (הרשימה המשותפת):>
מכתב מצוין.

<היו"ר איתן כבל:>
בבקשה.

<תמר זנדברג (מרצ):>
מה ההבדל- - -

<היו"ר איתן כבל:>
תמר, את לא שואלת. יש פה עוד 14 חשובים לא פחות ממך. בבקשה.

<אבי ליכט:>
בעיניי התוצאה שבה בפעם הראשונה יש מדיניות ממשלתית אחידה שרואה את כל התמונה של משק הגז ומאזנת בין כל השיקולים, זה מה שבעצם רציתי להשיג.

<תמר זנדברג (מרצ):>
בסופו של עניין משהו השתנה?

<היו"ר איתן כבל:>
תמר, את רוצה שאקרא אותך לסדר? זה מפריע. שאלנו אותו שאלות לא קלות. לא אמרתי שזה פשוט, אבל בבקשה. לא נוציא אותו מפה עד שהוא יגיד את הדברים, כפי שמוצאים חן בעינינו. זה לא ההסכם בינינו. זה הסכם בינינו, שהוא אומר את דעתו. נשאל אותו את השאלות הקשות, ואני רוצה שנשאל שאלות קשות, אבל בבקשה.

<אבי ליכט:>
לכן מתווה, שאומר, בפעם הראשונה שנוצרת פלטפורמה להכניס עוד מתחרים, בפעם הראשונה שאחזקות – ותכף תשמעו, כי לא שמעתם את זה עד הסוף – מדוללות, שהגוף כמעט הכי ריכוזי במשק, יוצא כמעט מכל מאגריו, בעיניי התוצאה של המהלך הזה היא הרבה יותר טובה מכל חלופה אחרת שעמדה על השולחן, נקודה. זאת עמדתי.

<אורלי לוי אבקסיס (ישראל ביתנו):>
אז זה לא שיקולים ביטחוניים, ולכן סעיף 52 לא קשור פה.

<היו"ר איתן כבל:>
אורלי, עכשיו אני מדבר ברצינות. זו פעם אחרונה שאני קורא אותך לסדר פעם שנייה.

<דוד ביטן (הליכוד):>
- - -

<היו"ר איתן כבל:>
דוד.

<אורלי לוי אבקסיס (ישראל ביתנו):>
אתה יכול לקרוא אותי גם פעם שלישית.

<היו"ר איתן כבל:>
תודה, אם את ממהרת.

<אורלי לוי אבקסיס (ישראל ביתנו):>
אני לא ממהרת.

<היו"ר איתן כבל:>
אז אל תיתני לי לקרוא לך פעם שלישית, כי אני אקרא. בבקשה.

<אבי ליכט:>
לגבי השיקולים הביטחוניים. צריך להבין שבעצם משנת 2011- - -

<דוד ביטן (הליכוד):>
- - -

<אורלי לוי אבקסיס (ישראל ביתנו):>
אה, זה התנאי?

<היו"ר איתן כבל:>
חברים, בפעם הבאה תירשמו בגן שרה. לא בגן כבל. בבקשה.

<אבי ליכט:>
אני רק רוצה להסביר לגבי השיקולים הביטחוניים והשימוש בסעיף 52. בעצם משנת 2011 – אני חושב שזה 2011 – הממונה היה בתהליך של גיבוש הסכמה עם החברות. גם במשא ומתן שלקח הרבה מאוד שנים, וגם בסוף, כשהוא כבר פורסם, בעצם הממונה פתר כאילו את הבעיה. לכן כל השיקולים הביטחוניים, שאתם אומרים: מתי זה עלה בפעם הראשונה – לא היו צריכים להיות, כי כל הנתיב היה מלכתחילה נתיב של הסכמה. הצורך לומר: יש פה עוד שיקולים אחרים, השימוש בכלי הזה עלה בפעם הראשונה שהבנו שאנחנו לא מסוגלים להמשיך בנתיב שננקט במשך שלוש או ארבע שנים. זה בתשובה לשאלה, מתי או איך זה עלה. אני רק עונה לשאלות, כי חבר הכנסת כבל איים עליי שהוא יעשה לי צ'ק ליסט על הכול.

לגבי השאלה של ודאות רגולטורית, כמו שאמרתם, אני לא מתחמק, וגם מוכן להסביר – הגב' בנדלר אמרה שנתייחס לזה אחר כך – נתייחס לזה אחר כך.

לגבי השאלה האחרונה, לגבי הבוררות הבין-לאומית, ופה גם צריך להיות מאוד זהירים, כי בדרך כלל בפורום כזה לא נכון לבוא ולדבר על סיכויים וסיכונים משפטיים, כי בצד השני יש אנשים ששומעים את מה שאני אומר, ויודעים איפה נקודות החולשה והחזקה שלנו בכל מיני סיטואציות עתידיות. לכן לא היתה לי ברירה, וחשפתי בפניכם חלק מהשיקולים המשפטיים, אבל אני חושב שזה לא נכון דווקא מהאינטרס שחלק מהאנשים פה מייצגים, שאנחנו נשב ונציג בפניכם את כל הסיכונים המשפטיים שלקחנו בחשבון- - -

<שלי יחימוביץ (המחנה הציוני):>
אבל אבי, זה היית אתה שהזהרת את הממשלה לפני אישור המתווה, שאישור המתווה חושף את המדינה לסיכונים משפטיים חמורים.

<אבי ליכט:>
עכשיו אני רוצה להסביר מה אמרתי, וחשוב מאוד לדייק. יש בעצם שני סיכונים משפטיים שצריך לקחת אותם בחשבון בהיבט הבוררות הבין-לאומית, בלי להיכנס כאן לפרטים. השיקול הראשון הוא מה יקרה אם המתווה לא יעבור. זה סוג של סיכון אחד. סוג של סיכון שני זה מה יקרה אם המתווה יעבור, והמדינה תפר אותו. זה שני סיכונים שונים.

לגבי הסיכון הראשון, אם המתווה הזה לא יעבור, אנחנו מצויים בחשיפה לבוררות בין-לאומית מצדה של- - - אני לא רוצה להיכנס למערכת השיקולים.

<יעל כהן-פארן (המחנה הציוני):>
על בסיס מה? חשוב להבין.

<אבי ליכט:>
עשינו תהליך מאוד יסודי של חשיפת הסיכונים שלנו. אני לא רוצה להציג אותם בצורה בפומבי. בדקנו אותם, כולל שימוש במשרד עורכי דין אמריקאי, שמתמחה בבוררות בין-לאומית. אני לא סתם שולף מהשרוול.

<סתיו שפיר (המחנה הציוני):>
אז למה ישראל בכלל מנהלת משא ומתן עם חברת הבת של נובל?

<אבי ליכט:>
אני ממש מבקש. אני מוכן להסביר אחד על אחד. אנחנו לא ניהלנו הליך מול חברת הבת של נובל. אחת החברות בשרשור של נובל היא חברה קפריסאית, לכן היא עושה שימוש בהסכם הסחר שלנו מול קפריסין. לא ניהלנו משא ומתן מול החברה הקפריסאית. יש לנו סיכון משפטי בכך שהמתווה לא יתקדם. זה סיכון משמעותי וצריך לקחת אותו בחשבון לאור ההתנהלות.

<יעל כהן-פארן (המחנה הציוני):>
בכך שהמתווה לא יתקדם, או בכך שישראל היתה דורשת את הפירוק של המונופול, לצורך העניין, הסדרים- - -

<אבי ליכט:>
גם וגם, כן.

<יעל כהן-פארן (המחנה הציוני):>
על בסיס חוקי מדינת ישראל יש להם עילה לבוררות בין-לאומית, להערכתם?

<אבי ליכט:>
אני לא רוצה להיכנס. אגיד את זה בעדינות. הם טוענים שיש להם עילה. זה לא על בסיס חוקי מדינת ישראל. על בסיס הסכמי סחר בין-לאומיים, ושם אנחנו חשופים.

<שלי יחימוביץ (המחנה הציוני):>
אבי, אבל אתה חייב- - -

<היו"ר איתן כבל:>
תנו לו לסיים.

<שלי יחימוביץ (המחנה הציוני):>
הוא לא עונה לנו.

<היו"ר איתן כבל:>
חברים.

<שלי יחימוביץ (המחנה הציוני):>
איזו עילה יש לנובל לתבוע אותנו אם המתווה לא יעבור? אנחנו צריכים לדעת את זה. הרי הם יודעים את זה. זה לא שתגלה להם משהו חדש.

<היו"ר איתן כבל:>
חבירם. אבי, שנייה. חברים, אמרתי לכם. לא נוציא את זה ממנו בעינויים. יש כאן שאלה. הוא יענה. חזרתי ואמרתי – אמר, לא אמר, ונרוץ אחריו. אני מבקש, שתענה כמיטב הבנתך, ואנחנו נגיד כמיטב הבנתנו, ואחר כך אנחנו רוצים פנייה על מה שלדעתנו, קיבלנו תשובות או לא.

<אבי ליכט:>
אני חושב שזו תהיה טעות דווקא מצד אלה שמתנגדים למתווה, שאני עכשיו אסביר את כל נקודות החולשה של מדינת ישראל בבוררות בין-לאומית עתידית.

<שלי יחימוביץ (המחנה הציוני):>
אם המתווה לא עובר. אבל הוא עובר.

<היו"ר איתן כבל:>
למה?

<אבי ליכט:>
חבר הכנסת כבל, אני באמת מנסה להיות סובלני ולענות על כל השאלות.

<היו"ר איתן כבל:>
גם אני מנסה להיות סובלני כלפי החברים שלי, ואני מבקש ממך. אוקיי?

<אבי ליכט:>
נקודת המוצא היא כזו – אנחנו חשופים, במידה והמתווה לא יעבור, בגלל התנהלות המדינה מול החברות האלה עד עכשיו. אני לא רוצה להסביר למה. אני חושב שזו תהיה טעות. בדקנו את זה בצורה הכי מקצועית שאנחנו יכולים.

<שלי יחימוביץ (המחנה הציוני):>
ואם הוא כן יעבור? מזה הזהרת את הממשלה - לא מההפך.

<יעל כהן-פארן (המחנה הציוני):>
יעבור והוא ישתנה.

<היו"ר איתן כבל:>
שלי, סליחה. יעל. לא הבטחנו לתת פה כל- - -

<יעל כהן-פארן (המחנה הציוני):>
הוא הבטיח שקיפות מלאה.

<היו"ר איתן כבל:>
הוא נותן את התשובות כמיטב יכולתו, אוקיי? הרי זה לא ייגמר פה. הוא נותן את התשובות כמו שהוא חושב. אנחנו לוחצים אותו לקבל תשובות, אבל גם אנחנו צריכים באיזושהי נקודה להתקדם ולא להפריע. בסדר? אני יודע שכל אחד היה מנהל את זה אחרת, אולי יותר טוב, אבל אני מנהל את זה עכשיו.

<דוד ביטן (הליכוד):>
- - -

<היו"ר איתן כבל:>
דוד, בבקשה. אל תפריע לי. העניין ברור.

<דוד ביטן (הליכוד):>
- - -

<היו"ר איתן כבל:>
בבקשה.

<יעל כהן-פארן (המחנה הציוני):>
זה נושא מאוד מרכזי, ומסתירים מאתנו.

<היו"ר איתן כבל:>
לא.

<אבי ליכט:>
אני ממש מוחה על ההתנהלות הזו. אסביר לכם למה: אני יושב פה כבר שעתיים, מנסה לגלות את השקיפות הכי מרבית שאני יכול, שאני חושב שיכולה להגן. וכל הזמן- - -

<שלי יחימוביץ (המחנה הציוני):>
אתה נורא נחמד- - -

<היו"ר איתן כבל:>
שלי, אני קורא אותך לסדר פעם ראשונה.

<שלי יחימוביץ (המחנה הציוני):>
פעם ראשונה? עשר שנים בכנסת, במליאה- - -

<היו"ר איתן כבל:>
הנה, נכנסת לפרוטוקול. בבקשה. אני רק רוצה לומר לך, אבי – תהיה גם אתה הוגן. זה לא בית מרקחת. גם בבית מרקחת מבקשים את המצרכים בקול. אוקיי? אל תעשה את זה כאילו עכשיו אנחנו פה – אני לא מכיר הרבה דיונים שאתה השתתפת בהם, שהיו בסדר כזה, אז בבקשה. אל תטפס עליי עם סולם – לא צריך עם סולם גבוה... בבקשה ממך. אני מבקש ממך, אל תעמיד את זה כאילו פה מה קרה. נותנים לך לדבר. מותר לבקש לענות על השאלות כראות עיני חברי הכנסת, אבל אם לא עונים, אתה יכול לומר: זו תשובתי - ותתקדם.

<דוד ביטן (הליכוד):>
ברור שהוא לא יכול לענות על השאלה הזאת. 

<היו"ר איתן כבל:>
דוד, העניין ברור. בבקשה. 

<דוד ביטן (הליכוד):>
בוררות בין-לאומית- - -

<היו"ר איתן כבל:>
בבקשה, המשנה.

<אבי ליכט:>
עד עכשיו דיברנו על סוג אחד של סיכון משפטי. זה הסיכון המשפטי, שהוא סיכון משמעותי, בהנחה שאנחנו לא מתקדמים במתווה, ותוקעים את השוק במצב הנוכחי.

סוג שני של סיכון משפטי קיים, והוא קיים, וצריך לשים אותו על השולחן, בהנחה שהמתווה מתקיים, והמדינה מפרה את המתווה. יש להם עילות גם בתחום המשפט הישראלי, ויש להם עילות – זה רק יחזק את העילות שלהם בתחום המשפט הבין-לאומי. וזה סיכון שהמדינה היתה צריכה לקחת, וזה מה שאמרתי לממשלה – אני לא מתכחש לזה. יש פה סיכון, ולכן אנחנו רוצים לקיים את המתווה. אנחנו נכנסים למתווה כדי לקיים אותו, אבל כשנכנסים אליו, צריך להיכנס אליו בראייה מפוכחת. יש סיכון משמעותי גם בלא נקיים אותו ויש סיכון משמעותי גם אם כן נקיים אותו, אבל במצב הנוכחי, כשמשקללים את כל הסיכונים המשפטיים, לדעתי, הבחירה באפשרות לקיים את המתווה היתרונות שלה עולים על החסרונות שלה.

<סתיו שפיר (המחנה הציוני):>
אבל הוא לא ענה- - -

<היו"ר איתן כבל:>
אני מודע לדברים.

<יצחק וקנין (ש"ס):>
אתם לא רוצים לתת להם לדבר.

<היו"ר איתן כבל:>
גם על השאלות שלי הוא לא ענה בדיוק. 

<דוד ביטן (הליכוד):>
שאם לא נאשר את המתווה- - -

<היו"ר איתן כבל:>
לא, לא. חברים וחברות, זה מה שהמשנה ליועץ המשפטי ידע לענות, כמיטב יכולתו. 

<סתיו שפיר (המחנה הציוני):>
האם נפגשו עם גורמי המקצוע הביטחוניים לפני שהחליטו על 52 או לפני? ועם מי?

<היו"ר איתן כבל:>
יהיה עוד סבב. בבקשה.

<אבי ליכט:>
אני לא רוצה להתחמק. סעיף 52 הופעל על-ידי הממשלה, על-ידי שר הכלכלה. סעיף 52 הוא לא החלטה של רגולטור כזה או אחר; הוא החלטה של שר הכלכלה. לפני שהוחלט ללכת לכיוון של 52, הוצגו בפני הקבינט, ואחרי זה בפני הממשלה, ובסוף לראש הממשלה גם השיקולים הביטחוניים. זו נקודת המוצא המשפטית לתהליך. כל חוות הדעת היו בפני הגורמים הרלוונטיים לקבלת ההחלטה. מה אני יכול להגיד יותר מזה?

<היו"ר איתן כבל:>
תודה. ברשותכם- - -

<דוד ביטן (הליכוד):>
יש גבול.

<היו"ר איתן כבל:>
לא לך יש גבול ולא לאחרים, אז בבקשה, אל תחלקו ציונים.

<סתיו שפיר (המחנה הציוני):>
מה היו בישיבות שקדמו- - -

<היו"ר איתן כבל:>
תודה. ניתן ליוג'ין חמש דקות. אני אומר לך שוב – הזמנתי את כולם לדבר פה. אני מתנצל – אנחנו כאן כדי לשבת פה. חברי הכנסת ונציגי הממשלה – אתה מקום פרטי ברשותך – אני מודע לזה, אבל ברשותך – אמרו שאתה צריך לדבר אחרון בסבב.

<יוג'ין קנדל:>
ברשותכם, כבוד היושב-ראש, אני מדבר פה בתור אזרח ופרופסור לכלכלה, אם יורשה לי. אני לא פקיד ציבורי שאפשר למשוך את היום – יש עוד דברים בחיים שלי...

<היו"ר איתן כבל:>
אנחנו מודים לך ומעריכים. 

<שלי יחימוביץ (המחנה הציוני):>
אני מוחה על כבודם של פקידי ציבור...

<יוג'ין קנדל:>
יש לי בכל זאת יותר זכות לחופש תנועה...

רוב הדברים נאמרו, אבל כמה נקודות. אחת, יש פה הרגשה שנוצרת אצל חברי כנסת, ורציתי לתקן דווקא בתור פרופסור לכלכלה שמקורו בשיקגו. תחרות זה לא מטרה. תחרות היא כלי למטרות אחרות. לכן כשאנחנו מקדשים את התחרות, זה קצת כמו עגל הזהב. אני רוצה להגיד את זה בתור איש אמתי של שיקגו, שאף פעם שיקגו לא אמרה שתחרות מקודשת. היא אמרה שתחרות ככלי היא דבר מאוד טוב. בחלק מהמקרים זה עובד פחות טוב. לכן צריך קצת להירגע עם הנושא הזה. זה דבר אחד.

דבר שני, ופה אני מצטט שוב את אבי, כי אני חושב שזה קצת נבלע – הבעיה העיקרית של נושא הגז, כמו כמה נושאים נוספים גדולים, שבהם יש מגוון רגולטורים, שיכולים בזכות וטו לעצור את השוק, שאין ביניהם תיאום. אין במערכת הישראלית תיאום בין הרגולטורים – לא קיים. לא קיים שום מנגנון, שרגולטור אחד אומר: אני רוצה את זה, והשני אומר: אני רוצה את זה, יש - רק לתת לכם דוגמה שאבי פעם נתן לי – יש במדינת ישראל שני תקנים לצינורות ביוב. אחד ממשרד אחד, אחד ממשרד שני, אחד מרובע, אחד עגול. לא משנה מה אתה עושה, אלא אם כן אתה שם גם מרובע וגם עגול בשני צינורות, אתה עובר על החוק. זאת הסיטואציה. לא היה במקרים שאני חיפשתי בספרות העולמית, שלממונה על הגבלים עסקיים אי פעם היתה השפעה מקרו כזאת על משק כלשהו. לא קרה. לכן אנחנו צריכים קצת לקחת את הנשימה בנושא הזה.

דבר שלישי, הצוות שעבד על הנושא הזה, מ-22 בדצמבר, הוא בדיוק עשה את מה שאבי כתב, ואני דיברתי עם אבי והוא דיבר אתי לפני ששלח את המכתב – הוא בדיוק דיבר על הנושא הזה, שאין לנו הקואורדינציה בין הרגולטורים, וזה משאיר את הרגולטורים חשופים מול גוף שהוא אחיד, מקבל החלטות בצורה אחידה. יש פה רגולטורים רעים. זה גם רע לגוף וגם רע לרגולטורים. לכן מה שקרה פה, התאספו פה אנשים שהיו צריכים לאורך שנים לעבוד יחד, אבל לא עבדו יחד – וסוף-סוף ב-23 צריך לומר תודה לדיויד גילה, שהוא בעצם זה שזרק את הפצצה הזאת לחדר. הוא כינס את הרגולטורים. לא היתה פה שום ועדה עם מנדט. אף אחד לא מינה אותם. זה אנשים שהתחילו לעשות מה שהם היו אמורים לעשות ממילא. ולכן יש פה משהו מאוד-מאוד חשוב שקרה, וזה בהיסטוריה שלי, אני לא זוכר שאנשים עם דעות כה שונות התגבשו ועבדו יחד, למרות שלכל אחד היו הסמכויות שלו.

אגב, אם דיויד גילה רצה להמשיך ללכת לבית משפט, היתה לו כל הסמכות. אף אחד – לא בממשלה ולא בין הפקידים – לא יכול היה לעצור אותו. אני מציע שתשאלו את החברים.

ודבר אחרון, חלק ניכר מהצוות עבד על הנושאים משך חמש שנים.

<אורלי לוי אבקסיס (ישראל ביתנו):>
מה היתה ההיררכיה בצוות? זה קשור מאד, כי בסוף מי שמקבל את ההחלטות זה בהיררכיה. משרד האוצר רצה להטיל פיקוח על המחירים, והם אמרו להם: לא.

<היו"ר איתן כבל:>
דוד, אולי אנחנו נענה על השאלות שלהם – יהיה יותר פשוט? למה? כשאני מבטיח לך שיבואו לכאן אנשים שאתה תרצה לשאול אותם שאלות קשות, אתה תראה איך פתאום אתה תתהפך. 

<דוד ביטן (הליכוד):>
יש הבדל- - -

<היו"ר איתן כבל:>
אל תגיד לי: זה שונה.

<דוד ביטן (הליכוד):>
עם כל הכבוד לך, כבל, אתה לא יכול לומר לי דברים, ולא לצפות לתגובה.

<היו"ר איתן כבל:>
אמרתי שלא תגיב?

<דוד ביטן (הליכוד):>
אז אני אומר לך שאני חושב שהישיבה הזאת מוגזמת. הנאום על הצוות מוגזם. השאלות של חקירה נגדית הן מוגזמות. הן מכוונות למקום מסוים, אולי לבג"ץ. עם כל הכבוד, לא ראיתי ישיבה כזאת בכנסת, והיית בהרבה מאוד ישיבות. 

<שלי יחימוביץ (המחנה הציוני):>
אבל מעולם לא הופעל סעיף 52.

<דוד ביטן (הליכוד):>
מוסר- - -

<היו"ר איתן כבל:>
תודה. אני לא משתלט על מוסר. בבקשה.

<יוג'ין קנדל:>
רק לחידוד – בצוות הזה לפי הגדרה, אין מנדט ואין מינוי של צוות. לאף אחד אין שום מובילות, כי לכל אחד יש הסמכויות שלו והראייה שלו. לכן זה היה שיתוף פעולה, ושום צוות קנדל לא היה קיים. אני לא יודע למה העיתונות דווקא בחרה את השם שלי.

הדבר האחרון, אין במדינת ישראל שום צוות, כולל כל הצוותים שאני מכיר וכל האנשים שמתיימרים להבין בזה, שמבין ככלל, מנקודות משפטיות, כלכליות ואנרגטיות ואחרות, בנושא הזה של מדיניות גז כמו הצוות הזה. 

לסיום, אני מאוד גאה גם בתוצאה וגם בזכות שהיתה לי לעבוד עם הצוות הזה. תודה רבה.

<היו"ר איתן כבל:>
תודה, יוג'ין. רק דבר אחד, באמת בכבוד – קודם כל, זמנך ותודה שבאת. בכל זאת, הצוות הוא על שמך, אם רצית או לא רצית, אבל בסוף-בסוף זו ממשלה, והיא מנהלת את העניין. רגולטורים כאילו ירדו מאיזה מצנח, מאיזה מקום, ואף אחד לא בעל בית שלהם. בסוף-בסוף, אני אומר את זה לך, מכל הדברים שנאמרו פה – הכי הרגשתי את הצביטה מהדברים שיש ממשלה, וכל אחד מהרגולטורים עושה מה שהוא רוצה.

<יוג'ין קנדל:>
זו לצערי עובדה.

<היו"ר איתן כבל:>
תודה. חמש השאלות לקבוצה הבאה.

<סתיו שפיר (המחנה הציוני):>
אין לו עוד שאלות?

<היו"ר איתן כבל:>
ליוג'ין – לא. הוא לא עובד מדינה. אני לא יכול להכריח אותו. בבקשה.

<דב חנין (הרשימה המשותפת):>
תודה רבה. חבר הכנסת כבל, אני לא אקריא כאן, למרות שהיה כדאי להקריא, את מכתבך החשוב, עו"ד ליכט - אני אומר את זה בהרבה הערכה גם לך וגם למכתב שהוצאת – על סכנותיו של מונופול. אני חושב שאת המכתב הזה היה צריך להקריא בוועדה, ואני מציע שנעשה את זה. אבל אני שם את זה כרגע בצד. הבנתם שיש סבך, יש בעיה, יש מונופול. 

אחד האמצעים להתמודד עם מונופול זה פיקוח. קביעת מחיר. המתווה הזה, מר דורפמן, מלא בשיטות של קביעת מחיר. הוא מלא בשיטות של קביעת מחיר. בדיוק הדבר שאתה טוען בפנינו שאסור לעשות. במדינת ישראל יש פיקוח. קביעת מחיר של כל דבר – של חשמל, של מים, של דלק, של מוניות, של מזון. הכול חוץ מהנושא ששוויו 1,000 מיליארד שקלים. 

<היו"ר איתן כבל:>
והשאלה?

<דב חנין (הרשימה המשותפת):>
האמנם?

<היו"ר איתן כבל:>
שיחקת אותה, דב. שאלה שנייה.

<דב חנין (הרשימה המשותפת):>
אני באמת הקשבתי פה בקשב רב ובסבלנות רבה, והתרשמתי מאד מהמנהרה הרעיונות שאתם נמצאים בתוכה. אז ברור שמחוץ למנהרה יש חיים – גם מחוץ למערה של אפלטון יש חיים, וקשר גורדי גם אפשר לחתוך. למשל, במעבר למהלך אחר. מאגר לווייתן התגלה ביוני 2010. הם לא עמדו בלוחות הזמנים של הפיקוח. לפי ברירת המחדל, שהחוק קובע אותה – לא אני המצאתי אותה – המאגר הזה צריך לחזור למדינה. יש מודלים נורא מצליחים – נורבגיה, למשל, חברת סטטואל, חברה ממשלתית, טריליון דולר לטובת הציבור הנורבגי. שאלתי, בקצרה: האם שקלתם מהלך כזה? זו גם אופציה. אם יוצאים לרגע מחוץ למנהרה- - -

<אורלי לוי אבקסיס (ישראל ביתנו):>
האם שקלתם להפעיל את חוק?

<היו"ר איתן כבל:>
חברים, בואו נעריך שדב קיצר כל כך.

<דב חנין (הרשימה המשותפת):>
בהיבט הביטחוני, למה ויתרתם על צינור נוסף ממאגר תמר?

ושאלה אחרונה, בהיבט הסיכונים.

<היו"ר איתן כבל:>
זה לא ארבע שאלות.

<דב חנין (הרשימה המשותפת):>
בעלת הזיכיון, מי שרשומה בשטר החזקה היא חברת נובל מדיטרניאן, שאם אני לא טועה, רשומה באיי קיימן. לפי מיטב ידיעתי, למדינת ישראל אין הסכמי סחר עם איי איימן.

<היו"ר איתן כבל:>
תודה, השאלה ברורה. בבקשה.

<רועי פולקמן (כולנו):>
הערה של שנייה. יש פה דיוק שאני חושב שצריך לעשות אותו בין מתי הסוגיות הביטחוניות והמדיניות עלו לבין מתי דנו בהעלאת סעיף 52. זה לא אותו דבר. כבר בוועדת צמח היו חוות דעת ביטחוניות ומדיניות. יש הבדל בין הסעיף של השורה וחצי הזה בחוק ההגבלים של המנגנון, לבין הדיון, האם בכלל בסוגיית הגז של מדינת ישראל היו סוגיות מדיניות ביטחוניות. 

<אורלי לוי אבקסיס (ישראל ביתנו):>
יתפטרו- - -

<היו"ר איתן כבל:>
חברים, מה אתם מסבירים אותו? הוא רוצה לשאול שאלות.

<רועי פולקמן (כולנו):>
אני בעיקר רוצה לגעת בסוגיה של הלוח הזמנים והעיכובים, שנאמר גם בחוות הדעת של המל"ל, שלוח זמנים, יש לה משמעויות ביטחוניות ומדיניות כבדות משקל, ואם חוות הדעת היא שזה יכול לגרור עשור של עיכובים, יש לזה משמעויות מדיניות – זה ברור.

אני רוצה לשאול את אבי ליכט שאלה אחת שמעסיקה אותי במתווה וקשורה לסוגיית הסנקציות, שהטרידה אותי במהלך הבנייה של המתווה. הרי כל המהות של המתווה הזה היא לוודא פיתוח לווייתן, ותרחיש שיפותח, והכול בסדר, ותהיה לנו יתירות ויהיה בסדר – אני שואל מה יקרה אם לא. אם עוד שנה וחצי נראה שאין את הסגירות הפיננסיות, האם אז – אני לא רוצה לשאול על מה אם לא, כי אני לא רוצה למשוך אותך במילה, לומר מה היה מצבנו המשפטי; אני חושב שהבנו שמצבנו לא היה מזהיר, אבל מה יקרה אם לא? האם אם עוד שנה וחצי לא תהיה סגירה פיננסית, ונבטל את היציבות – הרי זה מה שהמתווה אומר – נגיד: חבר'ה, אין יציבות, אנחנו עכשיו נכנסים בכם בכל הכוח, משפטית. כי אנחנו יכולים עכשיו להפקיע את לווייתן, לעשות כל מיני דברים, להחליט. האם מצבנו המשפטי יהיה טוב יותר, בהנחה שהמתווה משפר את מצבנו המשפטי, ואז אני לפחות יכול לומר: אני רגוע במובן הזה שיכול להיות שהמתווה לא יתקיים, ועוד שנה וחצי – שזה מה שאומרת למשל חברת הכנסת יחימוביץ - אם לצורך העניין, ואני שותף, שיש סיכויים שהמתווה הזה לא ייושם במובן הזה שלווייתן לא ימומש, ואז עוד שנה וחצי נראה שאין סגירה פיננסית, אנחנו לא מתקדמים ליעד שאני אתו חי יותר טוב, כלומר אם כן לפתח את לווייתן, מצבנו יותר טוב. אני שואל את השאלה לגבי החשיפה הזאת, האם זה משפר את מצבנו?

<היו"ר איתן כבל:>
תודה. דוד, רצית משפט?

<אורלי לוי אבקסיס (ישראל ביתנו):>
מתי במתווה לדעתך פיתוח- - -

<היו"ר איתן כבל:>
תודה. 

<דוד ביטן (הליכוד):>
שאלה שהבטחתי בישיבה הקודמת לאלה שמתנגדים למתווה הגז. הרי הבסיס למתווה הגז, הבסיס לכל מה שקורה זה פיתוח לווייתן. הם טענו שמשפטית, במתווה לא שמו דגש, איך אנחנו מבטיחים את הפיתוח של לווייתן. אני רוצה לשאול, איך אתם מבטיחים במתווה שהחברות יפתחו את לווייתן? כי זה הבסיס לכל העסקה הזאת.

<היו"ר איתן כבל:>
תודה. ברשותכם, תשיבו. אנחנו נצא להפסקה של רבע שעה. יש פה כריכים וקפה. אני כבר אומר את הדבר הבא: אנחנו נמשיך – נשארו עוד אמיר ואורי שוורץ וסשה. אני רוצה להזכיר – אמרתי: לפחות עד 20:00. לא אמרתי – אני לא קובע לאף אחד אם להישאר או לא. חברים, מי שרוצה ללכת, אני לא עוצר אף אחד. יש מוזמנים. מי שרוצה ללכת, אני לא חוסם אף אחד. שהדברים שיהיו ברורים. אנחנו מכבדים אתכם שאנחנו כאן, לא כל יום אתם פה, זה הליך שגם ככה המשנה ליועץ המשפטי הוא פעם ראשונה, אז בבקשה. ואני חושב שבסך הכול הוא יותר ממכובד. בבקשה.

<אבי ליכט:>
היו פה כל מיני שאלות. הנושא של הפיקוח על המחירים שעלה פה – אני מעדיף שמוריס או אמיר - אני מבין שאמיר יתייחס אליו – לגבי סנקציות על פיתוח לוויתן. אני חושב ששסה יתייחס לזה.

<היו"ר איתן כבל:>
אני מקווה שהם רושמים את מה שאתה מבקש.

<אבי ליכט:>
ואני יודע שהוא יתייחס לצינור הנוסף.

<היו"ר איתן כבל:>
זו שאלה מאוד מרכזית, שנצטרך לתת עליה תשובה.

<אבי ליכט:>
לגבי הסנקציות ושתי השאלות שעלו פה – אם המתווה- - -

<דוד ביטן (הליכוד):>
איך אתה מבטיח- - -

<אבי ליכט:>
שנייה. מצבנו, בהנחה שלא יפותח, מבחינה משפטית, יותר טוב ממצב שבו לא יהיה מתווה, ואז לווייתן לא יפותח.

<אורלי לוי אבקסיס (ישראל ביתנו):>
אבל יש לך אז את חוק הגז, ששלוש שנים- - -

<היו"ר איתן כבל:>
אורלי. 

<שלי יחימוביץ (המחנה הציוני):>
אורלי, זה ממש מעניין, מה שהוא אומר.

<היו"ר איתן כבל:>
לא נקשור אותו, ונגיד: אמור את דברינו. בבקשה. אני דואג בגלל הקואליציה הבאה שלכם.

<אורלי לוי אבקסיס (ישראל ביתנו):>
איזה שר אתה הולך להיות? 

<היו"ר איתן כבל:>
אני לא מתכוון לעזוב את יושב-ראש ועדת כלכלה. אל תדאגי. בבקשה.

<אבי ליכט:>
בוא ניקח תרחיש שחבר הכנסת העלה, שלווייתן לא מפותח, מכל מיני סיבות. בעיניי, המצב המשפטי שלנו במצב כזה, אחרי שאנחנו עשינו את מרב המאמצים שהוא כן יפותח, פילסנו את הדרך ונטרלנו את כל הטענות שלהם על זה שלא עשינו כך ולא עשינו כך – אמרנו: הנה הממשלה יוצאת מגדרה כדי לאפשר את הפיתוח כי זה אינטרס ציבורי חשוב, ובכל זאת הוא לא יפותח – לדעתי מצבנו המשפטי גם בזירה הפנימית וגם בזירה הבין-לאומית יהיה יותר טוב.

<אורלי לוי אבקסיס (ישראל ביתנו):>
למה?

<היו"ר איתן כבל:>
די. אני קורא אותך לסדר פעם שלישית, תודה. אני קורא אותך לסדר פעם שלישית, תודה.

<אורלי לוי אבקסיס (ישראל ביתנו):>
סעיף- - -

<היו"ר איתן כבל:>
אני קורא אותך לסדר פעם שלישית, תודה.

<אורלי לוי אבקסיס (ישראל ביתנו):>
לא רלוונטי?

<היו"ר איתן כבל:>
אני קורא אותך לסדר פעם שלישית, תודה. אורלי, עשית לי את היום. תוציא אותה בבקשה.

<אורלי לוי אבקסיס (ישראל ביתנו):>
אני אצא לבד. אבל זה מוזר שאתה לא רוצה לתת לו לענות.

<היו"ר איתן כבל:>
באמת תודה לך. זה כבר נהיה כמו זמזום.

<אורלי לוי אבקסיס (ישראל ביתנו):>
תלמדו את החוקים. לא יהיה פה ואקום.

<היו"ר איתן כבל:>
לא יהיה. תודה. 

<אורלי לוי אבקסיס (ישראל ביתנו):>
לא נוח לו לענות על זה כיועץ משפטי, כי זה בעצם סותר את כל הטענות שלו עכשיו. אם לא היה ואקום משפטי, היה סעיף משפטי שעונה על זה. עכשיו הם מבטלים את זה, ויוצרים מציאות חדשה.

<היו"ר איתן כבל:>
תודה.

<אורלי לוי אבקסיס (ישראל ביתנו):>
יוצרים מציאות חדשה.

<היו"ר איתן כבל:>
תודה, אורלי. המשנה.

(חברת הכנסת אורלי לוי אבקסיס יוצאת ממליאת הוועדה.)
<אבי ליכט:>
אני עניתי על השאלה הזאת. זה נכון, וזה לא קשור בכלל, שיש סנקציות למי שלא מפתח – אפשר לקחת לו את החזקה. יחד עם זאת, הליך של נטילת חזקה, לפי חוק הנפט, הוא מאוד-מאוד מורכב. עד היום לא עשינו אותו. והוא גם יכול להיגרר שנים בבית משפט. אני לא אומר שבהנחה שלווייתן לא יפותח, לא נשתמש בסנקציה הזאת. להפך – עניתי על השאלה, מה יקרה מול מתווה לעומת אין מתווה. 

שאלה נוספת שנשאלה, לגבי הסנקציות. יש הסנקציות של אי-פיתוח לפי חוק הנפט.

<דוד ביטן (הליכוד):>
לא, לפי המתווה.

<שלי יחימוביץ (המחנה הציוני):>
יש שאלה שלא נשאלה - למה לא הפעלתם סנקציות קודם.

<אבי ליכט:>
עד היום לא היתה לנו עילה להפעיל סנקציות משיקולים שמשרד האנרגיה אחרי זה ירחיב. הם עדיין לא בהפרה מבחינתנו, אבל יש לנו אפשרות לקחת בהנחה שהם מפרים את תנאי החזקה. זה הליך מאוד מורכב ולא פשוט – זה דבר אחד.

<יעל כהן-פארן (המחנה הציוני):>
אבל במתווה אתם מוותרים על האפשרות הזאת.

<היו"ר איתן כבל:>
יעל, די.

<יעל כהן-פארן (המחנה הציוני):>
זה כל המתווה. 

<היו"ר איתן כבל:>
תנו לו לענות.

<יעל כהן-פארן (המחנה הציוני):>
אבל הוא מתחמק.

<היו"ר איתן כבל:>
אמרי: אדוני מתחמק.

<יעל כהן-פארן (המחנה הציוני):>
אדוני מתחמק.

<היו"ר איתן כבל:>
תודה. בבקשה.

<אבי ליכט:>
יש בתוך המתווה שורת מהלכים שאומרים מה קורה אם לא. סוג אחד של מהלכים נמצא בתוך סעיף 52, ואחרי זה אורי יסביר את זה, מה קורה אם הם לא עומדים בתוך התנאים של המתווה, שזה אומר שסעיף 52 פג. אנחנו יכולים לעשות כל מיני מהלכים לפי חוק ההגבלים העסקיים בהנחה שהם לא מקיימים את תנאי המתווה והתנאים המבניים. זה מה שנקרא ההסדר המותנה, ואורי אחרי זה ירחיב – זה התפקיד שלו.

חוץ מזה יש לנו בתוך המתווה כל מיני מהלכים שאנחנו יכולים לנקוט, בהנחה שהם לא עומדים בתנאים. הכנסנו אבני הדרך – בסוף שנת 2017 ואחרי חמש שנים, שמאפשרים לו להסיר את סעיף היציבות, כלומר הסעיף שלכאורה מגן עליהם, כבר לא יגן עליהם. הוא גם לא מגן עליהם עכשיו – אחרי זה אסביר לכם – אבל הוא קיים. ברגע שהוא מוסר, הלגיטימציה שלנו לבצע מהלכים יותר אגרסיביים כלפיהם עולה. לכן מבחינתנו כל הדברים האלה יכולים להבטיח את הפיתוח של לווייתן בצורה הרבה יותר טובה מאשר היום, שמצד אחד, יש לנו שורה של מה שאנחנו קוראים גזרים, כלומר אנחנו מפנים להם את הדרך בהרבה מאוד היבטים שהפריעו להם, שרובם היו נכונים- - - 

<שלי יחימוביץ (המחנה הציוני):>
ומהצד השני גם גזרים. שיטת הגזר והגזר.

<היו"ר איתן כבל:>
בבקשה, אבי. כולה שלי אמרה לך... עמדת מול תשובה. יכולת לו. אז מה אתה עכשיו...

<אבי ליכט:>
אני יושב שעתיים וחצי ועונה לכם על שאלות...

<היו"ר איתן כבל:>
בבקשה.

<אבי ליכט:>
יש לנו גם שורת מקלות בתוך ההסדר שנועדו לאפשר לנו לצאת מההסכם, גם בנושא מחירים וגם בנושא יציבות, בהנחה שמופרים תנאי המתווה.

<היו"ר איתן כבל:>
הערה אחרונה. הערת היושב-ראש, מה שנקרא.

<דב חנין (הרשימה המשותפת):>
למען הפרוטוקול – אני לא קיבלתי תשובות.

<היו"ר איתן כבל:>
גם אנחנו לא.

<אבי ליכט:>
זה חשוב. אמרתי לגבי השאלות של הצינור- - -

<היו"ר איתן כבל:>
הוא אמר – הוא יענה, כשיענו האחרים. ברשותך, אבי המשנה. בהנחה שאני מוכן לקבל את כל אשר אמרת לגבי הסנקציות בלב פתוח ונפש חפצה, בוא נלך לשיח שאנחנו מנהלים בימים האלה, כולל בוועדה הזאת – הסיפור של גולן טלקום. בו הציפייה מהרגולטור לאורך כל הדרך, לעשות את עבודתו, ולא נעשתה, ואני אסיים אתך, כי אני לא רוצה לתפוס פה את כולם, ואומר לך את הדבר הבא – וזה מה שמטריד יותר מכך, ואתה יודע את זה, כי בסוף המציאות היא כזו קשה ובעייתית, שאין לאף ממשלה את האומץ לקבל את ההחלטות הגדולות. וכשאתה רואה את ההחלטות שעומדות למשל בפני הרגולטור בנושא טלקום, כל אחת יותר גרועה מהשנייה. ואני אומר את זה. אתה יודע שבסופו של עניין – וזה חלק בלתי-נפרד מהבעיה. אתה יודע מה הדבר הכי חשוב אולי מכל הדברים שנאמרו פה? זה מה שאמר פה יוג'ין קנדל. הוא אמר בסופו של עניין, ואני אומר את זה יותר מכל, על היכולת של הממשלה למשול, לעשות את עבודתה, שאפשר לסמוך עליה.

תודה, עוד רבע שעה נפגשים.

<(הישיבה נפסקה בשעה 18:45 ונתחדשה בשעה 19:00.)>
<היו"ר איתן כבל:>
ברשותכם, אנחנו ממשיכים בישיבה ואל תאמרו שאתם לא נהנים.

שוב, ערב טוב לכם. אנחנו נעשה את הדבר כך: ראשון יפתח אמיר לוי, הממונה על התקציבים באוצר. נשאל שאלות, מי שירצה לשאול, ואחר כך אנחנו נמשיך בסבב השאלות ויש עוד שני דוברים מטעם המדינה, מטעם הממשלה. כל אחד מאתנו יבחר לו אחד שירצה להתמקד בו ולשאול את השאלה. יש לנו עוד את אבי בן בסט שמכבד אותנו כאן ואנחנו גם נשמע אותו עוד הערב, ברשותכם.

אנא, אני אומר את זה גם לנו, חברי הכנסת, בואו נהיה ממוקדים. ואתם, נציגי הממשלה, אני מדבר בשיא הרצינות, זו עובדה שאתם לא עונים לנו על כל השאלות. זו עובדה שאין לי שום כוונה להתעלם ממנה. רק אני מבקש שכשאתם חושבים שאתם כבר לא יכולים להשיב, אנא אמרו זאת ונתקדם. אני מדבר ברצינות, אני לא רוצה שנשחק פה משחק שמישהו חושב שהוא עובד על השני.

אמיר לוי, בבקשה.

<אמיר לוי:>
תודה. לפני ההצגה הקצרה של המתווה, קודם כל אני מתייחס לצד הכלכלי בלבד. שתי הערות מקדימות: אחת, המקום שאנחנו מגיעים ממנו, המטרות שאנחנו רואים לנגד עינינו הן שתיים מרכזיות: אחת, יש כאן שוק מאוד לא תחרותי, מאוד ריכוזי, וזה מאוד מרכזי בעשייה שלנו.

כשמגיע רפרנט בתחילת דרכו לאגף תקציבים, אנחנו צורבים לו בראש שני דברים: אחד, אחריות פיסקאלית; הדבר השני, שינויים מבניים ובראש ובראשונה לפתוח ענפים לתחרות. אני חושב אתם מכירים היטב, בטח כוועדת כלכלה, את תחום התחבורה הציבורית, שבעבר נשלט לגמרי על ידיד "אגד" ו"דן", של 7 מיליארד שקל; תקשורת, תחום מונופוליסטי מאוד שנשלט על ידי בזק, תחום של 30 מיליארד שקלים שאחרי כל הרפורמות שלקחו הרב מאוד שנים – חשוב לי שתזכרו כי תכף אתייחס לזרעי התחרות שאנחנו זורעים כאן – גם בתקשורת התחלנו עם "בזק" ורשות השידור והכבלים ולאט-לאט נהיה שוק מאוד גדול.

תחום הנמלים שהיה מונופוליסטי מאוד, רשות הנמלים והרכבות, ולאט-לאט, כולל שני הנמלים החדשים, שמים פתוחים - - -

<שלי יחימוביץ (המחנה הציוני):>
סליחה. יש הבדל בין מונופול ממשלתי לבין מונופול פרטי. זה שמים וארץ. גם לצבא יש מונופול על הביטחון.

<אמיר לוי:>
ישבתי שלוש שעות בשקט. אני מבטיח לא להלאות ולא - - -

<היו"ר איתן כבל:>
מאה אחוז. בבקשה.

<אמיר לוי:>
תחום החשמל, גם הוא. בכל התחומים האלה שנתתי כדוגמאות הם ענפים שהם מונופולים או קרטלים במהותם. בחוק ההסדרים האחרון הגענו עם מספר רפורמות משמעותיות שנועדו לפתוח שווקים לתחרות: "רפורמת הקורנפלקס", שוק של 22 מיליארד שקלים; שתי רפורמות בבנקים, אחת עברה, של מימון חוץ בנקאי, שוק של 45 מיליארד שקלים - - -

<שלי יחימוביץ (המחנה הציוני):>
איתן, מה הקשר? אמרנו - - - הישגי - - -

<היו"ר איתן כבל:>
חברים יקרים, בכל הכבוד, תנו לו - - -

<שלי יחימוביץ (המחנה הציוני):>
כן, קורנפלקס - - -

<אמיר לוי:>
נמצא על שולחנכם הנושא של נתוני אשראי וזה שוק שאנחנו נכנסים אליו; ששנסקי 2; אני לא רוצה להגיד כלום על הפטם אבל תכננו גם שם; תחום הרכב שנמצא גם כאן על שולחן הוועדה.

כשאנחנו מנתחים את שוק הגז הטבעי, זה שוק שהיום הוא בסביבות 6 מיליארד שקלים. אנחנו רואים כמה דברים מרכזיים שהטרידו אותנו מאוד. קודם כל, כל המשק כולו נשלט בידיים של "דלק" ו"נובל", זו בעיה מאוד מהותית בעינינו, גם בצד של המחירים אבל לא רק.

כשמנתחים חוזה גז טבעי, פרק המחירים הוא פרק אחד בלבד. בחוזה גז יש עוד המון תנאים כמו הסווינג וכמו - - -, לפעמים לא פחות משמעותיים מאשר המחיר עצמו ומשפיעים לא פחות.

<שלי יחימוביץ (המחנה הציוני):>
מה זה סווינג? אמיר?

<אמיר לוי:>
השעות שאתה מקבל את הגז. גמישות שיש לך כצרכן גז. זה כאילו - - -

<שלי יחימוביץ (המחנה הציוני):>
כל ההשוואה מופרכת. הגז זה משאב מתכלה. תחבורה לא - - -

<היו"ר איתן כבל:>
אבל שלי, עכשיו את מפריעה לו.

<שלי יחימוביץ (המחנה הציוני):>
הוא מיתמם.

<היו"ר איתן כבל:>
בסדר. תמים הוא לא.

<שלי יחימוביץ (המחנה הציוני):>
נכון.

<אמיר לוי:>
נקודת המוצא היא שכל הגז, נכון להיום, נשלט על ידיד "דלק" ו"נובל". דבר שני, שתי התגליות הנוספות, גם הן נשלטות. הדבר השלישי, כשהממונה על ההגבלים הקודם חזר בו, ראינו עצירה מוחלטת של ההשקעות בפיתוח "לוויתן". נקודה רביעית שעמדה לנגד עינינו זו רמת היתירות הנמוכה. אני מדבר על מאגר אחד וצינור אחד – אני מדגיש, לא רק בהיבט של הצינור, אלא גם מאגר אחד. הדבר האחרון, מבחינת משקיעים חדשים או יותר נכון, חיפושי גז חדשים, ראינו שהייתה תקופה שהיו חיפושי גז והם הופסקו. זו הייתה נקודת המוצא.

אני רוצה להגיד מילה, במבט מלמעלה, על השוק הזה. מתישהו ניסיתי לחזור להיסטוריה ולהבין: מתישהו בתחילת שנות ה-90' חולקו רישיונות אחרי שחברות ממשלתיות למיניהן לא הצליחו למצוא גז. אני מניח שזה נעשה מתוך תפיסת עולם שאם יחלקו יימצא גז. לשמחתנו הרבה נמצא כאן גז.

כשזאת הייתה נקודת המוצא, באנו כממשלה עם מספר שנויים מרכזיים שנעשו לכאורה בצורה רטרואקטיבית, קיבלנו ביקורת עליהם: בששינסקי 1 שאלת ה-government take של הממשלה מעשרים וקצת אחוזים לאזור ה-60%; אחר כך עם ועדת צמח. אני שלם באופן אישי עם האוצר. אני אמנם לא הייתי אז, אבל האוצר הוביל את זה. אני מאוד שלם עם הדברים שנעשו אז, למרות שקיבלנו ביקורת על חקיקה רטרואקטיבית, בדיוק כמו שקיבלנו עכשיו בששינסקי 2, אבל זה היה נכון.

באיזשהו שלב, כשאנחנו לא היינו בתמונה, נכנס הממונה על ההגבלים הקודם לתמונה ועשה משה ומתן עם החברות והגיע אתם לצו מוסכם. למיטב זכרוני וידיעתי זה גם הוצג כאן בוועדה. בחודש דצמבר 2014 הממונה על ההגבלים החליט אחרי שימוע שהוא לא מקבל את הצו המוסכם. כשדיברתי אתו על החלופות עלתה גם החלופה המשפטית כשהסעד המרכזי שהוצג לנו היה ויתור על "לוויתן". אבל הסעד השני היה ויתור על "תמר".

אם, נניח, היינו מגיעים לסיטואציה שבה הרשות הולכת לבית הדין אז הסעד הפרגמטי ביותר, כנראה, היה יציאה מלאה מ"תמר", מכירה של "תמר". זה בעצם באותה שיחה, שלושה או ארבעה ימים אחרי שהממונה על ההגבלים חזר בו. זו הייתה נקודת המוצא שלנו.

אני לא אומר את זה בצורה אפולוגטית. אני מאוד שלם עם כל אחד מהשינויים שנעשו בעבר – אני לא הייתי אז, אני לא מתהדר – גם בששינקי 1 וגם עם המגבלות שהוטלו בוועדת צמח. אני אומר את זה כדי להבין שכאשר צריך להוביל שינויים, גם שינויים שלכאורה אנחנו נאשמים כשינויים רטרואקטיביים, כשידענו שהם שינויים הגיוניים, כשידענו שהתמריץ להשקעות נשאר אצל חברות, כשידענו שיש תמריץ לחיפושים נוספים, אז לא היססנו ונכנסנו לזה ואני חושב שהפתרונות היו מאוזנים.

זה מה שהנחה אותנו כשייצאנו לדרך עם העבודה הזאת. העבודה הזאת היא עבודת מטה, זה לא ועדה ציבורית, זה לא צוות ציבורי. הממשלה יכלה להגיד לנו, אחרי עבודת המטה שעשינו: תודה רבה אנחנו לא מקבלים את זה. זו פררוגטיבה מלאה של הממשלה ושל השרים שנבחרו. אנחנו עושים את עבודתנו כפקידים מקצועיים. אנחנו עושים את זה בעוד כל אחד מהתחומים שאמרתי כאן. אף אחד לא היה חייב לקבל את הרפורמה בתקשורת.

בסוגריים אני אגיד לך, אמרת לי על "גולן טלקום", שמעת אותנו בצורה חדה ובהירה: ככל שזה שתלוי בנו, אין שום סיכוי שבעולם שניתן את תמיכתנו לאישור עסקת "גולן טלקום" עם " סלקום". הנה, אמרתי את זה כשנחתמה העסקה או כשהם הודיעו על העסקה ואני אומר את זה כאן בצורה חדה. סגרתי סוגריים.

עם המצב הקיים והעקרונות האלה שאנחנו נכנסים אליהם, אני רוצה להראות לכם ממש בקצרה. קודם כל, זה המצב הקיים נכון להיום. את יכולים לראות את מה שאמרתי בעל פה. יש לנו 3 מאגרים הגדול ביותר זה "לווייתן". במספרים עגולים זה בסביבות 500 BCM כולו מוחזק על ידי "דלק" ו"נובל" חוץ מ-15% שבידי "רציו". כלומר, יש כאן שליטה מלאה של "דלק" ו"נובל".

המאגר השני, "תמר", מאגר שכבר מפותח ומוכר גז, גם הוא בשליטה מלאה של "נובל" ו"דלק". לא חשובים כל השמות, בסוף זה בשליטה מלאה של שתי החברות הללו. המאגר השלישי, הקטן יותר, 55 BCM, אולי זה יכול להגיע ל-70-60, גם הוא בשליטה מלאה של "דלק" ו"נובל".

כשאני אומר שאנחנו נמצאים בפני מצב מונופוליסטי, עוצמתי מאוד, אנחנו לא יכולים להשלים עם זה למרות שהם קיבלו את רישיונות החיפוש והם אלה שמצאו וקיבלו. כמו שאמרתי על ששנסקי 1 וכמו שאמרתי על ועדת צמח, אנחנו חושבים שגם את זה צריך לשנות. 

<שלי יחימוביץ (המחנה הציוני):>
למה לא עשיתם שום דבר? תגיד לנו.

<אמיר לוי:>
אני ממש מבקש. זה לא ייקח יותר מחמש דקות. להגיד שלא עשינו שום דבר - - -

<שלי יחימוביץ (המחנה הציוני):>
אני מסכימה אתך, המצב חמור. אבל הוא היה חמור גם לפני שנתיים, לפני שלוש.

<היו"ר איתן כבל:>
תודה, שלי. בבקשה אמיר, אל תתחייב, תמשיך.

<אמיר לוי:>
אני מתחייב לענות.

<היו"ר איתן כבל:>
בוודאי שאתה תענה.

<אמיר לוי:>
למרות שבאו חברות ואמרו לנו: תשמעו, אנחנו מצאנו את זה ואנחנו חיפשנו ואנחנו סיכנו. למרות זאת, הצגנו להם בצורה חד-משמעית שאי אפשר להשלים עם המצב הזה. כל הדוגמאות שנתתי בתחילת הדברים שלי לא נועדו לפאר. אתם הייתם שותפים. הרפורמה בענף התקשורת היא כל כולה, שנה אחרי שנה, חוק הסדרים אחרי חוק הסדרים, נעשתה בוועדה הזאת. גם כאן זה מצב שאנחנו לא יכולנו להשלים אתו.

לכן, כשהממונה על ההגבלים חזר בו מהצו המוסכם, נכנסנו לעבודת מטה. המטרה שלנו הייתה לשנות את המצב הזה ולשים עוד כמה עקרונות מרכזיים. שלושה עקרונות מרכזיים: העקרון הראשון, פיתוח מהיר של מאגר "לווייתן". אני רוצה להזכיר שיש להם חזקה והם מחויבים לפיה, ויש להם ערבות של 100 מיליון דולר אם הם לא עומדים באבני הדרך שיש להם - - -

<גלעד ברנע:>
- - - ההסדר הכובל, החזקה ניתנה.

<אמיר לוי:>
אם הם לא עומדים אז יש להם ערבות מדינה. למרות שיש את הערבות הזאת ולמרות שהם מחויבים, אנחנו עמדנו על זה שבמסגרת ההסדר – זה נולד בשימוע, קיבלנו הערות במהלך השימוע ואחרי השימוע נכנסו שינויים שמחייבים אותם לפתח את המאגר הזה אבל לא רק בתוך התקפה שנקבעה בשטר הזיכיון, אלא יש התחייבות להיקף השקעה עד תום 2017, זה חלק מההסדר. אם הם לא עומדים במחויבות הזאת, באבני הדרך האלה, יש הפרה שך ההסדר.

<שלי יחימוביץ (המחנה הציוני):>
אבל זה היה גם קודם.

<אמיר לוי:>
לא. זה נולד במהלך השימוע

<שלי יחימוביץ (המחנה הציוני):>
לא היו סנקציות בחוק - - -

<אמיר לוי:>
עד סוף 2017 ההשקעה היא 1.5 מיליארד דולר. זה התווסף במהלך השימוע. כשיצאנו לשימוע, אחרי השימוע היו שני שינויים מרכזיים – היו כמה – השניים המרכזיים, תכף אני אגע בנושא המחירים; והשינוי השני זה אבן דרך נוספת ומחייבת של 1.5 מיליארד דולר השקעה עד סוף 2017.

<יעל כהן-פארן (המחנה הציוני):>
מה המשמעות של ה-1.5 מיליארד - - -

<היו"ר איתן כבל:>
הוא יסיים ונוכל לשאול.

<אמיר לוי:>
אני אענה על הכול.

הנקודה שנייה זה נושא יצירת סביבה תחרותית. אני לא בא לספר כאן סיפור שאנחנו יוצרים תחרות בין רבים, זה לא המצב. אני לא מנסה לייפות מציאות. אבל אנחנו זורעים זרעים של תחרות, אנחנו זורעים זרעים של יצירת סביבה שתעודד חיפושים חדשים. יש כאן, לפי מיטב השיפוט של אנשים שמתמחים במה שקורה מתחת לים, יש כאן כנראה עוד גז נוסף רבב טריטוריה של ישראל.

יש כאן 3 דברים מרכזיים. קודם כל, כניסת מפעיל חדש. "כריש"-"תנין" זה המאגר הקטן, צריך להימכר לשחקן חדש. זה דבר אחר מרכזי. אגב, אם הוא לא יימכר בתקופה הזאת, אז המאגר יועבר לנאמן והוא יכול למכור את זה בשקל. כלומר, זה חד, חלק וברור שהמאגר הזה הולך למפעיל חדש.

הדבר השני, צמצום באחזקות צולבות – תכף תראו את המפה החדשה – "דלק" בשליטת תשובה, יציאה מלאה ממאגר "תמר" תוך 6 שנים. זה פרק הזמן שנקבע בחוק הריכוזיות להיפרד מאחזקות, בהגבלות אחרות, אבל זה פרק הזמן, וירידה של "נובל" ל-25% בלי שום זכות וטו. כלומר, יהיה בעל שליטה אחר במאגר "תמר".

אני אומר עוד פעם, אני לא מנסה להגיד שזה היה האידאל. האידאל, כמובן, היה שתהיה יציאה מלאה מ"תמר". אם הייתה יציאה מלאה מ"תמר", ברור שהיינו מקבלים 3 שחקנים נקיים בלי שום בעלות צולבת.

<שלי יחימוביץ (המחנה הציוני):>
למה ל"תמר" או ל"לוויתן" אתה לא מכניס מפעיל חדש? רק ל"כריש"-"תנין"?

<אמיר לוי:>
אני כבר אראה את המפה ואתייחס לזה.

אנחנו מקבלים צמצום משמעותי באחזקה הצולבת. תכף תראו את התמונה, למרות שלדעתי אתם מכירים אותה היטב.

דבר אחרון, יצירת סביבה שמעודדת כניסת משקיעים חדשים. המשמעות של מה שכתוב כאן כשתהיה איזושהי יציבות ויהיה ברור מה כל אחד עושה ובאיזה מאגר הוא עובד, אני מקווה שיבואו גם שחקנים חדשים שיחפשו תגליות חדשות.

במסגרת העבודה נסענו להולנד כדי ללמוד קצת. אני חושב שזה שתהיה ודאות ויהיה עידוד לשחקנים חדשים, ואנחנו רוצים שחקנים חדשים, אמרתי לכם את זה בתחילת הדברים, אם התוצאה תהיה שנישאר עם המונופול שיש היום, עם פיקוח או בלי פיקוח, זה יהיה נורא. אנחנו לא רוצים להישאר עם מונופול כזה, אנחנו לא רוצים שיצרן חשמל או מפעל תעשייה תהיה לו רק אופציה אחת. זה מצב בלתי נסבל.

הדבר השלישי, הבטחת רמת מחירים מאוזנת בתקופת הביניים. כלומר, למרות שאנחנו מדברים על מבנה יותר מבוזר עם פחות בעלות אחת, לא הסתפקנו הזה כי אמרתי שברור לנו שזו לא תחרות רבים אלא בין מעטים. ברור לנו שזה לא קורה ביום. נתתי קודם ליושב-ראש את דוגמת התקשורת, החלנו עם "בזק" ועם רשות השידור ואחרי זה היה את חברות הכבלים עם מונופולים אזוריים. כולם זוכרים שהם לא הגיעו לפריפריה ולא מכרו חבילות כשרצינו ואחרי זה נוספה "סלקום" ו"פרטנר" ולאט-לאט עברנו לשוק תקשורת שהוא מאוד תחרותי.

<שלי יחימוביץ (המחנה הציוני):>
אתה ממשיך להתעקש על דוגמאות לא רלוונטיות. גז הוא משאב מתכלה, טלפון – לא.

<היו"ר איתן כבל:>
שלי, תודה.

<אמיר לוי:>
זה מה שהסברתי בעל פה: "תמר", "דלק" מוכרת את כל אחזקותיה תוך 6 שנים. "נובל" מדוללת ל-25%, "כריש"-"תנין", "דלק" ו"נובל" מוכרות את כל האחזקות שלהן תוך שנה וחודשיים. דגש שני שיש למטה: קונה המאגר מתחייב לשווק את הגז רק לישראל.

זאת אומרת, מכסת הייצור עוברת ל"לווייתן" ואנחנו מקבלים כאן שחקן רק לשוק המקומי, במטרה שתהיה כאן כמות מספקת.

<שלי יחימוביץ (המחנה הציוני):>
מה התרומה - - -

<אמיר לוי:>
לגבי "לווייתן", אני עונה על שאלתך, אין שינוי במבנה האחזקות וייבחן מכר בנפרד תוך 10 שנים.

אני עובר לשקף האחרון, איך זה נראה היום ואיך אחרי כדי לענות על השאלה ששאלה אותי חברת הכנסת יחימוביץ. זה המצב היום, אתם רואים שליטה מלאה של "דלק" ו-"נובל". ביום שאחרי, "כריש"-"תנין" זה שחקן חדש במאה אחוז; ב"תמר" אנחנו רואים שליטה של החדש ו"ישראמקו" שהם לא קשורים ל"נובל" ו"דלק" ולא קשורים למאגר "לווייתן", ואנחנו רואים את "דלק" ו-"נובל" במאגר "לווייתן".

לשאלה שעלתה כאן, למה אנחנו לא דורשים שחקן אחר ב"לווייתן", אני אומר שיש כן שתי אחזקות. אחת נפרדת לגמרי – "כריש"-"תנין"; השנייה לא לגמרי כי לא הצלחנו להוציא את "נובל" לגמרי מ"תמר" אבל דיללנו אותם והם לא רוב ובלי זכויות מיעוט.

ברור שאם היינו מצליחים או אם ביום מן הימים, היושב-ראש, "נובל" לא תהיה ב"תמר" אז אנחנו מקבלים פה מבנה בלי בעלות צולבת ולכן קבוצת הייחוס שלנו היא "תמר" ו"כריש"-"תנין".

עוד שני דברים קטנים מבחינת המשמעויות. קודם כל, מבחינת המשמעויות, בדקנו במהלך העבודה את היקף הנזק כתוצאה מעיכוב בפיתוח המאגרים. הנזק מבוסס על עיכוב בהכנסות המדינה ממסים. אני מזכיר שה-government take אמור להיות באזור ה-60%, מבוסס על מס חברות, תמלוגים ומס רווחי-יתר.

הדבר השני זה מחסור בגז ומעבר לדלקים יקרים ומזהמים. ראיתם כאן בוועדה במסגרת חוק ההסדרים את האומדן של בין 500 ל-700 מיליון שקל כתוצאה מהמעבר של מפעלי הגז לתעשייה ועיכוב בחיבור נוסף למשק שאמור לפתור את בעיית היתירות. התוצא של עיכוב של שלוש שנים הוא כ-1.8 מיליארד דולר. זה ערך מהוון.

זה דבר מרכזי שבדקנו. היינו צריכים להחליט על הבחירה בין האלטרנטיבות. אני לא רוצה לחזור יותר מדד, אבל היו 3 אלטרנטיבות מרכזיות - - -

<יעל כהן-פארן (המחנה הציוני):>
עיכוב של שנתיים ביחס - - -

<אמיר לוי:>
עיכוב של 3 שנים.

<יעל כהן-פארן (המחנה הציוני):>
ביחס לאיזו שנה? ביחס ל-2018 זורם גז "מלווייתן"?

<אמיר לוי:>
כן.

הצגתי עכשיו את ההסדר, אבל השתיים האחרות היו אלטרנטיבה משפטית. אנחנו הולכים לתהליך משפטי. אמרתי שאני מאמין – אורי יציג את זה לב – אני מאמין שהסעד המבוקש שהיה שייצאו או מ"תמר" או מ"לווייתן", זה לפחות ההסבר שקיבלנו כשיצאנו לדרך.

יש אלטרנטיבה שלישי שאני לא מאין בה. יש כאלה שאומרים: בואו נשלים עם זה שיש מונופול, בואו נפקח על המחיר. אני חושב שיש לזה נזק מאוד גדול או שניים מרכזיים: הנזק הראשון, אם יהיה פיקוח על מחיר, אני לא רואה שום תסריט – ראינו את זה בשווקים אחרים – שיבואו שחקנים נוספים. זה להשלים עם קיומו של המונופול. אני חושב שזה רע מאוד להשלים עם קיומו של המונופול הזה.

הנזק השני או התוצר הלוואי השני, אנחנו יודעים מניסיוננו, כשפיקחנו על מחירים וראינו את זה במלט וראינו את זה בגבינה הצהובה ועכשיו אנחנו רואים את זה בחלב, אנחנו מבינים - - -

<שלי יחימוביץ (המחנה הציוני):>
די, די.

<היו"ר איתן כבל:>
סיימת?

<שלי יחימוביץ (המחנה הציוני):>
די, אתה עושה מאתנו צחוק, באמת.

<אמיר לוי:>
עוד שני משפטים. אנחנו מבינם שהמפוקח יודע להסתדר אל מול המפקח ואנחנו יודעים שזה לא מספיק אפקטיבי.

<היו"ר איתן כבל:>
תודה, אמיר. הצגת את הדברים ואף אחד לא הפריע לך. אני מבקש שנעשה עכשיו שאלה ותשובה.

<אמיר לוי:>
עוד משפט אחרון. לגבי המשמעויות או מה קורה כתוצאה מהפיתוח: קודם כל, מבחינת ההכנסות הצפויות למדינה רצו כל מיני חוות דעת לגבי הכנסות ממשאבי הטבע במשך חיי במאגר, זה לא יפחת מ-70 מיליארד דולר.

אנחנו מקבלים תמלוגים 12.5%; היטל רווח נפט שהוא משתנה; ומס חברות שהיום הוא 25%. ואמרתי קודם בין 500 ל-800 מיליון שקל כתוצא מחיבור מפעלים לגז, כל שנה. תודה רבה.

<היו"ר איתן כבל:>
תודה.

שלי, את רוצה להיות הראשונה לשאול את אמיר? בבקשה.

<שלי יחימוביץ (המחנה הציוני):>
אני מבינה שעכשיו זה רק לאמיר.

<היו"ר איתן כבל:>
נכון. אנחנו לא להולכים לשום מקום. בבקשה.

<שלי יחימוביץ (המחנה הציוני):>
יש לי שאלות נפרדות למוריס. אמיר, גם אליך יש לי הרבה שאלות, אני אגביל את עצמי בגלל קוצר הזמן.

סוגיית המחיר, מה אתם עושים אם מחירי הגז בעולם צונחים ב-70%? אתם תקועים עם נוסחה שמשאירה כאן מחירים מאוד גבוהים ואנחנו לא נהנה מכל הטוב ומכל ההשפעות החיוביות שיכולות להיות לגז על המשק. זו שאלה אחת.

שאלה שנייה, איתן, ברשותך – מה אם יהיו כל מיני קשיים, גיאולוגיים, ביטחוניים, שימנעו את פיתוח "לווייתן"? בכלל, במתווה כתוב שכוח טבע זה אפילו עתירה לבג"ץ. כלומר, יש שם אינסוף מקומות מפלט לא לפתח את "לווייתן".

בינתיים אתם כבר מאפשרים, בניגוד להחלטה הקודמת, ייצוא מ"תמר" ואתם פשוט תוקעים את המשק הישראלי במצב מסוכן של העדר מקור אנרגיה. למה אתם עושים את זה?

<אמיר לוי:>
הבנתי את החלק הראשון, מה יקרה אם יהיה קושי בפיתוח. לא הבנתי את החלק השני של השאלה.

<שלי יחימוביץ (המחנה הציוני):>
השאלה הראשונה הייתה לגבי סוגיית המחירים. נתקע עם נוסחאות שמשאירות לך מחיר בשמים, לא משנה באיזה סוג של נוסחה יבחר מי שיבחר. השאלה השנייה היא, עיכוב בפיתוח "לווייתן" שיכול לנבוע מכל מיני סיבות, תוך כדי היתר ייצוא מתמר לפני ש"לווייתן" מפותח מעמיד אותנו במצב מאור מסוכן של העדר ביטחון אנרגטי, אם כבר מדברים על סעיף 52.

<היו"ר איתן כבל:>
בבקשה, אמיר.

<אמיר לוי:>
נחיל עם סוגיית המחיר. קודם כל, כשאנחנו שמשווים את זה – ההשוואה היא קצת מורכבת – אבל כשמשווים את זה למדינות אחרות בעולם, אנחנו נמצאים איפשהו בטווח סביר. יש מדינות זולות - - - 

<שלי יחימוביץ (המחנה הציוני):>
סביר לעומת מה?

<אמיר לוי:>
כשאנחנו משווים את מחיר הגז למדינות אחרות בעולם. ביחס לאירופה - - -

<שלי יחימוביץ (המחנה הציוני):>
סליחה, לא. אמיר, סליחה. תתייחס אלינו ברצינות. אל תשווה למחיר הגז בעולם, תשווה למחירי גז במדינות שבתוך הסלון שלהם יש מאגר גז.

<אמיר לוי:>
אני רוצה לחזור שוב ואני מבטיח להתייחס לכול, כולל למנגנונים ששמנו בסדר כדי לענות על סיטואציה כמו שאת מתארת לי. שתי דקות ואני אענה על זה, אני מבטיח.

קודם כל, כשאנחנו מסתכלים, יש מדינות שאנחנו זולים מהן, יש מדינות שאנחנו יקרים מהן, אבל אנחנו מגודרים. יחסית, נוסחאות ההצמדה השונות גדרו אותנו - - -

<שלי יחימוביץ (המחנה הציוני):>
אין מדינות שאנחנו יותר יקרים מהן, שאנחנו יותר זולים מהן, שהמאגר שלהם נמצא ממש לחופיהן?

<קריאה:>
יש. ודאי שיש.

<היו"ר איתן כבל:>
שלי, תני לו לענות, בבקשה.

<אמיר לוי:>
זה מבחינת איפה אנחנו נמצאים.

דבר שני, כשהתחלנו את העבודה של הצוות, המחיר בטיוטת ההסכמים שהייתה בין ספקית הגז לבין מספר ייצרני חשמל פרטיים, בעיקר קוגנרציה, הייתה 5.7 דולר ל-BTU. במהלך הדיונים אתם ואחרי שימוע הצלחנו להוריד את זה בצורה די משמעותית, פחות או יותר ל-4.7.

דבר שני, יש בהסכם מנגנון ייצוא שאומר – פה אני מנסה לענות על השאלה – שאם יחתמו על הסכמים שמחירי הייצוא האלה ייראו ליצרני החשמל המקומיים או לתעשייה, יש אופציה של 3 שנים לכל אחד מהשחקנים כאן בחלון הזמן שנפתח לו החוזה ולכולם – תכ, אני אתייחס לאופציות היציאה – לקבל בהחלטה שלו לגמרי, ספק הגז חייב לאפשר את זה, לקבל את אותו הסכם ייצוא.

אני רוצה להסביר את זה בצורה פשוטה: אם הם ישיגו הסכמי ייצוא אטרקטיביים בעיניים של הצרכנים המקומיים, תהיה להם אפשרות לקבל את אותם מחירים.

<שלי יחימוביץ (המחנה הציוני):>
- - - חוזים חדשים. סליחה, זה רק חוזים עתידיים.

<אמיר לוי:>
לא.

<שלי יחימוביץ (המחנה הציוני):>
מה לא?

<אמיר לוי:>
גם לקיימים יש אופציית יציאה. אני אסביר את הנקודה הזאת - - -

<יעל כהן-פארן (המחנה הציוני):>
יציאה בעוד 8-7 שנים?

<אמיר לוי:>
לא. בין 2019 ל-2021, נדמה לי.

אנחנו התעקשנו על זה והיה ריב גדול מאוד אתם. התעקשנו על זה שיהיה מועד יציאה לכל החוזים הקיים או לחוזים חדשים שהם חותמים. הרוב, אם אני זוכר נכון זה בין 2019 ל-2021. זה סדר הגודל. זה על חצי מהכמות של ההסכמים. 

<שלי יחימוביץ (המחנה הציוני):>
זה מופיע במתווה?

<אמיר לוי:>
כן. זה מופיע במתווה ואנחנו התעקשנו על זה מאוד. הסיבה המרכזית, אמרתי, שזורעים את זרעי התחרות. אנחנו רוצים ש"כריש-תנין" יקום. אנחנו רוצים שמי שקונה את "כריש"-"תנין" יראה לנגד עיניו שוק. ברור שאם לא היינו דואגים לזה, אז לאף אחד לא היה אטרקטיבי לקנות את "כריש"-"תנין".

<שלי יחימוביץ (המחנה הציוני):>
כלומר, זה לא רק לגבי חוזים עתידיים – זה גם לגבי חוזים קיימים.

<אמיר לוי:>
תכף אודי ימצא את זה ונראה לכם את זה. אז זה גם רלוונטי לגבי - - -

<עדי חכמון:>
רק להבהיר. אופציות היציאה הן בהסכמים הקיימים היום. היום, בהסכמים הקיימים - - -

<יעל כהן-פארן (המחנה הציוני):>
כן, אבל אופציית היציאה זה רק אם אתה יוצא. אם אתה ממשיך בחוזה אתה לא יכול לשנות את המחיר.

<עדי חכמון:>
יש לו אופציית יציאה - - -

<אמיר לוי:>
על חצי מהכמות.

<שלי יחימוביץ (המחנה הציוני):>
אודי, תראה לי את זה במתווה.

<היו"ר איתן כבל:>
אני רוצה שתראה לנו ותעביר את זה - - -

<אמיר לוי:>
אני רק מחדד: בחוזים הקיימים יש את זה היום. יש להם אופציית יציאה על חצי מהכמות. אמרתי - - -

<אהוד אדירי:>

יש אוסף סעיפים בחוזה. אני יכול להקריא - - -

<יעל כהן-פארן (המחנה הציוני):>
אמרת במתווה. זה במתווה או בחוזים?

<אהוד אדירי:>

אוסף של סעיפים - - -

<יעל כהן-פארן (המחנה הציוני):>

אז אנחנו שואלים איזה סעיף במתווה.

<אהוד אדירי:>
אני אענה. קודם כל, כבר בסיבוב הקודם הייתה דרישה של הממונה על ההגבלים העסקיים שהציג אותה יחד עם רשות החשמל לספקי הגז, שבכל ההסכמים שחתמו עד היום יש אופציית יציאה על לפחות חצי. סדר גודל של חצי מכמות - - -

<יעל כהן-פארן (המחנה הציוני):>
איזה סעיף במתווה?

<אהוד אדירי:>
אני אקריא לך את הסעיפים, אני רק אסביר קודם את המנגנון שקיים כבר היום. לגבי חוזים חדשים אני אקריא מתוך המתווה: ביחס להסכמי מכירה - - -

<תמר זנדברג (מרצ):>
איזה סעיף אתה מקריא, אודי?

<אמיר לוי:>
יש בטבלטים.

<אהוד אדירי:>
אני מקריא חוזה "לווייתן" וחוזים חדשים ב"תמר". סעיף 22.

<היו"ר איתן כבל:>
בבקשה.

<אהוד אדירי:>
יש כאן שורה שלמה של הסדרים, כמו שאמר אמיר, היו לגביהם ויכוחים קשים מאוד. אנחנו התעקשנו עליהם כי אנחנו חושבים שאלה הסכמים שאמורים להשיג שני דברים: אחד, הם פועלים פעולה משמעותית מאוד לטובת הצרכן בעולם שבו יש תחרות ויש הסכמי ייצוא ומאפשרים לו ליהנות ממחירים זולים יותר.

שנית, הם פועלים לטובת המפתח העתידי של "כריש"-"תנין" ואמורים להבטיח את העובדה שיהיה לו כאן שוק שאפשר לממן את המאגר. למשל, סעיף 22(ג): ביחס להסכמי מכירה של גז טבעי מ"תמר" – שייחתמו על-ידי הצדדים ממועד החלטת הממשלה ועד מועד פתיחת - - -

<שלי יחימוביץ (המחנה הציוני):>
באיזה עמוד אתה?

<אהוד אדירי:>
על הקיימים הוא אמר כרגע. על הקיימים כבר הסברתי שקיים בכל החוזים הקיימים - - -

<תמר זנדברג (מרצ):>
הקיימים לא במתווה, הם רק בחוזים.

<אהוד אדירי:>
לא. תקשיבי, חברת הכנסת זנדברג, בכל החוזים הקיימים הדבר הזה כבר טופל בשנת 2012, פרט לחוזי חברת חשמל - - -

<אורי שוורץ:>
אם תסתכלו, חברת הכנסת זנדברג, יש החלטה של הממונה על ההגבלים העסקיים שמאשרת שורה של חוזי גז, למשל, של יצרן החשמל הפרטי "דליה". בהחלטות האלה - - -

<תמר זנדברג (מרצ):>
כלומר, בחוזים הקיימים, שזה כרגע חלק הארי, זה לא במתווה.

<אהוד אדירי:>
לא. חברת הכנסת זנדברג, תני לי להסביר, ברשותך, וההסבר הוא פשוט. לגבי כל החוזים הקיימים בחשמל, פרט לחוזה חברת החשמל שתכף נציג מה יש בו, בכל החוזים האחרים כבר קיימת אופציית יציאה - - -

<שלי יחימוביץ (המחנה הציוני):>
מה זה כל החוזים האחרים? חברת החשמל זה הכי דרמטי, לא איזה אחד הדברים השוליים.

<אהוד אדירי:>
לא אמרתי שזה שולי.

<תמר זנדברג (מרצ):>
יש לכם דוגמה לחוזה כזה?

<אהוד אדירי:>
בוודאי. כל החוזים עם יצרני החשמל, עם "דליה", עם OPC, עם "דוראד", עם יצרני חשמל בקוגנרציה, בכל חוזה מכירת גז לייצרני חשמל – זה דבר די חסר תקדים – הלקוח באופן חד צדדי יכול להודיע לספק הגז שהוא בוחר להשתחרר במחצית החוזה ולקנות את הגז הזה מספק אחר.

<שלי יחימוביץ (המחנה הציוני):>
עד 2020 המחיר יכול לעלות להם לאין שיעור.

<אהוד אדירי:>
בחרנו את השנים שבהם הם יוכלו להחליט על מימוש האופציה לפי ההערכות הטובות ביותר שיש לנו על השנים שבהן יהיה במשק מישהו שיוכל להתחרות, קרי, "כריש"-"תנין". או לאפשר להם מצד שני, כמו שאמר אמיר קודם - - -

<תמר זנדברג (מרצ):>
כלומר, זה מותנה בעתיד - - -

<אהוד אדירי:>
לא מותנה בשום דבר - - -

<תמר זנדברג (מרצ):>
- - - ומכירת "כריש"-"תנין", הם יוכלו להשתחרר מחוזים קיימים או לא.

<אהוד אדירי:>
חברת הכנסת גוז'נסקי - - -

<שלי יחימוביץ (המחנה הציוני):>
מאיזו תת-הכרה שלפת את זה? אנחנו נעשה את כל הרצף האסוציאטיבי שהביא לזה.

<היו"ר איתן כבל:>
בבקשה.

<תמר זנדברג (מרצ):>
אני רק אגיד לפרוטוקול שאני לוקחת את זה כמחמאה.

<היו"ר איתן כבל:>
נכון, אמת.

<אהוד אדירי:>
חברת הכנסת זנדברג, צריך לראות לאיזה מצב אנחנו מסתכלים. כל עוד יש רק ספק אחד במשק, וזה המצב, אז הי שאין הרבה טעם ואין לאן לצאת ממנו. זה ברור. המטרה שלנו הייתה לאפשר שני דברים - - -

<תמר זנדברג (מרצ):>
מה זאת אומרת? שאלה אותך חברת הכנסת יחימוביץ מה אתם עושים אם המחיר צונח ואנחנו תקועים עם מחירים שהם גבוהים מאוד. עכשיו התשובה שלך היא שכל עוד יש מונופול, כלומר זה המצב הקיים, כל עוד לא פותר "לווייתן" ולא קרו המכירות האלה שהראית לנו כאן, אין לנו מה לעשות.

<אמיר לוי:>
אמרתי שיש שני מנגנונים. אחד, יש את אופציית ייצוא. כלומר, אם הם מוכרים את זה בזול לייצאו, במועד שנפתחים החוזים - - -

<קריאה:>
זה דבר הזוי - - -

<היו"ר איתן כבל:>
סליחה, יש לי בקשה. אני רוצה את התשובה הזו בכתב בצורה מסודרת. אנחנו לא נצא מזה. אני רוצה את התשובה בכתב עם ההפניות המסודרות בעניין הזה.

<שלי יחימוביץ (המחנה הציוני):>
עם כל התסריטים.

<אהוד אדירי:>
אני רוצה לפחות להשלים. אני לא אקריא, נעביר בכתב. אבל מי שישזוף את עיניו בסעיף 22 למתווה יראה שיש שם סט נרחב של כללים והסדרים שכל מטרתם לאפשר את זה - -

<תמר זנדברג (מרצ):>
אבל זה רק - - -

<היו"ר איתן כבל:>
תודה. די, תמר, די. כבר ביקשתי את זה בכתב. די.

<אהוד אדירי:>
- - שכל חוזה – זה כתוב – שייחתם - - -

<היו"ר איתן כבל:>
זה כתוב ושעה אנחנו דנים בזה.

<אהוד אדירי:>
הם - - -

<היו"ר איתן כבל:>
בסדר, מישהו לא מבין פה. או אתה לא מסביר או שהם לא מבינים.

<תמר זנדברג (מרצ):>
אנחנו מבינים.

<היו"ר איתן כבל:>
זה לא חשוב. לכן אני רוצה את זה בכתב בבקשה. תודה.

יעל, בקשה.

<יעל כהן-פארן (המחנה הציוני):>
יש פה סתירה בין הדוברים השונים בחדר. לפני כן אמר קנדל, לפני שעזב את החדר, שתחרות היא אמצעי ולא מטרה. אני חייבת להגיד - - -

<שלי יחימוביץ (המחנה הציוני):>
ריענון של אסכולת שיקגו, לטובת המתווה.

<יעל כהן-פארן (המחנה הציוני):>
ולכן כל המתרה של המתווה היא לא בהכרח תחרות. עכשיו אתם מציגים איך המטרות שלכם כן התחרות ולכן אין פיקוח מחירים ולכן דאגתם לכל הצעדים במתווה של דילול האחזקות ב"תמר" ומכירת החלק של "דלק"; ו"כריש" ו"תנין". 

אני רוצה לגעת ב"כריש" ו"תנין" כי בעצם ממה שעולה כאן בדיון הם המוכר העתידי של עוד 3 שנים. אם אני מבינה את זה נכון, זאת התחרות, משם תבוא הישועה. יש לי שאלה: כמה עולה לפתח את "כריש" ו"תנין"? האם השחקן שייכנס, המפעיל, מי שייקנה את הזיכיון שכמו שאני מבינה, לםי המתווה יהיה חייב לשלם מהמכירות 9% ל"דלק" ול"נובל", האם זה לא מוריד את התחרותיות שלו? האם זה בכלל יהיה כלכלי להפיק את "כריש" ו"תנין"? האם זה באמת ייצר תחרות בת קיימא ומורידה מחירים?

<היו"ר איתן כבל:>
תודה.

בבקשה, אמיר.

<אמיר לוי:>
אני רוצה לחזור על מה שאמרתי קודם - - -

<שלי יחימוביץ (המחנה הציוני):>
או לחילופין, אתם תצטרכו לסבסד את - - -

<היו"ר איתן כבל:>
שלי, די. חברים - - -

<שלי יחימוביץ (המחנה הציוני):>
- - - באופן שכבר יעשה את זה לא משתלם.

<היו"ר איתן כבל:>
תודה, תודה.

<שלי יחימוביץ (המחנה הציוני):>
ספר לנו בכמה - - -

<היו"ר איתן כבל:>
תודה שלי, די.

<אמיר לוי:>
מה שאמרתי קודם לגבי "כריש"-"תנין" ולגבי דילול האחזקות של "נובל" ב"תמר" ויציאה מלאה של "דלק", שזה בסיס לתחרות. אמרתי גם שזו לא תהיה תחרות משוכללת ביום הראשון. אני מסכים עם זה שתחרות היא אמצעי אבל אני חושב שלפעמים האמצעי יכול להיות איזו מטרה. אני חושב שאסור לוותר על העיקרון הזה גם אם הוא לוקח זמן.

עכשיו ברור שיש חיסרון ל"כריש"-"תנין", יש חיסרון לקוטן. אנחנו מודעים לזה שעלות ההפקה של "לווייתן" היא זולה מעלות ההפקה של "כריש"-"תנין", זה ברור לגמרי, גם ראינו את זה עם יזמים פוטנציאליים שמתעניינים ברכישה של "כריש"-"תנין". אבל אל מול האלטרנטיבה של לוותר על זה ולהגיד: אנחנו משלימים עם מונופול ועושים פיקוח – אגב, אם יהיה פיקוח וגם אם נהיה מפקח מאוד-מאוד טוב, הפיקוח יהיה לפי עלויות של המאגר הגדול ואז בטח לא יהיה כלכלי ואטרקטיבי לפתח את המאגר קטן.

לכן אני חושב שצריך להסתכל על זה בראייה ששמים פה בסיס לפיתוח של שוק, גם אם ביום הראשון הוא לא יהיה, זה ייקח כמה שנים טובות, אבל אנחנו מקווים - - -

<שלי יחימוביץ (המחנה הציוני):>
כמה שנים להערכתך?

<אמיר לוי:>
אנחנו לא מסתכלים על שנה וחודשיים קדימה, כשיירכש "כריש"-"תנין" - - -

<שלי יחימוביץ (המחנה הציוני):>
תן לנו יעד ריאלי.

<אמיר לוי:>
לא יודע. 6 שנים. אני מקווה שכאשר "דלק" ייצאו לגמרי מ"תמר" ואולי גם יהיו כאן תגליות – אני לא יודע, קשה לנבא את זה. אבל אני יודע שזה שוק מורכב, שוק תשתיתי - - -

<יעל כהן-פארן (המחנה הציוני):>
לא ענית לי על השאלה אם עשיתם הערכות של עלויות ואם זה כלכלי לפתח. אנחנו רוצים לשמוע.

<אמיר לוי:>
יש אומדנים. אמרתי שישבנו עם יזמים שהראו לנו - - -

<שלי יחימוביץ (המחנה הציוני):>
הם יודעם שזה יעלה להם פי 5 משעלה לפתח את "תמר"?

<אמיר לוי:>
בסביבת המחירים שתיארתי של 7-4 בערך, הראו לנו יזמים שזה כלכלי ומראים תשואה שכדאי לקנות את "כריש"-"תנין". 

<יעל כהן-פארן (המחנה הציוני):>
כולל 9% תמלוגים?

<עדי חכמון:>
עדיין אין 9% תמלוגים.

<שלי יחימוביץ (המחנה הציוני):>
למה? זה במתווה, סליחה.

<אהוד אדירי:>
זה לא. המתווה לא קובע את תנאי המכירה בעסקה בין הרוכש לבין המוכר. רק דבר אחד אמרנו: ככל שירצו לשלם לו תמלוגים, הם לא יהיו יותר מ-9%.

<היו"ר איתן כבל:>
תמר, בבקשה.

<תמר זנדברג (מרצ):>
תודה. יש לי שתי שאלות, ברשותכם. אחת יותר עקרונית. בהמשך לאמירה שנאמרה כאן קודם שתחרות היא כלי ולא מטרה, יש טענה די משכנעת שאומרת שמכיוון שמדובר במשאב טבע ובעצם מדובר באיזשהו סוג של מונופול טבעי, ואנחנו גם רואים כאן לאורך כל השנים האחרונות, כל הדיונים, עד כמה קשה לפתח תחרות – את זה גם אתם אומרים – זה אל שאנחנו מצפים שיהיו כאן עשרות שחקנים וזה לא מקרה של חברות הסלולר או יצרני קוטג'.

קשה מאוד מכיוון שמדובר בתשתית, מדובר בהשקעות מאוד-מאוד גבוהות, ומכאן הסכנה שאי אפשר יהיה לפתח תחרות ומדובר במונופול - - -

<אמיר לוי:>
אנחנו לא מקבלים, אנחנו חושבים שכן אפשרי.

<תמר זנדברג (מרצ):>
גם בדבריך עכשיו זה עלה. לפחות אפשר להסכים על הקושי. יכול להיות בינינו ויכוח ויכול להיות שזה ויכוח על תפיסות עולם לא עובדתי. האם זה ראוי, האם זה אפשרי? גם מהדברים שלך עלה הקושי, שזה קשה מאוד - -

<היו"ר איתן כבל:>
תמר, שאלה.

<תמר זנדברג (מרצ):>
- - שבתנאים האלה תהיה תחרות. נשאלת השאלה האם נשקלה ברצינות, בתנאים האלה, האפשרות של פיקוח על המחירים? כי הרי הכלי המרכזי בידי ממשלה זה רגולציה. לפתח תחרות, אפילו לשיטתך, זה מאוד קשה עד אחרים שיגידו שזה בלתי אפשרי בתנאים האלה. האם האפשרות הזו נשקלה ברצינות כאפשרות כלכלית. זאת שאלה ראשונה.

שאלה שנייה, גם לגבי "כריש"-"תנין" וגם לגבי כל מיני דברים עתידיים במתווה; מכירת חלק מ"תמר"; כל מיני התחייבויות שנאמר כאן כרגע "אם לא, אז יש איזשהו fall back לממשלה". האם נעשתה אצלכם הערכת סיכונים רצינית לשאלה עד כמה האפשרויות של הממשלה להפעיל, עד כמה אופציות היציאה האלה של הממשלה הן ישימות, במיוחד לאור דברים קודמים שהיו, כמו למשל ההתחייבות לצינור השני ודברים אחרים שלא הופעלו ככל הנראה משילוב של עוצמה פוליטית ביחד עם איזושהי חולשה מובנית של המדינה ושל הציבור אל מול המונופול. מה תהיה האפשרות להחיל את אותו leverage של הממשלה בעתיד, במתווה הפוטנציאלי.

<היו"ר איתן כבל:>
תודה.

<תמר זנדברג (מרצ):>
לא. אופציות יציאה, שאם לא קורה, אם "כריש"-"תנין" לא נמכר, אם "לווייתן" לא מפותח, כל מיני דברים. מה קורה אם - - -

<היו"ר איתן כבל:>
פרי רוצה לשאול - - -

<תמר זנדברג (מרצ):>
- - - מה ה-leverage של - - -

<היו"ר איתן כבל:>
תודה, תמר.

פרי רוצה לשאול שאלת המשך בעניין הזה.

<יעקב פרי (יש עתיד):>
אני רוצה לשאול שאלת המשך, אמיר, בנושא של המחירים. אני טוען שהצרכן הישראלי משלם היום עבור גז שמופק מפה, 90 או 100 ק"מ רחוק, בתעריפים הגבוהים ביותר בעולם והסיבה – תתקן אותי אם אני טועה – היא שחוזי הגז בעולם מוצמדים לנפט וחוזי הגז בישראל או שבישראל רוב הגז מוצמד למדד האמריקאי פלוס אחוז.

כלומר, בכל תרחיש, לפחות איך שאני קורא את המצב, מחיר הגז בישראל יוסיף להאמיר בשנים הבאות ויהיה מהגבוהים בעולם, גם אם מחיר הנפט ימשיך לרדת. מנגנון ההצמדה הזה נכפה על מדינת ישראל ב-2011 כי היה חשש ש"תמר" לא יפותח וכיוצא בזה, אנחנו מכירים את הסיפורים, ולכן במתווה הפשרות של החוזים החתומים והיקרים האלה במשק, ובאש לחוזים העתידיים, הסתפקתם בקביעת תקרה זמנית שממילא נגזרת ממחיר הגז כיום בשוק, כך שב-2010 בישראל הוא נמכר ב-2.75 דולר ליחדת חום, לחברת החשמל עכשיו ב-5.6 דולר ועד סוף העשור, לפחות 6 דולר, אם לא יותר.

אני שואל מהי עמדתכם והאם ההנחות שלי נכונות?

<שלי יחימוביץ (המחנה הציוני):>
נכונות.

<אמיר לוי:>
3 שאלות. אחת, לגבי סוגיית הפיקוח – זה נבחן במהלך העבודה, אמרתי ואני רוצה לחזור שוב, אני חושב שזו האופציה הכי פחות טובה, האחרונה, אלא אם מגיעים למסקנה, כמו למשל שהיה בשוק המלט במשך הרבה מאוד שנים, שלא יכולה להתפתח תחרות ואי אפשר לקבל בעלות נוספת על המאגרים.

אני לא חושב שאנחנו שם, אבל אם נהיה שם, בהסדר, אני מזכיר, מוגדרת תקופת מעבר של מכירת "כריש"-"תנין" או מכירת "תמר", המאוחר ביניהם - - -

<שלי יחימוביץ (המחנה הציוני):>
זה נבחן בעבודה כתובה שאנחנו יכולים לבחון, להשוות?

<אמיר לוי:>
פרסמנו את כל עבודת הצוות, הפרוטוקולים והמצגות, הכול נמצא שם.

<תמר זנדברג (מרצ):>
- - -

<היו"ר איתן כבל:>
אם אין את זה, אנחנו נבקש את זה.

<תמר זנדברג (מרצ):>
שתי אופציות - - -

<היו"ר איתן כבל:>
אמרתי, תמר, אין אפס. אם אין את זה, אנחנו נבקש את זה.

<אמיר לוי:>
אני - - - שאם המתווה הזה לא יצליח, יש אמירה מפורשת שבתום תקופת המעבר, ואני כבר מתייחס למה קורה אם הם לא יעמדו במתווה, אז ניתן לחזור לפיקוח.

<יעל כהן-פארן (המחנה הציוני):>
בעוד 10 שנים?

<אמיר לוי:>
לא. בעוד 6 שנים. זה בתום תקופת המעבר. לא צריך לחכות 10 שנים. זה כתוב במתווה.

<יעל כהן-פארן (המחנה הציוני):>
הם לא יתבעו אתכם בבית דין בינלאומי על זה?

<אמיר לוי:>
אם הם עומדים, בתום תקופת המעבר, קרי, בתום 6 שנים. אם הם לא עומדים במתווה – אני עובר לשאלה השנייה שלך – מותר לפקח, אם הם לא עומדים במתווה, באותו יום. ברגע שהם לא יעמדו, זכותנו המלאה לעשות את זה.

לגבי השאלה שלך על האפשרות שלנו לעשות או לא לעשות את זה אם לא יקרו דברים, אני חושב שאין שום בעיה אם הם יפרו את המתווה. ראיתי כאן מספיק מקרים של שרים שהיו נחושים ועמדו על זה שמקיימים הסכמים ושפותחים שוק לתחרות.

<תמר זנדברג (מרצ):>
לא איימו עליהם כמו שהשר שטייניץ - - -

<אמיר לוי:>
ראיתי מה קרה בשוק התקשורת עם נחישות מאוד משמעותית וראיתי מה קרה בנמלים כשהגיע שר תחבורה שהחליט שהוא פותח את זה לתחרות ויהי מה, וראיתי מה קרה כשחילטו ערבויות לזכיינים, כמו ברכבת הקלה בתל אביב, כשלא עמדו בתנאים.

כשהממשלה מחליטה שהצד השני לא עומד בהסכם והיא רוצה לעמוד על שלה, היא יודעת לעשות את זה מעולה. אני חושב שגם כאן, אני רוצה להזכיר שנקודת המוצא הייתה שהם שקיבלו את רישיונות החלוקה והם אלה שמצאו ואנחנו באנו והכרחנו אותם לעשות לא מעט דברים.

יכול להיות שזה לא מספק, יכול להיות שמישהו אחר אומר: הייתי משיג יותר. אבל אנחנו הכרחנו אותם. הכרחנו את תשובה לצאת לגמרי, הכרחנו אותם למכור את "כריש"-"תנין", הכרחנו את "נובל" לדלל - - - 

<תמר זנדברג (מרצ):>
אנחנו כרגע שואלים מה יקרה אם זה לא יקרה? לא הכרחת, עדיין.

<אמיר לוי:>
זו עמדתכם וזה מספק או לא. אני, כמו שאמרתי, אנחנו כצוות מקצועי - - -

<היו"ר איתן כבל:>
זה לא מספק, אבל זה בסדר.

<אמיר לוי:>
אבל אנחנו - - -

<היו"ר איתן כבל:>
זאת תשובה.

<תמר זנדברג (מרצ):>
- - - אפילו אם זה לא יתקיים, זאת השאלה שלנו.

<אמיר לוי:>
אמרתי שאני חושב שההסדר הזה ברור: אם הם לא עומדים באבן הדרך של פיתוח "לווייתן", אם הם לא מוכרים את "כריש"-"תנין", אם הם לא מוכרים את "תמר", ההסדר מאוד-מאוד ברור: הם יהיו בהפרה. מותר לנו לעשות מה שאנחנו רוצים.

<תמר זנדברג (מרצ):>
מה?

<אמיר לוי:>
לפקח על המחיר, ההסדר יהיה בטל, מה שאנחנו רוצים.

<תמר זנדברג (מרצ):>
יש טייס אוטומטי שאם יש הפרה עוברים למסלול פיקוח על המחירים?

<אמיר לוי:>
ההחלטה היא שלנו, לא שלהם - - -

<תמר זנדברג (מרצ):>
אבל איפה זה כתוב במתווה כדי שכמו שנאמר כאן קודם, שלא ייקחו אותנו לבוררות בינלאומית. אם זה לא כתוב - - -

<אמיר לוי:>
אני אראה לך את זה. זה ברור שאם הם לא עומדים באבני הדרך, יש הפרה ומותר - - -

<היו"ר איתן כבל:>
אמיר, אני רוצה להגיד לך דבר, אני רוצה להגיד לכם, אמיר, היה לי את המטה הכי טוב בעולם – באה המלחמה והרסה לי אותו.

<אמיר לוי:>
מטה במילואים - - -

<היו"ר איתן כבל:>
לא חשוב, עזוב, אתה בשעה קצת של לחץ. אני אומר לך את הדבר הבא, ברשותך, כל הזמן מציגים לנו דברים, אומרים לנו. יש פה אנשים, אני אפילו לא מתיימר לומר שזה אני, שישבו וקראו לכל הזמן אומרים להם כאילו לא קראו. זה כל עולמם בתקופה האחרונה, והם לא מצליחים למצוא את מה שאתם שולפים בשליפת קולמוס כמעט.

ברשותכם, תמר, בינתיים ידבר דב, אחריו – סתיו, ואני אשאל את השאלה הסוגרת. בבקשה.

<דב חנין (הרשימה המשותפת):>
תודה, אדוני היושב-ראש - - -

<יעקב פרי (יש עתיד):>
היה כדאי גם לענות לי.

<היו"ר איתן כבל:>
כן, אני מתנצל. אנחנו רגילים שלא עונים, אז התקדמנו. בבקשה, סליחה.

<אהוד אדירי:>
אני אתייחס לשאלתו של חבר הכנסת פרי בעניין המחירים. קדום כל, באופן חד-משמעי הגז בישראל הוא בוודאי לא היקר בעולם. אם אנחנו מסתכלים על בכלל מדינות מפותחות בעולם, אז בוודאי שהגז לצרכן בישראל נמצא בשליש בתחתון של המחירים ביחס למדינות מפותחות בעולם.

אמרה קודם חברת הכנסת יחימוביץ שנתסכל על מדינות מפיקות. נכון שביחס למדינות מפיקות אני לא אומר שהגז בישראל הוא זול. אבל גם ביחס למדינות מפיקות, אני לא חושב שאפשר להגיד שהוא יקר, גם אחרי ירידות המחירים המאוד-מאוד חדות שציינת שקרו במחירי הגז בחלק גדול בעולם בו היה המחיר מוצמד לנפט. עדיין, מחיר הגז היום באירופה - - -

<שלי יחימוביץ (המחנה הציוני):>
השאלה היא לעומת עלויות ההפקה.

<יעל כהן-פארן (המחנה הציוני):>
- - - זה לא רלוונטי. זה לזרוק מספרים.

<אהוד אדירי:>
ממש לא, ממש לא.

<יעל כהן-פארן (המחנה הציוני):>
זה שבנורבגיה הגז הוא יקר, הם לא צורכים את הגז, זה לא רלוונטי.

<אהוד אדירי:>
אני מבקש להשלים את התשובה. חבר הכנסת פרי אמר שהגז בישראל הוא הכי יקר בעולם. מישהו, כנראה, אמר לו את זה וחשוב לי שחבר הכנסת פרי יידע שהמשפט - - -

<דב חנין (הרשימה המשותפת):>
הוא לא אמר שזה הכי יקר. הוא דיבר על מנגנון - - -

<היו"ר איתן כבל:>
- - -

<דב חנין (הרשימה המשותפת):>
הוא שם דגש. אודי, באמת.

<אהוד אדירי:>
הוא דיבר על שני שלבים. נתחיל במחירים עצמם. מחירי הגז בישראל, אני לא טוען שהם זולים, אבל אם אני משווה אותם למדינות מפיקות מערביות מפיקות גז, הם יקרים יותר ממחירי הגז בארצות הברית, הם יקרים יותר ממחירי הגז בקנדה, הם יקרים יותר ממחיר הגז באוסטרליה.

זולים יותר ממחירי הגז בבריטניה, הם זולים יותר ממחירי הגז בהולנד - -

<שלי יחימוביץ (המחנה הציוני):>
בריטניה מייבאת.

<אהוד אדירי:>
- - והם זולים יותר או דומים למחירי הגז בניו זילנד. אני מנסה להגיד בצורה הכי הוגנת - - -

<שלי יחימוביץ (המחנה הציוני):>
לא, זה לא הוגן מה שאמרת עכשיו.
<היו"ר איתן כבל:>
אחת ולתמיד, אני רוצה את ההשוואות האלה. אני אומר את זה גם למ"מ מ.מ.מ. אני אומר את זה כך, העניין שכל אחד בוחר לו את הנורבגיה שלו, יש כבר פה יותר מנורבגיה אחת. כל אחד בא ואומר: יש לי נורבגיה משלי ואני מתאים את זה וההוא ככה וזה, ופה ושם.

אז ברשותך, אודי, אני מאוד מבקש וזה לא צריך להיות מסובך, משהו שהוא הכי דומה לנו, לא עם הצרות שלנו. משהו שדומה לנו מהבחינה הזו שאפשר להגיד אחת ולתמיד: זה לא אנחנו אבל זה הכי דומה לנו. אפשר? תודה.

<שלי יחימוביץ (המחנה הציוני):>
אחרי שהם חיסלו את כל עתודות הגז שלהם הם נאלצו לייבא - -

<היו"ר איתן כבל:>
שלי, אנחנו רוצים להתקדם.

<שלי יחימוביץ (המחנה הציוני):>
- - במחיר גבוה. למה אתה רוצה - - -

<היו"ר איתן כבל:>
שלי, שלי, בבקשה.

<אהוד אדירי:>
כמובן שמדינות שאינן מפיקות גז, אם מסתכלים על המחיר של גז סחיר בעולם, בוודאי שהוא גבוה הרבה יותר והוא גם הרבה פעמים כרוך בעלויות הובלה. בוודאי שהמחיר הרבה יותר גבוה. גם אחרי הירידות החדות שחלו, עדיין המחירים של גז שנרכש, אם זה גז שמיוצא מרוסיה לאירופה, אם זה גז שמיובא ב-NLG, כמובן המחירים עדיין יותר יקרים.

לגבי שאלת ההצמדה ומה שאמרת לגבי רמת המחירים – מחירי הגז של יצרני חשמל פרטיים היום או בתחילת 2016, וכפי שהמתווה מחייב אותם להציע לכל לקוח שייכנס, בהינתן סל המדדים של היום, כ-4.7 דולר ל-MBTU, זה המחיר.

ההסכם של חברת החשמל שנחתם ב-2012 מוצמד באמת למדד. זה לא סוד שמחיר הנפט והפחם וכל מדדי האנרגיה ירדו והמדד יציב. צריך לזכור בהקשר הזה דבר אחד, בסופו של דבר היציבות עובדת לשני הכיוונים.

אמרת דבר נכון, מחירי הנפט בעולם ירדו עוד, יכול להיום שגם מחירי הגז הטבעי בעולם ירדו עוד, אבל בוודאי שגם יכול להיות - - -

<יעקב פרי (יש עתיד):>
זה לא מה שאמרתי. אמרתי שלמרות שהם ירדו, מחירי הגז יעלו.

<אהוד אדירי:>
- - - בוא לא נשכח שכאשר יעלו, מחירי הגז בישראל לא יעלו. אני לא בא לפאר, אני לא בא להגיד שזה מחיר מצוין. אני בא להגיד שצריך לראות את הדברים האלה, בטח כצרכנים, בצורה מאוזנת. בסוף, מבחינה צרכנית בוודאי יש ערך מסוים, יש גם ערך מסוים ליציבות בתעריפי החשמל בהשוואה למחירי הדלק שעולים ויורדים בכל חודש.

אסיים באמירה אחת שלגבי היא מאוד-מאוד חשובה. כל עוד אנחנו לא חלק מהעולם במובן של קשר מסחרי עם העולם, קבענו כאן איזושהי רמת מחירים מרבית, אמרתי מהי, היא 4.7 לחשמל, היא 5.2 לתעשייה. הרמה הזאת תישמר ויהיו מחויבים לספק אות ולא משנה מה יקרה למחירי הגז בעולם.

<שלי יחימוביץ (המחנה הציוני):>
אנחנו לא רוצים שהיא תישאר. אנחנו רוצים שהיא תרד.

<אהוד אדירי:>
אם אנחנו ניהפך לחלק בלתי נפרד מהשוק העולמי, כלומר, החברות שפועלות כאן יקיימו את המתווה הזה ויפתחו מאגרים וייצאו גז, כל לקוח במדינת ישראל שמעוניין לרכוש גז יוכל ליהנות מהסכמי הייצוא.

<היו"ר איתן כבל:>
תודה.

דב, בבקשה.

<דב חנין (הרשימה המשותפת):>
תודה, אדוני היושב-ראש, יש לי שתי שאלות קצרות אבל לפניהן רק הערה לפרוטוקול: זה שתחזרו ותגידו שהם מצאו את הגז, זה לא יהפוך את זה לאמת. אני לא רוצה להיכנס לוויכוח הזה אבל הם לא מצאו את הגז.

<היו"ר איתן כבל:>
בבקשה, דב, שאלה.

<דב חנין (הרשימה המשותפת):>
כמה שאלות. אני באמת מאוד מעריך את שניכם ואני מסתכל בהתפעלות אחרי הניסיון שלכם בתוך אותה מנהרה רעיונית חשוכה שבה אתם נמצאים, למצוא איזשהו אור ולצאת החוצה. אני רוצה רק להזכיר לכם שמחוץ למנהרה הזאת, למשל, נמצא סעיף 29(ג) לחוק הנפט, שאומר בצורה ברורה: לא הפיק בכמויות מסחריות תוך 3 שנים, החזקה פוקעת.

מאגר "לווייתן" התגלה ביוני 2010. אני לא רוצה להיכנס לוויכוחים של מה המועדים, כך או כך ברור לחלוטין שאם לא הגענו לרגע הזה, עמדנו על סף הרגע הזה שבו החזקה חוזרת למדינה. אז יש עוד אפשרויות, עוד אופציות.

שאלתי היא: האם הייתם מוכנים לחשוב לרגע מחוץ למנהרה הרעיונית הזו שבה יש או אפציה של כניעה למונופול או אופציה של כניעה למונופול?

שאלה שנייה, קידוחי גזז בים הם דבר מורכב, אמיר - - -

<היו"ר איתן כבל:>
הוא מנסה להבין מה שאלת. הוא שאל אותו אם הוא הבין, אז הוא אמר לו שכן.

<שלי יחימוביץ (המחנה הציוני):>
הוא הבין, הוא הבין.

<דב חנין (הרשימה המשותפת):>
הם סופר אינטליגנטים.

<יעל כהן-פארן (המחנה הציוני):>
זה מחוץ לקונספט, דב.

<דב חנין (הרשימה המשותפת):>
כן, כן.

שאלתי השנייה, כפי שאתם יודעים, כולנו יודעים, אנחנו מדברים לא רק על קידוחי גז בים אלא קידוחים שנעשים בעומק גדול, Ultra deep water, קידוחים מסובכים עם הרבה-הרבה סיכונים סביבתיים. שאלתי מאוד פשוטה: מדוע אין במתווה שלכם מערכת של בטוחות כלכליות, ריאליות, משמעותיות, למצב שבו, חס וחלילה, יהיו תקלות, יהיו אסונות גז? יהיו אסונות קונדנסט?

<היו"ר איתן כבל:>
הבנו את זה, תודה.

<שלי יחימוביץ (המחנה הציוני):>
מה זאת אומרת? אנחנו נשלם.

<היו"ר איתן כבל:>
אמיר.

<דב חנין (הרשימה המשותפת):>
הם אחראים על התקציב. אני שאול מאיזה תקציב זה מגיע.

<שלי יחימוביץ (המחנה הציוני):>
תקציב תוספתי.

<דב חנין (הרשימה המשותפת):>
לא מתקציב המדינה. זה הרבה כסף.

<היו"ר איתן כבל:>
יוסי, בבקשה.

<יוסי וירצבורגר:>
לגבי סעיף 29(ג), כמו שחבר הכנסת חנין אמר, 29(ג) זה מתן החזקה. - - 

<לאה ורון:>
יוסי, תציג את עצמך בבקשה.

<יוסי וירצבורגר:>
יוסי וירצבורגר, ממונה על ענייני הנפט. זכיתי להחליף את מר אלכסנדר ורשבסקי לפני מספר חודשים.

<היו"ר איתן כבל:>
זו זכות.

<יוסי וירצבורגר:>
זכות, אמרתי. זכיתי.

- - 29(ג), כמו שאמרת, זה לשלילת חזקה. זה שנקדח קידוח "לוויתן 1", ונמצאו סימני גז, זה לא סופרים משם שלוש שנים אלא סופרים את השלוש שנים ממתן החזקה – אפריל 2014. זאת אומרת, שכל הבלגאן - - 

<דב חנין (הרשימה המשותפת):>
בטח לפני 2020, נכון? 
<יוסי וירצבורגר:>
לפני 2020? כן - -

<דב חנין (הרשימה המשותפת):>
בחשבון כולנו מסכימים.

<יוסי וירצבורגר:>
נכון - - -

<דב חנין (הרשימה המשותפת):>
אז למה לא להחזיר למדינה את החזקה?

<יוסי וירצבורגר:>
שני דברים: א. כנראה שאם הם לא פתחו את השדה, שיד ימין, אנחנו מדינה אחת, יושבים סביב השולחן כולם, שיד ימין אומרת: אתם לא יכולים לפתח כי אתם אולי בהסדר כובל, ויד שמאל אומרת להם: כן תפתחו, כי זה חוק הנפט – כנראה אנחנו באיזו שהיא בעיה, איזה שהוא מלכוד 22. זה לא שעכשיו נקי לגמרי. לאחר שייגמר המתווה, כן, הם יצליחו לפתח את זה אבל גם יש בסעיף 29, אני לא זוכר את כל הסעיפים, גם אם לא מצא, אנחנו יכולים להאריך את זה אם מצאנו לנכון וראינו שהם עובדים כמו שצריך. וכמו שאנחנו יודעים, גם "תמר", שפותח בשלוש וחצי שנים, בקנה מידה עולמי זה חריג. השדות האלה לא מפותחים. אפשר להסתכל על השכנים שלנו, על "תגלית זור" – "תגלית זור", הם מדברים על חמש שנים פיתוח הזור - -

דב חנין (הרשימה המשותפת):

הם מדברים הרבה יותר מהר. 

<יוסי וירצבורגר:>
לא. לא.

<דב חנין (הרשימה המשותפת):>
שר הנפט שלהם אומר 2017.

<יוסי וירצבורגר:>
לא, לא. 

<דב חנין (הרשימה המשותפת):>
זה מה שהוא אומר.

<היו"ר איתן כבל (המחנה הציוני):>
תסביר. תן לו.

<יוסי וירצבורגר:>
- - "תגלית זור", הם מדברים על 2017, על פיתוח קטנצ'יק, לחבר את זור, זה לא ה - - -

<דב חנין (הרשימה המשותפת):>
הפקה מסחרית. 2017. שר האנרגיה המצרי או שאני לא מבין ערבית.

<יוסי וירצבורגר:>
אני לא מבין ערבית בטוח, אני לא יודע אם כבודו מבין ערבית. אני לא מבין ערבית.

<דב חנין (הרשימה המשותפת):>
אני מבין ערבית.

<היו"ר איתן כבל (המחנה הציוני):>
אין לו ברירה.

<דב חנין (הרשימה המשותפת):>
- - - לפחות את שר האנרגיה המצרי כדאי להבין.

<היו"ר איתן כבל (המחנה הציוני):>
בבקשה.

<יוסי וירצבורגר:>
כשמדברים על פיתוח של "זור", בא נראה שזה יקרה עד 2017, מדובר על להשתמש באסדה אחרת שיש - - -, שחלק מאד מאד קטן מ"זור" מחובר לשם, ואז יתחיל. הפיתוח של "זור", שזה פיתוח כמו שאנחנו רואים של "לוויתן", של פיתוח של שדה עם מספר רב של קידוחים, עם אסדת הפקה נפרדת והכל – זה חמש שנים, וזה לא 2017 שמדברים עליו.

לגבי בטוחות שאתה שאלת, שכבודו שאל: אנחנו עכשיו, יש דרישות לערבויות, יש דרישות לפיתוחים - -

<דב חנין (הרשימה המשותפת):>
הדרישות לערבויות סביבתיות נמצאות במתווה?

<יוסי וירצבורגר:>
לא, הן לא צריכות להיות. 

<דב חנין (הרשימה המשותפת):>
למה?

<יוסי וירצבורגר:>
מכיוון שהן כבר הועמדו - -

<דב חנין (הרשימה המשותפת):>
הרי שמענו שרוצים לעשות פה חבילה כוללת של הכל - -

<היו"ר איתן כבל (המחנה הציוני):>
לא, דב. תן לו לענות לך, דב.

<דב חנין (הרשימה המשותפת):>
- - ואיך הסביבה נשארה בחוץ?

<היו"ר איתן כבל (המחנה הציוני):>
דב.

<יוסי וירצבורגר:>
הסביבה לא נשארה בחוץ - -

<יעל כהן-פארן (המחנה הציוני):>
הם לא הוזמנו לצוות.

<היו"ר איתן כבל (המחנה הציוני):>
יעל, בבקשה. תשמעו, יכול להיות שהוא לא אומר את הדברים כמו שצריך אבל לפחות תנו לו להגיד אותם.

<יעל כהן-פארן (המחנה הציוני):>
שזה יהיה גלוי - - - 

<היו"ר איתן כבל (המחנה הציוני):>
הוא אומר, אני שומע אותו בקול, אני שומע עד פה. בבקשה.

<יוסי וירצבורגר:>
הבטוחות והסביבה לא נשארו בחוץ. המתווה הזה לא שלל את כל חוקי מדינת ישראל ואת כל מה שהיה לפניו. לדוגמה - -

<דב חנין (הרשימה המשותפת):>
אתם שוללים את חוקי מדינת ישראל במים הכלכליים. אני לא מבין את התשובה בכלל.

<היו"ר איתן כבל:>
דב, אם היינו מבינים את התשובות, לא היינו יושבים פה עכשיו בשימוע. סליחה, בהתייעצות. אנחנו לא מבינים, בגלל זה אנחנו פה.

<יוסי וירצבורגר:>
אני חושב שאם אני אצליח להגיד שלושה משפטים רצוף אז אני אצליח להסביר. לגבי הסביבה - יש מה שנקרא תמ"א 37/ח, שיש שם את התנ"ס – ראשי תיבות של "תכנית ניהול סביבה", שכל הנושא הסביבתי, איך יחובר לחוף ומה יקרה לא נעלם, זה עדיין קיים. ננסה בטוחות. פרסמנו הנחיות והם עמדו בזה, איזה ערבויות צריך לשלם במתן רישיונות, לפני קידוחים, אחרי קידוחים, ואיזה ערבויות צריכות להינתן וניתנו. יש לנו 100 מיליון דולר ערבויות ב"לוויתן". 30 מיליון דולר ערבויות ב"תמר" בנוסף לביטוחים. אז יש לנו את הערבויות והבטוחות.

<היו"ר איתן כבל:>
תודה. סתיו, בבקשה. 

<סתיו שפיר (המחנה הציוני):>
תודה. אני מנסה קצת להפוך את הדיון הזה מדיון תיאורטי לדיון במספרים. בתוך הדברים של אמיר, לא שמעתי מילה על הערכות כלכליות לתכניות אחרות, אלטרנטיבות למתווה הקיים, בין אם זה ללכת על המודל ההולנדי או על המודל הנורבגי או למשל בסוגיה של פיתוח "לוויתן" – בתוך כל התקופה הזאת שבה, כפי שאתה מציג את זה, יוסי, עמדו החברות במצב, כביכול, בלתי אפשרי, האם נבחנה חלופה של פיתוח על ידי המדינה של מתווה "לוויתן" או לקיחת חלק בשותפות פיתוח בתמורה לחלק בשותפות הזאת, לחלק מכובד בשותפות הזאת, ומה ההערכה הכלכלית שלכם? בסוף צריך לבחור, אפילו אם זה אולי – אני כבר מבינה שהשיח פה לא נוגע לאידיאולוגיות כי ראיתי איך פרופסור קנדל בשנייה ממש הפך את עורו והתחיל כבר לדבר נגד תחרות. אז בהנחה שאנחנו שמים את האידיאולוגיות ואת שיח ההפחדה בצד, האם נבחנו החלופות הכלכליות לסוגיה הזאת, כל החלופות ואיפה הן? אני אשמח אם הוועדה תוכל לקבל גם פה תשובה בכתב, מפורטת, עם מספרים, כדי שנוכל להבין אותה וגם שתחלקו את זה אתנו, כאן.

ועוד נושא שיש עליו סתירות רבות - מחלק מהדוברים פה אני שומעת שטיעונים ביטחוניים לא קשורים לנושא הזה, מחלק אני שומעת שהם כן קשורים לנושא הזה. מי העלה את הבקשה לראשונה על השימוש בסעיף 52? האם מי שהעלה את זה, זה חברות הגז?

<היו"ר איתן כבל (המחנה הציוני):>
כן, בבקשה.

<אמיר לוי:>
לגבי השאלה הראשונה על המודלים השונים – אני רוצה להזכיר שאנחנו לא בנקודת מוצא שבה הנקודה אומרת: יש לנו פה הסתברות מסוימת לתגליות גז, בא נראה מה הדרך הטובה ביותר לעשות את זה. האם להקים חברות ממשלתיות שתחפש מים להקים שותפויות? אנחנו בסיטואציה שבה נתנו רישיונות, נתנו איך שנתנו ועוד פעם, אני לא נכנס לזה, זה לא תפקידי - -

<תמר זנדברג (מרצ):>
דרך אגב, ל"ניתנו איך שניתנו" – היתה בדיקה של זה? סוגיית חלוקת רישיונות החיפוש היא סוגיה משמעותית כי בזה בעצם אנחנו חוזרים להיווצרות – כך בעצם נוצר המונופול.

<אמיר לוי:>
התשובה היא כן. היתה, ונסביר גם אבי ליכט קודם. גם אני, כשדיברתי עם דיוויד בפעם הראשונה, אחרי שהוא חזר בו מההסדר וגם אבי אמר שהוא - - - במהלך הדרך, שרצוי לא להיכנס רגע לשיקולים של בוררות בין-לאומית, התשובה היא: כן. חד-משמעית זה נבחן, ואם תרצו שאבי - -

<היו"ר איתן כבל (המחנה הציוני):>
הוא כבר פירט בעניין הזה.

<אמיר לוי:>
- - אני מנדב אותך שוב לענות, האם זה נבחן - -

<אבי ליכט:>
אני חושב שמיציתי היום, לא?

<אמיר לוי:>
רגע, לשאלתך, חברת הכנסת - - 

<היו"ר איתן כבל (המחנה הציוני):>
אני מחליט, אבי.

<אמיר לוי:>
- - אנחנו לא יצאנו לדרך בבקשה האם אנחנו רוצים עכשיו לכונן שוב – האם הממשלה תהיה השחקן בו, האם להקים שותפויות? יצאנו לדרך כשקיבלו זיכיונות, חיפשו ומצאו עם ששינסקי ועם – זה המצג שיצרנו - -

<סתיו שפיר (המחנה הציוני):>
מה זאת אומרת? אבל לא בדקתם אפילו כמה זה היה? מה הרווחים - -

<היו"ר איתן כבל (המחנה הציוני):>
הוא אמר שהם בדקו.

<אמיר לוי:>
- - אני רק רוצה בסוגריים להגיד משהו לגבי - -

<סתיו שפיר (המחנה הציוני):>
לא, הוא לא אומר שבדקו, הוא אומר: יצאנו לדרך בלי. 

<אמיר לוי:>
אני אומר הפוך: יצאנו לדרך כשיש מצב מסוים בשוק. אנשים קיבלו רישיונות, חיפשו אותם, אבי הסביר באריכות שנעשתה בדיקה משפטית על החוקיות שהם קיבלו, על מה יקרה אם נלך נגדם לבוררויות בין-לאומיות. הוא הסביר את זה באריכות קודם.

אני רק רוצה להגיד בסוגריים כאן - - 

<קריאה:>
סליחה, הוא נמנע מלתת תשובה באריכות. 

<סתיו שפיר (המחנה הציוני):>
השאלה היא שאלה כלכלית כאן. גם ללכת לבוררויות וגם משפט עתידי הוא סוגיה כלכלית. השאלה האם נבחנה החלופה הזאת?

<אמיר לוי:>
תני לי, אני מנסה. עכשיו, על הסוגיה התיאורטית של מה היה קורה אילו? נניח שלא היו רישיונות, נניח שהיינו באים מאפס – זו שאלה שיש לה אולי משמעות. What if? אז במשך הרבה מאד שנים הממשלה חשבה שהיא תעשה את זה טוב. היו חברות ממשלתיות "נפטא" ו"לפידות" וכל מיני כאלה, והממשלה לא מצאה - - 
<סתיו שפיר (המחנה הציוני):>
אנחנו לא מדברים על - - -

<יעל כהן-פארן (המחנה הציוני):>
השיח לא רלוונטי. 

<היו"ר איתן כבל (המחנה הציוני):>
חבר'ה, אנחנו כבר אחרי. סתיו, יעל. אבל בואו לא נחזור – סליחה.

<סתיו שפיר (המחנה הציוני):>
זאת לא תשובה לשאלה שלי. 

<תמר זנדברג (מרצ):>
- - - האיש השמן והאיש הרזה - - - 

<היו"ר איתן כבל (המחנה הציוני):>
בסדר.

<אמיר לוי:>
אני לא אמרתי שום שמן ושום רזה. להיפך, בתחילת הדברים שלי, כשהיתה ספקנות ראיתם, אני מתייחס למונופול כמונופול. מבחינתי, כל מונופול או כל קרטל או כל שוק ריכוזי מהדוגמאות שנתתי – טיפלנו, נטפל, ואתם, כוועדה, זה לא משנה בכלל מה הבעלות. מבחינתי זה לא משנה אם הבעלות היא ממשלתית או אחרת. אנחנו לא רוצים להשלים עם שום שוק מונופוליסטי. - -

<סתיו שפיר (המחנה הציוני):>
בטח שזה משנה אם הבעלות על המונופול היא ממשלתית או לא. 

<אמיר לוי:>
- - ולכן, זה לא חשוב. אם הממשלה היתה מוצאת לבד, בסדר? נניח שהיה לנו מזל בשנות ה-80 או ה-70 והממשלה היתה מוצאת אחד. אז מה? היינו משלימים עם קיומו של שוק מונופוליסטי בבעלות ממשלתית? התשובה היא: לא. עיין ערך "חברת חשמל" והנמלים. לא השלמנו עם קיומו של מונופול, הגם שהיה בבעלות ממשלתית - - 

<סתיו שפיר (המחנה הציוני):>
אבל זה לא קשור. מונופול של חברה ממשלתית זה לא אותו דבר כמו מונופול פרטי - - 

<אמיר לוי:>
למה? הציבור לא משלם יותר?

<סתיו שפיר (המחנה הציוני):>
סליחה. אמיר, אפשר להשלים משפט?

<היו"ר איתן כבל (המחנה הציוני):>
תקשיב לה.

<סתיו שפיר (המחנה הציוני):>
- - בעיקר ביחס סוגיה של יצוא, סוגיות מדיניות-ביטחוניות. על זה אנחנו מדברים, על סעיף 52, בעיקר סוגיה של יצוא, למי מייצאים. בעיקר במצב עתידי שבו החברה, למשל "נובל אנרג'י" נרכשת על ידי חברה אחרת, מצב שהוא יכול לקרות מתי שהוא בעתיד. במצבים כאלה, מה שאתה קורא לו "מונופול ממשלתי", יכול להיות איזה שהוא ערך ביטחוני אחר, בעיקר במשאב טבע כל כך חשוב כמו המשאב שעליו - - - ויהיה יותר ויותר בעתיד. אבל הוא לא - - - 

<היו"ר איתן כבל:>
מה שאני מבקש, סתיו, את תכיני את השאלה ואני מבקש גם את התשובה הזאת לקבל מכם בכתב בצורה מפורטת.

<סתיו שפיר (המחנה הציוני):>
אבל למה אי אפשר להגיד?

<היו"ר איתן כבל (המחנה הציוני):>
הוא אומר רק את לא מקבלת אותה. זה הכל. 

<אמיר לוי:>
אני עניתי, אני חושב שהתשובה היא בהירה. אם היא לא - -

<היו"ר איתן כבל (המחנה הציוני):>
אוקי, לך היא בהירה, לה לא. לכן ביקשתי את זה בכתב.

<סתיו שפיר (המחנה הציוני):>
- - - לא ענית לי מה ההערכה הכלכלית למצב הזה. להגיד לנו - - - זו בכלל לא תשובה.

השאלה השנייה על סעיף 52 בבקשה. 

<היו"ר איתן כבל:>
מה השאלה? של מה?

<סתיו שפיר (המחנה הציוני):>
מי העלה את עניין סעיף 52?

<היו"ר איתן כבל (המחנה הציוני):>
היא שאלה אם זה יזמים או הממשלה. אוקי.

<סתיו שפיר (המחנה הציוני):>
אפשר לראות את זה בפרוטוקול?

<קריאה:>
אין פרוטוקולים. 

<היו"ר איתן כבל (המחנה הציוני):>
סתיו, חברים, אנחנו מתקדמים. תודה.

<סתיו שפיר (המחנה הציוני):>
אם אפשר – מאחר ולא פורסמו פרוטוקולים, רק את הפרוטוקול המסוים הזה שבו עלה סעיף 52 לראשונה. 

<היו"ר איתן כבל:>
אני רוצה להמשיך. אין לנו הרבה זמן. אודי תראה, אני הקשבתי לך ברוב קשב, אנחנו מכירים הרבה מאוד שנים. הקשבתי לך ואתה דובר רהוט. שתי אמיתות שכל הזמן אתם מסתובבים איתן, ואתם מסתובבים פה, בוועדות, ואתה הקפדת להגיד לי כאן בוועדה, כאן בוועדה, כאן בוועדה. שאלת התחרות ופיקוח על המחירים. אני אומר לך לגבי התחרות – אני לא זוכר אותך בשום מקום אחר נותן לי הנחות כמו שאתה נותן לעצמך במתווה הגז. אתה אף פעם לא באת ואמרת לי בעניינים אחרים, אני רוצה להזכיר לך, כולל בפטם, ואנחנו נראה מי צדק בסוף. אני מקווה שאני אצדק ולא אתה. אמנם ימים יגידו אבל אגיד לך מה ההבדל: אתה ואודי אמרתם לי: אתה תודה בתחרות. כל דקה שאתה לא מפעיל תחרות, אתה פוגע בצרכנים. זה מה שאתה אמרת לי, זו היתה ההודעה לעיתונות. ולכן, פתאום, למה אני אמור לקבל את הדברים שאתם אומרים כתורה מסיני? למה אני עכשיו אמור לקבל את אשר אתם אומרים לגבי יצירת התחרות – סליחה, תזכור, אמרתי לך שמימיקה אצלי בוועדה היא גם כן אמירה, אז אל תפריע. אני עכשיו מדבר, ואתה יודע שאצלי לא מפריעים כשאני מדבר. 

מה שאני מנסה לומר לכם – אתם לא יכולים לסדר את העולם על פי הרצונות שלכם. אתם לא שמים לב כאן, זה העולם על פי אגף התקציבים. אוקי. אז קודם כל, יש את העולם שלכם, וזה בסדר גמור, ובסוף גם אתה נותן לי את התשובות: אבל זה מה אנחנו חושבים, זו דעתנו. בסופו של עניין, נלך אתך למשהו אחר. בסוף בסוף בסוף בסוף, הכל אמור להתרכז למחיר החשמל. בסוף מה אנחנו עושים פה? כן נוציא, לא נוציא. בסוף כמה אני משלם, כמה אמא שלי משלמת, כמה כל אחד מההורים שלכם או של האנשים שיושבים פה משלמים, וזה המבחן. אתם יכולים לענות לחבר הכנסת פרי, ואנחנו יודעים הרי מה המגמה. אנחנו יודעים איזה מחיר "חברת חשמל" חתמה בסוף. בסוף זה הסיפור, קודם כל פנימה. פנימה. המחיר אמור לעלות. כל הפליק-פלאק והפירוטכניקה שאתם מייצרים לא תוריד את המחיר כי אולי תהיה בוררות, אולי ליכט יצטרך לבוא להגיד זה, והוא לא בטוח שהוא יוכל. אולי היועץ יהיה ככה, וזה תמיד "אולי". וה"אולי" האלה, ואני אומר את זה בכל מקום, ואני אומר לכם בכבוד, ואתם יודעים שאני מכבד אתכם מאד מאד מאד. 

אני מאד מבקש גם כן – אתה יודע, לפעמים אני מרגיש מבוכה. כאילו מה, אני ה"טמבל" היחיד פה? אני לא - - - אז בכל הכבוד למה שאתם אומרים, אתה לא יכול לקדש תחרות וכשנוח לך, אתה שם אותה בצד ואתה מצייר לי סיפור דרך חדש. בסוף על מה התחיל הסיפור? בא הממונה, אמר זה מונופול. הוא לא מבין במצרים, הוא מבין במונופול. זה מה הוא מבין, זה גם מה הוא אמר. אוקי? עכשיו, אנחנו עוד ננסה לבדוק בסרגל בדיוק, אדוני המשנה, מתי באמת התחיל הסיפור של הביטחון. זה דבר שאפשר לבחון אותו. אפשר לבחון אותו בפרוטוקולים, זה דבר שאפשר לראות אותו. האם נאמרה מצרים כי בדיוק היתה פרשת השבוע "שמות" והזכירו את המצרים, או שבאמת היתה אמירה שהתייחסה בצורה משמעותית ורצינית לעובדה מלכתחילה, שנושא הביטחון או הנושא המדיני נמצא ברקע והוא קיים כל הזמן. 

אני לא יודע. הקשבתי לכולם רוב קשב. חלק ענו יותר טוב, חלק פחות טוב. אני אומר את זה, ואתם עניתם, לשיטתכם, עניתם רהוט מאד. להגיד לכם – באמת אני אומר לכם, שיצאתי מכאן משוכנע? ממש ממש לא. ואני אומר לכם: אלוהים בשמיים עדי שבאתי לכאן לא כדי לשנות את דעתי אבל רציתי שתוציאו אותי ספקן. ספקן יותר. שאני אלך הביתה ואני אגיד לעצמי: תשמע, וואללה, ישבו פה התותחים. איך אמר לי באיזה דיון אחר? ישבו טובי המוחות. - -

<שלי יחימוביץ (המחנה הציוני):>
זה נכון, גם אני רציתי את זה. 

<היו"ר איתן כבל:>
- - אוקי? אני אומר לכם את זה בהן צדק. את זוכרת? את לא היית בדיון שטובי המוחות ישבו, ששיפרנו את זה בעשר דרגות. אז אני רוצה להגיד על טובי המוחות גם פה, מבלי לזלזל. מה שאני מבקש מכם, ואנחנו לא מסיימים את הדיון היום – אני רוצה שתניחו את דעתי. כולם התבלבלו. אמיר, ואני אומר את זה לך, המשנה ליועץ המשפטי, אבי, ידידי, באמת, כולם מבולבלים. אף אחד באמת כבר לא מבין, אולי חוץ מהמפגינים. רוב הציבור – אתה יודע מה? גם נכנס לזה סוג של - - 

<שלי יחימוביץ (המחנה הציוני):>
רגע, אתה רומז שאנחנו לא מבינים?

<היו"ר איתן כבל:>
לא, חס וחלילה. את היית בהפגנה. 

<שלי יחימוביץ (המחנה הציוני):>
אה, הבנתי. האנרכיסטים.

<היו"ר איתן כבל (המחנה הציוני):>
כן, האנרכיסטים. - - - לכן, אני אומר את זה לך, גם לגבי הפיקוח על המחירים: פיקוח על המחירים זה דבר שאומר "יהרג ובל יעבור". אני רוצה להזכיר לך שיושב פה חבר הכנסת וקנין, שניסה לדבר אתכם על פיקוח. הייתם מוכנים לשלם לו רק שהוא ישתוק. בסדר? גם פה אתם מדברים שלא יהיה פיקוח אבל אתם עושים חטא לא יותר קטן – אתם נותנים למונופול לעבוד מתוך תקווה שבעוד שש שנים, אולי ייווצרו התנאים – ואני אומר לכם, כמו שאתה יודע, כמו שאני יודע, ואני אומר לכם גם לגבי "טלקום": זה ששר האוצר ואתם אמרתם את האמירה, לא שכנעה אף אחד שהמצב הולך להיות רע בנושא הזה, וכל חלופה שתיבחר היא תהיה חלופה רעה.

עכשיו אנחנו נעבור לדובר הבא. מי הדובר הבא בבקשה? 

<אורי שוורץ:>
אני.

<היו"ר איתן כבל (המחנה הציוני):>
אורי, אני רק רוצה לעשות סדר בתהליך: אורי ידבר ואחריו ידבר סשה. אנחנו כבר חברים – סאשה ויאשה. זה ממקום אחר. 

<אמיר לוי:>
אני צריך לצאת מסיבות אישיות. תודה רבה.

<היו"ר איתן כבל (המחנה הציוני):>
תודה. אני רק רוצה אחר כך לנו, חברי הכנסת: כל אחד - -

<שלי יחימוביץ (המחנה הציוני):>
אמיר יחזור אלינו בהמשך? לאיזו שהיא ועדה?

<היו"ר איתן כבל (המחנה הציוני):>
אנחנו נראה. בסוף יכול להיות שנחליט - - 

<שלי יחימוביץ (המחנה הציוני):>
אמיר שנייה, אפשר לצרף שאלה לתשובה בכתב - - 

<היו"ר איתן כבל (המחנה הציוני):>
כן, כן.

<שלי יחימוביץ (המחנה הציוני):>
- - כמה יעלה סבסוד "כריש" ו"תנין".

<אמיר לוי:>
זאת השאלה?

<שלי יחימוביץ (המחנה הציוני):>
כן, תענה לי בכתב, לוועדה.

<היו"ר איתן כבל:>
ברשותכם, אני רק רוצה לומר את הדבר הבא: אמיר, אתה ממהר, לא? תודה לך. אחר כך סשה, ואנחנו נצטרך להחליט – כל אחד מאתנו יבחר לו אחד מהשלושה - -

<אתי בנדלר:>
השאלה, אדוני היושב ראש - - 

<היו"ר איתן כבל (המחנה הציוני):>
- - יש את מוריס. 

<קריאות:>
לא שאלנו את מוריס.

<היו"ר איתן כבל (המחנה הציוני):>
חברים, אני פה. זוכר. זה מה שאמרתי. מוריס אמנם ככה השתבלל אבל עדין חייב לנו פה תשובות. אדוני, בבקשה.

<אתי בנדלר:>
אני רק רוצה לברר, אדוני היושב ראש, האם אתה רוצה שעכשיו מר שוורץ יציג בפני הוועדה את כל ההגבלים העסקיים - -

<היו"ר איתן כבל (המחנה הציוני):>
בוודאי.

<אתי בנדלר:>
אז זו הרצאה ארוכה, רק תיקח בחשבון.

<היו"ר איתן כבל (המחנה הציוני):>
מה זה "ארוכה"? כמה זמן אתה צריך?

<אורי שוורץ:>
אני לא תכננתי לעשות משהו ארוך, לא לעבור סעיף סעיף אלא לעבור בעיקר על הפטורים שמפורטים בטבלה ועל - - - ורמת העקרונות. אם תחשבו שזה ארוך מדי, אני - - 

<היו"ר איתן כבל (המחנה הציוני):>
אני, ברשותך, אעשה ככה. תקשיב: אתה תציג לנו את מה שתכננת. תהיינה שאלות. אם יורשה לנו, נבקש ממך פעם נוספת לבוא ולהציג בפנינו השלמות לכל - - 

<אורי שוורץ:>
אם תרצו, אני אבוא.

<היו"ר איתן כבל (המחנה הציוני):>
תודה. בבקשה.

<אורי שוורץ:>
אדוני, מה שאני ארצה באמת לעשות זה להציג את נספח א' להחלטת הממשלה, שהוא בעצם ההחלטה על הפעלת סעיף 52. אני רוצה להתמקד ולהסביר יותר בצורה קצת יותר דקדקנית מה כתוב. זאת אומרת, מה אומרת ההחלטה על פי הבנת הממשלה, על פי ההבנה עם החברות.

ההחלטה – וכשאני אומר "ההחלטה", אני לא מדבר על המתווה כולו, אני מדבר אך ורק על ההחלטה לפי סעיף 52. ההחלטה לפי סעיף 52 מורכבת, למעשה, משני חלקים: החלק הראשון הוא בעצם חלק הפטורים, שמופיע בטבלה שלפניכם, טבלה שיש בה חמישה סעיפים. - - 

<היו"ר איתן כבל (המחנה הציוני):>
עמוד 21 למתווה.

<אורי שוורץ:>
- - החלק השני הוא בעצם התנאים. התנאים בממשלה או ההחלטה שכרגע עומדת על הפרק היא ההפעלה של סעיף 52 באופן מותנה ביחס למרבית הפטורים.

אני אתחיל בפטורים שמופיעים בטבלה. כפי שתראו, הטבלה בנויה משתי עמודות, חמישה סעיפים. בעמודה הראשונה מופיעים ההגבלים העסקיים. כל הגבל עסקי והגבל עסקי, - - 

<קריאה:>
פרק ב', כן?

<אורי שוורץ:>
- - שביחס אליו ניתן פטור. פרק א' הוא ההגדרות, אני מדלג עליו. בעמודה הראשונה מופיע ההגבל העסקי שביחס אליו ניתן הפטור. בעמודה השנייה מופיעות הוראות החוק שבעצם ביחס אליהן הפטור ניתן. זאת אומרת, הפטור לא ניתן במרבית המקרים מכל הוראות החוק אלא רק מחלק מהן. זה מה שמפורט בעמודה השנייה.

אם עכשיו רוצים להיכנס למהות ולהבין מאיזו הוראות של חוק ההגבלים העסקיים ניתן פטור, אני חושב שאפשר לחלק את ההחלטה או את פרק ב' להחלטה לשלושה חלקים: החלק הראשון, שמתמצה בסעיף 1 בטבלה, מדבר על ההסדר הכובל, אני אקרא לו "ההסדר הכובל ההיסטורי". ההסדר הכובל שנוצא עם הכניסה של "דלק" ו"נובל אנרג'י" ל"לוויתן". - - 

<קריאה:>
לכאורה.

<אורי שוורץ:>
- - כאן, כפי שאפשר לראות בעמודה השנייה – הפטור ניתן מכל הוראות החוק, ובאופן בלתי מוגבל בזמן. בהקשר לזה, הסעיף הראשון הוא חריג, האחרים כן ניתנים, כפי שאני אסביר בהמשך, בכפוף לתנאים ובמגבלות זמן.

<קריאה:>
חריג אבל הוא המרכזי.

<יעל כהן-פארן (המחנה הציוני):>
זה הפטור מהסדר כובל. זה הדבר המרכזי.

<תמר זנדברג (מרצ):>
אצלנו במשפחה יש סיפור שהאפיפיור הגיע לעיירה וראה מגדל, וראה שאין פעמונים. המגדל של הכנסייה, הפעמונים לא מצלצלים, אז הוא שאל: למה הפעמונים לא מצלצלים? אז אמרו לו: יש תשע סיבות: הראשונה, כי אין פעמונים. אמרו לו: תודה רבה, מספיק. לא צריך לשמוע את הסיבות האחרות. כאילו מה? סעיף ראשון, והדבר המרכזי: פטור מכל הוראות החוק וללא הגבלת זמן. תודה רבה.

<היו"ר איתן כבל (המחנה הציוני):>
בכל זאת, תמר, אנחנו נאפשר לו. בבקשה.

<אורי שוורץ:>
אני מציג כרגע את הכתוב.

<אתי בנדלר:>
אורי, תפרט בפני הוועדה, ברשותך, מה המשמעות של הפטור הזה.

<אורי שוורץ:>
המשמעות של הפטור הזה היא שמרגע שההחלטה תחתם, להבנתנו לא ניתן להקים מחדש את הטענה להסדר כובל שנוצרה בשותפות "לוויתן".

<שלי יחימוביץ (המחנה הציוני):>
לכמה זמן?

<אורי שוורץ:>
באופן בלתי ידוע.

<שלי יחימוביץ (המחנה הציוני):>
טוטאלי? עד קץ כל הימים?

<אורי שוורץ:>
זו הבנתנו. כמובן - - 

<קריאה:>
אף ממשלה לא תוכל לשנות את זה? זה מה שאתה אומר?

<שלי יחימוביץ (המחנה הציוני):>
לעולם ועד.

<אתי בנדלר:>
זאת אומרת שלא ניתן יהיה – לא להעמיד לדין פלילי בשל הסדר כובל, וכמובן גם לא להגיש - - 

<היו"ר איתן כבל (המחנה הציוני):>
אורי, כדאי שתקשיב.

<אתי בנדלר:>
- - וגם נזיקין נגד הצדדים שהיו צד להסדר - -

<היו"ר איתן כבל (המחנה הציוני):>
האם זה נכון?

<אורי שוורץ:>
נכון. 

<שלי יחימוביץ (המחנה הציוני):>
שקלתם לתחם את זה בזמן?

<אורי שוורץ:>
חברת הכנסת, אם יורשה לי, אני בשלב ראשון מבקש, אם זה בסדר - -

<היו"ר איתן כבל (המחנה הציוני):>
תנו לו להציג בשלב הזה. אחר כך נשאל אותו את השאלות, הוא צודק. בבקשה.

<שלי יחימוביץ (המחנה הציוני):>
זה מדהים.

<היו"ר איתן כבל (המחנה הציוני):>
בבקשה.

<אורי שוורץ:>
החלק השני של הפטור - - 

<שלי יחימוביץ (המחנה הציוני):>
עד שכדור הארץ יושמד.

<היו"ר איתן כבל (המחנה הציוני):>
שלי, יש לנו עד עשר, אז בבקשה, אני רוצה להספיק. בבקשה.

<אורי שוורץ:>
החלק השני של הפטור, שבא לידי ביטוי בסעיפים 2,3,4 בטבלה עוסק בשיווק משותף של גז. שיווק משותף של גז על ידי מתחרים בהסדר כובל, וגם בהסדר הכובל הזה ניתן פטור. כאן צריך לשים לב – הפטור ניתן גם לשיווק מקומי וגם לשיווק לייצוא. כאן צריך לשים לב שהפטור ניתן גם בתנאים. התנאים שמפורטים בחלק הבא של ההחלטה, שבו אני אדון בהמשך. הפטור ניתן גם בצורה, לפחות באופן חלקי, מוגבלת בזמן. אני מפנה אתכם לסעיפים 2 ו-4, מפורטים בתנאים. זאת אומרת, הפטור ניתן עד 2025 אלא אם בדיקה שיעשה שר האנרגיה תגלה שישנם שלושה מאגרים וכולי. התנאים מפורטים, שאז הפטור יוארך עד 2030.

<אתי בנדלר:>
לא, לא, ברשותך. אני פשוט חושבת שצריכים לפרוס בפני הוועדה, וזה בעצם לב ההיוועצות בוועדה. אני חושבת שהוועדה זכאית לקבל קצת יותר פרטים לגבי המשמעות של המילים כאן. אז קודם כל, יש כאן שני חלקים. הייתי רוצה שאתה תציג את זה, לא שאני - - 

<אורי שוורץ:>
בסדר, אני יכול לפרט.

<אתי בנדלר:>
מה קורה עד 2030, מה קורה אחרי 2030, למי הסמכויות כאן וכולי.

<אורי שוורץ:>
בסדר גמור. אז אני אתחיל מסעיף 2 – סעיף 2 עוסק בשיווק משותף של גז למשק המקומי. חוזי מכירת גז מ"לוויתן" ללקוחות בישראל. הפטור כאן ניתן עד שנת 2025 אלא אם בדיקה שערך שר האנרגיה תגלה שבמועד הזה, ב-2025, ישנם שלושה מאגרים שמספקים גז למשק המקומי, ושלכל אחד מהם באותה עת יש חובת אספקה למשק המקומי של 30 BCM. אם זהו המצב, יוארך הפטור מ-2025 ל-2030. בסדר?

<אתי בנדלר:>
עד כאן בסדר, תכף אני אגיב. ולאחר מועד זה?

<אורי שוורץ:>
לאחר מועד זה – זאת אומרת, היה ונמצא שבשלב מסוים הפטור הזה פוקע בכל מקרה, בין ב-2025 ובין ב-2030, לפי תוצאות בדיקה שיערוך שר האנרגיה, בעצם פג הפטור והממונה על ההגבלים העסקיים רשאי לחזור ולבחון על פי סמכויותיו את סוגיית השיווק במשותף, ובלבד שקיימת הסדרה לשיווק בנפרד של גז ממאגר אחד, הסדרה שמטבע הדברים צריכה להיעשות על-ידי משרד האנרגיה, אני אסביר: שיווק בנפרד של גז, הנחה שעמדה בבסיס הכתיבה היא ששיווק בנפרד של גז ממאגר אחד הוא מהלך שמחייב מעטפת רגולטורית מאד מאד מורכבת. מעטפת רגולטורית שהיא תנאי הכרחי לשיווק בנפרד של גז טבעי ממאגר אחד, ומטבע הדברים, ללא מעטפת רגולטורית כזאת, שיווק בנפרד של גז הוא בעצם בלתי אפשרי ולכן, אם היא לא קיימת, אז אין טעם להורות על שיווק ב - - -

<תמר זנדברג (מרצ):>
מה זאת אומרת "מעטפת רגולטורית"?

<אורי שוורץ:>
אני אסביר: אנחנו עוסקים בסיטואציה שבה בעצם השותפים במאגר מסוים, נניח מאגר "לוויתן", לא יכולים לשווק את הגז שלהם ביחד. ואז מה שהם צריכים לעשות, זה כל שותף הולך ומוכר את - -

<תמר זנדברג (מרצ):>
אנחנו יודעים מה זה שיווק בנפרד. כאילו מה שעולה מדבריך, אם הבנתי אותך נכון, זה על מנת להימנע ממצב קשה, הולכים למצב עוד יותר קשה. כלומר, יהיה לנו קשה מבחינה רגולטורית לפקח על השיווק בנפרד ולכן, נלך למצב שניתן מונופול פרטי ובאמצעות המתווה, כביכול, נתמודד עם הרגולציה, שהיא עוד יותר קשה.

<אורי שוורץ:>
לא. אם ההחלטה היא ללכת על שיווק בנפרד של גז ממאגר אחד – אני אסביר רגע למה זה נחוץ ואני אתן דוגמה. כאשר משווקים גז בנפרד, צריך במאגר מסוים לעשות מה שנקרא "הסכמי איזון". זאת אומרת, כשמישהו אחד לוקח חוזה וצריך עכשיו למכור גז, זו סיטואציה שבה שני השותפים שלו, לצורך העניין, אין להם - - - והם לא מוכרים את הגז. הוא צריך להתחשבן. צריך שיהיה איזה שהוא מנגנון של התחשבנות ביניהם. מנגנון ההתחשבנות הזאת מחייב הסדרה רגולטורית. זאת אומרת, השאלה איך מנגנון ההתחשבנות הזה יקרה, מחייב הסדרה - -

<תמר זנדברג (מרצ):>
מאה אחוז, אבל בגלל שקשה לנו לפתור את המצב הזה - -

<אורי שוורץ:>
לא קשה. לא אמרתי שהוא קשה. זו עבודה שצריך לעשות. יש פה גורמים במשרד האנרגיה, שיכולים להסביר את זה בצורה יותר מפורטת. אני חושב שהם יכולים לעשות את זה אבל אם הם לא עשו את זה, אין בעצם שום משמעות לשיווק בנפרד של גז. 

<תמר זנדברג (מרצ):>
אבל שוב, זה קשה לעשות את זה כי למדינה קשה לפקח על מצב כזה על כל - - -

<אורי שוורץ:>
אני לא חושב שזה נכון. יש פה גם את מנהל הנפט וגם את ראש רשות הגז שיכול להתייחס לזה. אני לא חושב – זו הסדרה רגולטורית חשובה אבל היא אפשרית.

<תמר זנדברג (מרצ):>
למה עד היום אין מכר בנפרד? עכשיו אנחנו במצב בפועל של מונופול. כרגע זורם גז במונופול בלי מכר בנפרד. מדוע?

<אורי שוורץ:>
תראי, ואני מתייחס באופן טבעי לנקודת המבט התחרותי: ההנחה שמכר בנפרד מתוך מאגר גז אחד, הערך התחרותי שלו הוא ערך תחרותי נמוך באופן יחסי. הדברים, תראי, נאמרו עוד בזמנו על ידי רשות ההגבלים העסקיים בעמדה שהציגה ל"וועדת צמח". היא זכתה גם לביטוי במסקנות "ועדת צמח".

<תמר זנדברג (מרצ):>
אז העדפתם ערך תחרותי אפס, ערך תחרותי נמוך?

<אורי שוורץ:>
לא. אני חושב שהמתווה הולך לכיוון שמציע פתרון תחרותי טוב יותר. זאת אומרת, גם הפרדה בין "כריש" ו"תנין" לבין "תמר" ו - - 

<תמר זנדברג (מרצ):>
אבל "כריש" ו"תנין" זה עוד שנים. בינתיים יש לנו את "תמר", ל"תמר" יש מונופול, אין מכר בנפרד, כלומר ערך תחרותי אפס. למה לא לשפר את הערך התחרותי, אתה אומר, במעט? כמו שאמרתי קודם, יש לנו ויכוח אם בכלל תחרות אפשרית במצב כזה אבל נניח. לפחות נעלה מאפס לקצת. נוכיח גם לציבור – אני גם אומרת לך, נוכיח איזו שהיא "קייפביליות" ממשלתית להתמודד עם המונופולים האלה, להתמודד עם המצב הזה, ומשם נמשיך ל"לוויתן". לחוזים העתידיים "איתמר" - -

<שלי יחימוביץ (המחנה הציוני):>
שזה היה במתווה הקודם של דיויד גילה. המכר בנפרד, בשלב יותר מוקדם.

<אורי שוורץ:>
לא, לא. אני אתקן. זה לא היה במתווה של דיויד גילה בשום שלב. מה שהיה במתווה הוא שבעצם "פטור" לשיווק משותף של גז – א. נתחיל מהתחלה. - -

<שלי יחימוביץ (המחנה הציוני):>
לא, אבל המכר בנפרד היה חלק מהדברים שהוא הציע.

<היו"ר איתן כבל (המחנה הציוני):>
תנו לו, תנו לו.

<אורי שוורץ:>
חברת הכנסת זנדברג שאלה על שיווק בנפרד מ"תמר", אם הבנתי נכון.

<תמר זנדברג (מרצ):>
נכון. היום.

<היו"ר איתן כבל (המחנה הציוני):>
חברים, קצת קשה לו להיות אמבה, להתפצל. תנסה.

<אורי שוורץ:>
שיווק בנפרד מ"תמר" לא היה בשום שלב חלק מהמתווה של דיויד. השיווק הנפרד ב"לוויתן" – בעצם החברות קיבלו פטור לשיווק משותף עד שנת 2020, ומה שאמרה טיוטת הצו המוסכם, שהנושא ייבחן מחדש בשנת 2020. לא היתה שום הסכמה שיהיה שיווק בנפרד ב-2020, רק שהנושא ייבחן מחדש.

<היו"ר איתן כבל (המחנה הציוני):>
אוקי.

<אתי בנדלר:>
אני מבקשת להעיר שתי הערות בקשר לסעיף הזה: האחד – שימו לב, ההיתר לשיווק משותף ממאגר "לוויתן" לשוק המקומי, דהיינו - אישור הסדר כובל שלכאורה נוצר על ידי כך הוא או ל-10 שנים או ל-15 שנים, כשהשאלה אם זה יהיה 10 או 15 שנים היא על ידי קביעה של שר התשתיות והאנרגיה ולא של הממונה על ההגבלים העסקיים. הוא בודק אם יש שלושה מאגרים שמספקים את הכמות שנאמרת כאן. זאת אומרת, כאן בעצם קביעה כזאת, שהיא לכאורה קביעה אם יש מספיק מתחרים, הייתי אומרת, בהקשר הזה, נעשית על ידי השר ולא על ידי הממונה על ההגבלים העסקיים.

<שלי יחימוביץ (המחנה הציוני):>
אבל אתי, איך זה מתיישב עם זה שזה לנצח? 

<אתי בנדלר:>
לא, לא. זה סעיף אחר כבר. הסעיף של הנצח זה ההסדר הכובל שנוצר בסעיף אחר, בהיתר "רציו ים" ו"לוויתן". כאן מדובר על שיווק במשותף לשוק המקומי מ"לוויתן". אז זוהי הערה אחת.

הערה שנייה - אם הגענו כבר לשנת 2030, לכאורה צריכים לבדוק לקראת תום התקופה הזאת – להעניק את הסמכויות לממונה כדי שיבדוק אם יש תנאי תחרות או אין תנאי תחרות בשיווק הזה. וכאן יש שתי הוראות קטנות שמתחבאות: קודם כל נאמר: "לאחר מועד זה". זאת אומרת, לפני 2030 הממונה לא יכול בכלל לעשות את הבדיקות שלו. לאחר מועד זה, לך תדע מתי לאחר מועד זה. זה דבר אחד. דבר שני, הוא יכול לתת הוראות רק אם המאסדר קבע הוראות לשיווק בנפרד של גז טבעי. המאסדר – קרי, שר האנרגיה לצורך העניין. דהיינו, אם שר האנרגיה לא ירצה שיהיה שיווק בנפרד, כל מה שהוא צריך לעשות זה לא לקבוע תקנות, לא לקבוע הוראות, ואז ממשיכים עם השיווק הזה לנצח. דהיינו, בעצם יש כאן היתר עד שנת 25 או עד שנת 30 אבל בפועל, אפשר להמשיך את זה "פור אבר". זו הבנתי לסעיף הזה. 
<אורי שוורץ:>
אני יכול להתייחס: אני מסכים להערה השנייה. זאת אומרת, בהיעדר רגולציה זה תיאור שאני מסכים אתו. בהיעדר רגולציה שמסדירה שיווק גז בנפרד זה נכון. לגבי ההערה הראשונה – לתשומת לבכם, אולי לא הזכרתי את זה שבתחילת הפסקה, שימו לב שהפטור מחוק ההגבלים העסקיים בהקשר לשיווק המשותף לא מתייחס לכל סעיף של החוק. זאת אומרת, הוא מתייחס רק לסעיפים מסוימים, ולסעיפים אכיפתיים אבל הוא לא מונע מהממונה על ההגבלים העסקיים, למשל, לעשות בדיקה של התחרות במשק הגז הטבעי לסעיף סמכותו, למשל, לפי סעיף 44א לחוק ההגבלים העסקיים גם קודם. 

<אתי בנדלר:>
זה בדיקת שוק, אבל בעצם פרק ב', אלה ההוראות שמתייחסות להסדר כובל וסעיף 50ד', שזה הטלת עיצומים בשל קיום הסדר כובל – מזה אתם פוטרים אותם, שאלה ההערות הכי משמעותיות לעניינינו. ובעצם, מה שאני מנסה לומר זה שהפטור הזה יכול להיות שהוא ללא הגבלת זמן.

<קריאה:>
למה? זה לא עשר שנים?

<אתי בנדלר:>
לא, זה מה שניסיתי להגיד - -

<קריאות:>
- - -

<דב חנין (הרשימה המשותפת):>
השאלה שמשתמעת מזה, כיוון שאנחנו עוסקים בסעיף 52, שזה נסיבות ביטחוניות ומדיניות שגוברות על חוק ההגבלים העסקיים, האם אתם מעריכים שהנסיבות המדיניות והביטחוניות האלה הן לנצח?

<אורי שוורץ:>
תראה, התחום המדיני והביטחוני הוא לא תחום המומחיות שלי - -

<דב חנין (הרשימה המשותפת):>
אבל זה המנגנון שיצרתם - - -

<היו"ר איתן כבל (המחנה הציוני):>
ברשותך, אני מבקש, לא צריך להסתבך יתר על המידה, הרי זה כתוב. אבל אומרת היועצת המשפטית – כל מה שאנחנו מבקשים, הבהרה גם לפרוטוקול, את הדברים שנאמרים כאן. כשאנחנו אומרים: האם המשמעות היא כך שאין מי שיעצור את זה לנצח - -

<אורי שוורץ:>
אז אני חושב שאמרתי שאני מסכים לגבי ההערה של היועצת המשפטית על כך שבהיעדר הסדרה רגולטורית של משרד האנרגיה, יוכל להמשיך ולהתבצע שיווק במשותף – אמרתי שהתשובה היא כן. 
<תמר זנדברג (מרצ):>
שאלה נוספת, ברשותך: אותו סעיף פטור למפרע - יש כאן פטור בדיעבד על עבירה פלילית שכבר התבצעה - -

<היו"ר איתן כבל (המחנה הציוני):>
לכאורה.

<תמר זנדברג (מרצ):>
- - יש חוות דעת יועץ משפטי לממשלה על הדבר הזה?

<דב חנין (הרשימה המשותפת):>
יש חוות דעת של היועץ המשפטי לממשלה על הערכה שהמצב המדיני והביטחוני הזה יהיה לנצח?

<אבי ליכט:>
אני מקווה מאד שהוא ישתפר. 

<דב חנין (הרשימה המשותפת):>
זהו. אנחנו כולנו נעשינו מודאגים עכשיו.

<שלי יחימוביץ (המחנה הציוני):>
זה בשביל שהשלום עם מצרים יתקיים לנצח נצחים, בשביל זה מתווה הגז.

<תמר זנדברג (מרצ):>
רגע, יש לנו כאן עבירה פלילית שהתבצעה, אנחנו יודעים שהיא התבצעה, ויש מתווה החלטת ממשלה שיפטור – מה, להלבין את העבירה?

<היו"ר איתן כבל:>
תמר, ברשותך, זה לא ילך כך. הכל חשוב, את יודעת כמה אני מתאפק? אני הכי מתאפק פה. ושלי ויעל. ברשותכם, מה שאני מבקש: אנחנו נרשום את השאלות. בבקשה. סיים. אנחנו נשאל את השאלות. כל שאלה היא חשובה, אני לא אומר שלא אבל בבקשה...

<אורי שוורץ:>
- - סעיף 3 – שיווק גז במשותף לייצוא. כאן הפטור ניתן מכל הוראות החוק בצורה בלתי מוגבלת בזמן. סעיף 4 – שהוא בעצם סעיף משלים לסעיפים 2 ו-3, ניתן בתנאים דומים לזה שניתן בסעיף 2.

סעיף 5 עוסק בנושא השלישי שבו עוסקים הפטורים, והוא פטור מהוראות מסוימות שנוגעות לפרק המונופולים בחוק ההגבלים העסקיים, ובעצם פוטר - -

<שלי יחימוביץ (המחנה הציוני):>
איזה סעיף אתה עכשיו?

<אורי שוורץ:>
5.

<שלי יחימוביץ (המחנה הציוני):>
ומה עם 4?

<היו"ר איתן כבל (המחנה הציוני):>
תתקדם, תתקדם.

<אורי שוורץ:>
סעיף 5 מתייחס לפטור - -

<שלי יחימוביץ (המחנה הציוני):>
רגע, אני רוצה לשאול בקשר לסעיף 4.

<היו"ר איתן כבל (המחנה הציוני):>
לא, שלי, נחזור אחר כך, ברשותך.

<אורי שוורץ:>
אני מתייחס לסעיפים 30, 30א ו-31 לחוק ההגבלים העסקיים – הסעיפים האלה עוסקים במתן הוראות התנהגותיות ומבניות לבעלי מונופולים. החברות בהקשר הזה מקבלות פטור מחוק ההגבלים העסקיים. הפטור הזה ניתן עד – בעצם, אותם תנאים שהזכרתי קודם, ביחס לבדיקה של שר האנרגיה וכולי. כמובן שכאן אין את העניין של הסדרה של גז במשותף, של מכירת גז בנפרד כי זה לא רלוונטי. 

חשוב לי להדגיש בהקשר הזה – שימו לב שהסעיפים שמהם ניתן הפטור הם רק שלושת הסעיפים האלה. וסעיף חשוב, נוסף, בפרק המונופולים שממנו לא ניתן פטור הוא סעיף 29א' לחוק ההגבלים העסקיים, שעוסק בניצול מעמד מונופוליסטי לרעה. בהקשר הזה, דינן של החברות כדין כל אדם אחר, ואם החברות תנצלנה את מעמדן המונופוליסטי לרעה, בהחלט חשופות לאכיפה של חוק ההגבלים העסקיים.

<קריאה:>
אורי, נתתם פטור מפירוק, מהפרדה. 

<אורי שוורץ:>
זה מה שאמרתי.

<קריאה:>
שחברי הכנסת יבינו.

<היו"ר איתן כבל:>
בסדר, הבנו. 

<אורי שוורץ:>
עד כאן.

<היו"ר איתן כבל (המחנה הציוני):>
בואו נעצור כאן, ברשותך.

<יעל כהן-פארן (המחנה הציוני):>
אפשר לשאול שאלות הבהרה?

<היו"ר איתן כבל (המחנה הציוני):>
יעל, בוודאי. אני יכול שתלכי הביתה? תנדוד שנתך אם לא תשאלי את שאלות ההבהרה.

אני, ברשותך, רוצה להגיד ככה: אנחנו קודם כל נעצור כאן ונשאל את השאלות כיוון שיש גם לגבי הנושא של התנאים לפטור, יש לנו הרבה מאד - -

<אורי שוורץ:>
התנאים זה הדבר הבא שעמדתי לדבר - -

<היו"ר איתן כבל (המחנה הציוני):>
אני יודע, זה לפי הסדר. לא הייתי, איך אומרים – ראיתי. מתנצל. ולכן, אני אומר, אנחנו נקיים את זה במפגש הבא שלך, ואני רוצה שנרד לעומק בשאלות האלה, ברשותך. 

אז עכשיו, מי שיש לו שאלות למר שוורץ. 

<שלי יחימוביץ (המחנה הציוני):>
אז אנחנו ממשיכים בפעם הבאה או לא?

<היו"ר איתן כבל (המחנה הציוני):>
כן, נמשיך. את לא הבנת נכון, לפי השאלה שלך. ברשותך, אני אגיד את זה כדי שנבין: אורי שוורץ – לכן אני אומר, אני אתן לכל אחד מכם שאלה לאורי, לשאול בעניין שהוא התייחס אליו, לא כולל הדיון על הפטור, ברשותכם. בבקשה, שלי, תמר, יעל, סתיו ודב, אם יחזור.

<שלי יחימוביץ (המחנה הציוני):>
אפשר שתיים?

<היו"ר איתן כבל (המחנה הציוני):>
לא.

<שלי יחימוביץ (המחנה הציוני):>
איתן, ברצינות – יש לי שתי שאלות משמעותיות שאני רוצה לשאול.

<היו"ר איתן כבל (המחנה הציוני):>
בבקשה, תשאלי שאלות משמעותיות. אם זה משמעותי אני לא אעמוד בפנייך.

<שלי יחימוביץ (המחנה הציוני):>
שאלה אחת: אורי, האם גביית מחיר מופרז, אתה רואה אותה כפגיעה בתחרות וניצול כוח מונופוליסטי לרעה? זאת השאלה. אם אתה לא חושב שזאת פגיעה לרעה, אז איך מונופול שאין לו תחרות יכול בכלל להפר את חוק ההגבלים, לפי ההיגיון הזה? 

השאלה השנייה היא שאלה בדיעבדית – למה נתתם לחברות לנצל משא ומתן תחת העננה של ההסדר הכובל ולא עצרתם אותן בזמן אמת?

<אורי שוורץ:>
לנהל משא ומתן עם מי?

<שלי יחימוביץ (המחנה הציוני):>
לנהל משא ומתן עם כל מיני גורמים ל"נובל" מול חברת החשמל הירדנית. "לוויתן" מול "דולפינוס", שאנחנו שומעים על זה עכשיו רעש וצלצולים. אני לא אגיד מה אמור להיות - - - כי זה משהו אחר אבל למה נתתם להם לנהל את המשא ומתן הזה, ולהמשיך בשיטת הסלאמי הזאת של לקבוע עובדה מוגמרת בזה שפשוט לא עצרתם אותן? - -

<היו"ר איתן כבל (המחנה הציוני):>
תודה שלי, שתי שאלות טובות.

<שלי יחימוביץ (המחנה הציוני):>
- - איך הגעתם למצב הזה? למה הם לא קיבלו הערת אזהרה?

<אורי שוורץ:>
אני אתייחס לשתי השאלות של חברת הכנסת: לגבי מחיר מופרז – אני אתחיל דווקא עם החלק השני של השאלה שלך. את שאלת: בהיעדר מחיר מופרז, מה בעצם נשאר? איך ניתן להפר את הוראות החוק במונופול?

<שלי יחימוביץ (המחנה הציוני):>
לא, קודם שאלתי אם זה אכן קרה.

<אורי שוורץ:>
אני אגע גם בזה, לא אתחמק. בא נגיד ככה: השדרה המרכזית בדיני ההגבלים העסקיים של האכיפה כנגד מונופולים לא נוגעת למחיר מופרז. היא נוגעת למהלכים שעושים מונופולים כדי לדחוק מתחרים מהשוק, כדי למנף את כוח השוק שלהם - -

<שלי יחימוביץ (המחנה הציוני):>
אבל אין מתחרים.

<אורי שוורץ:>
שניה, אני באמת אענה. בחיי. - - למנף את כוח השוק שלהם בשוק אחד, בשוק המונופוליסטי כדי להגיע לשווקים אחרים. אני חושב שההנחה שעומדת בבסיס התנאים שלא נגענו בהם היום, ניגע בהם בפעם הבאה היא שתהיה כניסה של מתחרים חדשים, בין אם בדרך של כניסה צפויה של "כריש" ו"תנין", כמתחרה קטן, שמן הסתם יזדקק מאד - -

<שלי יחימוביץ (המחנה הציוני):>
קביעת מחיר מופרז זה ניצול כוח מונופוליסטי לרעה? כן או לא? אתה שוב עונה לי על דברים עתידיים, אנחנו מניחים - - 

<אורי שוורץ:>
חברת הכנסת יחימוביץ, את שאלת אותי שתי שאלות. את אמרת: האם מחיר מופרז, ואני מיד אענה לך, ואת אמרת שכל השאר לא רלוונטי. אז עם ההנחה שכל השאר לא רלוונטי אני לא מסכים ורציתי להסביר.

לגבי מחיר מופרז - -

<שלי יחימוביץ (המחנה הציוני):>
למה אתה לא עונה לי בפשטות? שאלתי שאלה כל כך פשוטה, באמת. בטח לומדים את זה במבוא להגבלים עסקיים או מה שזה לא יהיה. באמת, למה אתה לא עונה לי על זה? האם גביית מחיר מונופוליסטי היא הפרה? תגיד לי את זה.

<אורי שוורץ:>
על פי המדיניות הנוכחית של רשות ההגבלים העסקיים, קביעת מחיר מופרז עשויה במקרים מסוימים להוות ניצול מעמד לרעה. יחד עם זאת, במקרה המסוים הזה צריך לקחת בחשבון שהמדינה הגיעה להסדר עם החברות לגבי המחירים. זאת אומרת, המחיר שיגבו החברות כאן, הוא מחיר שבעצם הוסכם עליו עם המדינה.

<שלי יחימוביץ (המחנה הציוני):>
גם אם יהיה להם מתח רווחים של אלף אחוז?

<אורי שוורץ:>
גם אם יהיה להם מתח רווחים של אלף אחוז, מחיר שהוסכם על - -

<קריאה:>
אבל אם הם יחרגו מהמחיר הזה?

<אורי שוורץ:>
כמובן שתחת ההנחה שהמחיר שסוכם עליו הוא המחיר שיגבה. זאת אומרת, ההסדר שיש להם עם המדינה יכובד. הסיטואציה הזאת - -

<שלי יחימוביץ (המחנה הציוני):>
זה מאד בעייתי, אתה מודה. אתה איש ההגבלים העסקיים, זה לא מזעזע אותך?

<אורי שוורץ:>
לא, זה שאלה מאד מאד מורכבת לבוא על מחיר - בואי נלך לסוגיה עקרונית לבוא על מחיר מפוקח, ולהגיד שהמחיר המפוקח שפוקח על ידי המדינה הוא מופרז - -

<שלי יחימוביץ (המחנה הציוני):>
אבל הוא לא מפוקח, סליחה. אין פיקוח על המחירים - - -

<היו"ר איתן כבל (המחנה הציוני):>
שלי.

<אורי שוורץ:>
זה נכון כאן שהמחיר לא מפוקח במובן של חוק הפיקוח, שישבה ועדת מחירים וקבעה מחיר אבל יש כאן איזו שהיא מעורבות של המדינה. המדינה כן ישבה עם החברות, את אוהבת את המחיר, את לא אוהבת את המחיר – היא הגיעה איתם לאיזו שהיא הסכמה על המחיר. שהמדינה תבוא אחר כך בכובעה השני ותגיד: המחיר שעליו אנחנו הסכמנו הוא מופרז היא סיטואציה מאד מורכבת. היא שאלה משפטית מורכבת, אין לי תשובה. בעיניי, זה לא חד-משמעי וזה לא ברור שאפשר ללכת כאן ולומר שהמחיר שעליו הסכימה המדינה הוא הפרה של חוק ההגבלים העסקיים.

<שלי יחימוביץ (המחנה הציוני):>
הבנתי. השמיים הם הגבול.

<היו"ר איתן כבל (המחנה הציוני):>
בבקשה, רצית שאלת המשך ואחרי זה, תמר, אני אתן לך. בהקשר הזה.

<דב חנין (הרשימה המשותפת):>
כן, כן. שאלת המשך בהקשר הזה: קודם כל, תודה - -

<אורי שוורץ:>
סליחה, לחברת הכנסת יחימוביץ היתה שאלה נוספת שאני לא השבתי לה על ניהול המשא ומתן - -

<שלי יחימוביץ (המחנה הציוני):>
למה אפשרו לחברות לנהל משא ומתן כשיש את עננת ההסדר הכובל?

<אורי שוורץ:>
א. ניהול המשא ומתן הוא ניהול משא ומתן. צריך לומר, את הזכרת את זה בשאלה – אני רק אומר, רק עם לקוחות זרים ולא עם לקוחות בישראל. על השותפות ב"לוויתן" אסור לנהל משא ומתן עם לקוחות ישראלים. ההנחה היא, ההיתר הזה או ההתחייבות – בעצם זה לא היתר, זו התחייבות של הרשות לאי אכיפה. הוא ניתן לתקופה שבה ינוהל המשא ומתן לקו המוסכם, ובשלהי התקופה שבה נוהל המשא ומתן לקו המוסכם, שממנו חזר הממונה בזמנו, תחת ההנחה שהצו המוסכם - -

<שלי יחימוביץ (המחנה הציוני):>
אל תאשימו את הממונה.

<אורי שוורץ:>
חברת הכנסת יחימוביץ, ההסדר הזה ניתן על ידי פרופסור דוד גילה.

<שלי יחימוביץ (המחנה הציוני):>
כן, אבל אתם לא יכולים לקחת את הדברים הטובים שלו ולהגיד שאתם לא מסכימים, ואז את הדברים שהם פחות טובים, ולהגיד: אנחנו מתנערים מזה.

<אורי שוורץ:>
אני חושב יותר מזה: אני חושב שזה היה נכון במועד שזה גם ניתן. אני לא מעביר על זה ביקורת ואני לא מתנער. אני אומר שזה ניתן במועד שבוה הנחה היתה שבקרוב ייחתם הצו המוסכם. ההנחה הזאת התבדתה, בדיעבד. צריך לקחת שיקול נוסף והוא שמלכתחילה החשש התחרותי שעולה משיווק - - 

<שלי יחימוביץ (המחנה הציוני):>
אז ידעתם שיינתן בקרוב צו מוסכם, ובכל זאת אפשרתם להם לנהל משא ומתן?

<אורי שוורץ:>
החשש התחרותי שעולה בשיווק במשותף של גז טבעי ללקוחות בחו"ל הוא מלכתחילה הרבה הרבה יותר נמוך, הוא ברף הנמוך של החששות התחרותיים - -

<שלי יחימוביץ (המחנה הציוני):>
אבל למשל מול "פי-ג'י" במצרים - אפשרתם להם לנהל משא ומתן בכלל כשהיה אסור לייצא מ"תמר". הכל כאן מאד מאד לא ברור. 

<אורי שוורץ:>
אני לא מתייחס ל"תמר". ב"תמר" החברות פועלות מכוח היתר שניתן להן לפני שנים רבות. הם לא צריכים לקבל, הם אומרים שיש להם היתר - -

<שלי יחימוביץ (המחנה הציוני):>
הבנתי, זה בסדר.

<היו"ר איתן כבל (המחנה הציוני):>
ברור. חברים, אתה מתלהב יותר מדי בעניין הזה. בבקשה.

<דב חנין (הרשימה המשותפת):>
קודם כל, תודה על התשובה הכנה והישירה שנתת לשאלה הקודמת של חברת הכנסת יחימוביץ. מהתשובה שלך עולה מה שאנחנו טוענים כל הזמן, שבעצם המחירים שנקבעו הם לא מנגנון של הגנה על הציבור אלא מנגנון רב עצמה של הגנה על האינטרסים של חברות הנפט, חברות הגז כי למעשה, המחירים האלה מונעים מאתנו לקבל מחירים יותר זולים, לטעון, לדרוש מחירים יותר זולים ככל שמחירי הגז בעולם ימשיכו, למשל, לרדת, מכיוון שאז, כמו שאמרת לנו באמת ביושר, ואני באמת מעריך את זה, יבואו החברות ויגידו: המדינה עצמה סיכמה אתנו, מה אתם רוצים? אין שום מנגנון ואין שום צורך ואין שום יכולת ואין שום כוח בעולם - -

<היו"ר איתן כבל (המחנה הציוני):>
והשאלה?

<דב חנין (הרשימה המשותפת):>
- - שיכול לגרום לנו לשלם פחות. האמת היא שלא צריך אפילו סימן שאלה. 

<היו"ר איתן כבל (המחנה הציוני):>
אנחנו נגיד "האמנם"?

<דב חנין (הרשימה המשותפת):>
הפעם אני מסתפק בסימן קריאה. 

<היו"ר איתן כבל (המחנה הציוני):>
בבקשה, אורי.

<אורי שוורץ:>
מה השאלה?

<היו"ר איתן כבל:>
האמנם? תמר ויעל אחריה. בבקשה.

<תמר זנדברג (מרצ):>
האם ביקשתם והאם ניתנה חוות דעת ו/או האם נתתם את דעתכם לעובדה שניתן כאן למעשה פטור בדיעבד מעבירה פלילית. כלומר, בעצם חסינות מהעמדה לדין על עבירה שכבר בוצעה? 

<אורי שוורץ:>
אני מניח שאת מתייחסת לסעיף הראשון. 

<תמר זנדברג (מרצ):>
נכון, סעיף 1. 

<אורי שוורץ:>
אז אני אומר שההסדר הכובל הזה - מלכתחילה לא כל ההסדרים הכובלים נאכפים באמצעים פליליים. מרביתם אפילו לא נאכפים באמצעים פליליים. אכיפה פלילית של הסדרים כובלים היא מיוחדת בדרך כלל לעבירות כמו קרטלים או כמו תיאומי מכרזים, וזה לא המקרה כאן. בשום שלב לא נשקלה הפעלה של אמצעי הפעלה פליליים במקרה הזה. אני מזכיר שגם השימוע שיצא בזמנו, יצא ביחס לאפשרות של פרסום קביעה לפי סעיף 43 לחוק ההגבלים העסקיים ולא לשימוש באמצעים פליליים. זה לא מסוג ההסדרים הכובלים, שרשות ההגבלים העסקיים אוכפת באמצעים פליליים.

<תמר זנדברג (מרצ):>
למה? 

<היו"ר איתן כבל (המחנה הציוני):>
כבר ענית לה.

<תמר זנדברג (מרצ):>
למה זה לא מסוג ההסדרים האלה? ושאלת המשך - האם נעשתה פנייה ליועץ המשפטי לממשלה כדי לקבל את חוות דעתו? האם לגבי מה שהיה כבר, לגבי האם זה כן או לא מסוג העבירות שצריך להשתמש באכיפה פלילית והאם הפטור הזה, בדיעבד, מה דינו? 

<אורי שוורץ:>
למיטב הבנתי, אבי יכול לענות אבל למיטב ידיעתי עמדת המשפטים היא שאין מניעה משפטית לתת את הפטור פה למפרע. 

<אמיר ברנע:>
היועץ נתן פטור לפי סדר הדין הפלילי, אבי? סגר את התיק?

<אבי ליכט:>
אני מסרב לענות לפרובוקציות האלה. 

<היו"ר איתן כבל (המחנה הציוני):>
אתה צודק. יעל.

<יעל כהן-פארן (המחנה הציוני):>
השעה מאוחרת.

<היו"ר איתן כבל (המחנה הציוני):>
את לא חייבת לשאול אם קשה לך.

<יעל כהן-פארן (המחנה הציוני):>
שאלה קטנה: אני מניחה שבאחת הפגישות, לפי החצי פרוטוקולים, סיכומי הישיבות שפורסמו ב-6 במאי, ואני מניחה שאתה היית גם כחלק מהצוות, גם כשדוד גילה עדין היה שותף לדיונים. בעצם כשהוצג מתווה הגז בפני פרופסור גילה, אז באותה פגישה הובהר לדיויד גילה שהצוות החליט לקדם את המתווה אתו או בלעדיו. איך אתה ראית את הדברים כשישבת שם, ושגורמי הממשלה לא יתמכו בו אם יפנה לבית הדין במסגרת סמכותו. איך אתה ראית את הדברים בהיותך חלק מהצוות?

<היו"ר איתן כבל:>
אני, ברשותך, רוצה שאלת המשך בדיוק על הנקודה הזאת: מה במתווה שהציע הממונה על ההגבלים העסקיים הקודם, פרופסור דוד גילה, נראה לך מוצדק או לא נכון?

<אורי שוורץ:>
באיזה מתווה? 

<היו"ר איתן כבל (המחנה הציוני):>
בהסכם הקודם. הרי הוא היה ההסכם הראשון - -

<שלי יחימוביץ (המחנה הציוני):>
לפני שפוצצתם את זה והוא הלך הביתה.

<היו"ר איתן כבל (המחנה הציוני):>
לפני שהוא החליט וקיבל את ההחלטה של הצו המוסכם?

<אורי שוורץ:>
מה לא נראה לי בצו המוסכם?

<היו"ר איתן כבל (המחנה הציוני):>
כן.

<אורי שוורץ:>
אני אסביר: לגבי מה שלא נראה לי, זאת אומרת, אני כרגע מייצג את עמדת הרשות. אני מנסה לא לענות על השאלה הזאת בצוררה אישית: אני חושב שהציפייה של רשות ההגבלים העסקיים או הקושי שהתגלה עם הצו המוסכם היה כפול. הקושי המרכזי, בעיניי, שנוצר מצב שרשות ההגבלים העסקיים נכנסה לאיזה ואקום ולקחה על כתפיה יותר ממה שהיתה צריכה לקחת. היתה איזו הנחה שרשות ההגבלים העסקיים מטפלת בנושא של הגז הטבעי, ואני לא חושב שזה נכון שגוף, שרשות תחרות, אם בסוף האינטרס הצר שהיא רואה לנגד העיניים, שהוא אינטרס התחרות, תסדיר את כל המשק הזה. לכן, אני חושב שבמובן הזה - -

<שלי יחימוביץ (המחנה הציוני):>
מי ביקש מכם להסדיר את כל המשק?

<אורי שוורץ:>
זה היה המצב בפועל. המצב בפועל - -

<שלי יחימוביץ (המחנה הציוני):>
לא, אתם הרשות להגבלים עסקיים, והתפקיד שלכם למנוע הגבל עסקי.

<אורי שוורץ:>
חברת הכנסת יחימוביץ, יושב ראש הוועדה שאל אותי על מה קרה אז ואיך אני ראיתי את הדברים - -

<היו"ר איתן כבל (המחנה הציוני):>
איך הוא ראה את הדברים, כן.

<אורי שוורץ:>
אני חושב שבמובן הזה, וזה הוזכר כאן קודם בצורה חיובית – ירידה מהצו המוסכם, מבחינתי, היתה הצלחה גדולה במובן הבא: שהיא באמת כינסה ברוח המכתב של אבי ליכט, את כל גורמי הממשלה הרלוונטיים. - -

<שלי יחימוביץ (המחנה הציוני):>
לא נכון. לא היו שם כל גורמי הממשלה הרלוונטיים.

<היו"ר איתן כבל (המחנה הציוני):>
שלי, כבר אמרנו את זה.

<אורי שוורץ:>
רבים מגורמי הממשלה הרלוונטיים.

<שלי יחימוביץ (המחנה הציוני):>
אלה שיוג'ין קנדל בחר.

<היו"ר איתן כבל (המחנה הציוני):>
כבר יוג'ין קנדל אמר בצורה מפורשת את חולשתה של הרשות המבצעת בכל התהליך. בבקשה.

<אורי שוורץ:>
אני חושב שבמובן הזה, זה היה פתרון מצוין לחולשה הזאת משום שזה כינס את כל הגורמים הרלוונטיים - -

<שלי יחימוביץ (המחנה הציוני):>
אבל כל מי שראש הממשלה רצה והורה - - -

<קריאה:>
חברת הכנסת יחימוביץ, זה פשוט לא היה ככה.

<אורי שוורץ:>
- - ואני יכול להגיד לך, חברת הכנסת יחימוביץ, שכמו שקרה בדיעבד, הרי לא היו גורמים שהסכימו בהכרח אחד עם השני, ועובדה שהרשות פרשה מהדיונים בשלב מסוים על רקע של חוסר הסכמה. זאת אומרת, אלה לא גורמים - -

<שלי יחימוביץ (המחנה הציוני):>
היא הנותנת.

<אורי שוורץ:>
- - אלה לא גורמים ששררה ביניהם הסכמה ראשונית לבוא ולארגן איזה משהו שמוסדר מראש. לא. היו דיונים קשים מאד בתוך - -

<שלי יחימוביץ (המחנה הציוני):>
אי אפשר לא לקרוא לממונה על ההגבלים העסקיים. יש גבול.

<היו"ר איתן כבל (המחנה הציוני):>
שלי, תני לו לענות על השאלה.

<שלי יחימוביץ (המחנה הציוני):>
- - - 

<אורי שוורץ:>
- - לכן במובן הזה, אדוני, אני שם רגע בצד את הביקורת אם המתווה מוצדק או לא מוצדק, או עצם העובדה שמתכנסים כל גורמי המקצוע הרלוונטיים ומגבשים – אתה יודע, יש משהו מטעה במילה "מתווה", כי זה לא באמת מתווה. זה בעצם הסדרה של כל משק הגז הטבעי. כשיושבים כל הגורמים הרלוונטיים - -

<קריאה:>
לא "כל"...

<אורי שוורץ:>
- - ומסדירים - -

<יעל כהן-פארן (המחנה הציוני):>
לא כולם ישבו שם.

<היו"ר איתן כבל (המחנה הציוני):>
יעל אוקי, בסדר, הרוב. 

<שלי יחימוביץ (המחנה הציוני):>
גם לא הרוב.

<היו"ר איתן כבל (המחנה הציוני):>
חלק, בסדר. אף אחד.

<שלי יחימוביץ (המחנה הציוני):>
בואו נתפשר על קומץ...

<אורי שוורץ:>
- - והם יוצרים הסדרה רוחבית, שכוללת מיסים וכוללת מחיר וכוללת תחרות - -

<שלי יחימוביץ (המחנה הציוני):>
והכל על סעיף 52.

<היו"ר איתן כבל:>
שנייה, שנייה, עוד לפני סעיף 52. רגע. 

<אורי שוורץ:>
ממש לא הכול על סעיף 52. הצורך בסעיף 52 נוצר בגלל סיטואציה. 

<היו"ר איתן כבל:>
אורי, סליחה. היא לקחה אותך לסעיף 52. זאת לא השאלה שלה. אוקיי? אני לא שאלתי. אני גם שאלתי את השאלה וגם אני יושב-ראש הוועדה. אתה תענה לי. וגם יש לך את השאלה ששאלה יעל. ברשותך, אני אומר לך שוב. זה נקרא שהיית עכשיו רונלדיניו. גם כדררת אותי וגם לא ענית לי על כלום. אז אולי, בסדר, מתאמנים על זה בהגבלים. הרי פרשתם, היה לכם זמן להתאמן. מה שאני מנסה להגיד לך זה את הדבר הבא, ותקשיב טוב טוב. אני אומר את הדברים בצורה ברורה. יש ממונה, היתה לו החלטה ראשונה, הוא חוזר בו ואומר: יש כאן מונופול. נכון? אני שאלתי שאלה מה היא נקודת מבטך אתה. אתה יושב בתוך התהליך הזה. איך אתה רואה בעיניך? איך אמר לי דייויד גילה? אמרתי: תגיד, מה היית צריך את זה? ביטחון, מצרים, ירדן. הוא אמר: אני לא מבין בירדן ובמצרים. אני מבין במונופול. אתה שם מולי ואתה אמור להיות האיש שמטפל במונופול. זה מה שאני יודע. דרך אגב, לא ביקשתי ממך חוות דעת ביטחונית. לא ביקשתי ממך שום חוות דעת. אני יושב מולך ואומר לך: אדוני, תחום האחריות שלך הוא מונופול, כן או לא. האם לשיטתך יש כאן מונופול או אין מונופול? בטווח המידי. 

<אורי שוורץ:>
בוודאי שיש כאן מונופול. 

<היו"ר איתן כבל:>
יפה. יפה, התקדמנו. 

<אורי שוורץ:>
לא התקדמנו. יש הכרזה בתוקף. 

<היו"ר איתן כבל:>
חברים יקרים, אני רוצה להזכיר עד ההכרזה הזו בתוקף. שום דבר לא התחיל ככה מרגע לרגע. היה תהליך. 

<תמר זנדברג (מרצ):>
הוא גם אמר שההכרזה בתוקף היא לא פלילית. 

<היו"ר איתן כבל:>
נכון. 

<תמר זנדברג:>
זה דבר חדש ששמענו ממך. 

<אורי שוורץ:>
לא, לא, לא. את מקשרת בין דברים - - - 

<היו"ר איתן כבל:>
אורי, אם תענה לאחרים ותתעלם מנוכחותי – אני מדבר אתך. דבר אתי. אם תרצה לענות לאחרים, תהיה לך בעיה אתי. מה אני מנסה להגיד לך? תקשיב טוב טוב. אני רוצה לדעת את עמדתך, כי אתה אומר שיש מונופול, למה אתה חושב – אני מנסה להבין את עמדתך והיא עדיין לא ברורה לי. בכל זאת, אתה שחקן מרכזי בתוך המתווה הזה. אני רוצה להבין למה אתה מוצא את עצמך עומד מול הממונה בפועל. עזוב עכשיו שתגיד שאתה לא יוצא אישית מולו וזה. הכל בסדר. הוא לא צופה בנו עכשיו. הנקודה היא זאת שאני מבקש ממך לומר מה הביא אותך לקבל החלטה שהיא אחרת מהממונה. לדעתי, בסוף בסוף, איך שהולכים סחור סחור, זאת השאלה. 

<אורי שוורץ:>
אדוני, אני אענה לך בלי להתחמק. אני חושב שהשאלה המרכזית שאנחנו צריכים לענות עליה היא מה מקום התחרות בסיפור הזה. בהסדרה של משק הגז הטבעי, וזה עלה בצורה מאוד חזקה בדיון, יש הרבה מאד אינטרסים חשובים. השאלה היא האם ערך התחרות, באירוע המיוחד והחריג שבו אנחנו נמצאים, צריך לגבור או צריך לקבל איזושהי זכות וטו על-פני כל הערכים האחרים. האם, למשל, אנחנו עוסקים היום בסעיף 52, שיקולי ביטחון מול תחרות, אבל יש עוד שיקולים אחרים. יש פה שיקולים של מחיר ויש שיקולים של ביטחון אנרגטי. השאלה היא האם באוסף השיקולים האלה נכון שתיווצר סיטואציה שיבוא השחקן שאחראי על התחרות ויגיד: אני שם וטו. כי אם זה לא מספיק טוב תחרותית, זה לא יהיה. למרות שלא ברור שהתחרות היא העניין הכי חשוב כאן. היא ערך חשוב אבל היא לא הערך המכריע בסיפור הזה בעיניי. לכן דווקא ממקומי, כמי שאמון על התחרות, חובתי להבין שאני לא השחקן היחיד במגרש הזה. בעיניי, כשבא פקיד ממשלתי ואומר: זה מה שאני רואה, כזה צר, ושום דבר אחר לא מעניין אותי, זה פקיד שלא עושה את עבודתו בצורה נכונה. 

זה לא אומר שצריך לרמוס את התחרות או לוותר עליה או להתעלם ממנה. ממש לא. זה אומר שלפעמים צריך לראות תמונה קצת יותר רחבה. אני מזכיר, רשות ההגבלים העסקיים היתה בתהליך הפשרה עד אפריל, חמישה חודשים אחרי הירידה מהצו המוסכם. היא היתה נכונה לראות את התמונה הרחבה יותר, עד שלב שבו הממונה הרגיש שזה יותר מדי בשבילו וזה מרחיק לכת. וזה בסדר גמור, זאת זכותו וזאת חובתו. 

<תמר זנדברג (מרצ):>
מה התמונה הרחבה יותר מבחינתכם, מדינית-ביטחונית או שאתה מדבר על תמונה רחבה יותר משפטית, שהוזכרה כאן? מה התמונה הרחבה יותר?

<אורי שוורץ:>
את כל הזוויות שלה. מה זאת אומרת? זה שבסוף יש פה הצדקה משפטית כי יש כאן גם, בין השאר, שיקולים מדיניים וביטחוניים, זה דבר אחד. אבל ברור שיש פה אוסף רב של שיקולים ואנחנו רואים את זה בתוך המתווה. 

<תמר זנדברג:>
האינפוט שלכם הוא שיקול התחרות. 

<היו"ר איתן כבל:>
אורי, סליחה. קודם כל אני מודה לך על הכנות. אני לא רוצה לפתוח כאן את הדיון. אני מרגיש בשמו של דייויד קצת צביטה. אני מודה לך על הכנות. אני לא אחראי – הוא יהיה פה ביום שלישי והוא יגיד את הדברים. 

<שלי יחימוביץ (המחנה הציוני):>
עכשיו בדיעבד אני עוד יותר לא מקנאה בו, על מה שהוא עבר בתוך הרשות. 

<היו"ר איתן כבל:>
בסוף בסוף השאלה היא מה הסמכות הנתונה לממונה על ההגבלים. האם תפקידו להפליג בשיקולים ביטחוניים והאם זה תפקידו לראות את התמונה הכוללת, או לעסוק בהגבלים עסקיים?

<אודי אדירי:>
אפשר הערה, היושב-ראש?

<היו"ר איתן כבל:>
בבקשה. 

<אודי אדירי:>
יש כאן איזו הנחה שיש כאן שחור ולבן. שבפני הממונה היתה ההחלטה האם לאשר מונופול או האם לפרק מונופול. מי שנכנס לתוך העבודה של הצוות, ולשלבים שבהם הצוות הזה עבד ביחד, למתווה שהצוות הזה הניח בחודש פברואר בפני החברות – אפשר למצוא אותו בחומרים שהפצנו – נוכח לדעת שהדברים רחוקים מלהיות שחור ולבן. היה מתווה מסוים שהיה מקובל על הממונה על ההגבלים לשעבר, מר דייויד גילה. זה מתווה שאם היינו מציגים אותו כאן בפני הוועדה, בקונטקסט הזה היום, אני ממש לא בטוח שהוא היה זוכה ליותר מחיאות כפיים או פחות מהמתווה הנוכחי. הוא מתווה שיש בו את המורכבויות שלו. היו בו יתרונות והיו בו חסרונות על המתווה הזה. 
<היו"ר איתן כבל:>
אין ויכוח על זה. 

<אודי אדירי:>
בסוף אני חושב שגם מה שאורי אומר לכם, זה להבין שבסוף, כל מתווה שאפשר היה להגיע אליו במשא ומתן וגם מתווה פברואר, שדייויד גילה עמד מאחוריו, הוא מתווה מורכב מאד. 

<תמר זנדברג (מרצ):>
אתם מביאים אותנו להתגעגע לדברים גרועים. 

<היו"ר איתן כבל:>
תודה, תודה. סתיו אחרונה בסבב הזה, בבקשה. 

<סתיו שפיר (המחנה הציוני):>
לא נעניתי על השאלה הזאת קודם אז אשאל אותה שוב, מתי עלה נושא סעיף 52? מי העלה את הנושא הזה? אני מסתכלת על מאמר שפורסם ב'גלובס' בדצמבר 2014, שם עורך הדין, היועץ לאיגוד חברות חיפושי הנפט מעלה את הרעיון הזה לראשונה. לא נמצאו עדויות להעלאה נוספת של הרעיון הזה קודם לכן. בנט מתבטא כמה ימים לאחר מכן כשר הכלכלה ואומר שהדבר הזה הוא רק למצב חמור וקיצוני. האם זה נכון שהרעיון הזה הועלה על-ידי החברות?

<אורי שוורץ:>
התשובה, כמו שאמר יושב-ראש הוועדה, היא שאין הבדל. בתחילת אפריל היתה החלטה של הממונה לפרוש מהדיונים. אני באופן אישי הצטרפתי לדיונים בשלב מאוחר יותר, נדמה לי ביוני, והדברים קרו כשאנחנו לא היינו שם. 

<היו"ר איתן כבל:>
תודה. איפה מוריס? 

<סתיו שפיר (המחנה הציוני):>
אני חייבת להעיר לפרוטוקול, אדוני היושב-ראש, שהתשובה לא נראית לי בעייתית. איך יכול להיות שלאף אחד פה אין תשובה לשאלה המאד מאד פשוטה הזאת. מאד פשוטה. אני חוזרת עליה פעם אחר פעם. 

<שלי יחימוביץ (המחנה הציוני):>
אגב, אבי ליכט ענה. 

<אודי אדירי:>
השאלה היא מי העלה את זה?

<סתיו שפיר (המחנה הציוני):>
לא, לא נכון. זה עלה על-ידי נציג החברות, עורך הדין של החברות. 

<אודי אדירי:>
חד משמעית גורמי הממשלה. 

<היו"ר איתן כבל:>
אודי, צודקת שלי. אבי ליכט ענה על זה בפתיחת הדברים. 

<שלי יחימוביץ (המחנה הציוני):>
הוא אמר שמיום שהממונה על ההגבלים חזר בו – אבל סתיו צודקת. אנחנו שמענו על זה בפעם הראשונה מפי נציג איגוד חברות הגז. 

<סתיו שפיר (המחנה הציוני):>
היועץ של איגוד חברות הגז. 

<שלי יחימוביץ (המחנה הציוני):>
הוא היה הראשון שהודיע לממשלה שיש את הסעיף הזה. 

<אבי ליכט:>
לי לא היה מושג על הכתבה הזאת בעיתון. 

<שלי יחימוביץ (המחנה הציוני):>
לך לא. אני בטוחה. אין לי ספק שלך לא. 

<אבי ליכט:>
אני אומר עכשיו גם בתוך הצוות. זה עלה בתור אפשרות בתוך הדיונים בממשלה. לא קיבלנו על זה שום הנחיה ושום בקשה מצד חברות הנפט. 

<סתיו שפיר (המחנה הציוני):>
אבי, אפשר בבקשה לראות את הפרוטוקול של הדיון הספציפי הזה?

<אבי ליכט:>
איזה פרוטוקול? את כל הזמן מנסה להוכיח - - -

<סתיו שפיר (המחנה הציוני):>
חס וחלילה. אני מנסה למצוא את האמת. 

<אבי ליכט:>
- - - לא מושחתים - - -

<סתיו שפיר (המחנה הציוני):>
אני מבקשת שתתנצל, אני לא אמרתי מושחת. 

<היו"ר איתן כבל:>
אבי, חס וחלילה. אני לא חושב שיש כאן מישהו סביב השולחן. אין כאן מישהו סביב השולחן שחושב, חס וחלילה, שיש פה מישהו מושחת. אני לפחות לא חושב ככה. 

<סתיו שפיר (המחנה הציוני):>
אני מבקשת שתתנצל על הדברים שלך. אני לא אמרתי מושחת. 

<אבי ליכט:>
אני מתנצל. 

<סתיו שפיר (המחנה הציוני):>
הסיבה, אבי, שאני שואלת ושואלת היא מאחר ויש פה תשובות שונות לאותה שאלה, וזה לא עולה פעם ראשונה בדיון הזה ולא פעם שנייה. כל פעם תשובות שונות מאנשים שישבו באותו הצוות. גם מהצוות עצמו עולות תשובות שונות. היה ראוי שמלכתחילה תעבדו בצורה נקייה ומסודרת, עם פרסום פרוטוקולים, אחרת אתם מעוררים עליכם חשדנות. 

<אבי ליכט:>
אפשר להגן על האינטגריטי שלנו?

<היו"ר איתן כבל:>
אתה יכול להרשות לי? אני רוצה לומר לך כך, קודם כל, אני כן מגן ולאורך כל הדרך. ואני מאד מעריך גם אם אני לא מסכים. אבל אני רוצה לומר לך שני דברים בהקשר הזה. דרך אגב, אני לא מוכן לקבל איזושהי תחושה שמעבירים כאילו מישהו פה סביב השולחן מושחת. אני לא מוכן ללכת לשיח הזה בכלל, אוקיי? ואני גם לא חושב שזה הרושם של האנשים. לא יכול להיות שאם יש שאלה קשה, גם אם היא לא נעימה, גם אם לפעמים היא נשאלת בצורה קנטרנית, היא לא בהכרח מובילה לאיזשהו הקשר פלילי או מושחת או משהו כזה. 

<סתיו שפיר (המחנה הציוני):>

מה הבהלה הזאת?

<אבי ליכט:>
אי אפשר להגיד כל הזמן שאין פרוטוקולים. 

<שלי יחימוביץ (המחנה הציוני):>
אבל אין פרוטוקולים. 

<היו"ר איתן כבל:>
סתיו, תודה. אני אגיד לך מה תחושותינו, אלה שכבר הבנת איפה הם בתהליך, שאין שקיפות מלאה. היום לראשונה התחלנו לעשות משהו. לכן זה העניין, זה בא משם. כל הזמן יש תחושה שמסתירים מאתנו, אוקיי?

<אבי ליכט:>
אני רוצה להתייחס לזה, ברשותך. אני חושב שהסיבה המרכזית שאנחנו נמצאים פה ושביקשנו לבוא כדי להתמודד עם התחושה הזאת ואין לנו מה להסתיר. אי אפשר לבוא ולשאול במשך עשר פעמים את אותה שאלה על פרוטוקול ולרמוז כל הזמן כאילו מישהו מחברות הגז דחף לנו את הרעיון הזה. זה לא לעניין מסיבה פשוטה. הסברנו מתחילת הדרך שאין לנו פרוטוקולים תמליליים, אלא יש לנו את עיקרי הדיון. אנחנו פרסמנו אותם מתחילת הדרך באתר של משרד האנרגיה. 

<היו"ר איתן כבל:>
אוקיי. נאמר לפרוטוקול. תודה. 

<אבי ליכט:>
אנחנו אומרים את זה שוב ושוב ובכל זאת ממשיכים להגיד לנו איפה הפרוטוקולים. 

<היו"ר איתן כבל:>
תודה, המשנה. סיימנו את הפרק הזה. סתיו, סיימנו את הפרק. סליחה. 

<סתיו שפיר (המחנה הציוני):>
- - - פיטורים של שרים, אז ברור שיש חשדנות. 

<היו"ר איתן כבל:>
אוקיי. תודה לך, סתיו. סיימנו. 

<סתיו שפיר (המחנה הציוני):>
על החשדנות הזאת יצאו עשרות אלפים אנשים - - -

<היו"ר איתן כבל:>
סתיו, סיימנו. תודה. 

<סשה ורשבסקי:>
אני אדבר על נושא ביטחון אנרגטי בהקשר של המתווה, ומה האופציות שעומדות לפנינו. 

<היו"ר איתן כבל:>
אני כבר אומר, אנחנו מסיימים בחמישה לעשר הכי מאוחר. בבקשה. אתה תאמר את הדברים שלך, אחר כך חברי הכנסת יבחרו לשאול אותך או את מוריס שאלות ונסגור את הערב המהנה הזאת. 

<סשה ורשבסקי:>
אני אלכסנדר ורשבסקי, מנהל רשות הגז. אני אדבר על הנושא של ביטחון אנרגטי של המדינה בהקשר של המתווה שאנחנו דנים בו עכשיו, ומה האופציות שעומדות בפנינו. הגז התחיל להגיע למשק ב-2004 אבל התפנית העיקרית והמשמעותית קרתה ב-2013, לפני פחות משלוש שנים, כאשר התחיל להגיע גז משדה תמר. החדירה של הגז הטבעי למשק הישראלי היתה מאד מהירה, כלומר תוך פחות משלוש שנים הגענו לשימוש בגז ובעצם מחצית מכל החשמל בארץ כבר מיוצר מגז. יש לזה הרבה יתרונות שדיברו עליהם קודם. יש יתרונות כלכליים רבים, יש גם יתרונות סביבתיים. אבל יש לנו גם את הצד השני, שהתלות שלנו בגז הפכה להיות הרבה יותר גדולה מקודם. השאלה היא מה קורה אם אין לנו גז.

נכון לעכשיו יותר מ-98% מהגז מגיע ממאגר תמר. השאר מגיע כשיש צורך בזה, בשעות מסוימות, בשעות השיא מגיע ממסוף ימי. זאת אוניה שעומדת מול חדרה והיא גם מסוגלת לספק כמויות גז יחסית משמעותיות בתקופות קצרות. בדרך כלל אנחנו משתמשים בגז הזה בשעות השיא וגם כאשר יש תחזוקה מתוכננת של מאגר תמר. בפועל, נכון להיום, הגיבוי היחיד של מאגר תמר שקיים אצלנו מבחינת גז זה רק המצוף הימי על זה. המצוף הזה יכול לספק בשעות שיא עד 40% מהקיבולת של מאגר תמר ואם הוא מספק בכמויות מקסימליות, אחרי חמישה-שישה ימים יש צורך למלא את האוניה מחדש. ואז יש גם כמה ימים שבהם אין לנו אוניה, כי היא צריכה לעזוב את הארץ ולחזור למקום שבו היא מתמלאת מחדש. 

בפועל, מערכת תמר, שהיא בעצם הספק העיקרי של הגז, היא מערכת מאד מסובכת. הארובה נמצאת במים עמוקים, רחוק מהחוף, מרחק של 150 קילומטרים מהאסדה. גם האסדה היא מבנה הנדסי, מתקן מאד מסובך. כרגע, כפי שאמרתי, כמעט כל הגז מגיע ממערכת תת-ימית מסובכת דרך האסדה לחוף. השאלה היא מה קורה אם יש לנו תקלה בתמר או פגיעה מכוונת בתמר, למשל. אם הפגיעה קורית בתקופת הסלמה צבאית, הסלמה ביטחונית, יש סבירות גבוהה שהאוניה המגזזת תעזוב את הארץ. אז אנחנו נהיה גם בלי - - - וגם בלי תמר. השאלה היא מה קורה עם המשק במצב כזה. 

כפי שאמרתי, מחצית מהחשמל, נכון להיום, מיוצר מגז טבעי. בגדול, הסתדרנו בלי גז טבעי לפני זה. היה לנו משק חשמל שהיה מבוסס בעיקרון על פחם ועל סולר. וגם על מזוט. היום, אם אנחנו צריכים להחליף את הגז הטבעי בסולר, מבדיקות שעשינו גילינו שאנחנו גם נהיה בבעיה מאד משמעותית. הזמינות של הסולר לתחנות הכוח תלויה בזמינות של הסולר באתר של תחנת הכוח ובזמינות של מערכת הולכת הסולר. בכל תחנת כוח, לפי תנאי הרישיון, יש בדרך כלל כמות סולר לשעת חירום, שהיא בגודל שמספיק - - -

<היו"ר איתן כבל:>
אז מה אתה אומר? שחייבים צינור שני?

<סשה ורשבסקי:>
שמספיקה ל-100 שעות. אני אדבר על זה. כשאנחנו מדברים על מערכת הולכת סולר, בפועל, נכון להיום, חלק מתחנות הכוח החדשות לא מחוברות למערכת הזו בכלל. לפי ההערכות שלנו, אם לא יהיה לנו גז מהסיבות שאמרתי לתקופה מסוימת, גם הסולר לא יספיק לנו כדי להחליף את כל הגז שנדרש. בפועל, אם יהיו לנו הפסקות חשמל מאד משמעותיות, אני לא רוצה לנקוט פה במספרים ואם יהיה צורך אני אציג אותם בדיון שיהיה דיון מסווג, אבל הבעיה קיימת והיא מאד חמורה. 

מה האופציות שעומדות לפנינו? לא פעם אחת הוזכר צינור שני. הכוונה לצינור מהאסדה לחוף באשקלון. צריך להבין שהתועלת של הצינור הזה במצב כזה היא מאד נמוכה, בגלל שהסכנה העיקרית כשאנחנו מדברים על ביטחון אנרגטי היא פגיעה במערכת התת-ימית או באסדה. פגיעה כזאת יכולה להביא למצב שבמשך חודשים רבים לא יהיה לנו גז בגלל שהאסדה לא תפעל או המערכת התת-ימית תיפגע. בכל המקרים האלה, לא משנה כמה צינורות מגיעים מהאסדה לחוף, כמות הגז לא תהיה שם. כלומר, לא יהיה לנו גז בצינורות.

<שלי יחימוביץ (המחנה הציוני):>
זה מדהים. שמעתי את זה ממש באותן מילים מיוסי אבו בכנס התעשיינים ביום שישי. מילה במילה. 

<סשה ורשבסקי:>
זה לא קשור ליוסי אבו. זה קשור למצב. זה המצב. 

<שלי יחימוביץ (המחנה הציוני):>
אז לא צריך צינור שני? זה לא משנה כי אם האסדה תיפגע, אז ממילא לא משנה כמה צינורות יהיו?

<סשה ורשבסקי:>
אם האסדה תיפגע או אם המערכת תיפגע, צינור שני לא יפתור שום בעיה. 

<שלי יחימוביץ (המחנה הציוני):>
אני רוצה להבין. אתה אומר שלא צריך צינור שני? שנדע, כי זה עולם חדש. 

<היו"ר איתן כבל:>
זאת נקודה מאד חשובה. 

<סשה ורשבסקי:>
אני אומר שבמקרה הזה, התועלת של צינור שני תהיה מאד נמוכה. הוא יעזור רק במקרה אחד, שהפגיעה תהיה לא באסדה ולא במערכת התת-ימית אלא בתחנת הקבלה באשדוד. 
<היו"ר איתן כבל:>
שזאת אפשרות. 

<סשה ורשבסקי:>
האפשרות הזאת קיימת. 

<שלי יחימוביץ (המחנה הציוני):>
ברור שהיא קיימת, אבל זאת פעם ראשונה שאנחנו שומעים באופן פורמלי שלא צריך צינור שני בתמר. 

<סשה ורשבסקי:>
אני אומר שהתועלת של הצינור השני מאד מוגבלת והיא קשורה רק למקרה אחד ספציפי, של פגיעה ישירה בתחנת הקבלה. 

<שלי יחימוביץ (המחנה הציוני):>
אתם עומדים מאחורי זה כולכם?

<סשה ורשבסקי:>
צינור שני לא יעזור. 

<יעל כהן-פארן (המחנה הציוני):>
אבל הוא מעלה את הקיבולת. הוא מעלה את הקיבולת או שהוא לא מעלה את הקיבולת?

<סשה ורשבסקי:>
לא. 

<שלי יחימוביץ (המחנה הציוני):>
איך לא?

<יעל כהן-פארן (המחנה הציוני):>
עזוב פגיעה. במצב שהכול בסדר. 

<שלי יחימוביץ (המחנה הציוני):>
אתם שלמים עם זה שלא צריך צינור שני? שאני אבין. 

<היו"ר איתן כבל:>
אתה מעלה פה נקודה שגם אותי, אני מודה – אפשר להגיד שיש לנו בעיה לכפות, לעשות, המדינה תעשה או לא תעשה. יש על זה דיון. פעם ראשונה אני שומע שבכלל זאת לא שאלה האם המדינה יכולה או האם המשקיע יכול אלא שאין נחיצות. 

<סשה ורשבסקי:>
אני אומר שבמקרה שיש פגיעה - - -

<שלי יחימוביץ (המחנה הציוני):>
די, נו, הבנו. באמת. 

<היו"ר איתן כבל:>
ברשותך, אתה נותן לי תשובה שאם תיפול פצצה ברחוב שלי, לא צריך צינור שני, נכון? כי לא צריך. כי לאסדה לא יקרה כלום. הרי אנחנו עוסקים פה כל הזמן בסיכויים ובסיכונים. בסוף בסוף זה שם המשחק. אני לא יכול לתת לך עכשיו את הסיכונים והסיכויים. בטח חלק מזה נעשה בחדר סגור. אבל אני כן יכול לומר לך שהסבירות – אם פגע באסדה, מה לעשות? נפגעה האסדה. עם זאת, אני אומר לך – לפחות כך נראה לי, מהניסיון המעט שיש לי בצינורות, למרות שאני כבל, אני לא צינור – בהקשר הזה אני אומר לך שזה טיעון שעוד לא שמעתי אותו. בכבוד אני אומר לך. ברור שבמצב שבו אתה חי מאסדה וצינור אחד, ברור שאם יש לך עוד צינור, הסיכויים – תמיד יש סיכויים, זה תמיד נכון. 

<שלי יחימוביץ (המחנה הציוני):>
איתן, אני חייבת להגיד מילה. החומרה של מה שאמרת פה היא גדולה כי אנחנו רואים כאן דפוס. כמו ששמענו בפעם הראשונה את המספר 52 מאלדד כורש, היועץ המשפטי של איגוד חברות הגז, ואחר-כך זה חלחל אל הממשלה, ככה אני מודה שיש לי דה ז'וו. ביום שישי שמעתי את יוסי אבו בכנס התעשיינים מסביר בעצם למה לא צריך צינור שני. והנה אני שומעת שוב הדהוד בממשלה. וזה דפוס שהוא מאד מאד מסוכן. ככה מתנהל כל הסיפור של המתווה הזה. זאת היתה עכשיו דוגמה קלאסית. 

<סשה ורשבסקי:>
יש מצב שיכולה להיות איזושהי תועלת בצינור השני במקרה של פגיעה באסדה. לכן, גם במתווה יש סעיפים שמתייחסים למצב שבו אם המדינה תחליט מסיבות שלה, שכן כדאי לעשות את זה, חברות הגז מתחייבות להכין את כל מערכת הטיפול באסדה על חשבונן ומערכת טיפול בעיבוד גז, שתבטיח הזרמת גז בצינור הזה. 

צריך להבין שבסופו של דבר, הצינור השני שמדברים עליו, גם התכנון והבנייה שלו לוקחים זמן. כל המתווה מבוסס על ההנחה, שנדונה פה הרבה, שבתוך ארבע שנים יש לנו את לווייתן וגם את תנין וכריש. 

<יעל כהן-פארן (המחנה הציוני):>
ארבע שנים?

<סשה ורשבסקי:>
כן, זה מה שכתוב. 

<שלי יחימוביץ (המחנה הציוני):>
אז מה צריך, להרחיב את תמר?

<סשה ורשבסקי:>
במקרה הזה, גם תכנון ובנייה של צינור שני ייקחו לפי הערכתנו כשלוש שנים. ההבדלים פה הם לא גדולים. הכוונה שלנו היא שההיכרות האמיתית שאנחנו יכולים ליצור זה על-ידי פיתוח מאגרים חדשים ועל-ידי הולכת גז מהמאגרים האלה. זה הפתרון האמיתי למשק. לכן, כל עוד שאנחנו מדברים על אופציות שאנחנו נשארים עם תמר בצורה זו או אחרת לנצח, זאת תקופה מאד ארוכה ובואו נדון על כל מיני אפשרויות שכבר הוזכרו פה. בסופו של דבר, זה משאיר את המשק במצב מאד בעייתי, תלות במאגר גז אחד. 

<שלי יחימוביץ (המחנה הציוני):>
אבל לא אמרנו לרגע שזה הפתרון היחיד. 

<היו"ר איתן כבל:>
זה בדיוק. כל הדיון שלנו הוא שאנחנו סבורים שצריך שיהיו לנו עוד אופציות חוץ מתמר. איך אומרים? לא זו, אף זו. גם צריך צינור נוסף וגם צריך שיהיו לנו אופציות של לוויתן, כריש ותנין. 

<סשה ורשבסקי:>
זה מה שאמרתי. בסופו של דבר, אם נגיע למסקנה שיש צורך בצינור נוסף, אנחנו נתקדם בנושא הזה. במצב שקיים כרגע, כפי שהסברתי. אנחנו גם בודקים אופציות אחרות. קודם כל, במקרה חירום, החלפה של גז שיהיה חסר לנו, בסולר. אופציה אחרת שגם נדונה וגם היא פורסמה, היא גבול שני. כלומר, זה מצוף שני שיהיה בנוסף למצוף של האוניה שמגזזת ועומדת מול חדרה. תהיה אוניה נוספת שתעמוד במקום אחר. 

<יעל כהן-פארן (המחנה הציוני):>
זה חצי מיליארד דולר. זה ייצא מכספי המדינה. 

<סשה ורשבסקי:>
גם סולר, אם אנחנו משתמשים בסולר. 

<יעל כהן-פארן (המחנה הציוני):>
נכון, זה המון כסף. למה בכל האופציות האחרות אין לכם בעיה לשים כספי מדינה ובאופציות כאן אתם לא שמים שקל? זאת שאלה מאד חשובה. אתם בעצם מנסים כל דבר, רק שהחברות ישימו את הכסף במקום למצוא פתרון מימוני. אתם נותנים כמעט חצי ממאגר תמר לייצא, בלי שהם יואילו בטובם לשים כסף. 

<היו"ר איתן כבל:>
יעל, תודה. 

<סשה ורשבסקי:>
אופציות אחרות עולות כסף. זה לא משנה אם זה סולר, אם זה מצוף שני. 

<יעל כהן-פארן (המחנה הציוני):>
או אם זה צינור מפיתוח נוסף של תמר. 

<סשה ורשבסקי:>
אלה אופציות שלא תלויות במאגר תמר. 

<היו"ר איתן כבל:>
אוקיי. תתקדם, בבקשה. 

<סשה ורשבסקי:>
כדי לקצר - - -

<היו"ר איתן כבל:>
לא, אתה לא צריך לקצר. אתה צריך להגיד את מה שצריך. 

<סשה ורשבסקי:>
בסדר. בשורה התחתונה, אנחנו במצב שהצורך האמיתי של המדינה זה בפיתוח מהיר עד כמה שאפשר של שדות גז נוספים, גם לוויתן וגם תנין וכריש. זאת היתירות האמיתית למשק וזה מה שיבטיח לנו ביטחון אנרגטי. אנחנו לא עושים את זה ואנחנו מסתובבים מסביב לעצמנו ומנסים לחפש דרכים שהן גם יקרות והן גם לא יעילות, זה לא יעזור. אנחנו כל הזמן נישאר באותה הבעיה. כפי שאמרתי, התלות של המשק בגז היא הרבה הרבה יותר גדולה ממה שהיא היתה, לטוב ולרע. בסופו של דבר, בשורה התחתונה זה לטוב מכל הסיבות הסביבתיות, החברתיות ואחרות. לכן אנחנו צריכים להמשיך את זה ולדעתי המטרה העיקרית של המתווה היא פיתוח מהיר של לוויתן ושדות אחרים. לזה אנחנו צריכים לשאוף. 

<היו"ר איתן כבל:>
אוקיי. תודה. זה כבר עניין אחר. פה כבר היית צריך להציג את העניינים הנוגעים אליך לגבי היתירות. יעל, בבקשה, שאלה. 

<יעל כהן-פארן (המחנה הציוני):>
שאלה אחת? יש לי כל כך הרבה מה להגיד. בוא אני אשאל אותך דבר מאד פשוט. יש את חזקת לוויתן. אתה נתת להם אותה, אם אני זוכרת נכון. ובעצם מוגדר שם סד זמנים – 2014 היא ניתנה. לא נתתם להם שלוש שנים, נתתם להם ארבע שנים למרות שהתגלית היתה בכלל ב-2010. נשאלת השאלה מדוע לא נתפס כתגלית מרגע הגילוי, כפי שזה צריך להיות לפי חוק הנפט? אבל את החזקה נתתם ב-2014 והם כבר היו אמורים לתת לכם תכנית פיתוח ולהתקדם. האם הם נתנו תכנית פיתוח? האם הם מתקדמים עם פיתוח לוויתן כפי שאתה יודע, כממונה על משק הגז. 

<סשה ורשבסקי:>
כפי שאמרת, נכון, החזקה ניתנה במרס 2014, לפני שנה וחצי. לפי החזקה היו שם אבני דרך ברורות להגשת תכנית פיתוח וכל מיני תכניות אחרות. עד סוף השנה שעברה, כלומר עד דצמבר 2014, החברות עמדו בכל התנאים של שטר החזקה. במקביל לשטר החזקה, פחות או יותר באותו יום, פלוס-מינוס, פורסם גם צו מוסכם. לכן, הנחת העבודה גם של הממשלה וגם של בעלי העניין, היתה שהצו המוסכם יהפוך להסדר מקובל, חתום והם ימשיכו עם זה. בסופו של דבר, הוגשה לנו תכנית פיתוח. היא הוגשה בזמן. אנחנו דרשנו שם כל מיני שינויים, שגם הם נעשו. התהליך נעצר אחרי שהצו המוסכם לא התקדם ולכן אנחנו עכשיו בסיפור אחר של איחור של המתווה. 

<יעל כהן-פארן (המחנה הציוני):>
אבל בשטר החזקה נאמר במפורש כך: "אם יימצא שהיתה הפרה של חוק הממונה על ההגבלים העסקיים בידי בעלי החזקות, יפעלו בעלי החזקות בהתאם לכל החלטה שיפוטית לעניין זה, לרבות העברת שטרי החזקה לאחרים". במילים אחרות, בעת קבלת השטר הם הסכימו לפתח את השדה של הגז, למרות ההזהרה המפורשת הזאת, כי תהליך החקירה בידי הממונה על ההגבלים העסקיים עשוי להביא לאובדן השדה. הדבר הזה לא אמור להביא לעיכוב ובוודאי שלא לעיכוב הפיתוח. ככה אני רואה את זה. 

<סשה ורשבסקי:>
כדי לממן את פיתוח לוויתן, וזה הוזכר פה לא פעם אחת, מימון של פיתוח שדות כאלה מבוסס על הסכמים למכירת גז. אי אפשר למכור גז ממאגר שלא בטוח שהוא שלך. כלומר, כדי לקבל מימון, צריך להיות הסדר ברור. 

<יעל כהן-פארן (המחנה הציוני):>
אז מה המשמעות של הסעיף הזה בחזקה?

<סשה ורשבסקי:>
המשמעות היא שאם הממונה על ההגבלים העסקיים היה מקבל החלטה, שהוא לא קיבל – צריך להבין את זה. אין החלטה של הממונה על ההגבלים העסקיים בנושא של לוויתן. לכן, אם הוא היה מקבל החלטה כזו או אחרת, בעלי העניין היו צריכים לעבוד לפי ההחלטה הזו, אבל ההחלטה הזו לא התקבלה נכון להיום בגלל שהממונה על ההגבלים העסקיים בחר בדרך של צו מוסכם ואחר כך דיברנו על המתווה. לכן, זה התהליך. 

<יעל כהן-פארן (המחנה הציוני):>
לכן הסעיף הזה בחזקה מוציא את כל הכוח מהחזקה, מנטרל אותה לחלוטין. עכשיו כל החזקה היא בהולד, לצורך העניין?

<דרורה ליפשיץ:>
ממש לא בגלל הסעיף הזה. 

<יעל כהן-פארן (המחנה הציוני):>
בגלל ההגבלים העסקיים. 

<דרורה ליפשיץ:>
ברגע שיסתיים סיפור המתווה, מתקדמים עם החזקה. 

<יעל כהן-פארן (המחנה הציוני):>
האם הסעיף הזה לא אמור להיות, שלמרות כל הסיפור של ההגבלים העסקיים אתם צריכים במקביל לפתח את השדה?

<אודי אדירי:>
איך? איך אפשר? אסור להם. 

<היו"ר איתן כבל:>
אוקיי, לא כולם יחד. סליחה. 

<סשה ורשבסקי:>
תכנית הפיתוח, כפי שהסברתי, הוגשה לנו ואנחנו התייחסנו אליה. זה היה בשלבים הסופיים של האישור הסופי של תכנית הפיתוח. אני מניח שאם הצו המוסכם היה מתקדם בדצמבר, בינואר היינו מאשרים את תכנית הפיתוח כי על כל הדברים הטכניים כבר דיברנו. כדי לקבל אחרי זה החלטה על השקעה, צריך הסכמים. וכדי להתקדם עם הסכמים, זה כבר הוזכר פה קודם, צריך לפתור את הבעיה שעומדת. 

<יעל כהן-פארן (המחנה הציוני):>
בעיית המימון. 
<אודי אדירי:>
יש כאן משהו שחייבים להבין לגבי המצב הקיים היום, וזה לא ניתוח משפטי. זאת הערה של לא-משפטן, אבל כדי להבין את המצב הקיים. המצב הקיים הוא מצב שבו החברות האלה למעשה יש שאלה משפטית לגבי הבעלות הלגיטימית המלאה שלהם על המאגרים. אני חושב שכל מי שמבין טיפה את העולם הכלכלי, ברור לו לחלוטין שהן לא יכולות לפתח את המאגרים בעת הזאת. למעשה, כל הזמן הזה שאנחנו יושבים כאן ומדברים, הן יושבות על המאגר הזה כאופציה שאין שום עלות לאחזקה שלה והשעון לא מתקתק. זה דבר אחד שצריך להבין אותו. בדיפולט, כל עוד יש מולן שאלה אם זה שלהן, הן לא יכולות לפתח אותו והשעון לא מתקתק. 

הדבר השני שצריך להבין, הוא שבשטר החזקה יש סעיפים שנותנים, מה שנקרא ווייבר על הפיתוח במקרה שהוא לא ניתן לביצוע מסיבות כאלה ואחרות. למשל, אי יכולת מסחרית לממן אותו או להשיג לקוחות. וצריך כן להכיר בכך שהמתווה שהבאנו כאן, המחויבות לפיתוח במתווה היא מעבר לווייברים האלה. והיא כמעט מוחלטת. 

<יעל כהן-פארן (המחנה הציוני):>
במתווה יצא בכלל הביטוי של לחבר את לווייתן לחוף. בעצם, הבקרה שלכם, היעדים שהוגדרו במתווה לחברות בפיתוח לוויתן הם יעדים כספיים: תוך שנה וחצי תשקיעו מיליארד וחצי, תוך עוד שנתיים תשקיעו עוד. קודם כל, הסכומים הכספיים האלה לא מתנקזים לסכום שאני שומעת לגבי פיתוח לוויתן, 4.5 מיליארד דולר. הם לא מגיעים לשם. אז איפה פיתוח לוויתן במתווה הזה? תסביר. 

<אודי אדירי:>
אני אסביר למה. לא היתה לנו שום כוונה להחליף את המחויבות שקיימת בשטר החזקה. המחויבות שקיימת בשטר החזקה היא מחויבות פיזית, במונחים שאת מדברת עליהם, אבל רצינו להוסיף עליה ולחזק אותה. ולהגיד שמבחינתנו במתווה הזה, לא משנה מה הנסיבות. לא מעניין אותנו אם אין לקוחות או שזה נורא קשה או שהמחירים נמוכים. עדיין יש להם מחויבות ואותה אנחנו ביקשנו למדוד בדרך הכי פשוטה, הכי כספית כדי להבהיר שהיא לא באה במקום שטר החזקה. היא בנוסף למחויבות בשטר החזקה. 

<היו"ר איתן כבל:>
אוקיי. תודה. שלי, בבקשה. 

<שלי יחימוביץ (המחנה הציוני):>
סשה, אתה מאמין שנובל ישקיעו גם בהרחבת תמר וגם בפיתוח לווייתן במקביל?

<היו"ר איתן כבל:>
אני אוסיף ואמשיך – האם הערבויות שיש לנו, מבחינתך הן מספיק חזקות?

<סשה ורשבסקי:>
כן, אני חושב שכן. בסופו של דבר, התהליכים בנושא הסכמי יצוא, לפי מטב ידיעתנו, מתקדמים. אנחנו חושבים שזה מה שצריך לקרות גם לגבי פיתוח לוויתן וגם לגבי הרחבת תמר.

<היו"ר איתן כבל:>
אני רוצה לשאול אותך שאלה אחרונה בסבב הזה ואז נעבור למוריס. מוריס, חייבים אותך לבד. ברשותך, האם יש לכם תכנית מסודרת – מקרים ותגובות – שבה המונופול מחליט להשתגע? זה שאנחנו יושבים פה בחדר סטרילי ושואלים את השאלות ומבטיח לנו אודי אדירי יחד עם ליכט, שאיך שהם יעשו את הצעד הראשון מיד יתנפלו עליהם - - -

<אודי אדירי:>
לא. 

<היו"ר איתן כבל:>
אם אתה אומר לא זה כבר מדאיג אותי מעכשיו. 

<אודי אדירי:>
אני מעדיף שהם יפתחו את המאגרים. 

<היו"ר איתן כבל:>
ברור לי. אני אגיד לכם מה מדאיג אותי. נניח ואני רוצה ללכת אתכם עכשיו, אתם לא משרים בי את אותה תחושת ביטחון, גם על-פי ההתנהלות. השאלות שעומדות כאן על המשקל כל הזמן הן: מה קורה אם אתה צריך לבוא ולהגיד: אוקיי, אני לוקח לו את המאגר. משתלט לו על המאגר כי א', ב', ג' וכו'. מהסיבות ששלי אמרה או לא חשוב מה. המציאות, ויגיד לך את זה המשנה ליועץ המשפטי, ליכט, היא לא כמו שאתה מתכנן אותה. היא לא כמו שאתה מתכנן. בסוף אתה אף פעם לא יודע מי הוא מקבל ההחלטות. זה שאתה כתבת את זה, ואולי כתבתם את זה הכי ברור בעולם, סשה וכל החברים פה. הניסוח הוא בעיניי מאד מאד שברירי. אין כאן אמירה שאתה יודע להגיד שלפחות באמירה – איך אני אומר את זה? לפחות הייתם עושים לנו מילים כבדות. מה אתה רוצה מאתנו? יגיד המשנה או מי שיחליף אותו. הוא יגיד, אני נתתי את כל הכלים בידי מעצבי ההחלטות כדי לקבל את ההחלטות. אתם יודעים שזה קורה פעם אחר פעם. אני אומר שלפחות באמירה. הרי לא לחינם הם רבים אתכם על כל אות, על כל מילה. כי ככל שהם יודעים להחליש אותנו היום באמירות, ב-money time זאת תהיה בעיה. ואני אומר את זה לך, האם אנחנו ערוכים למצב שמחר, אם במלחמה והאסדה נפגעה, מאיפה אנחנו מביאים את הגז הזה? 

<שלי יחימוביץ (המחנה הציוני):>
איתן ממש צודק. תחשבו למשל על אופציה אחרת, לא של מלחמה. תארו לעצמכם שנובל מחליטה שהיא לא משווקת גז יותר למצרים כי המצב הגאו-פוליטי שם מסוכן מדי. כל סעיף 52 מתפרק באותה שנייה על השקרים שבו ועל השליפה שבו. אין, נשמת הטיעון לכל המתווה הזה. מה אתם עושים? אין לכם נקודות יציאה בכלל.

<אודי אדירי:>
ופיתחו את תמר? פיתחו את לוויתן? העבירו בעלות? יש יתירות למשק הישראל?

<היו"ר איתן כבל:>
את זה אתה אמרת. 

<אודי אדירי:>
אני שואל. 

<שלי יחימוביץ (המחנה הציוני):>
יפה. 

<היו"ר איתן כבל:>
יפה. איך אומרים אצלי בוועדה? האם יש סיפור דרך? האם יש סיפור דרך שיודע להגיד לנו איך מטפלים בכל שלב ושלב?

<סשה ורשבסקי:>
לפי חוק הנפט, כן. 

<היו"ר איתן כבל:>
אתה יודע מה הבעיה? אני משתמש כל הזמן בדברים של המשנה. הוא אמר: אתה יודע, כשאנחנו באנו לקבל את ההחלטות, מה עמד לנגד עינינו? ההליך המשפטי – כמה שנים הוא ייקח? האם בכלל נצליח בו? ונניח ונניח ונניח ונצליח בו, מה יקרה? ככה החיים לימדו אותי, שבסוף אתה תבוא למקבל ההחלטות ותגיד לו: וואלה, בסוף ננצח. אבל עד שננצח, מי יודע, אולי הפריץ ימות. ובסוף אתה מוצא את עצמך עם איזו פשרה דרדלה. וזה קורה לנו פעם אחר פעם.

נניח והלכתי אתך. אני רוצה את המתווה הזה ואני לא מאפשר לכם לעשות שום מתווה אחר, אבל לפחות תשימו רגליים שיודעות לבוא ולהתמודד ולהציג בפנינו שאת מה שאתם מציעים, אתם מסוגלים בסוף לבצע. 

<סשה ורשבסקי:>
אבל כבר הוזכר שבמתווה יש תנאים ברורים לגמרי, מה קורה אם הם לא עומדים בתנאים. 

<היו"ר איתן כבל:>
בסדר, בסדר. הבנתי. יש תנאים כתובים. בסדר. הבנו. מוריס, מוריס יקירי, בבקשה. קוסטה, אני מתנצל. שלי, רצית לשאול שאלה. 

<שלי יחימוביץ (המחנה הציוני):>
הערה לאבי ליכט, כי קטענו אותו באמצע. אבי, אני רואה בך כתובת שונה מכל יתר הפקידים שיושבים כאן, כי אתה בעצם יושב כאן על תקן נציגו של היועץ המשפטי לממשלה. וכל פעם כששאלנו שאלה קצת יותר קונקרטית אתה אמרת: לגבי השיקולים הביטחוניים, אני לא יודע. אני יודע משפטים, אני יודע זה, תכף ידברו על הביטחוניים. אבל אתה לא יכול לגמד בערך עצמך. אתה שותף סוד, יושב בישיבות ביטחוניות מאד מאד רגישות. ויש לך את כל הכלים שבעולם. אתה בעמדה שהיא לא עמדת נישה, היא עמדה מתכללת. לך, יותר מלכל מי שיושב כאן בחדר, יש את החובה להגיד לנו באמת אם הפעלת סעיף 52 מנימוקים ביטחוניים ומדיניים היא מוצדקת ביחס לכל השיקולים האחרים שעומדים על סדר-היום. האם הדבר הזה הוא רגל מספיק איתנה בשביל כל המתווה הענקי הזה. זה דבר אחד. 

ודבר נוסף אליך, נוצר מצב אבסורדי שבו אתה לא רוצה לספר לנו מה שנובל כן יודעת, מה יהיו העילות שלהם לתבוע אם אנחנו לא נלך על המתווה. ואתה לא מוכן לחלוק את זה אתנו. נובל, שהיא שותף עסקי, יש לה מידע שאתה לא רוצה להגיד מסיבות עסקיות. אין בזה היגיון. זה עומד קצת בסתירה לסוגיית השקיפות. כיוון שאני יודעת שאיתן לא ייתן לי להמשיך הלאה, אלה שתי השאלות לך. למוריס יש לי שאלות ממש קלות וממש קצרות. 

בתחילת דבריך אמרת שערב הבחירות כשהצוות התחיל לעבוד, לא היתה שום הכוונה מדרג פוליטי, בגלל שזה היה ערב בחירות. מה זה אומר? שעכשיו יש לכם הכוונה מדרג פוליטי, אחרי הבחירות? זאת שאלה ראשונה. ושאלה שנייה, אתה דיברת על זה שיש אקסלים שאתה כל הזמן מעדכן. האם תוכל להעביר לנו את האקסלים האלה? אלה השאלות. שתיים לאבי ושתיים למוריס. 

<אבי ליכט:>
לשאלה ראשונה, הדילמה שלי היא זאת, בסופו של דבר הכובע שלי הוא כובע של משפטן. אני לא חושב שנכון שמשפטן יביע דעה בנושאים שהם לא בתחום מומחיותו. ככה נראה לי. אבל אני מרים את הכפפה. כשאני בוחן את השאלה מקצועית, אני יכול לבחון אותה בשני פרמטרים, פרמטר ראשון הוא לבוא ולומר האם אני יודע להגן על זה. כלומר, האם זה חוקי? האם זה עומד בתנאים של א', ב', ג'? בפרמטר הזה אני חושב שכן. אני מייחס קצת יותר משקל מכם לזה שהצמרת הביטחונית או יחסי החוץ של המדינה מוכנים לשים את השם שלהם ולכתוב מספר חוות דעת. אתם יכולים לאהוב אותן או לא. אני מתרשם מהן יותר וכנראה אתם פחות. חוות הדעת אומרות שיש חשיבות מאד גדולה לשיקולים הביטחוניים והגאו-פוליטיים. 

מה שניסיתי להסביר בתחילת הדברים הוא שבקונסטלציה כזאת, כשמצד אחד שיקולי התחרות, בעיניי, המשקל שלהם לאור כל האילוצים שתיארתי בתחילת הדרך, הם לא רבים. מצד שני, השיקולים הביטחוניים הם בעיניי כן משמעותיים. לכן אני חושב שזה כן עומד בתנאים של סעיף 52. אני אומר שכן. אמרתי את זה ואני אומר את זה שוב. אני לא רוצה להתחבא באיצטלה של המשפטן. ואם את שואלת אותי כחבר וכמי שלקח חלק בתהליך קבלת ההחלטות, שהוא לא משפטן, לצורך העניין, אלא כחבר צוות, אז גם כן – אני חושב שבסיטואציה הנוכחית, שיקולי הביטחון, יחסי החוץ והיתירות האנרגטית עולים על שיקולי התחרות, לא במובן האמורפי שלהם, אלא כפי שהם מתגלמים בפוטנציאל של התחרות במקרה הזה. זאת העמדה שלי. 

שאלה שנייה, לגבי חוות הדעת.

<שלי יחימוביץ (המחנה הציוני):>
מה הסיבה שנובל תתבע. 

<אבי ליכט:>
פה אני רוצה לעשות הבחנה בין שתי שאלות: מה הסיבה שנובל תתבע? היא טוענת שפגעו בציפייה הסבירה שלהם. ההתנהלות של המדינה פגעה בדרך שבה משקיע סביר רואה את ההשקעה שלו, וכתוצאה מהדבר הזה קמה להם זכות תביעה. מה שלא רציתי להגיד זה לא מה שנובל אומרים. אלא במסגרת הערכת הסיכונים שאנחנו עשינו, אני אמרתי שבעיניי זה לא נכון שאני פה, בדיון פתוח, אחשוף את כל היתרונות והחסרונות של העמדה המשפטית שתהיה לנו אם הם יתבעו אותנו. שיהיה ברור, גם אם משהו יקרה והעסק הזה לא יעבוד ותוגש תביעה בין-לאומית, זה לא שאנחנו נעמוד חסרי הגנה. אנחנו הולכים להילחם בתביעה הזאת, אבל זה לא הגיוני שאני עכשיו אגיד לכם, ודרככם לצד השני, איפה החולשות של הטיעון המשפטי שלי. זה לא שאני מתחבא וזאת גם לא שאלה של שקיפות. 

<שלי יחימוביץ (המחנה הציוני):>
לא ביקשתי את זה, ואתה יודע את זה. שאלתי מה הסיבה שנובל תתבע אותנו. 

<אבי ליכט:>
זאת הסיבה. הם טוענים שאנחנו הפרנו את הציפייה שמשקיע סביר רואה את ההשקעה שלו. אגב, לכל אורך התהליך. ויש לנו טענות, וזה לא שאין לנו תשובות, לא רק לגבי הדרך שבה שלוש שנים הם מנהלים משא ומתן עם הממונה על ההגבלים העסקיים. כולם יודעים שהם מנהלים את המשא ומתן הזה וכולם ממשיכים. ואז פתאום אומרים להם: לא, רבותי, עכשיו מההתחלה. יש פה איזו שבירת אמון מצדם. הם מרגישים שהם הלכו באיזה מתווה כמה שנים מול המדינה, ראו כי טוב ופתאום אומרים להם: לא, בעצם אנחנו מתחרטים. 

<קריאה:>
איזו נובל תתבע אותך?

<אבי ליכט:>
בהיבט של שקיפות אני לא חושש לחשוף. ואני אומר לך את זה בצורה הכי ברורה. אם את רוצה, אני מוכן גם להראות לך את הערכת הסיכונים שלנו. הדבר שאני לא רוצה לעשות הוא לדבר על זה כאן. זאת לא שאלה של שקיפות אלא דווקא שאלה של אינטרס המדינה לשמור על החולשות המשפטיות שלה בכתב בוררות בין-לאומי. 

<היו"ר איתן כבל:>
תודה. מוריס, בבקשה, על השאלות של שלי. 

<מוריס דורפמן:>
לעניין ההכוונה, מה שהתכוונתי הוא שכאשר אנחנו התחלנו לעבוד לא היה אף אחד מהדרג הפוליטי שאמר: מי יעבוד אתנו, מי יישב בחדר, האם המשרד הזה יהיה בפנים או לא יהיה בפנים. זה קצת שונה מכל מיני דברים שנאמרו פה קודם. כך היה וכך עבדנו במשך כחצי שנה עד שגיבשנו עקרונות די מובנים, ונשארו לנו מעט מאד דברים פתוחים. 

<שלי יחימוביץ (המחנה הציוני):>
מוריס, תקשיב, זה לא עומד בהתאמה למציאות. במציאות, ראש הממשלה ערב הבחירות ביקש מיוג'ין קנדל להקים את הצוות, שקיים או לא קיים. הוא בחר את האנשים. ראינו, למשל, כשאורלי בר-לב הופיעה בשימוע הציבורי, יוג'ין קנדל החליט לפתע פתאום שהשימוע של אורלי הסתיים. הוא קם, יצא מן החדר ואחריו יצאו כל הפקידים. הוא גם הורה לצלם להפסיק לצלם. הוא עמד בבסיס הדברים האלה. הוא אחד האנשים הקרובים ביותר לנתניהו. זה מאד לא אמין, הגרסה הזאת, שהצוות קם באיזו אנרציה מקצועית בלי הכוונה פוליטית. 

<אודי אדירי:>
כך היה. 

<היו"ר איתן כבל:>
כך היה לגבי יוג'ין או למה ששלי אומרת?

<אודי אדירי:>
אני לא יכול להעיד על יוג'ין. אני יכול להעיד איך אנחנו נכנסנו לתוך התהליך הזה, אם מישהו מינה אותנו או לא ואיך היו השיחות המאד ראשוניות שיצרו את התהליך. 

<שלי יחימוביץ (המחנה הציוני):>
אני לא חושבת שאתה הנעת את התהליך. 

<היו"ר איתן כבל:>
שלי, זה מה שמוריס ראה לנגד עיניו. 

<שלי יחימוביץ (המחנה הציוני):>
ואם באמת לא קיבלתם הכוונה פוליטית, האם עכשיו אתם כן מקבלים הכוונה פוליטית. 

<מוריס דורפמן:>
אני כן רוצה לענות על השאלה הראשונה כי זה קצת מוזר. אני אומר דברים כפי שהם היו, גברתי חושבת אחרת, אבל זאת המציאות. אז אפשר להגיד שאת לא מסכימה עם המציאות כמו שהיא היתה, אבל זה דיון קצת מוזר. 

<שלי יחימוביץ (המחנה הציוני):>
מאד מוזר, אני מודה. 

<מוריס דורפמן:>
אני אומר שאת צריכה לנסות להאמין לדברים שאנחנו אומרים כי, מה לעשות, ככה זה היה. שוב אני אחזור, ראש הממשלה ביקש מיוג'ין לבחון את המשמעות של מה שקרה עם הרשות להגבלים. הוא לא ביקש אף פעם, ואפשר לבדוק בדיוק מה הוא ביקש, להקים שום צוות. כמו שאודי אמר, אף אחד לא הנחה אותנו להקים את הצוות הזה. 

<שלי יחימוביץ (המחנה הציוני):>
שמתם לב כמה פעמים אתם סותרים את עצמכם בישיבה הזאת?

<מוריס דורפמן:>
אנחנו לא סותרים אחד את השני, גברתי. אף אחד פה לא אמר - - -

<שלי יחימוביץ (המחנה הציוני):>
לא נעים לי ממך. באמת. הייתי אומרת לך עכשיו דברים מאד קשים, אבל הדברים מדברים בעד עצמם. אין לי מה להוסיף. 

<היו"ר איתן כבל:>
תנצל את זה, אין לה מה להוסיף. 

<מוריס דורפמן:>
כשסיימנו לגבש כמעט את כל המתווה, נשארו מעט מאד שאלות שהיו לא סגורות. אז הצגנו את זה לראש הממשלה וגם אז הצגנו בדיוק לשר שטייניץ שמונה את ההמלצות שלנו כצוות מקצועי. עד אז, לא ראש הממשלה ראה את זה ולא השר שטייניץ ראה את זה. זה מה שהיה. ומאז, מן הסתם, קיבלנו אור ירוק מהדרג הפוליטי, מהשרים, להתקדם עם זה. אני לא יודע אם קוראים לזה הכוונה. אני לא יודע איך לקרוא לזה. מן הסתם, מאותו רגע השר שטייניץ לקח הובלה על התהליך הזה. ראש הממשלה מודע לתהליך הזה ותקראו לזה איך שאתם רוצים. 

לעניין האקסלים, יש לנו, מן הסתם, אקסלים. לי יש אקסלים, לאודי יש אקסלים. לכל-כך הרבה אנשים יש אקסלים שכל אחד מאתנו מייצר, של כל מיני תחזיות לדברים כאלה ואחרים. מה שמעניין אותנו, גברתי, זה לראות את הפלט, בעצם תזרים מזומנים על פני שנה. אני יכול לראות תוצאות, ואני חושב שזה גם הוצג על-ידי אמיר לוי. 
<שלי יחימוביץ (המחנה הציוני):>
זה לא הוצג. 

<אודי אדירי:>
הנזק הוצג. 

<שלי יחימוביץ (המחנה הציוני):>
לא הוצגו אקסלים. 

<מוריס דורפמן:>
אני מנסה להבין, את רוצה לראות את האקסל שאני בניתי לעצמי או את התוצאות של הפלט? כי להראות לך את תוצאות הפלט זה משהו שהוצג, אנחנו יכולים להציג לך שוב. להראות כל מיני דברים פנימיים, אקסלים שאני בונה, נראה לי קצת מוזר. 

<שלי יחימוביץ (המחנה הציוני):>
למה? למה זה מוזר? אתה לא סומך על האינטליגנציה שלנו שנדע לקרוא את זה ולהבין? מה אתה רוצה, אבי? מה לא בסדר? אם הוא אומר שהוא מעדכן כל הזמן את האקסלים ואני אומרת שיעביר לנו את האקסלים לצורך הדיון שלנו בסעיף 52, מה כל-כך מטריד אותך?

<היו"ר איתן כבל:>
אבי, יש לך הערה או שאני אתקדם?

<אבי ליכט:>
תתקדם. 

<אתי בנדלר:>
כשאני מכינה לעצמי טיוטה של חוות דעת ואני משנה את זה ואני מצרפת מסמך אחד ואחר-כך אני אומרת: לא, אולי לא את זה. זה מסמך אחר. 

<שלי יחימוביץ (המחנה הציוני):>
זה לא אותו דבר, אתי. לא, סליחה. זאת לא טיוטת מסמך. הוא אומר שהמציאות משתנה והוא מעדכן את ההערכות הכספיות. 

<מוריס דורפמן:>
אני רק רוצה להוסיף נקודה שצריך להבין, חלק ממה שאנחנו מכניסים שם זה כל מיני הערכות עבודה שנובעות ממידע שיש לנו על בסיס החוזים, כל מיני דברים שנחתמים על-ידי חברות. 

<היו"ר איתן כבל:>
אוקיי, מוריס. אני אפרשן אותה. היא פה לידי. זה לא שהיא התכוונה שמה שנפל לך על הרצפה ואחר-כך אתה זורק, אתה מרים ומעדכן. יש לך את המסד ואחר-כך אתה מייצר סביבו כל הזמן - - -

<אודי אדירי:>
רק להבין, זה היה לגבי עלות הנזק שבעיכוב הפיתוח?

<שלי יחימוביץ (המחנה הציוני):>
כן. 

<אודי אדירי:>
בזה, אני חושב, רוב הנתונים - - - יש שם את החלק של הפגיעה במשק. 

<היו"ר איתן כבל:>
האקסל שלו יותר מדויק. 

<אודי אדירי:>
לא. הנקודה היחידה היא לגבי מחירי היצוא. 

<היו"ר איתן כבל:>
תודה. יעל, בבקשה, שאלות למוריס. 

<יעל כהן-פארן (המחנה הציוני):>
יש לי שאלה אחת מאוד עקרונית על התהליך ושאלה מהותית על המתווה. על התהליך שבעצם בניית הצוות. זה מתחבר לשאלות שהיו קודם לשלי. אתם הרכבתם איזשהו צוות. לא ברור לי עד הסוף מי באמת הקים את הצוות. מי שלח את המייל: בואו ניפגש ביום זה וזה, ומי החליט מי יהיה בצוות ומי לא יהיה בצוות. והאם העובדה שמנכ"לית המשרד להגנת הסביבה בוועדת צמח, אולי לא כל-כך אהבתם אותה, או שהיא אמרה דברים שקצת עצבנו, אז הפעם מוציאים אותה מהצוות. היא היתה בצוות בוועדת צמח. היו עוד גורמים שמאד רלוונטיים – משרד הכלכלה, התעשייה, הם לא רלוונטיים למשק הגז? זאת שאלה.

עכשיו אני מגיעה לשאלה המהותית. זה גם מתחבר לשאלה מי החליט שלא יהיו פרוטוקולים ולא ייקחו פרוטוקולים בדיונים? זה גם מתקשר לוועדת צמח, כי אנחנו יודעים שאחרי שפורסמו הפרוטוקולים של ועדת צמח, היו כמה שלא אהבו את זה. 

עכשיו השאלה המהותית יותר, יש כאן מתווה שמכל מי שאני שומעת עד עכשיו, בעצם מייצר איזשהו חיבור בין הצורך כן בתחרות. מצד שני, אני שומעת שתחרות זה לא הכל. אז יש דברים יותר חשובים מתחרות וקודם אבי התייחס לביטחון. השאלה של שלי היתה על הביטחוני בסעיף 52 ואתה ענית על הביטחון האנרגטי. 

<אבי ליכט:>
עניתי גם וגם. 

<יעל כהן-פארן (המחנה הציוני):>
אוקיי. ביטחון אנרגטי חשוב יותר מתחרות, אבל בעצם יש כאן משהו שמנסה לעשות חיבור. בעיניי זה יוצא הגרוע משני העולמות, כי אתם גם מנסים לייצר לפחות מראית עין שאנחנו נפרק את המונופול, ובפועל זה לא באמת מה שיקרה כי מכירת חלקה של דלק בתמר היא סמלית עד לא רלוונטית בעוד שש שנים. זה לא יצור מתחרה. תמר בעוד שש שנים, לא יהיה לה גרם אחד של גז למכור. זה לא ייצר תחרות. כריש ותנין, כמו שנאמר פה פעם, זה סרדין. זה לא באמת ייצר תחרות, בטח אם ההשקעות מאד גדולות. המחיר שם לא תחרותי למחיר של לוויתן. 

<שלי יחימוביץ (המחנה הציוני):>
לכן ביקשתי לדעת מה יהיה הסבסוד.

<יעל כהן-פארן (המחנה הציוני):>
הנושא הביטחוני חשוב יותר, אבל כן מנסים לייצר מצב של תחרות. האמנם? בקיצור, איפה האלמנט של הביטחון?

<מוריס דורפמן:>
אני אנסה לענות לך לגבי הצוות או איך נולד הסיפור הזה. אחרי הודעת הממונה על ההגבלים, כל גוף או כל משרד התחיל לחשוב מה עושים. למטב זכרוני, היוזמה להתמודדות עם זה היתה של אגף התקציבים, שקיימו פגישה עם רשות ההגבלים גם בלעדינו. אני לא זוכר אם משרד האנרגיה היה שותף או לא. הם ישבו אחר-כך. עשינו שיחות טלפון בינינו, ואני לא זוכר אם זה היה ביני לבין אודי. אני לא זוכר את הפרטים, אבל בגדול אמרנו שחשוב מאד לטפל בזה. אמרנו שנשב ביחד עם רשות ההגבלים וכנראה בדיוק אותו תהליך – אני שוב לא זוכר בדיוק – קרה עם משרד האנרגיה. לא היתה פה יד מתכננת שאמרה: היתה מישהי שהתנגדה לוועדת צמח, אז לכן בואו נוציא אותה כדי שלא תתנגד פה למשהו. 

<שלי יחימוביץ (המחנה הציוני):>
לא היתה הצבעה על זה, אתה אומר. 

<מוריס דורפמן:>
ההצבעה לא היתה קיימת. 

<היו"ר איתן כבל:>
אני צריך בעוד ארבע דקות לסיים את הדיון. מוריס, תקשיב. הבנתי. אתה יכול להגיד שאתה לא יודע. 

<מוריס דורפמן:>
מה אני לא יודע? אני אומר לך מה אני יודע. 

<היו"ר איתן כבל:>
הבנו. 

<יעל כהן-פארן (המחנה הציוני):>
הם נפגשו במקרה. זאת המשמעות. 

<היו"ר איתן כבל:>
זו תשובתו, בין אם אנחנו אוהבים אותה או לא. כל אחד יילך הביתה ויעשה את המחשבות שלו בעניין הזה. 

<יעל כהן-פארן (המחנה הציוני):>
היו לי עוד שאלות והוא צריך לענות. 

<מוריס דורפמן:>
אני חייב להגיד שאת השאלה השנייה לא הבנתי. 

<יעל כהן-פארן (המחנה הציוני):>
האם זה נכון שיש פה איזושהי הכלאה בין ניסיון לרצות את כל הצדדים, שבסוף ייצא כלום מכלום? לא ביטחון אנרגטי ולא שמירת מונופול?

<היו"ר איתן כבל:>
תודה. ברשותכם, אני רוצה לסכם. אני קודם כל רוצה לומר תודה. תודה מעומק הלב. יש רגע שזה לא משנה אם אני מסכים או לא מסכים, אם אני מקבל או לא מקבל. אני חושב שהיה כאן דיון ברמה שלא נראתה מזה תקופה ארוכה. אני אומר שזה בזכות כולכם. זה בזכות חברי הכנסת שעשו עבודה, שבאמת אני לא זוכר כמותה. גם השיח הזה, שנבהלו ממנו, ששואלים שאלות ועונים תשובות, הפחיד הרבה אנשים בתוך הבניין ומחוצה לו. כן נפגשו במקרה, לא נפגשו, היה צוות, לא היה צוות. זה הפחיד. אנשים דאגו. דאגו. אני חושב שיצרנו כאן כולנו ביחד, כולנו סביב השולחן, איזשהו מודל שראוי אם עושים אותו כמו שצריך ומכבדים האחד את השני. אפשר להגיע לתוצאות טובות מאד מאד, כל אחד מהמקום בו הוא נמצא. 

אנחנו רק בתחילתו של התהליך. בכוונתנו להמשיך כוועדה ולעשות את עבודתנו בצורה הטובה ביותר, המקצועית ביותר, שגם תרים את קרנה של הכנסת וגם תעניק לאזרחי מדינת ישראל בפעם הראשונה, עד כמה שניתן, מידע הרבה יותר ממה שהם קיבלו עד היום. תודה ולילה טוב לכם, סעו בזהירות. 

<אבי ליכט:>
יושב-ראש הוועדה, אני רוצה לומר סליחה לסתיו שפיר. אני אחרי כמה שעות שאיבדתי את זה לרגע. אני מבקש סליחה. 

<היו"ר איתן כבל:>
אוקיי. הישיבה נעולה. תודה לכם, סעו בזהירות, חברים. 

<הישיבה ננעלה בשעה 21:55.>

